
Forord 


Denne boken har sitt utspring i fagmiljøet rundt doktorgradsprogram- 
met «Barn og unges deltakelse og kompetanseutvikling» ved Insti- 
tutt for sosialfag og veiledning ved Høgskolen i Innlandet. Deltakere 
i forskingsgruppen Utsatte barn, unge og familier fikk innvilget støtte 
av Norges forskningsråds program HELSEVEL til forsking på barne- 
vernet. Forskningsprosjektet, Decisions and Justifications in Child Pro- 
tection Services, studerer og analyserer barnevernets beslutninger og 
begrunnelser knyttet til det å ivareta hensynet til barnets beste. Pro- 
sjektet startet opp i 2018, og denne boken er prosjektets første publika- 
sjon i antologiform. Hensikten med boken har vært å klargjøre og belyse 
hvordan utøvende barnevernarbeid på forskjellige måter er et svært ver- 
diladet praksisfelt. 

Sluttarbeidet med boken har foregått mens Norge har vært nedstengt 
på grunn av koronapandemien. Skoler og barnehager har vært lukket, og 
sjelden har vel bekymringen rundt omsorgsituasjonen til sårbare barn og 
unge hatt større plass i media. Denne boken handler nettopp om ivareta- 
kelse av barn i sårbare livssituasjoner og om barnevernets verdigrunnlag 
for å gjøre dette. Vi håper at boken vil inspirere fagkollegaer, studenter og 
en bredere offentlighet til diskusjoner om hva prinsippet om barns beste 
betyr i ulike kontekster og til ulike tider. Vi som står bak antologien, har 
hatt en ambisjon om å skape et refleksjonsrom der kapitlene kan bidra til 
diskusjon omkring dette. 

Mange har medvirket i arbeidet som har ledet frem til denne anto- 
logien. Først av alt vil vi takke Norges forskningsråd som har støttet og 
finansiert prosjektet. Takk til alle forfatterne for kapitlene de har skrevet, 
for tankevekkende bidrag og for berikende samtaler under arbeidssemi- 
narene. Forfatterne har fagbakgrunn fra ulike disipliner, og den inter- 
disiplinære tilnærmingen har skapt en plattform for mange interessante 
diskusjoner oss kollegaer imellom. Samarbeidet med bidragsyterne har 

lettet redaktøransvaret betraktelig. Takk også til de anonyme fagfellene, 
som ga konstruktive kommentarer til tidligere versjoner av kapitlene. 
Vi vil til slutt rette en spesiell takk til forlagsredaktør Simon Aase og 
Cappelen Damm Akademisk, som helt fra starten har vist stor interesse 
for bokprosjektet og kommet med gode innspill underveis. 


Lillehammer, mai 2020 
Halvor Nordby og Astrid Halsa 


KAPITTEL 1 


Introduksjon 


Halvor Nordby og Astrid Halsa 
Høgskolen i Innlandet 


Menneskelige aktiviteter er verdiladet. Stort sett gjør vi det vi mener er 
riktig. Stort sett unngår vi å gjøre det vi mener er galt.’ Ofte er vi også, 
bevisst eller ubevisst, opptatt av å realisere og ivareta mer spesifikke ver- 
dier. Vi er, i hvert fall de aller fleste av oss, opptatt av å ivareta grunnleg- 
gende verdier som rettferdighet, likhet, solidaritet og frihet. 

I profesjonsutøvelse er betydningen av verdiladet praksis satt i system. 
Profesjonsutøvere har et samfunnsmandat og etisk ansvar for å ivareta 
og realisere verdier (Christoffersen, 2011). Noen av verdiene er nært knyt- 
tet til universelle begreper som frihet og likhet. Andre er mer rettet mot 
fagområdene profesjonsutøvelsen skjer innenfor. Å ivareta helse er en 
grunnverdi i helsefag. Velferd er et sentralt begrep i sosialfag. I tillegg har 
hver profesjon innen disse områdene spesifikke kjerneverdier, slik de for- 
stås faglig, yrkesetisk og praktisk. Innen helse kan man for eksempel si at 
mens det å gi god omsorg har vært en kjerneverdi i sykepleie, så har det å 
behandle skader og sykdom være en kjerneverdi innen somatisk medisin. 

Når det gjelder profesjonelt barnevernarbeid, som denne boken hand- 
ler om, så er et spesielt trekk ved dette arbeidet at det i særlig stor grad har 
verdiladede kjernebegreper. Som det følger av barnevernloven paragraf 


1 I hvor stor grad dette skjer. er til dels et teoretisk tema, blant annet i tilknytning til spørsmålet 
om mennesker kan være viljesvake, og i så fall hvordan de kan være det. I denne boken vil det 
ikke være nødvendig å ta stilling til spørsmålet om vi alltid handler i samsvar med det vi mener 
er det beste handlingsvalget. 


Sitering av denne artikkelen: Nordby, H. & Halsa, A. (2020). Introduksjon. I H. Nordby & A. Halsa 
(Red.), Verdier i barnevern (Kap. 1, s. 9-23). Oslo: Cappelen Damm Akademisk. https://doi.org/10.23865/ 
noasp.103.ch1 

Lisens: CC BY-ND 4.0 

1-1, er barnevernets grunnleggende samfunnsmandat «å sikre at barn og 
unge som lever under forhold som kan skade deres helse og utvikling, 
får nødvendig hjelp, omsorg og beskyttelse til rett tid» (barnevernloven 
[bvl.], 1992). Når barnevernsarbeidere kommer i kontakt med barn og 
unge i vanskelige livssituasjoner, må de gjøre vurderinger og avveininger 
ut fra prinsipper som hensynet til barnets beste, det biologiske prinsipp 
og det minste inngreps prinsipp (Christiansen & Kojan, 2016; Eide, 2019). 
Disse prinsippene er normative. De angir grunnleggende føringer for 
hvordan barnevernet skal jobbe, samtidig som de må veies mot hverandre 
og vurderes i lys av de spesifikke livssituasjonene til barna, ungdommene 
og familiene barnevernet jobber med. 

Målet med denne boken er å utdype noen av de mest sentrale måtene 
barnevernarbeid er forankret i normative verdibegreper på. I dette inn- 
ledende kapitlet definerer vi en ramme for boken. I de to neste delene av 
kapitlet tydeliggjør vi hvordan barnevernets arbeid grunnleggende sett 
er verdiladet. Deretter klargjør vi kjernen av bokens analytiske innfalls- 
vinkel, som de ulike bidragene tematiserer. I den siste delen gir vi en kort 
presentasjon av kapitlene. 


Verdibaserte rammer for barnevernets arbeid 


Dette er ikke en bok som gir en introduksjon til barnevernarbeid som 
profesjonsutøvelse. For gode nyere introduksjoner til hvordan barne- 
vernet jobber og er organisert, se for eksempel den nylig utgitte boken 
Barnevernspedagog (Studsrød, Kvaran, Paulsen & Mevik, 2019) eller 
Beslutninger i barnevernet (Christiansen & Kojan, 2016). Det vi vil være 
opptatt av her, er hvordan rammene for barnevernarbeid i stor grad er 
verdibasert. For å kunne avklare hvordan vi forstår dette, må vi i første 
omgang si noe kort om hva det vil si at sosialfaglig praksis - som barne- 
vern er en del av - er verdiladet. 

Eide og Oltedal (2015, s. 85) formulerer viktig innledende distinksjon 
når de sier at «[sjosialt arbeid bygger pa en rekke verdier - verdier som 
skal søkes realisert og gi mening i utøvelse av sosialt arbeid». Distink- 
sjonen mellom det å realisere verdier og det at verdier skal gi mening, 
er viktig fordi den understreker at verdier ikke bare er overordnede mål 

barnevernet jobber mot, som å sikre at barn får god nok beskyttelse. Ver- 
dier er også noe man jobber med, når mål for godt faglig arbeid skal nås. 
De skal prege selve arbeidet. For eksempel er verdien av god kommunika- 
sjon alltid viktig i barnevernsarbeideres samhandling med andre. 

Både verdier man skal jobbe mot, og verdier man skal jobbe med, har 
en normativ rolle. De er handlingsveiledende. Barnevernsarbeidere kan 
for eksempel ikke selv velge om barn og unge skal medvirke i beslutnings- 
prosesser, eller om familier i utgangspunktet skal møtes med respekt og 
forståelse. Det er forventet at disse hensynene ivaretas ut fra faglige, yrke- 
setiske og til og med juridiske prinsipper (Nordby, Bennin & Buer, 2013). 


Verdier i barnevern 


Både når det gjelder verdier barnevernet jobber mot, og verdier de jobber 
med, kan man, mer generelt, si at barnevernets arbeid er verdiladet på tre 
grunnleggende måter. 


Verdiladede grunnbegreper knyttet til barns behov 
Barnevernet skal ivareta interessene til barn og unge ved å sørge for at 
de som er i spesielt vanskelige livssituasjoner, får nødvendig hjelp. Bar- 
nevernet har et spesielt mandat for å iverksette tiltak når det har oppstått 
et omsorgsproblem — når omsorgssituasjonen til et barn eller en ungdom 
ikke lenger er tilfredsstillende. Denne type problemfokusert arbeid er 
ikke forebyggende - i det minste ikke primærforebyggende.* 

I lovverket, som angir en sentral ramme for barnevernets arbeid, er 
mandatet om å ivareta barn når det har oppstått et behov for hjelp, for- 
mulert en rekke steder. I barnevernlovens aller første paragraf 1-1 har 
nå et så grunnleggende begrep som kjærlighet blitt uthevet: «Loven skal 
bidra til at barn og unge møtes med trygghet, kjærlighet og forståelse» 


2 Samtidig er barnevernets forebyggende arbeid eksplisitt beskrevet i barnevernloven paragraf 
3-1: «Kommunen skal følge nøye med i de forhold barn lever under, og har ansvar for å finne 
tiltak som kan forebygge omsorgssvikt og atferdsproblemer. Barneverntjenesten har et spesielt 
ansvar for å avdekke omsorgssvikt, atferds-, sosiale og emosjonelle problemer så tidlig at varige 
problemer kan unngås, og sette inn tiltak i forhold til dette.» I hvor stor grad barnevernet kan og 
bør jobbe primærforebyggende, er et omdiskutert tema. 

(barnevernloven, 1992). Det er verdt å merke seg at mange av de verdila- 
dede føringene i lovverket ikke er «kan»-formuleringer. Det vil si at det 
ikke er opp til hver enkelt profesjonsutøver om de ønsker å handle i sam- 
svar med føringene. Å ivareta føringene anses som så viktig at barne- 
vernsarbeidere har plikt til å gjøre det, i kraft av å være profesjonelle. 


Brutale avgjørelser og maktutøvelse 

Barnevernet kan, når det er begrunnet, bruke stor grad av makt. Dette 
skjer typisk når familier pålegges hjelpetiltak, når omsorgsovertakelse 
skjer mot foreldres vilje, eller når en ungdom plasseres på institusjon mot 
ungdommens vilje. Barnevernet representerer i seg selv strukturell og 
institusjonell makt (Nordstoga, 2004). Bare det å oppleve at barnevernet 
undersøker omsorgssituasjonen til et barn i en familie, kan av familien 
oppleves som stor grad av maktutøvelse. 

Maktbruk krever alltid en spesiell begrunnelse. Det som vurderes 
som de positive konsekvensene av å anvende makt, også verbal makt, må 
oppveie det negative som ligger i det å bruke makt mot andre mennes- 
ker. Dette gjelder for så vidt i profesjonsutøvelse generelt. Mange andre 
profesjonsutøvere kan også, under gitte betingelser, anvende makt når 
det er nødvendig for å avverge svært negative konsekvenser? Det som 
kjennetegner barnevernets arbeid, er at det kan involvere stor grad av 
maktutøvelse, og at maktutøvelsen kan være særlig inngripende og sette 
dype spor (Westby, 2019). 


Et arbeid preget av skiftende ideologier 

Barnevern har ikke en konstant naturvitenskapelig kjerne, slik naturvi- 
tenskapene har hatt (i hvert fall de siste 150 årene). Selve grunnforståelsen 
av barnevern som fagområde — barnevernets ideologiske selvbilde - har 
endret seg (Ericsson, 1996). På mange måter er barnevern i seg selv et 
tverrfaglig fagområde, men hvordan denne tverrfagligheten forstås, har 
stadig endret seg. 


3 — Maktbruk kan være hjemlet på ulike måter i lovtekster for ulike profesjoner. I tillegg finnes det 
generelle juridiske prinsipper om nødrett og nødverge som åpner opp for maktbruk i helt spesi- 
elle situasjoner. 

Det siste tiåret har psykologi og spesielt utviklings- og tilknytningste- 
ori fått betydelig fotfeste i barnevern. For mye fotfeste, vil mange muli- 
gens si, og vi ser kanskje nå en dreining tilbake mot et mer helhetlig 
fokus på familiers totale livssituasjon, inkludert sosiale og økonomiske 
rammebetingelser for omsorg. Stadig flere av problemene familier har, 
forstås som komplekse, slik at de må løses gjennom betydelig tilpas- 
ning til den spesielle konteksten familien lever i (Fauske, Kvaran & 
Lichtwarck, 2017). 

Prinsipper om å ivareta barns rettigheter på en best mulig måte, og å 
sikre at barn har reell medvirkning i beslutninger, har også i større grad 
blitt fremhevet det siste tiåret. Det å kunne vise at barn og unge selv har 
deltatt i beslutninger, står stadig sterkere og faller inn under et mer gene- 
relt krav om at barnevernet må dokumentere og begrunne beslutninger 
(Helsetilsynet, 2019). 


Verdiladet skjønn 


I barnevernarbeid er det vanligvis ikke mulig å peke på en naturviten- 
skapelig «feil» eller et patologisk avvik fra en biologisk normalitetsnorm 
(som en vanlig somatisk sykdom eller fysisk skade) som begrunnelse for 
et tiltak. Barnevernsarbeidere må forholde seg til mange mindre hånd- 
faste momenter i et barns omsorgssituasjon, og det kan også være stor 
grad av usikkerhet om hvordan de ulike momentene skal vektlegges. Det 
er ofte nødvendig å vurdere risiko og tenke helhetlig på en måte som gjør 
det utfordrende å redusere beslutningsgrunnlaget for en vurdering til et 
tydelig sett av premisser i et logisk argument. Vurderingen får dermed, i 
større eller mindre grad, en skjønnsmessig dimensjon. 

I og med at kjernebegrepene i barnevernarbeid er så verdiladet, vil 
denne skjønnsmessige vurderingen ofte også være verdiladet. Hva vil det 
si at et barns omsorgssituasjon er god nok? Hvordan skal barnets beste 
interesser ivaretas? Og hva vil det si å møte et barn med kjærlighet slik 
dette faktisk er nevnt i barnevernloven paragraf 1-1? Den kjente norske 
jusprofessoren Torstein Eckhoff (1993, s. 125) understreket for mange år 
siden at all anvendelse av jus er basert på skjønn: «Selv om retningslinjene 
gir veiledning, kan de aldri gi definitive svar på hva den enkelte avgjørelse 

skal gå ut på. Det beror alltid på konkrete skjønnsmessige vurderinger.» 
Det at skjønnsutøvelsen er verdibasert, blir spesielt tydelig i barnevern 
fordi sentrale begreper i lovverket er så verdiladet, og fordi det er nød- 
vendig å fortolke disse begrepene som handlingsveiledende for praksis. 

I barnevernet forsterkes det verdiladede skjønnet ytterligere av at arbei- 
det må baseres på gode situasjonsforståelser. Det er vanskelig kun å bruke 
generelle prinsipper til å begrunne beslutninger. For en barnevernsarbei- 
der kan situasjonsbasert, erfaringsbasert og implisitt kunnskap om hva 
det er riktig å gjøre, oppleves som avgjørende, men denne formen for 
etisk dømmekraft er vanskelig å formulere som ren påstandskunnskap 
(Nordby, Bennin og Buer., 2013). Ofte vil barnevernsarbeideres egne ver- 
dier og holdninger i stor grad påvirke vurderingene de gjør. 


Omfanget av skjønn 

Noen har ment at skjønnsutøvelse i barnevern bør minimaliseres så godt 
det lar seg gjøre, og at det er mulig å lage metodeverktøy og analysemo- 
deller som i stor grad kan redusere subjektiv synsing rundt alvorlige 
beslutninger som har dyptgripende konsekvenser for barn og deres fami- 
lier. Et eksempel på dette er utarbeidelsen av ulike systematiske metoder 
som brukes som hjelpeverktøy i barneverntjenester. 

Metodeverktøy kan virke appellerende, og jo enklere de er, desto større 
kan entusiasmen bli over at de er greie å lære og anvende. Problemet, 
vil mange si, er at barnevern ikke er Rema 1000, og at vurderinger som 
fremkommer ved å bruke metodeverktøy, og spesielt metodeverktøyene 
som er enkle å forstå og bruke, kan gi et snevert og ufullstendig bilde av 
virkeligheten. Hvis man forstår barns helhetlige omsorgssituasjon gjen- 
nom et fåtall begreper, risikerer man å miste noe som er essensielt for å 
forstå hva som er riktig og galt (Nordby, Bennin og Buer 2013). Innven- 
dingen vil være at hvis man tror at metodeverktøy er hovedressursen i 
barnevernfaglige begrunnelser, så tilpasser man landskapet til kartet og 
ikke omvendt, slik at man ikke finner løsninger til det som reelt sett er til 
barnets beste. I verste fall kan ukritisk bruk av enkle metodeverktøy for- 
verre et barns omsorgssituasjon eller skape uheldige problemforståelser 
(Pettersvold & Østrem, 2019). 

Litt av den samme utfordringen kan oppstå hvis man har et ensi- 
dig syn på hvordan praksiser skal være forskningsbasert. Tanken bak 
forskningsbasert praksis i barnevern har vært at hvis man står overfor 
et barn i en bestemt situasjon, og hvis det foreligger forskning om hva 
som er et godt tiltak for et barn i denne situasjonen, så kan dette tilta- 
ket brukes. Problemet er bare at det på langt nær finnes forskning som 
dekker hele spekteret av omsorgsituasjoner der hjelp kan være nødven- 
dig (Backe-Hansen, 2009). Utsatte barn og unge kan dessuten være i så 
ulike kontekster at det kan være vanskelig å anvende akkurat det vi vet 
fra forskning, på en god nok måte. I verste fall kan man gjøre ting verre 
fordi man ukritisk ser bort fra kontekstuelle faktorer som i virkeligheten 
gjør at eksisterende forskning ikke passer. Bare i vurderingen av hvordan 
eksisterende forskning passer med nye situasjoner, ligger det en betydelig 
grad av skjønnsutøvelse. 

Det er viktig å understreke at dette ikke innebærer at forskning skal 
ha liten relevans i barnevernarbeid. Det innebærer heller ikke at barne- 
vernsarbeidere ikke skal begrunne og dokumentere de valgene de gjør, 
så godt det lar seg gjøre. Poenget er at verdibasert skjønn også spiller en 
avgjørende rolle i de aller fleste beslutningsprosesser. 

Til sjuende og sist er det er vanskelig å forstå hvordan faglig skjønnsutø- 
velse kan unngås i barnevernarbeid. Noen vil kanskje påstå at barnevernet 
i for stor grad gjemmer seg bak skjønnsbegrepet, men dette er på ingen 
måte opplagt. Det virker mer rimelig å tro at barnevernsarbeidere ikke bru- 
ker skjønn fordi de vil, men fordi de opplever at de faglig sett må. Harald 
Grimen har kalt baksiden av medaljen rundt bruk av skjønn for skjønnets 
byrde — det å ikke kunne redusere beslutningsgrunnlag fullt og helt til pre- 
misser i tydelige argumenter (Grimen & Molander, 2008; Grimen, 2009). 
Skjønnets byrde gir nok en treffende karakteristikk av hvordan mange 
barnevernsarbeidere opplever det å anvende skjønn og dømmekraft. 


Kjernebegreper 

Det at barnevern som praksisområde er verdiladet på de måtene som nå 
er beskrevet, er ikke spesielt kontroversielt. Det ideologiske grunnlaget 
for barnevernets arbeid har vært diskutert i faglitteratur, og det har vært 


15 


KAPITTEL 1 


mye oppmerksomhet på hvordan barnevernet i Norge og andre land tol- 
ker og anvender verdiladede prinsipper som barnets beste. Noe det ikke 
har vært like mye oppmerksomhet rundt, er den mer teoretiske forståel- 
sen av verdibegrepet i en barnevernfaglig kontekst. 

Uttrykket «verdi» er ikke et ord som har entydig, hverdagslig mening. 
Vi kan snakke om at en handling har en verdiegenskap, som når vi sier 
«det var en god handling» og tillegger handlingen egenskapen godhet. 
Men ordet «verdi» kan referere til noe mer enn egenskaper ved handlinger. 
Et viktig mål med denne boken er å tydeliggjøre og problematisere flere 
forståelser av ordet. For å kunne forklare hvordan kapitlene gjør dette, må 
vi skille mellom tre verdibegreper. 


Samfunnsverdier 

Dette er grunnleggende størrelser som likhet, frihet, solidaritet og rett- 
ferdighet. De er typisk institusjonalisert og forankret i lovverk og over- 
ordnede prinsipper om menneskerettigheter. Det betyr ikke at alle godtar 
dem, men i det minste at svært mange vil godta dem som abstrakte 
begreper. Samfunnsverdier oppfattes gjerne som generelle. De aller fleste 
mener for eksempel at likestilling er en viktig overordnet verdi, og at like- 
stilling bør være en viktig verdi for alle, ikke bare for en avgrenset gruppe 
i samfunnet. 

Det at vi godtar mange av de samme samfunnsverdiene som generelle 
begreper, betyr ikke at det alltid er enighet om hvordan de skal fortolkes 
eller anvendes i praksis. Dette kan også drøftes i tilknytning til prak- 
tisk barnevern. For eksempel kan vi stille spørsmål ved den spesifikke 
anvendelsen av rettferdighet - om utsatte barn som vokser opp i en liten 
kommune, skal få tilgang til de samme tjenester som utsatte barn og unge 
i større sentrale kommuner med mange ansatte med spisskompetanse på 
ulike problemområder. 


Kulturelle verdier 

I tillegg til samfunnsverdier kan vi snakke om verdier som er grunnleg- 
gende viktige for en sosial gruppe, uten at de representerer eller forven- 
tes å representere alles preferanser. Personer som deler verdier, vil typisk 
oppfatte disse som en del av sin kulturelle identitet. Denne type verdier 

knyttes ofte til religion, etnisitet eller tradisjonelle levemåter, men brukes 
også i organisasjonsteori for å karakterisere profesjonskulturer og orga- 
nisasjonskulturer (Schein, 2010). Det finnes kulturelle fellesskap knyttet 
til ideologiske overbevisninger, men også mer uformelle felleskap med 
mindre tydeligere kjerneverdier, som det for eksempel har vært vanlig 
å snakke om «ungdomskulturer» eller «bondekulturer». Generelt kan 
kulturelle verdier og kulturell identitet forstås på mange måter (Parker, 
2000). 

Barnevernets arbeid er i stor grad preget av skiftende kulturelle verdier, 
blant annet i tilknytning til spørsmål om oppdragelse, omsorg, kjønns- 
roller og forståelser av hva en god barndom og oppvekst er. Mange av 
disse verdiene vil fortolkes og anvendes i handling på noenlunde den 
samme måten i barnevernfaglige virksomheter, men det kan også utvikle 
seg særegne organisasjonskulturer ulike steder - «sånn gjør vi det her» 
(Schein, 2010). I tillegg jobber barnevernet tverrfaglig med profesjoner 
som har andre kulturelle og profesjonsspesifikke kjerneverdier enn det 
barnevernet har (Nordby, Bennin og Buer, 2013). 


Personlige verdipreferanser 

Det finnes et tredje verdibegrep som verken er samfunnsverdier eller 
kulturelle verdier. Våre personlige verdipreferanser er knyttet til hvert 
individ, uavhengig av om flere deler dem. Personlige verdier i denne for- 
stand er individuelle holdninger og interesser, hva vi liker å gjøre i livet 
vårt. Disse verdipreferansene er individuelle eller sosiale aktiviteter som 
betyr mye for hver enkelt person. For noen har det høy verdi å være mye 
sammen med nærmeste familie, for andre er det mindre viktig. Noen er 
svært opptatt av å holde på med friluftsaktiviteter, andre er i mindre grad 
opptatt av å være utendørs. 

Merk at denne forståelsen av personlige verdier som verdipreferan- 
ser er noe annet enn den forståelsen av personlig verdi som refererer 
til vår status som mennesker. Alle mennesker har egenverdi som indi- 
vider. Dette er verdien av å være menneske. Men menneskeverdet vi 
har i kraft av å være mennesker, er noe annet enn verdipreferansene 
hver og en av oss har i vårt eget liv, som en individuell og handlende 
aktør. 

Det at personlige verdier ikke nødvendigvis deles i sosiale fellesskap, 
betyr selvsagt ikke at vi ikke deler mange av de samme verdipreferansene. 
Det at mennesker har mange felles grunnleggende verdipreferanser, kan 
nettopp forstås som en vesentlig del av forklaringen på hva det vil si å 
værei et kulturelt fellesskap. På samme måte er det en sammenheng mel- 
lom personlige verdier og samfunnsverdier. Hvis for eksempel bare en 
begrenset gruppe i befolkningen ga uttrykk for at de verdsetter å leve i et 
demokrati, ville ikke demokrati ha vært en samfunnsverdi. 

Som allerede antydet er ikke grensen mellom verdibegrepene skarp. 
Spesielt gjelder det skillet mellom samfunnsverdier og kulturelle ver- 
dier. Verdier noen regner som samfunnsverdier, eller i det minste verdier 
mange mener bør være samfunnsverdier, kan av andre regnes som kul- 
turelle verdier. 

Samtidig må man ikke glemme at det finnes mange overordnede ver- 
dier det vil være søkt å kalle «bare» kulturelle verdier. Dette gjelder også 
mange av de verdiene som er nedfelt i norsk lovverk, menneskerettighe- 
tene og barnekonvensjonen (som er en del av norsk lovverk). Det kan jo 
finnes dem som ikke vil godta barnekonvensjonen, men det ville være 
urimelig å hevde at prinsippene i konvensjonen av den grunn ikke bør 
være allmenngyldige. Vi må også huske at når det er uenighet om gene- 
relle verdier, er det ofte fortolkningene som skaper splid, ikke de generelle 
begrepene i seg selv. 

Dette er relevant i debatten om det norske barnevernet, som har fått 
stor plass i media. De siste årene har barnevernssaker blitt klaget inn 
for menneskerettighetsdomstolen i Strasbourg, og Norge har tapt flere 
av dem. Flere av sakene handler om foreldre som har mistet omsor- 
gen for små barn og fått begrenset samvær. Foreldrene som har klaget 
inn sakene, mener at barnevernet har splittet opp familier, og at vur- 
deringene som har vært gjort, ikke har ivaretatt barns og foreldres rett 
til familieliv. Kritikere av norske praksiser har ment at fortolkningen 
av «barnets beste» i for liten grad vektlegger betydningen av biologisk 
familie. 

Det faller utenfor rammene her å vurdere denne kritikken. Poenget er 
bare at debatten illustrerer et viktig poeng: Selv om prinsipper som det å 
ivareta barnets beste er overordnet, så kan fortolkninger av prinsippene 

være farget av kulturelle fortolkningsrammer og potensielt skape uenig- 
het og konfliktsituasjoner. 


Faglig og tematisk fokus 


Denne boken handler på ulike måter om samfunnsverdier, kulturelle ver- 
dier og personlige verdier, slik de er karakterisert over. Noen av kapitlene 
retter søkelyset mest på samfunnsverdier, andre hovedsakelig på kultu- 
relle verdier og noen mer på personlige verdier. Et hovedmål med boken 
er å vise at verdibegrepene kan diskuteres på flere nivåer, med ulike fag- 
lige briller og fra ulike ståsteder. Noen av bidragene retter søkelyset mest 
på barnevernsarbeidernes verdivurderinger. Andre er mer opptatt av de 
institusjonelle rammene barnevernsarbeidere jobber innenfor. Vi ønsker 
å vise hvordan flerfaglige tilnærminger kan belyse mange sider ved bar- 
nevern som en verdiladet praksis, og samtidig få frem grunnlaget for 
kompleksiteten i vurderinger som gjøres. 

Innenfor denne rammen er boken delt i to hoveddeler. Den første 
belyser hvordan ulike fagdisipliner kan bidra til å forstå hvordan bar- 
nevernarbeid er verdiladet. Kapitlene i denne delen bruker eksempler og 
anvendelsesområder for å konkretisere sine teoretiske bidrag og vise frem 
dilemmaer og grunnleggende utfordringer. Den andre delen av boken 
bygger mer på empirisk kunnskap. Kapitlene i denne delen diskuterer 
hvordan praksisnær kunnskap kan kaste viktig lys over problemstillinger 
knyttet til verdier og verdimotsetninger. To av bidragene retter oppmerk- 
somheten spesielt mot læringsmodeller i utdanning ved å belyse hvordan 
studenter gjennom sin utdanning kan få trening i å reflektere over verdier 
i barnevernfaglig profesjonsarbeid. 

I det første kapitlet i første hoveddel — kapittel 2 — drøfter Camilla Ben- 
nin hvilke rettsregler vi har om hensynet til barnets beste, og hvordan 
disse aktivt kan brukes som argumenter i barnevernssaker. Hun beskri- 
ver viktige endringer i barnevernloven og trekker også inn hvordan inn- 
holdet i barnekonvensjonen har betydning for fortolkningen av barnets 
beste. Sentrale elementer i dagens forståelse av barnets beste i Norge er 
tilknytnings- og relasjonskvalitet, biologiske bånd, minste inngreps prin- 
sipp og barns medvirkning i beslutningsprosesser. 

I kapittel 3 er Grethe Netland opptatt av hvordan fortolkning av prin- 
sippet om barnets beste og andre prinsipper barnevernet arbeider etter, 
kan komme i konflikt med allmennmoralske oppfatninger. I praktisk 
barnevernarbeid må ulike prinsipper ofte veies mot hverandre. Netland 
foreslår at filosofen John Rawls’ idé om reflektert likevekt kan brukes som 
modell for hvordan barnevernet kan forholde seg til situasjoner der det 
foreligger grunnleggende motsetningsforhold mellom prinsipper, praksi- 
ser og rettferdighetsvurderinger. 

Halvor Nordby diskuterer i kapittel 4 hvordan verdikonflikter kan opp- 
stå i barnevernarbeid. Han bruker språkfilosofi til å forstå verdikonflikter 
og hvordan denne type konflikter kan håndteres. Kapitlet argumenterer 
for at verdipreferanser ikke refererer til verden på samme måte som tan- 
ker og oppfatninger, og at verdikonflikter derfor ikke kan løses ved å vise 
at noen verdier er objektivt usanne. Nordby hevder at ved å fokusere på 
verdiers roller i menneskers forståelseshorisonter, har barnevernsarbei- 
dere bedre forutsetninger for å håndtere verdikonflikter til barns beste. 

I kapittel 5 drøfter Mari Rysst profesjonsutøveres kulturelle verdier i 
møter med barn og foreldre fra minoritetskulturer. Ut fra et sosialan- 
tropologisk perspektiv er utgangspunktet hennes at vi alle er kultur- 
bærere, og at vi handler ut fra ubevisste moralske forestillinger. Dette 
gjør vi automatisk uten å tenke over at vi faktisk utøver verdiladede 
praksiser. Med referanse til psykologisk antropologi og den franske 
filosofen Pierre Bourdieu bruker hun begrepet «kroppsliggjorte prak- 
siser». Rysst drøfter hvordan bevissthet om slike praksiser kan være 
spesielt viktig for barnevernsarbeidere i møter med familier med etnisk 
minoritetsbakgrunn. 

Lene Nygaard Solli diskuterer i kapittel 6 spenningsforholdet mellom 
barns rett til medvirkning og barns rett til beskyttelse og omsorg, som er 
to barnevernfaglige kjerneverdier nedfelt i barnevernloven. Når barne- 
vernet bruker beslutningsmodellen familieråd, er dette nettopp et forsøk 
på å forene barnets rett til medvirkning med prinsippet om beskyttelse. 
Solli tar utgangspunkt i foreliggende forskning om familieråd, og hun 
drøfter om ulike perspektiver i denne forskningen bygger på premisser 
som kan anerkjenne spenningen mellom medvirkning og beskyttelse. I 
siste del av kapitlet argumenterer Solli for at forskning basert på Michel 

Foucaults maktanalyser, kan bidra til å problematisere og få frem denne 
spenningen. 

I kapittel 7 — det første kapitlet i den mer empiriske delen av boken - 
retter Kerstin Söderström søkelyset mot verdispenninger som kan oppstå 
i tverrprofesjonelt barnevernarbeid. Söderström er særlig opptatt av pro- 
fesjonskulturer og viser hvordan barnevernfaglig arbeid ofte har, og må 
ha, et tverrprofesjonelt fokus i alvorlige saker der omsorgsovertakelse kan 
være aktuelt. Profesjonsutøvere som skal samarbeide i denne type situ- 
asjoner, kommer til samarbeidsmøter med ulike mandat, posisjoner og 
verdibaserte holdninger. Söderström bruker en kaustikk for å synliggjøre 
hvordan verdikonflikter kan utspille seg i en situasjon om omsorgsover- 
takelse av nyfødte barn. 

Astrid Halsa fokuserer i kapittel 8 på barns og unges erfaringer med 
barnverntjenesten. Mens kapitlene presentert ovenfor har et profesjons- 
perspektiv, bygger dette kapitlet på intervjuer med ungdom og unge 
voksne som har vært i kontakt med barnevernet. Informantene har vokst 
opp i hjem hvor foreldrene har hatt alvorlige rus- eller psykiske helsepro- 
blemer. Gjennom historiene de forteller, kommer det tydelig frem hvor 
vanskelig det er for dem å finne veien til hjelpeapparatet og barnevernet 
spesielt. Informantene opplever at hvis de tar kontakt med barneverntje- 
nesten, svikter de sine foreldre, de ødelegger familien sin, og de risikerer 
å måtte bryte bånd til familiemedlemmer de føler sterk tilhørighet til. 
Kapitlet bruker sosiologiske perspektiver for å få frem den sterke verdien 
familietilknytning har, også blant dagens unge. 

I kapittel 9 beskriver Kerstin Söderström og Anders Sandvig jr. et 
undervisningopplegg hvor studenter og fagpersoner ble koblet sammen 
for å trene på å samarbeide om alvorlig bekymring for et nyfødt barn. 
Målet var å utforske en simuleringsmodell for opplæring, praksis- og fag- 
utvikling som kan bidra til økt bevissthet om egne profesjonsverdier og 
økt kompetanse i tverrfaglig praksis innen spedbarnevern og foreldre- 
støtte. Sandvig og Söderström konkluderer med at simulering som prak- 
sisnær undervisningsform med høy grad av studentaktivitet kan ha stor 
pedagogisk verdi. 

Liv Randi Roland diskuterer i kapittel 10 hvordan studenter kan opp- 
dage og lære om egne og andres kulturelle verdier og praksiser gjennom 

å påta seg å være mentorer for migrasjonsbarn i norske skoler. Under- 
visningsopplegget Roland retter søkelyst mot er del av den nasjonale 
satsingen Nattergalen, som har et tydelig fokus på barnevern. Roland er 
særlig opptatt av at studentene som har erfaringer med å møte barna, 
får innsikter i familiekulturer og i hvordan oppvekstbetingelsene er for 
minoritetsbarn i Norge. Hun peker på at det å lære å forstå og verdsette 
egne og andres verdier er læringsprosesser som forutsetter andre typer 
undervisning enn den som foregår i klasserommet. 

Barnets beste som juridisk 
argument i begrunnelser og 
beslutninger i barnevernet 


Camilla Bennin 
Høgskolelektor, Høgskolen i Innlandet 


Abstract: This chapter discusses the rules of law that apply when considering the 
best interests of the child, and how these may actively be used as arguments in a 
Child Protection Services (CPS) case. The primary focus is linked to the Child 
Welfare Act and the decisions and justifications of the CPS; however, the goal has 
also been to look at the national rules in the context of human rights. This applies 
particularly to the best interests of the child as a basic value of the UN Convention 
on the Rights of the Child. To understand an area of law it may also be necessary to 
have insight on the developments in this field. Discussions are being raised about 
making the quality of attachment a principle in its own right, about the child's inde- 
pendent right to child protection services and the child's right to participate and 
have influence. New challenges have been raised in the wake of decisions by the 
ECHR, where several judgments have been quite critical of Norwegian child pro- 
tection practices. The impending new Child Welfare Act in Norway will affect CPS’ 
legal basis for the decisions it makes in the future. There is much to indicate that 
we are living in a time when the different interpretations of the best interests of the 
child are emerging more clearly. 


Keywords: the best interests of the child, Child Protection Services (CPS), 
Child Welfare Act, UN Convention on the Rights of the Child 


Innledning 


Barn har et selvstendig krav på rettssikkerhet i møte med beslutnin- 
ger fattet av barnevernet, og som gjelder dem. Jeg vil i dette kapitlet gi 


Sitering av denne artikkelen: Bennin, C. (2020). Barnets beste som juridisk argument i begrunnelser og 
beslutninger i barnevernet. I H. Nordby & A. Halsa (Red.), Verdier i barnevern (Kap. 2, s. 25-48). Oslo: 

en kort fremstilling av hvilke rettsregler vi har om barnets beste, både 
i barnevernloven og i menneskerettighetene. Målet er også å vise hvor- 
dan hensynet til barnets beste mer effektivt kan brukes som argument i 
begrunnelser og beslutninger i barnevernet. 

Barnevernretten er i stadig endring, og både Den europeiske mennes- 
kerettsdomstolen (EMD) og norsk Høyesterett har nå i løpet av forholdsvis 
kort tid tatt standpunkt til sentrale og prinsipielle spørsmål innen dette 
lovområdet. Det norske barnevernet har på denne måten trådt frem og 
blitt belyst på et nivå som er helt nytt for dette feltet, noe som understre- 
ker behovet for en grunnleggende forståelse av «barnets beste»-begrepet. 

Kravet til rettssikkerhet innebærer for det første at avgjørelsen mate- 
rielt sett skal være riktig. I juridisk terminologi betyr dette for eksempel 
at avgjørelsen har et innhold som gir barnet det det eventuelt har rett på. 
For det andre må barnevernet sikre at avgjørelsen fattes på riktig måte, 
altså at saksbehandlingsreglene følges (Bernt & Rasmussen, 2010, s. 47). 
Barnevernet må derfor kunne argumentere juridisk for de begrunnelsene 
som ligger forut for de beslutningene som fattes, enten av barnevernet 
selv eller av fylkesnemnda for barnevern og sosiale saker, som avgjør 
tvangssakene i barnevernet i første instans. 

Hensynet til barnets beste er et sentralt prinsipp for alle profesjoner 
som jobber med barn. I norsk barnevern er dette en grunnverdi som skal 
tillegges «avgjørende vekt». Barnekonvensjonen slår fast at barnets beste 
skal være «a primary consideration», og ifølge EMD er dette av «paramo- 
unt importance». Som Stang (2007, s. 30) uttrykker det, reflekterer prin- 
sippet om barnets beste på mange måter den verdien barnet har for oss 
som samfunnsgode - kanskje det største samfunnsgodet vi har. Dette 
innebærer også at barn ikke kun har en nytteverdi. De har verdi i seg selv, 
akkurat slik de er. 

«Barnets beste» er likevel ingen fast verdinorm som gir en konkret 
beskrivelse av regelens innhold. Begrepet bygger på normer som er en 
del av den alminnelige samfunnsutviklingen i synet på barn, og som 
endrer seg over tid. Lovgiver har derfor valgt å bruke dette skjønnsmes- 
sige begrepet i loven for å fange opp de samfunnsendringene som er rele- 
vante for den konkrete rettsanvendelsen til enhver tid. Når begrepet om 
barnets beste er normativt og vagt, fylles det med innhold avhengig av 


26 


BARNETS BESTE SOM JURIDISK ARGUMENT I BEGRUNNELSER 


hvilket faglig ståsted man har, og med våre egne, personlige oppfatninger. 
Det er derfor alltid en mulighet for at en henvisning til barnets beste gir 
avgjørelsen en legitimitet som det ikke er faktisk grunnlag for (Haugli, 
2020, 5. 56). Det er altså vanskelig å trekke tydelige grenser for hva barnets 
beste innebærer, og det gjør det desto viktigere at barnevernet er bevisst 
dette begrepet i sine begrunnelser. Som fremstillingen under vil vise, er 
barnets beste likevel ikke så vagt som mange antyder, men har et juri- 
disk innhold som til en viss grad er konkretisert gjennom konvensjoner, 
nasjonal lovgivning og rettsavgjørelser, og som angir kjernen i begrepet. 

Det er ikke bare begrepets innhold som kan være utfordrende å 
kartlegge. Det er når hensynet til barnets beste skal avveies mot andre 
grunnleggende hensyn, som foreldres rett til familieliv, at begrepets 
skjønnsmessige karakter mer tydelig blir satt i bevegelse. I denne bokens 
kapittel 3 diskuterer Netland hvordan fortolkning av prinsippet om 
barnets beste - og andre prinsipper barnevernet arbeider etter - kan 
komme i konflikt med hverandre og med allmennmoralske oppfatnin- 
ger. Netland foreslår at filosofen John Rawls’ idé om reflektert likevekt 
kan brukes som modell for hvordan barnevernet kan forholde seg når 
grunnleggende prinsipper, praksiser og rettferdighetsvurderinger kom- 
mer i utakt (s. 49-67). Pa denne måten kan en juridisk og filosofisk til- 
nærming sammen gi en mer helhetlig forståelse av kompleksiteten når 
ulike grunnleggende verdier står på spill. 

Før jeg går nærmere inn på innholdet av barnets beste, vil jeg gi en kort 
oppsummering av de siste endringene i barnevernloven som er relevante 
for «barnets beste»-vurderingen. 


Barnevernloven i endring 


Dagens barnevernlov er fra 1992, og over tid har behovet for å få en bar- 
nevernlov som er mer tidsriktig, blitt presserende. I 2016 avga barne- 
vernlovutvalget sitt forslag til ny lov i NOU 2016: 16. Målet for utvalget 
var gjennom sitt lovforslag å bedre rettssikkerheten for barn og å skape 
et mer tilgjengelig, forståelig og tidsriktig regelverk. Dette er i stor grad 
fulgt opp i høringsnotatet om forslag til ny barnevernlov fra Barne- og 
likestillingsdepartementet (2019). 

Når det gjelder prinsippet om barnets beste, er dette også grundig 
behandlet både i NOU-en og i høringsnotatet. Barne- og likestillingsde- 
partementet hadde i 2012 fått utredet «det biologiske prinsipp» i barne- 
vernet, der Raundalenutvalget foreslo et nytt overordnet hensyn kalt «det 
utviklingsstøttende tilknytningsprinsipp» (NOU 2012: 5). På bakgrunn 
av dette utvalgsarbeidet ble det foreslått flere endringer i barnevernlo- 
ven, som blant annet innebar at vi fikk nye rettsregler med en sterkere 
oppmerksomhet på barns rett til medvirkning i barnevernet. Barnevern- 
loven (bvl.) paragraf 4-1 om hensynet til barnets beste fikk i denne sam- 
menheng et nytt andre ledd. I tillegg ble barnets rettsstilling forsterket 
gjennom en ny bestemmelse i barnevernloven paragraf 1-4, om at barne- 
vernets tjenester og tiltak skal være forsvarlige. 

I kjølvannet av NOU 2016: 16 har departementet valgt en tosporet 
løsning, der det arbeides med ny barnevernlov samtidig som det gjø- 
res endringer i dagens barnevernlov (Prop. 169 L (2016-2017)). Disse 
endringsforslagene i barnevernloven trådte i kraft 1. juli 2018, og de fleste 
av endringene har direkte eller mer indirekte betydning for forståelsen av 
barnets beste. Etter barnevernloven paragraf 1-5 har barn nå en selvsten- 
dig rett til nødvendige barneverntiltak på lik linje med den retten barn 
har til andre velferdstjenester. Denne retten for barn har vært tematisert 
i mange år, og ulike offentlige utredninger som har foreslått å rettighets- 
feste barneverntjenester, har møtt motbør (Lindboe, 2012, s. 27-28). Man 
mente det var problematisk å gi en rett til tvang, og at en slik rett også 
var unødvendig, idet barneverntjenesten uansett hadde en plikt til å yte 
hjelp hvis vilkårene var oppfylt. I tillegg ble en slik rett sett på som en 
uforutsigbar utgiftsøkning på grunn av fare for at søknader fra foreldre 
om hjelp til barnet ville øke. Nå har lovgiver kommet frem til at barn skal 
ha en rett på nødvendige tjenester og tiltak etter barnevernloven. Det har 
gradvis utviklet seg en oppfatning om at rettighetsfesting for barn i bar- 
nevernet vil være med på å styrke barnets rettsstilling. Dette innebærer 
også en harmonisering med velferdsretten for øvrig, og det kan være med 
på å gjøre barn mer bevisst på seg selv som rettighetsperson (NOU 2016: 
16, S. 81). 

Lovregelen om barnets rett til 4 medvirke er flyttet fra paragraf 4-1 
og er na nedfelt i paragraf 1-6. Barnevernet er ogsa palagt en plikt til a 

samarbeide med barn og foreldre, jamfør paragraf 1-7. Selv om samarbeid 
med familien kan være krevende å oppnå, skal barnevernet likevel til- 
strebe et samarbeid i alle saker på en måte som er til barnets beste (Prop. 
169 L (2016-2017) s. 142). Her legger departementet vekt på at også der 
barnevernet ikke er enig med barn eller foreldre, skal familien likevel 
anerkjennes og respekteres for deres synspunkter og behov. I formålsbe- 
stemmelsen i barnevernloven paragraf 1-1 har man nå tatt inn i lovteksten 
at barn i barnevernet skal møtes med trygghet, kjærlighet og forståelse. 
Dette er også i tråd med formuleringen i barnekonvensjonens fortale. 
Ifølge departementet har kjærlighetsbegrepet «en viktig symbolsk verdi 
og signaliserer en forventning om hvordan ansatte i barnevernet skal 
møte barn i barnevernet» (Prop. 169 L (2016-2017) s. 6). 

En endring som også er knyttet til hensynet til barnets beste, er nye 
regler om krav til dokumentasjon i saksbehandlingen. Ulike tilsyn og 
forskningsrapporter viser at en rekke barneverntjenesters håndtering av 
meldinger og undersøkelser kan være svært vilkårlig, og at de ikke alltid 
forholder seg til lovens vilkår (Helsetilsynet, 2012, 2019; Lurie, Kvaran, 
Tjelflaat & Sørlie, 2015, s. 33). Henleggelse av melding og undersøkelse 
skal derfor nå være skriftlig og faglig begrunnet, og henleggelse av under- 
søkelser skal dessuten regnes som enkeltvedtak som kan påklages, jam- 
før paragraf 4-2 og 4-3. I alle vedtak etter barnevernloven skal det etter 
de siste lovendringene også klart fremkomme hva som er barnets syns- 
punkt, hvilken vekt barnets mening er tillagt, og hvordan barnets beste 
er vurdert. Dette gjelder både barneverntjenestens vedtak og de vedtak 
som fattes i fylkesnemnda, jamfør ny paragraf 6-3 bokstav a og paragraf 
7-19 tredje ledd. 

Forutsetningen for å sette inn tiltak etter barnevernloven er at man 
først må slå fast at lovens grunnvilkår for tiltak er til stede. Deretter 
gjør man en avsluttende, helhetlig og skjønnsmessig vurdering av om 
dette tiltaket er til barnets beste (Ofstad & Skar, 2015, s. 65-66). Denne 
skjønnsmessige vurderingen er altså en vurdering som kommer til slutt, 
etter at grunnvilkårene er vurdert oppfylt. I særdomstolsutvalget, som 
har utredet nye domstolsordninger i barnevernet, vises det til at dette 
utgangspunktet nok er mer teoretisk, ettersom barnets beste ofte også 
preger tolkningen av for eksempel vilkårene for omsorgsovertakelse og 

også gjennom subsumsjonen om vilkåret faktisk er oppfylt (NOU 2017: 8, 
s. 60-61). 

Man kan gjennom tilsynsrapporter og forskning få inntrykk av at det 
er noe ulik praksis i de forskjellige barneverntjenestene med tanke på 
hvor eksplisitt en slik vurdering av barnets beste i dag fremstår i vedta- 
kene. I Helsetilsynets rapport (2019) løftes det blant annet frem noen funn 
knyttet til barneverntjenestens beslutningsprosesser. Her rettes søkelyset 
mot uklar dokumentasjon, manglende evaluering av hjelpetiltak og man- 
glende alternative forståelsesmåter av familiens problemer, som gjør en 
reell «barnets beste»-vurdering vanskelig. Det vises også til utfordringer 
knyttet til vekting av barnets synspunkter (Helsetilsynet, 2019, s. 114). 

Barnevernlovutvalget er av en oppfatning at en plikt til å synliggjøre 
barnets medvirkning og hvordan barnets beste er vurdert, vil bidra til å 
ansvarliggjøre barneverntjenesten og fylkesnemnda (NOU 2016: 16, s. 55). 
Det er derfor grunn til å tro at bedre begrunnede avgjørelser også inne- 
bærer at det gjøres valg som i større grad er til det konkrete barnets beste. 

Antakelig har det nok også større betydning enn antydet av sær- 
domstolsutvalget at barnets beste ikke er et uttalt vilkår for tiltak, for 
eksempel et tiltak som omsorgsovertakelse. Man kunne ha sett for seg 
at barnets beste var et mer eksplisitt uttalt vilkår for alle tiltak i barne- 
vernet, slik vi finner det i vilkårene for adopsjon i barnevernloven para- 
graf 4-20. Her er det presisert i tredje ledd bokstav b at forutsetningen 
for fylkesnemndas samtykke til adopsjon i foreldrenes sted, er at denne 
adopsjonen vil være til barnets beste. Det kan se ut som jo tydeligere 
lovgivningen er på betydningen av barnets beste, desto mer sannsynlig 
er det at dette hensynet konkret blir vurdert og får den avgjørende vekt 
som loven forutsetter. 

Spørsmålet blir da hva barnets beste innebærer, med et juridisk per- 
spektiv, og hvordan dette prinsippet skal vektlegges i en barnevernssak. 


Gjeldende rett om prinsippet om barnets 
beste i barnevernet 


Innenfor den norske barnevernretten er prinsippet om barnets beste 
regulert gjennom både Grunnloven, det alminnelige lovverket samt 

internasjonale konvensjoner. Prinsippet har videre blitt tolket og presi- 
sert gjennom forarbeider til blant annet barnevernloven, gjennom høy- 
esterettspraksis og avgjørelser i menneskerettsdomstolen (EMD). I tillegg 
utgir FNs barnekomité (som har ansvar for å kontrollere at land som 
har skrevet under barnekonvensjonen, etterlever denne) generelle kom- 
mentarer om tolkningen av barnekonvensjonen. Komiteens uttalelser vil 
derfor også være viktige retningslinjer ved tolkningen av barnekonven- 
sjonen, herunder prinsippet om barnets beste. Til tross for at prinsippet 
er av en slik karakter at det unndrar seg en klar definisjon og en enty- 
dig forståelse, vil disse rettskildene kunne bidra til at vi langt på vei kan 
gi «barnets beste»-begrepet et juridisk innhold. Dette innebærer også at 
disse rettskildene er både viktige og nødvendige argumenter i begrunnel- 
ser og beslutninger i barnevernet. Høyesterett har nå også klart uttalt at 
den i tidligere saker har lagt stor vekt på barnekomiteens generelle kom- 
mentarer om barnets beste (HR-2020-661-S avsnitt 80). 


Barnets beste og menneskerettighetene 


Menneskerettighetene er altså viktige kilder for å forstå og anvende retts- 
regler i barnevernet. Gjennom menneskerettsloven av 1999 har Norge 
implementert en rekke av disse menneskerettighetskonvensjonene, her- 
under blant annet Den europeiske menneskerettighetskonvensjonen 
(EMK) av 1950 og barnekonvensjonen (BK) av 1989. Disse bestemmelsene 
går foran annen lovgivning hos oss hvis det er motstrid, jamfør men- 
neskerettsloven paragraf 3. EMK har ingen uttrykkelig bestemmelse om 
barnets beste, men prinsippet har stor betydning for hvordan EMD argu- 
menterer i saker som gjelder barn. EMD er Europarådets menneskeret- 
tighetsdomstol og behandler klager fra individer mot staten for brudd på 
EMK gjennom en rettslig bindende dom (Høstmælingen, 2012, s. 386). 
Her har EMDs praksis lenge beveget seg mot å gjøre barnets beste mer og 
mer fremtredende (Sørensen, 2016, s. 318). 

Barnets beste er imidlertid uttrykkelig regulert i barnekonvensjonen 
artikkel 3 nummer 1, som lyder: «Ved alle handlinger som berører barn, 
enten de foretas av offentlige eller private velferdsorganisasjoner, dom- 
stoler, administrative myndigheter eller lovgivende organer, skal barnets 
beste være et grunnleggende hensyn». 

Barnekomiteen har ved tolkningen av artikkel 3 uttalt at bestemmelsen 
for det første må forstås som en selvstendig rettighet for det enkelte barn 
som er «en iboende forpliktelse for statene, er direkte anvendelig (selvutfø- 
rende) og kan påberopes for en domstol» (FNs barnekomité, 2013, generell 
kommentar nr. 14 avsnitt 6). Som Sørensen (2016, s. 315) konkluderer, «er 
det hevet over enhver tvil at også prinsippet innebærer en rettslig plikt til å 
tillegge barnets beste den nødvendige vekt, både ved gjennomføringen av 
andre rettigheter og når en lov som berører barn åpner for skjønn». Ifølge 
barnekomiteen har det «skjedd et paradigmeskifte fra en tilnærming der 
barn blir sett på som objekter som trenger hjelp, til en oppfatning av barn 
som en rettighetshaver som har en umistelig rett til beskyttelse» (FNs bar- 
nekomité, 2011, generell kommentar nr. 13 avsnitt 59). 

Samtidig er barnet et menneske som helt og fullt er avhengig av voksne 
for å overleve og utvikle seg på en god måte, og barn trenger voksne som 
i ulik grad i oppveksten kan ivareta de rettighetene barn har. Normalt er 
det foreldrene som har ansvaret for å dekke barnets behov for omsorg, 
men der barnet utsettes for omsorgssvikt, kan det offentlige måtte overta 
dette ansvaret for å gi barnet nødvendig omsorg og beskyttelse. Gjennom 
prinsippet om barnets beste gir norsk lovgivning og internasjonale kon- 
vensjoner barnevernet det formelle grunnlaget for å behandle barn som 
et selvstendig rettighetssubjekt. Barnevernet har dermed en sentral rolle 
for nettopp å ivareta og styrke rettsstillingen til de mest utsatte barna 
gjennom de begrunnelser og avgjørelser de fatter. 

Barnekomiteen har for det andre uttalt at barnets beste er et grunn- 
leggende fortolkningsprinsipp. Dette innebærer at «[h]vis en juridisk 
bestemmelse er åpen for mer enn én tolkning, skal den tolkningen som 
mest effektivt tjener barnets beste velges» (FNs barnekomité, 2013, generell 
kommentar nr. 14 avsnitt 6). Barnekonvensjonen bygger på fire generelle 
prinsipper som utgjør kjerneverdiene i barnekonvensjonen. Hensynet til 
barnets beste (artikkel 3), retten til ikke-diskriminering (artikkel 2), retten 
til liv, overlevelse og utvikling (artikkel 6) og retten til å bli hørt (artikkel 12) 
henger sammen og utgjør en helhet. Barnekonvensjonen må derfor forstås 
slik at barnets beste «ikke bare etablerer en rettighet i seg selv, men at den 
også skal tas hensyn til ved fortolkning og gjennomføring av alle andre 
rettigheter» (FNs barnekomité, 2009, generell kommentar nr. 12 avsnitt 2). 

For det tredje er barnekonvensjonens artikkel 3 en prosedyrebestemmelse 
og saksbehandlingsregel, jamfør generell kommentar nr. 14. For barnever- 
nets del medfører dette at avgjørelsen som fattes, må vise at barnets interes- 
ser er identifisert. Dette betyr likevel ikke at hensynet til barnet er det 
eneste hensynet som skal vektlegges jamfør Rt-2012-1985 avsnitt 134-136. 
I denne dommen fra Høyesterett gjaldt saken gyldigheten av et vedtak fra 
Utlendingsnemnda, hvor en iransk familie med barn som hadde bodd i 
Norge i lang tid, ble utvist. Til tross for at artikkel 3 om barnets beste her 
tilsa at familien skulle få bli i Norge, måtte dette vurderes opp mot innvan- 
dringsregulerende hensyn. Høyesterett uttalte at så lenge Utlendingsnem- 
ndas vedtak viste at hensynet til barnet var forsvarlig vurdert og avveid 
mot motstående hensyn samt tillagt vekt som et grunnleggende hensyn, 
var det ikke grunnlag for å sette vedtaket til side. Det er her viktig å under- 
streke at det var avgjørende at Utlendingsnemnda her nettopp hadde tillagt 
hensynet til barnets beste stor vekt, ikke bare som ett av flere momenter i 
en helhetsvurdering. I denne konkrete saken måtte barnets beste altså like- 
vel vike. I en nyere avgjørelse fra Høyesterett (Rt-2015-93) ble resultatet det 
motsatte. I denne saken satte Høyesterett til side et vedtak om utvisning av 
en kenyansk mor med en datter på fem år, som også var norsk statsborger. 
I avsnitt 65 fremhever Høyesterett nettopp at barnets interesser skal danne 
utgangspunktet, herunder at det må «løftes frem og stå i forgrunnen». 

Høyesterett har også ved flere anledninger vurdert hensynet til bar- 
nets beste i barnevernloven, blant annet spørsmål om tvangsadopsjon. 
Tvangsadopsjon er dypt inngripende for alle parter og innebærer et ende- 
lig brudd med de familiemessige båndene. I Rt-1015-110 avsnitt 46 formu- 
lerer Høyesterett at «Foreldrenes interesser må, på den annen side, vike 
der avgjørende forhold på barnets hånd tilsier adopsjon ...». 


Kritikk mot norsk barnevern og aktuelle 
rettsavgjørelser om barnets beste 


Det norske barnevernet har de siste årene møtt internasjonal kritikk, sær- 
lig knyttet til omsorgsovertakelse, samvær og tvangsadopsjon. Dette har 
blant annet medført at EMD besluttet å behandle uvanlig mange barne- 
vernssaker fra Norge. Den saken som har vekket størst oppsikt, er Strand 

Lobben-saken (37283/13). Her gjaldt det spørsmål om tvangsadopsjon av 
en gutt som var omsorgsplassert fra han var tre uker gammel. Spørsmålet 
var om tvangsadopsjon i dette tilfellet var en krenkelse av EMK artikkel 
8, som omhandler retten til respekt for privatliv og familieliv. Norge fikk 
først medhold i denne saken i EMD i 2017 med dissens 4-3. Er saken av 
tilstrekkelig prinsipiell karakter, kan den gå videre til EMDs storkammer, 
og Strand Lobben-saken ble behandlet i storkammeret med dom avsagt 10. 
september 2019. Her kom 13 av 17 dommere frem til at Norge hadde krenket 
EMK artikkel 8. Flertallet la særlig vekt på mangler ved sakens prosessuelle 
sider og det bevisgrunnlaget som det norske rettssystemet hadde bygget 
på i adopsjonssaken. Saken utfordrer det norske barnevernet med hensyn 
til hvor godt de klarer å begrunne de langsiktige omsorgsovertakelsene og 
begrensninger i samværet, med den følge at tilbakeføring til foreldrene blir 
nærmest umuliggjort. Denne avgjørelsen viser også at det er spenninger 
både innad i EMD og mellom EMD og norsk praksis om hvordan man 
skal vekte verdien av de biologiske båndene opp mot beskyttelse av barnet. 

På bakgrunn av Strand Lobben-saken og andre fellende dommer i 
EMD besluttet derfor norsk Høyesterett å behandle felles tre nylig hen- 
viste barnevernssaker i Høyesteretts storkammer. I storkammeret settes 
Høyesterett med elleve dommere i stedet for fem, og dette gjøres kun i 
saker av særlig viktighet. Det gjaldt to saker om ankenektelse i lagmanns- 
retten og en anke over dom. Sakene omhandlet adopsjon, omsorgsoverta- 
kelse og fastsettelse av samvær. 

Den første og kanskje mest prinsipielle avgjørelsen gjaldt forholdet 
om lagmannsretten skulle ha gitt samtykke til behandling av foreldrenes 
anker over tingrettens dom om fratakelse av foreldreansvar og adopsjon 
(kjennelse av 27. mars, HR-2020-661-S). Slikt samtykke kan blant annet gis 
hvis det er vesentlige svakheter ved tingrettens avgjørelse, og Høyesteretts 
syn i denne saken var at det forelå slike vesentlige svakheter. Det ble særlig 
lagt vekt på at det var skjedd positive endringer i mors situasjon, og at det 
heller ikke var «foretatt noen inngående vurderinger av hvilken betydning 
de positive endringene i mors situasjon har for hennes omsorgsevne for 
datteren i dag» (avsnitt 194). I den enstemmige kjennelsen kom Høyesterett 
til at det ikke forelå noen motstrid mellom EMDs praksis og de generelle 
materielle og prosessuelle prinsippene ved adopsjon etter barnevernloven. 

Men Høyesterett understreker generelt at det er særlig viktig å følge prin- 
sippene om barnevernets plikt til å arbeide for gjenforening, blant annet 
ved konkrete og grundige vurderinger om tilstrekkelig samvær og hjelpe- 
tiltak. Vedtakene «må bygge på et tilstrekkelig og oppdatert beslutnings- 
grunnlag, inneholde en balansert og tilstrekkelig bred avveining og ha en 
tilfredsstillende begrunnelse» (avsnitt 170—171). Når det gjelder hensynet til 
barnets beste, uttaler Høyesterett generelt at «barnet kan etter omstendig- 
hetene ha interesser som strider mot foreldrenes, og deres interesser må da 
vike for avgjørende forhold på barnets hånd» (avsnitt 82). 

I den andre avgjørelsen, som er en dom (HR-2020-662-S), opprettholdt 
Høyesterett omsorgsovertakelsen, men økte samværet fra fire til åtte gan- 
ger i året. Det fremheves at det ikke kan stilles opp noen standardnorm 
for hvilket omfang samværet skal ha, men at dette må vurderes konkret 
fra sak til sak, med utgangspunkt i gjenforeningsmålet (avsnitt 130 og 
137). Både i Høyesterettsdommen og i praksis fra EMD blir gjenforenings- 
målet særlig fremhevet, men samværet kan likevel ikke utsette barnet for 
en urimelig belastning («undue hardship»). Sandberg (2020b) løfter opp 
et viktig spørsmål i sine kommentarer til dommen, om det er riktig å gi 
samvær helt opp mot barnets tålegrense, fremfor å fastsette et samvær 
som etter en helhetsvurdering er til barnets beste. I den siste kjennel- 
sen om omsorgsovertakelse og samvær kom Høyesterett til at ankene fra 
begge foreldrene skulle forkastes (HR-2020-663-S). 

I tiden fremover vil derfor hensynet til barnets beste bli gjenstand for 
ny oppmerksomhet i norsk barnevern. Særlig gjelder dette hvordan de 
grunnleggende verdiene knyttet til rett til familieliv og barnets beste skal 
avveies på en måte som ikke er krenkelse av menneskerettighetskonven- 
sjonen, og heller ikke i strid med den forskningsbaserte forståelse av hva 
som er til barns beste, og som norsk barnevernlovgivning i dag bygger på. 


Hensynet til barnets beste i Grunnloven 
og barnevernloven 


Gjennom grunnlovsrevisjonen i 2014 ble en rekke av de sentrale mennes- 
kerettighetsbestemmelsene, herunder bestemmelsene om barnets beste, 
tatt inn i selve Grunnloven. Grunnloven paragraf 104 andre ledd lyder: 


35 


KAPITTEL 2 


«Ved handlinger og avgjørelser som berører barn, skal barnets beste være 
et grunnleggende hensyn.» 

Grunnloven paragraf 104 andre ledd er utformet etter mønster av bar- 
nekonvensjonen artikkel 3. Dette tilsier at det derfor, ved tolkningen av 
Grunnloven, må trekkes veksler på internasjonal tolkningspraksis, her- 
under uttalelser fra både barnekomiteen og EMD (jf. Dok. 16 (2011-2012); 
Rt-2015-93 avsnitt 64). I utlendingssaker har altså Høyesterett gradvis 
tillagt barnets beste en økt vekt i avveiningen mot hensynet til en effek- 
tiv og rettferdig utlendingsforvaltning. I barnevernet innebærer dette at 
«Grunnloven $ 104, andre ledd krever at barnets beste er det avgjørende 
hensyn i barnevernssaker, med mindre barnet i helt ubetydelig grad er 
berørt» (Sørensen, 2016, s. 319-320). Bakgrunnen for at man ønsket å 
ha denne bestemmelsen som en del av Norges Grunnlov, kan ses som 
et uttrykk for den grunnverdien man mener barn har i samfunnet vårt. 
Som kontroll- og konstitusjonskomiteen uttrykte det som en del av forar- 
beidene til grunnlovsendringen, er ikke barn bare «sårbare og har særlig 
behov for vern for å kunne leve frie, trygge og verdige liv; de er også i en 
spesiell avhengighetsstilling, og det i en særlig formativ fase av det liv 
de skal bruke til å utøve de friheter og rettigheter som tilkommer alle» 
(Innst. 186 S (2013-2014)). 

I dagens barnevernlov paragraf 4-1 finner vi prinsippet om barnets 
beste formulert slik: 


Ved anvendelse av bestemmelsene i dette kapitlet skal det legges avgjørende 
vekt på å finne tiltak som er til beste for barnet. Herunder skal det legges vekt på 


å gi barnet stabil og god voksenkontakt og kontinuitet i omsorgen. 


Det skal altså legges avgjørende vekt på hva som er til barnets beste. Hen- 
synet til barnets beste i barnevernssaker tillegges med dette en tydeligere 
vekt enn det som følger av barnekonvensjonen. Høyesterett anvender 
begrepet «overordnet betydning» i storkammersakene, og EMD bruker 
det tilsvarende begrepet «paramount importance». Høyesterett konsta- 
terer nå at konvensjonspraksis ikke gir behov for å endre norsk barne- 
vernlovgivning (HR-2020-661-S avsnitt 109). Det taler for at Høyesterett 
ikke har ment å endre at hensynet til barnets beste i barnevernet skal ha 
avgjørende vekt, slik det uttrykkelig står i barnevernloven. 

Hensynet til barnets beste gjelder heller ikke bare når man skal «finne 
tiltak», men omfatter alle avgjørelser eller handlinger rettet mot barnet i 
barnevernet, for eksempel i undersøkelsen og i gjennomføring av tiltak, 
som frivillige hjelpetiltak og ved plassering i fosterhjem og institusjon. 
«Barnets beste» er altså den skjønnsmessige vurderingen som gjøres når 
det er slått fast at lovens øvrige vilkår er oppfylt. Denne vurderingen 
beror da på en konkret vurdering av mange ulike momenter, der stabil og 
god voksenkontakt og kontinuitet i omsorgen er sentralt. 

I Prop. 106L (2012-2013) har Barne-, likestillings- og inkluderingsde- 
partementet oppsummert hvilke momenter man mener faller innunder 
denne skjønnsmessige vurderingen av barnets beste (s. 82-83). Her løf- 
tes frem særlig fire momenter: tilknytnings- og relasjonskvalitet, biolo- 
giske bånd, mildeste effektive inngrep og barnets medvirkning. På denne 
måten konkluderer departementet med at tilknytningskvalitet er et vik- 
tig moment i «barnets beste»-vurderingen, men at det ikke er behov for å 
gjøre dette til et eget prinsipp, slik som Raundalenutvalget foreslo i NOU 
2012: 5. Ekspertutvalgets mandat var som tidligere nevnt å utrede det bio- 
logiske prinsipp i barnevernet, og de konkluderte med at beskyttelse av 
barns utvikling måtte ha tydelig forrang i forhold til det biologiske prin- 
sippet. Departementet mente derimot at tilknytningskvalitet ikke skulle 
ha forrang fremfor andre viktige momenter. 

Dette var i tråd med høringsuttalelser, der særlig flere jurister var kri- 
tiske til å gjøre tilknytningskvalitet til et eget prinsipp. Man mente dette 
ville smalne inn det komplekse prinsippet om barnets beste. Tilknytnings- 
momentet måtte for eksempel vurderes annerledes om saken omhandlet 
små barn, i motsetning til der det dreide seg om eldre barn. Tilknytning 
har også ulik betydning i ulike kulturer, og det kan derfor være utfor- 
drende å måle. I høringsuttalelsen ble det lagt vekt på at psykologiske 
teorier, som alle andre vitenskapelig forankrede teorier, endrer seg over 
tid, og at det overordnede prinsippet om barnets beste derfor måtte favne 
videre. I kritikken understreket man at sterkere fokus på tilknytningskva- 
litet kunne gi sakkyndige økt makt i prosessen og dermed medføre en 
svekkelse av partenes rettssikkerhet. Når de sakkyndige med faglig tyngde 
konkluderer med hva som er til barnets beste i den konkrete saken, kan 
det være utfordrende for foreldrene og barnet selv å få frem andre aspekter 

ved barnets liv. Det har dessuten blitt etterlyst gode kliniske metoder for 
å måle tilknytningskvalitet, og hvem som i så fall er tilstrekkelig kompe- 
tente i barnevernet til å utføre slike målinger. Disse momentene er også 
vektlagt av barnevernlovutvalget (NOU 2016: 16 s. 52-53). 

Barnets beste er altså en grunnleggende norm i menneskerettighetene 
og et internasjonalt anerkjent rettsprinsipp. Prinsippet om barnets beste 
i barnevernloven må derfor ses i sammenheng med de menneskerettig- 
heter et barn har: 


1) Alle barn har rett til omsorg og beskyttelse. 

2) Alle barn har rett til familieliv. 

3) Iavveiningen mellom rett til omsorg og beskyttelse og rett til familieliv 
skal barnets beste etter barnevernloven være det avgjørende hensynet. 

4) I denne vurderingen av hva som er til barnets beste, har barnet rett 
til å medvirke. 


Rett til omsorg og beskyttelse 

Alle barn har en grunnleggende rett til omsorg og beskyttelse. Dette er 
en rett barnet har, uansett hvem som har omsorgen og foreldreansvaret. 
Denne retten følger direkte av barnekonvensjonen artikkel 3 nr. 2 og av 
Grunnloven paragraf 104 tredje ledd. Staten har etter barnekonvensjo- 
nen artikkel 19 dessuten en plikt til å beskytte barn mot omsorgssvikt. 
Også den norske barnevernloven understreker allerede i formålspara- 
grafen nødvendigheten av å sikre barn omsorg og beskyttelse. Den store 
betydning dette har i barnevernet, viser seg på en åpenbar måte i tittelen 
på barnevernlovutvalgets forslag til ny barnevernlov, som kom i 2016: 
«Sikring av barnets rett til omsorg og beskyttelse» (NOU 2016: 16). 

Det vanlige er at denne retten ivaretas av foreldrene gjennom barnets 
oppvekst. Etter lov om barn og foreldre (barnelova [bl.], 1981) paragraf 30 
er omsorg og beskyttelse av barnet en sentral del av foreldreansvaret. Dette 
er ikke kun en plikt; foreldre har en selvstendig rett til å utøve foreldrean- 
svaret, og staten har også en plikt til å tilrettelegge for at barn kan vokse 
opp hos sine foreldre. Som Lucy Smith påpekte for 40 år siden om foreldre- 
nes rett til sine barn, og som fortsatt er en gjeldende rettslig forståelse: «Det 
er en rett, hevdes det, som har sitt utspring i et grunnleggende faktum i de 

vestlige land, nemlig at barna ikke tilhører staten og at staten derfor set- 
ter og må sette sine rettigheter i forhold til barna etter foreldrene» (Smith, 
1980, s. 331). I dag ville vi kanskje også understreke at barna verken tilhører 
staten eller foreldrene, men at de på et selvsagt vis tilhører seg selv. 


Rett til familieliv 


Både barn og foreldre har altså en rett til familieliv og til å leve sammen, 
og staten kan ikke gjøre vilkårlige og uforholdsmessige inngrep i familien, 
jamfør barnekonvensjonen artikkel 16 og 7, EMK artikkel 8 og Grunnlo- 
ven paragraf 102. Denne retten til familieliv opphører ikke selv om det 
offentlige overtar omsorgen. Dette ser vi uttrykt i barnekonvensjonen 
artikkel 9 og i samværsreglene i barnevernloven. Omsorgsovertakelse er i 
utgangspunktet et midlertidig tiltak, og barneverntjenesten skal legge til 
rette for at barnet kan flytte tilbake til foreldrene hvis dette er til barnets 
beste, jamfør barnevernloven paragraf 4-16 og 4-21. Gjenforeningsmålet 
etter en omsorgsovertakelse synes også å ha fått et økt fokus i de siste 
EMD-dommene og høyesterettsavgjørelsene. Retten til familieliv bygger 
på det verdisynet at det er foreldrene som har ansvaret for og også en 
plikt til å gi omsorg for sine barn, og at barnevernet kun har et subsidiært 
ansvar, der denne omsorgen ikke ivaretar barnets grunnleggende rettig- 
heter, jamfør barnekonvensjonen artikkel 19. 

Retten til familieliv står ikke direkte nedfelt i barnevernloven, men føl- 
ger av det biologiske prinsipp som loven er forankret i. Her kunne man 
tenkt seg muligheten for å lovfeste dette prinsippet i barnevernloven, som 
antydet hos for eksempel Stang og Baugerud (2018, s. 147). I departemen- 
tets forslag til ny barnevernlov har man derimot valgt bevisst at retten til 
familieliv ikke skal fremkomme direkte i loven. Departementet mener en 
slik lovfesting av det biologiske prinsippet «kan skape uklarheter i praksis 
som vil være uheldig» (Barne- og likestillingsdepartementet, 2019, s. 45), 
og da særlig med tanke på at barnevernlovens formål er å beskytte de 
utsatte barna. Som førstevoterende uttaler i HR-2020-661-S i avsnitt 85: «I 
norske avgjørelser ligger hensynet til familiebånd en del ganger mer som 
en underforstått og delvis ikke uttalt forutsetning, men hensynet til bar- 
nets beste trer tydeligst frem, selv om Høyesterett i sine avgjørelser som 
nevnt har understreket betydningen av de familiemessige bånd.» 

Hensynet til barnets beste er altså en selvstendig rettighet samtidig 
som prinsippet regulerer den avveiningen barnevernet må gjøre mellom 
barnets rett på omsorg og beskyttelse og retten til familieliv. Det inne- 
bærer at barnevernet ofte vurderer det slik at frivillige hjelpetiltak som 
støtter foreldrene, er til barnets beste, slik at barnet får mulighet til både 
å få hjelp og samtidig få vokse opp med sin familie. I noen tilfeller vil bar- 
nets rett til omsorg og beskyttelse bety at barnevernet vurderer det som 
barnets beste å flytte barnet til en annen omsorgsbase for kortere eller 
lengre tid. Uten denne myndigheten til å gripe inn i den private sfæren 
mot foreldrenes vilje vil ikke samfunnet være i stand til å beskytte de 
mest utsatte barna. Vi har i dag omfattende dokumentasjon på at mange 
barn lever i uholdbare livssituasjoner og med alvorlig omsorgssvikt uten 
å bli sett, og vi har kunnskap om hvor skadelig og potensielt livsfarlig 
dette kan være for barnet (NOU 2017: 12). 


Rett til medvirkning 


Når barnevernet vurderer om avgjørelsen vil være til barnets beste, kan 
denne vurderingen ikke løsrives fra barnets rett til å medvirke i sin egen 
sak. At barnets mening er en helt sentral del av «barnets beste»-prinsippet, 
ble omtalt allerede i forarbeider til barnevernloven av 1992 (Ot.prp. nr. 44 
1991-1992, $. 28; Innst. O. nr. 80 1991-92, $. 13). Ulike tilsyn og forskningsrap- 
porter viser at barnevernet fortsatt kan ha til dels store utfordringer knyttet 
til barnets medvirkning (Lurie et al., 2015, s. 19; Helsetilsynet, 2019, s. 117). 
Barnets rett til medvirkning er en grunnleggende menneskerettighet. 
Det står ikke eksplisitt i Den europeiske menneskerettskonvensjonen 
(EMK) at barn skal høres, men dette anses likevel å være en av de men- 
neskerettslige prosessuelle garantier som også omfatter barn i barnever- 
net. I EMK artikkel 8 om rett til familieliv og privatliv er det oppstilt 
prosessuelle krav som er fulgt og utviklet i praksis ved EMD, og som også 
gjelder barnevernssaker (Sørensen, 2016, s. 342-343). Medvirkning er for 
alle mennesker en viktig forutsetning for å ivareta sine rettigheter. 
Tradisjonelt har det vært løftet frem to aspekter ved beskyttelse av 
barns rettigheter. Det ene tar utgangspunkt i barnets sårbarhet, det andre 
i barns evne til å opptre selv (Sandberg, 2020a, s. 98). Barnekonvensjonen 

artikkel 12 gir alle barn rett til å gi uttrykk for sin mening fra de er i stand 
til å danne seg egne synspunkter, og disse synspunktene skal tillegges 
behørig vekt i samsvar med alder og modenhet. FNs barnekomité under- 
streker at barnets rett til å bli hørt er en av de grunnleggende verdiene i 
barnekonvensjonen (FNs barnekomité, 2009, generell kommentar nr. 12 
avsnitt 2). Dette innebærer at barnekonvensjonens artikkel 12 ikke bare 
er en rettighet i seg selv, men at barns rett til å bli hørt er noe som skal tas 
hensyn til, også ved fortolkning og gjennomføring av andre rettigheter. 
Barn i Norge har dessuten fått en grunnlovfestet rett til å bli hørt i spørs- 
mål som gjelder dem selv, jamfør Grunnloven paragraf 104 første ledd. 

På barnevernfeltet er denne retten nedfelt i barnevernloven i flere bestem- 
melser. Etter paragraf 6-3 skal barn som er fylt sju år, eller yngre barn som 
er i stand til å danne seg egne synspunkter, bli informert og gis anledning 
til å uttale seg før avgjørelser tas. Her gir våre nasjonale regler barnet en 
ubetinget rett til å få uttale seg ved fylte sju år, uavhengig av utviklingsnivå 
eller modenhet. Barnekonvensjonen artikkel 12, derimot, knytter med- 
virkning til at barnet er i stand til å danne seg egne synspunkter. 

I 2018 fikk vi en ny generell regel i barnevernloven paragraf 1-6 om bar- 
nets rett til medvirkning i alle forhold som vedrører barnet etter barnevern- 
loven. Her ble retten til tilstrekkelig og tilpasset informasjon understreket, 
samt at barnets stemme skal lyttes til og vektlegges i samsvar med alder 
og modenhet. I høringsforslaget til ny barnevernlov ønsker man å fjerne 
aldersgrensen på sju år for barns rett til å uttale seg (Barne- og likestil- 
lingsdepartementet, 2019, s. 46). Dette er i tråd med NOU 2016: 16 og FNs 
barnekomité (2009) i generell kommentar nummer 12, der det frarådes å 
bruke aldersgrenser. Dette bygger på at slike vurderinger alltid må være 
konkrete og knyttes til barnets alder og utvikling. Også Familie- og kul- 
turkomiteen på Stortinget har i behandlingen av Prop. 169 L (2016-2017) 
oppfordret regjeringen til å fjerne aldershenvisningen i loven. Hvis saken 
kommer for fylkesnemnda, kan det i dag oppnevnes en egen talsperson for 
barnet etter barnevernloven paragraf 7-9. I departementets siste lovforslag 
har man i tillegg foreslått å gi barn anledning til å uttale seg direkte til fyl- 
kesnemnda (Barne- og likestillingsdepartementet, 2019, s. 278). 

Denne økte oppmerksomheten i barnevernlovgivningen på å styrke 
barnets rett til medvirkning har blant annet sin årsak i den kunnskapen 

vi etter hvert har fått om store mangler i hvordan barnevernet håndterer 
denne rettigheten. Dette er særlig knyttet til at mange barneverntjenes- 
ter viser seg å ha svake rutiner på å samtale med barn, og at det her ser 
ut til å være store variasjoner mellom kommunene (Helsetilsynet, 2012). 
Nyere funn bekrefter mye av det samme (Helsetilsynet, 2019). I denne 
siste publikasjonen fra Helsetilsynet vises det til at barneverntjenestene 
som oftest snakker med barna gjennom hele saksgangen, men informa- 
sjon som barnet gir i saken, viser seg i mange tilfeller likevel å glippe 
underveis i saksdokumentene, eller den tillegges liten vekt når avgjørel- 
sen begrunnes. Det er altså mye som tyder på at barns rettssikkerhetssi- 
tuasjon på dette området fortsatt er utfordrende. 


Minste inngreps prinsipp 

«Barnets beste»-vurderingen skal dessuten være tuftet på minste inn- 
greps prinsipp, som også er et grunnleggende hensyn i barnevernet. Dette 
går ut på at tiltakene i barnevernet ikke må være mer omfattende enn 
nødvendig, og de skal gjennomføres så skånsomt som mulig. En slik rett 
omfatter både foreldre og barn, og den bygger på det menneskerettslige 
og forvaltningsrettslige prinsipp om at alle inngrep fra det offentlige skal 
være forholdsmessige. Det må være proporsjonalitet mellom de målene 
staten setter, og de midlene som brukes for å nå disse målene. Dette prin- 
sippet er særlig viktig i barnevernssaker, der tiltak kan gripe dypt inn i 
de menneskerettighetene både barn og voksne har. I kraft av den store 
makten som ligger i barnevernets mandat, vil beslutninger i barnevernet 
raskt oppleves som særlig tyngende og inngripende. Jo mer inngripende 
tiltaket er for familielivet, desto tydeligere må barnevernet begrunne og 
dokumentere hvilken betydning og vekt man har lagt på hensynet til bar- 
nets beste i avveiningen mot barnets behov for omsorg og beskyttelse. 


Om barnets beste som materiell vurderingsnorm 
og prosessuell norm 


Både barnevernlovutvalget og departementet i sitt høringsforslag har 
valgt å utforme en bestemmelse om barnets beste som er nært knyttet til 

barnekonvensjonen, og det løftes her frem to dimensjoner ved «barnets 
beste»-prinsippet (Sørensen, 2016, s. 315, NOU 2016: 16, s. 54-55; Barne- og 
likestillingsdepartementet, 2019, s. 34). 

Prinsippet om barnets beste i barnevernet er for det første en materiell 
vurderingsnorm som indikerer hva dette prinsippet faktisk inneholder av 
rettigheter for barnet og plikter for det offentlige. Som en materiell regel 
er barnets beste både en optimaliseringsnorm og en avveiningsnorm. 
Som optimaliseringsnorm innebærer dette at man foretar en konkret og 
helhetlig vurdering av mulige konsekvenser for barnet, for å finne ut hva 
som alt i alt er til barnets beste. Her må barnevernet ta hensyn til de sen- 
trale «barnets beste»-momentene som løftes frem av FNs barnekomitée, 
og som omhandler barnets synspunkter, barnets identitet (som kjønn, 
seksuell legning, nasjonal opprinnelse, religion og livssyn, kulturell iden- 
titet og personlighet), bevaring av familiemiljø og opprettholdelse av 
relasjoner, omsorg, beskyttelse og sikkerhet for barnet, barnets særlige 
sårbarhet, barnets rett til helse og retten til utdanning (FNs barnekomité, 
generell kommentar nr. 14 avsnitt 52-79). 

Denne listen fra barnekomiteen er ikke uttømmende, men angir 
momenter som er relevante i «barnets beste»-vurderingen. Selv om bar- 
nevernloven paragraf 4-1 ikke angir ytterligere momenter enn «stabil 
og god voksenkontakt og kontinuitet i omsorgen», gir barnekomiteens 
momentliste føringer for barnevernets vurderinger av barnets beste. 
Andre land som Finland, Australia og England har i sin lovgivning valgt 
å gi klarere instruksjoner på hvilke forhold som skal vurderes i en «bar- 
nets beste»-vurdering, og som også ligger nærmere barnekonvensjonens 
formuleringer (Læret & Skivenes, 2016, s. 36). 

Her må barnevernet helt konkret avveie disse ulike momentene mot 
hverandre med utgangspunkt i akkurat dette barnets liv. Som avvei- 
ningsnorm ser vi også at barnets beste alltid må avveies mot andre hensyn, 
for eksempel hensyn til søsken og til foreldrenes selvstendige rett til å delta 
i barnets oppvekst. Alle relevante momenter skal tydeliggjøres i vurderin- 
gen, men det avgjørende hensyn er hva som alt i alt er til barnets beste. 

Barnevernlovutvalget foreslo en «barnets beste»-bestemmelse som 
lå tett til barnekomiteens momentliste (NOU 2016: 16, s. 54). I hørings- 
forslaget til ny barnevernlov har Barne- og likestillingsdepartementet i 

paragraf 1-3 valgt en formulering om barnets beste som fortsatt er av mer 
overordnet karakter. Man lovfester ingen momentliste over innholdet av 
barnets beste, og man foreslår også at hensynet til stabil og god voksen- 
kontakt og kontinuitet i omsorgen tas ut av lovteksten. Departementet 
har likevel bygget forslaget på kjerneverdien i «barnets beste»-begrepet 
i barnekonvensjonen, og også på momenter som er fremhevet av FNs 
barnekomité og av barnevernlovutvalget (Barne- og likestillingsdepar- 
tementet, 2019, s. 42). 
Lovforslaget paragraf 1-3 lyder: 


Barnets beste er et grunnleggende hensyn i alle handlinger og avgjorelser som 
berører et barn. Hensynet til barnets beste skal være avgjørende når det vur- 
deres om barneverntiltak skal iverksettes, og hvilke tiltak som skal velges. Hva 
som er til barnets beste, må avgjøres etter en konkret vurdering av det enkelte 


barns behov. 


I tillegg til å være en materiell vurderingsnorm er prinsippet om barnets 
beste også en prosessuell norm og en saksbehandlingsregel, og dette set- 
ter krav til beslutningsprosessen. Her må barnevernet foreta en forsvarlig 
utredning av aktuelle konsekvenser som avgjørelsen kan få for barnet. 
Dette setter også krav til begrunnelsen for den beslutningen barnevernet 
treffer. I dagens barnevernlov har vi derfor fått regler om at det i vedta- 
ket skal fremgå hvordan barnets beste er vurdert, herunder betydningen 
av barnets mening, jamfør paragraf 6-3 bokstav a. Gjennom ulike tilsyn 
og forskning og de siste avgjørelsene ved Den europeiske menneskeretts- 
domstol (EMD) og i Høyesterett ser vi at norsk barnevern har et klart 
potensial for å utforme kvalitativt bedre begrunnelser i sine saker. 


Oppsummering 


Når barnevernet på vegne av samfunnet utfører handlinger rettet mot en 
familie, settes ulike verdier i spill, og barnevernsarbeideren må også alltid 
spørre seg om disse vurderingene er juridisk og etisk holdbare (Nordby, 
Bennin & Buer, 2013, s. 20). Det er vel få - om noen - som må gjøre så 
krevende faglige vurderinger som barnevernet, og dette setter store krav 

til å være åpen og tydelig på hvilke argumenter man mener er gyldige, 
og hvordan disse er avveid mot hverandre. Dette kan gi andre innsyn i 
hvordan hensynet til barnets beste er ivaretatt, og det vil dermed bedre 
kunne ivareta familien og barnets krav på rettssikkerhet. 

I dette kapitlet har jeg hatt et juridisk perspektiv med søkelys på hvilke 
rettsregler vi har om hensynet til barnets beste, og hvordan dette aktivt kan 
brukes som argumenter i en barnevernssak. Hovedvekten i fremstillingen 
er knyttet til barnevernloven og begrunnelser og beslutninger i barnever- 
net, men målet har også vært å se de nasjonale reglene i sammenheng med 
menneskerettighetene. Dette gjelder særlig barnets beste som en grunn- 
verdi i barnekonvensjonen. For å forstå et rettsområde kan det også være 
nødvendig å ha innsikt i hvilken utvikling som har vært på dette feltet. 
Uten å behandle hele historikken har jeg blant annet vist til relevante dis- 
kusjoner om å gjøre tilknytningskvalitet til et eget prinsipp, og til utviklin- 
gen av barnets selvstendige rett til barneverntjenester og rett til å medvirke. 

Hva er så innholdet av barnets beste? Barne- og likestillingsdeparte- 
mentet har oppsummert noen viktige momenter: tilknytnings- og rela- 
sjonskvalitet, biologiske bånd, mildeste effektive inngrep og barnets 
medvirkning (Prop.106 L 2012-2013). Disse momentene må også ses i 
sammenheng med de grunnleggende menneskerettigheter alle barn har. 
Her har FNs barnekomité utarbeidet en liste over noen sentrale momen- 
ter for en «barnets beste»-vurdering: rett til omsorg og beskyttelse, rett til 
familieliv, rett til å medvirke, rett til å bevare sin identitet, rett for barn 
i særlig sårbare situasjoner, rett til helse og rett til utdanning (Generell 
kommentar nr. 14, avsnitt 52-79; Haugli, 2020, s. 61-64; Barne- og like- 
stillingsdepartementet, 2019, s. 34). Her må barnevernet foreta en konkret 
avveining av de relevante momentene med det målet at avgjørelsen ivare- 
tar barnets interesser og grunnleggende rettigheter. I denne vurderingen 
må barnevernet også trekke inn de føringer som følger av avgjørelser fra 
Den europeiske menneskerettsdomstolen og fra Høyesterett. Vi er inne 
i en tid der ulike verdisyn på hva som er til barnets beste, mer tydelig 
kommer til overflaten. De siste rettsavgjørelsene illustrerer tydelig hvilke 
samfunnsmessige spenninger som er knyttet til hvordan man skal vekte 
den grunnleggende verdien om rett til familieliv opp mot barnets krav til 
omsorg og beskyttelse. 

A balansere mellom barnevernets 
prinsipper 


Grethe Netland 


Førsteamanuensis, Høgskolen i Innlandet 


Abstract: The focus of this chapter is the potential conflicts between the values 
that are basic in the work of Norwegian child protection service. Such values are 
expressed in principles that serve as guidelines for judgement and decisions in the 
field. "The best interest of the child’ principle is held to be grounding. The ‘mildest 
intervention principle and the ‘biological’ principle are normally held to be at the 
core of how the best interest of the child is to be understood. Important in child 
protection work, is to interpret the principles, weigh them, and consider what impli- 
cations they should have in specific cases. I argue that if, for some reason, one prin- 
ciple is ascribed too much weigh on the cost of others, the solution for the child 
might not be in its best interest. I highlight the importance of not only weighing the 
principles against each other, but also creating a coherent balance between the prin- 
ciples, peoples moral intuitions and the actual practices of the service. To this end, 
I suggest that John Rawls’s model called reflective equilibrium might be workable. 


Keywords: child protection service, John Rawls, principles, reflective equilibrium 


Introduksjon 


Et prinsipp kan vi forsta som en grunnleggende norm som gir retning 
for resonnement og handling. Norsk barnevern opererer med tre slike 
grunnleggende normer. Prinsippet om barnets beste - at handlings- 
valg og beslutninger skal ha barnet beste for øye — regnes gjerne som 


Sitering av denne artikkelen: Netland, G. (2020). Å balansere mellom barnevernets prinsipper. I H. 
Nordby & A. Halsa (Red.), Verdier i barnevern (Kap. 3, s. 49-65). Oslo: Cappelen Damm Akademisk. 
https://doi.org/10.23865/noasp.103.ch3 

Lisens: CC BY-ND 4.0 

førsteprinsipp i den forstand at det er helt grunnleggende. De to andre 
prinsippene er også grunnleggende, men de er på sett og vis utledet av 
førsteprinsippet om barnet beste — de utsier noe om hva som er til det 
beste for barnet. Det mildeste inngreps prinsipp - at tiltak i regi av barne- 
vernet skal være minst mulig inngripende for barnet og familien - sier at 
det er best for barnet og familien at tiltaket ikke er mer inngripende enn 
absolutt nødvendig.* Det mildeste inngreps prinsipp er altså en spesifika- 
sjon av hva som er det beste for barnet og for andre involverte parter. Det 
biologiske prinsipp — at en sak om mulig skal loses i biologisk familie (eller 
adoptivfamilie) — sier at tilknytning til biologiske foreldre i seg selv er et 
gode og til det beste for barnet? Det biologiske prinsipp er slik sett også 
en spesifikasjon av prinsippet om barnet beste. 

Prinsippene, slik de står, er tydelige nok og er hver for seg rimelige og 
fornuftige. De er i tråd med en allmennmoralsk oppfatning som aner- 
kjenner at familiebånd har verdi, og som anerkjenner at barn og fami- 
lier i vanskelige situasjoner er sårbare og ikke skal utsettes for illegitim 
inngripen fra statsmakten. Men det ligger et betydelig konfliktpotensial 
i fortolkningen av prinsippene. I en konkret sak kan barnevernet, barnet 
og foreldrene ha helt ulike oppfatninger av hva som er best for barnet. 
Bak disse ulike oppfatningene ligger ulike verdier, det vil si ulike oppfat- 
ninger av hva som er viktigst, eller hvilke interesser som bør veie tyngst. 
Barnevernets arbeid befinner seg i en verdikonfliktsone der ulike hensyn 
må veies mot hverandre, og der en handling, en beslutning, et vedtak ikke 
alltid ivaretar involverte parters verdier på en og samme tid. 

Denne artikkelen skal handle om fortolkning av de grunnleggende 
prinsippene. Ideelt sett skal prinsippene fungere som retningsgivende i 
en helhetlig «alle forhold tatt i betraktning»-tilnærming til saker. Men 
vi kan observere at prinsippene, eller bestemte fortolkninger av dem, i 
enkeltsaker eller i visse tidsepoker ser ut til å bli tillagt så stor vekt at det 
utvikles en praksis der helheten mistes av syne. Konsekvensene kan bli 


1 Prinsippet om barnets beste, se for eksempel barnevernloven $ 4-1 og UNCHR Guidelines on 
Determining the Best Interests of the Child. 

2 — Reflekteres i barnevernloven $$ 4-4, 4-12 og 4-21. 

3 Reflekteres flere steder i barnevernloven, blant annet i de samme bestemmelsene som reflekterer 
det mildeste inngreps prinsipp: $$ 4—4, 4-12 og 4-21. 

uheldige for det enkelte barn og den enkelte familie, og praksisene kan 
komme i konflikt med allmennmoralske rettferdighetsoppfatninger — det 
vi med andre ord kan kalle våre moralske intuisjoner. 

Filosofen John Rawls (1921-2002) har foreslått en modell for hvordan 
våre samfunnsinstitusjoner kan forholde seg når prinsipper, praksiser 
og rettferdighetsvurderinger kommer i utakt. Modellen kalles på norsk 
reflektert likevekt*, hvor ideen er at prinsippene, praksisene eller rettfer- 
dighetsvurderingene må revurderes når disse faktorene viser seg å være 
innbyrdes inkonsistente. 

I det følgende skal jeg først redegjøre for ideen om reflektert likevekt. 
Dernest skal jeg si litt mer om prinsippene barnevernet arbeider etter, 
før jeg skisserer en tenkt case som illustrerer dårlig samsvar mellom bar- 
nevernets prinsipper, praksiser og rettferdighetsvurderinger, og hvordan 
ideen om reflektert likevekt kan brukes for å oppnå bedre balanse. 


Ideen om reflektert likevekt mellom prinsipper, 
praksiser og rettferdighetsoppfatninger 


Rawls regnes som en av de mest innflytelsesrike filosofene i nyere tid. 
Han er særlig kjent for boken A Theory of Justice (1971/1999), som er et 
bidrag til debatten om hvilke grunnleggende prinsipper som bør legges 
til grunn for rettferdig fordeling av materielle og immaterielle goder i et 
demokratisk samfunn. Det er våre samfunnsinstitusjoner som står for 
denne fordelingen, slik at Rawls’ teori om rettferdighet er ment for de 
beslutninger, med tilhørende begrunnelser, som fattes i disse institusjo- 
nene: domstolene, nasjonalforsamling og regjering med dens underlig- 
gende forvaltningsenheter - barnevernet blant dem. 

Rawls’ idé om reflektert likevekt inngår som en del av et teoretisk 
byggverk som hviler på noen grunnleggende antakelser. Jeg skal si litt 
om dette byggverket for å gi et bilde av hvor ideen om reflektert likevekt 
har sin plass. Rawls tenker på et samfunn som et system av samarbeid, 


4 Reflective equilibirium på originalspråket. På norsk brukes også «reflektiv likevekt» og «reflek- 
siv likevekt». Jeg foretrekker «reflektert» fordi denne termen i større grad assosieres med aktiv 
handling - likevekten oppnås ved at en aktør har reflektert seg frem til den. 

hvor samarbeid er nødvendig for å at borgerne skal oppnå hva de anser 
for å være godt. Et slikt samarbeid bør tuftes på noen grunnleggende 
rettferdighetsprinsipper som borgerne kan enes om. Rawls konstruerer 
et scenario der borgere kommer sammen for å enes om hvilke prinsipper 
dette er. Han argumenterer for at prosessen resulterer i følgende to prin- 
sipper (Rawls, 2003, s. 103): 


a) Enhver person har det samme ufravikelige krav på et fullstendig 
tilfredsstillende system av grunnleggende friheter, et system som 
er forenlig med et slikt frihetssystem for alle. 

b) Sosiale og økonomiske ulikheter skal oppfylle to betingelser: For 
det første skal de knyttes til stillinger og posisjoner som er tilgjen- 
gelige for alle, under forhold som sikrer rimelig sjanselikhet, og 
for det andre skal de være til størst mulig gagn for de dårligst stilte 
medlemmene av samfunnet (forskjellsprinsippet). 


Disse prinsippene handler om følgende: 


1) Individenes frihet er begrenset av andres rett til frihet — for eksem- 
pel er min rett til fritt å uttrykke meg begrenset av din rett til ikke 
å bli krenket i det offentlige rom. 

2) Ulikheter mellom borgere er legitime bare hvis alle har rimelige 
muligheter for å oppnå stillinger og posisjoner, og ordninger (lover, 
regler og retningslinjer) skal være til de svakest stilte sin gunst. 


Det siste betyr at når vi skal revurdere en lov, en regel eller en retnings- 
linje, skal endringen være til det bedre for de svakest stilte. 

Disse to rettferdighetsprinsippene er altså samfunnsinstitusjonenes 
førsteprinsipper. Det blir så institusjonenes oppgave å forvalte fellesgo- 
dene på en måte som er tro mot disse. De enkelte samfunnsinstitusjonene, 
inkludert de som skal ivareta barns interesser, skal påse at deres egne 
prinsipper er i tråd med de to grunnleggende rettferdighetsprinsippene. 


5 Som Rawls sier her, er dette en revidert versjon av prinsippene som ble diskutert i A Theory of 
Justice $$ 11-14. 

Prinsippet om barnets beste kan forstås som barnevernets presisering av 
siste ledd i Rawls’ andre rettferdighetsprinsipp: Barnet anses som den 
svakest stilte i en sak, og vedtak som fattes, skal være barnet til størst 
gagn. 

Rawls har formulert ideen om reflektert likevekt flere steder. Her skal 
jeg referere til hvordan han redegjør for den i boken Rettferdighet som 
rimelighet - en reformulering (2003), som er en norsk oversettelse av 
Justice as Fairness - A reformulation (2001). Når boken har fått undertit- 
telen «en reformulering», er det fordi den er en justering og presisering 
av Å Theory of Justice. Sistnevnte har vært gjenstand for en rik debatt, og 
reformuleringen er på mange måter et svar på kritiske innlegg i debatten. 

Ideen om reflektert likevekt bygger på to grunnleggende antakelser: 
At samfunnsborgere har rettferdighetssans (en form for moralsk følsom- 
het) og dessuten evne til å resonnere teoretisk og praktisk.* Vi gjør bruk 
av disse evnene i alle livets sammenhenger - vi gjør vurderinger om alt 
fra våre samfunnsinstitusjoner til hverdagslige handlinger og gjøremål. 
Rettferdighetssansen er forbundet med en intellektuell evne til å trekke 
slutninger, bruke fantasien og foreta vurderinger — det må vi gjøre for å 
komme frem til et standpunkt (Rawls, 2003, s. 84). 

Veloverveide vurderinger av hva som er rettferdig, er vurderinger vi 
foretar når vi har anledning til å bruke fornuften og rettferdighetssansen 
uten at vi står overfor press eller bestemte fristelser. Ofte er våre velover- 
veide vurderinger forskjellig fra andres, og av og til er våre egne vurde- 
ringer i innbyrdes konflikt. Mange av våre alvorligste konflikter, mener 
Rawls (2003, s. 85), er konflikter i vårt eget indre. Noen ganger er det vik- 
tig eller nødvendig å jobbe for at våre vurderinger kommer i bedre sam- 
svar med andres vurderinger, eller at våre egne blir mer konsistente. Det 
betyr at vi noen ganger må revurdere, utelukke eller trekke tilbake våre 
veloverveide vurderinger, i alle fall hvis målet er enighet i spørsmål om 
politisk rettferdighet (Rawls, 2003, s. 86). Med politisk rettferdighet mener 
Rawls spørsmål om rettferdighet som gjelder for samfunnsinstitusjoner — 
fordeling av goder og prosedyrer for hvordan saker skal behandles. 


6 Hva Rawls kaller «det aristoteliske prinsipp» (Rawls, 1999, s. 372-380). 

Sett at du nå observerer at dine egne eller andres veloverveide vur- 
deringer i en sak er inkonsistente med andre vurderinger hos deg selv 
eller hos andre. For å oppnå reflektert likevekt må vi da finne frem til en 
oppfatning av politisk rettferdighet som krever færrest mulig endringer i 
våre opprinnelige vurderinger, men likevel slik at våre generelle overbe- 
visninger, idealer eller hovedprinsipper og spesielle vurderinger stemmer 
overens. 

En vesentlig side ved ideen om reflektert likevekt er at vi må teste ut 
følgene — eller konsekvensene — av våre idealer og prinsipper før vi kan 
avgjøre om de er fornuftige og rettferdige (Rawls, 2003, s. 220), og dette 
må vi gjøre etter hvert som følgene dukker opp. Når vi vurderer hvilke 
følger et ideal eller et prinsipp får i praksis, kan det vise seg at «følelsene 
våre og holdningene våre mens vi arbeider med disse følgene, i praksis 
bringer opp i dagen ting som gjør at idealene må revurderes, men vi kan 
også komme til å oppdage at følelsene våre hindrer oss i å sette rettferdig- 
hetsoppfatningen ut i livet» (Rawls, 2003, s. 220). 

Her er det lett å få øye på det dynamiske aspektet ved forholdet mellom 
prinsipper, praksis og vurderinger. Det dreier seg om å ha en årvåkenhet 
for inkonsistens mellom dem og å være åpen for endringer i prinsipper, 
praksiser eller vurderinger for å oppnå større grad av konsistens. Dette 
betyr at det ikke finnes én bestemt måte å forstå prinsipper på. Prinsip- 
pene som gjelder for en samfunnsinstitusjons prosedyrer, beslutninger 
og begrunnelser for hva som er riktig og rettferdig, må være gjenstand 
for balansering i en i reflektert likevektprosess. Rawls sier det slik (1993, 
s. 507, min oversettelse): 


[F]orsteprinsipper [har ikke] spesielle særtrekk som gir dem en spesiell plass i 
begrunnelsen av en moralsk doktrine. De er sentrale elementer og faktorer ... 
men begrunnelse hviler på en helhetlig oppfatning og hvordan denne [begrun- 
nelsen] stemmer overens med og organiserer våre veloverveide vurderinger i 
reflektert likevekt... begrunnelse dreier seg om at våre vurderinger bygger opp 


om hverandre - om at alt passer inn i ett koherent syn. 


Oppsummert og satt inn i rammen av en samfunnsinstitusjon som skal 
beskytte barns interesser: Gjennom tiden er det utviklet prinsipper for 
hvordan institusjonen «barnevernet» skal beskytte barns interesser, 

jamfør de tre nevnte hovedprinsippene norsk barnevern arbeider etter. 
Slike prinsipper utrykkes i lov- og regelverk. Om prinsippene, eller mer 
presist fortolkningen av dem, fører til resultater som er rimelige fornuf- 
tige, må vurderes fra sak til sak. Til grunn for en slik vurdering ligger velo- 
verveide rettferdighetsvurderinger hos de som skal forvalte prinsippene. 

La oss forestille oss et kommunalt barnevernskontor som gjennom en 
tid har lagt seg på en praksis hvor terskelen for å iverksette undersøkel- 
ser og tiltak i et hjem er svært lav. Som en konsekvens overstiger saks- 
mengden det de ansatte kan håndtere på en god måte. Det blir mer og 
mer åpenbart at mange familier opplever barnevernets inntreden i den 
private sfæren som svært dårlig begrunnet. Noen (etter hvert de fleste) 
på kontoret begynner å reflektere over at praksisen de har lagt seg på, 
er i ubalanse med deres egne og antatt allmenne rettferdighetsvurderin- 
ger. Det foreligger altså en situasjon med inkonsistens mellom prinsipper, 
praksiser og rettferdighetsvurderinger. La dette være en opptakt til det 
som følger nedenfor, hvor vi skal se nærmere på prinsippene barnevernet 
arbeider etter, og hvordan ideen om reflektert likevekt kan brukes når 


nevnte inkonsistenser oppstår. 


Barnevernets prinsipper 


Barnevern har en selvfølgelig plass blant grunnleggende samfunnsinsti- 
tusjoner i et moderne demokratisk samfunn, der barnet anerkjennes som 
en autonom person og med selvstendig moralsk verdi. En slik anerkjen- 
nelse ligger til grunn for at staten på legitimt vis etablerer og opprett- 
holder institusjoner som beskytter barn mot overgrep og omsorgssvikt. 
Rawls sier dette om at samfunnet kan legge begrensninger for det indre 
livet i en familie: 


Politiske prinsipper kan ikke anvendes direkte på familiens indre liv, men de 
legger viktige begrensninger på familien som institusjon og garanterer alle 
medlemmer grunnleggende rettigheter og friheter og en rimelig sjanselikhet. 
Dette gjør de ... ved å spesifisere de grunnleggende kravene som kan fremsettes 
av likeverdige borgere som er medlemmer av familier. Familien som en del av 


grunnstrukturen kan ikke krenke disse frihetene. (2003, s. 254) 

Norsk barneverns arbeid er tuftet på prinsipper som gir retning for vur- 
deringer og beslutninger i konkrete saker. Prinsippene og fortolkninger 
av dem er formulert og presisert i barnevernlovens forarbeider og retts- 
og forvaltningspraksis, og de er i så måte for juridiske prinsipper å regne. 
Men de hviler på moralske oppfatninger om hva som regnes å ha verdi — 
hva som er viktig — for barn og familier, og dermed hvordan prinsippene 
bør nedfelles i beslutninger og begrunnelser. Og her ligger et konfliktpo- 
tensial: Barnevernets prinsipper er kompatible med ulike fortolkninger 
av hva som er viktig(st), og de kan dermed gi ulike svar på hva som er 
riktig å gjøre i konkrete tilfeller. Eirik C. Gundersen sier det slik: 


The principles of child protection rest on certain assumptions of what is va- 
luable for a child and a family.... these value assumptions are unclear: each 
principle can be interpreted in different ways and be consistent with a variety of 
different views about how the child should be treated. It is, in other words, not 
entirely clear what following these principles would imply. They provide diffe- 
rent and possibly conflicting answers to the question of what we owe to children 


in public care. (Gundersen, 2018, s. 15) 


Som nevnt innledningsvis er prinsippet om barnets beste helt grunn- 
leggende for barnevernets arbeid. To øvrige prinsipper - det mildeste 
inngreps prinsipp og det biologiske prinsipp - regnes også som grunn- 
leggende, men kan betraktes som fortolkninger av prinsippet om barnets 
beste. Slik sett kan disse to regnes som hjelpeprinsipper. 

Samtidig som disse hjelpeprinsippene kan gjøre det enklere å bestemme 
hva som er et barns beste i en gitt situasjon, er det stort konfliktpotensial 
mellom førsteprinsippet om barnets beste og de to hjelpeprinsippene og 
også andre handlingsregler (andre prinsipper, lover, regler og retts- og 
forvaltningspraksis) barnevernet arbeider etter. Det er ofte svært kre- 
vende på en og samme tid å ivareta verdiene de ulike prinsipper og hand- 
lingsreglene reflekterer. Hvis ett prinsipp gis forrang i en bestemt sak, 
kan det bety at et annet gis mindre vekt eller settes til side. For eksem- 
pel kan prinsippet om at alle har rett til fritt å velge ektefelle” potensielt 
komme i konflikt med prinsippet om at foreldre har rett til oppdra sine 


7 Jf. FNs internasjonale konvensjon om sivile og politiske rettigheter, artikkel 23-3. 

barn i henhold til sin kultur, religion og overbevisninger*. Det er vel kjent 
at barnevernet er involvert i saker der de må forholde seg til konflikter 
mellom ei tenåringsjente og foreldrene i saker der jenta ber om hjelp til 
å unngå uønsket giftemål eller tvangsekteskap. Dersom en slik konflikt 
ender med at barnevernet tar den unge jenta under sin beskyttelse, og 
sørger for at hun får opphold på hemmelig adresse, trumfer prinsippet 
om fritt partnervalg prinsippet om foreldres rett til oppdragelse etter 
egen overbevisning. 

Barnevernets prinsipper og handlingsregler — eller fortolkningen av 
dem - varierer i tid og rom. De endrer seg i tråd med hvordan syn på barn 
og familie har utviklet seg gjennom historien, og de varierer mellom land 
i tråd med ulike kulturelle og religiøse syn på barn og familie? Når norsk 
barnevern gjennom en del år har fått — og får - mye internasjonal opp- 
merksomhet, er det blant annet fordi foreldre med ikke-norsk bakgrunn 
har problematisert barnevernets praksiser, særlig praksiser knyttet til 
omsorgsovertakelse. Krass kritikk blir reist fra foreldre og organisasjoner 
i ulike media og i gatedemonstrasjoner, særlig i øst- og sentraleuropeiske 
land (Brekke, Røssum & Røren, 2016), og det finnes en rekke grupper 
i sosiale medier som har norsk barnevern som hatobjekt, for eksem- 
pel Facebook-gruppen «Norway, give us back the children you stole».’° 
Kjernen i kritikken er at barnevernets terskel for omsorgsovertakelse er 
for lav. Bak denne kritikken ligger en fortørnelse over barnevernets for- 
ståelse av prinsippet om barnets beste, og av hvordan omsorg og omsorgs- 
svikt forstås. 

Det er ikke til å undres over at foreldre som mener seg utsatt for urett- 
ferdig behandling, står opp med protester. Mer bemerkelsesverdig er 
det når eksperter i barnevernfeltet uttrykker kritikk. Tidligere dommer 
i Den europeiske menneskerettsdomstolen, Gro Hillestad Thune, er en 
hyppig kritiker av enkelte praksiser i norsk barnevern. I oktober 2018 


8 Jf. FNs internasjonale konvensjon om sivile og politiske rettigheter, artikkel 18-4. 

9 Se for eksempel Aurélie Picots «Out-of-Home Placement and Notions of Family in Norway and 
France» (2012) hva gjelder kulturelle forskjeller. For endring i forståelse av prinsippene over tid, 
se for eksempel Jorunn Gjedrems «Barnets beste» (2020), Solveig Botnen Eides «Barnets beste: 
Barnevernets formål i spenning mellom individuelle og relasjonelle hensyn» (2020), «Barnever- 
nets biologiske prinsipp (2016) og «Det biologiske prinsippet» (2018). 

10 Se også Ingrid Nuses artikkel «Protests mount against Norwegian Child Welfare Service» (2018). 

kommenterte hun for eksempel det faktum at 1805 barn ble tatt under 
barnevernets omsorg i 2017. I et intervju i NRK hevder hun at dette er for 
mange, at praksisen er brudd på loven, og at den må stoppes (NRK P2, 
2018). 

Denne kritikken, sammen med skuffende resultater av en rekke 
evalueringer av norsk barnevern, har bidratt til forsterket interesse for 
barnevernets praksiser fra politisk hold. Hva er det så som er feil med 
praksisene? Uten å gi noe generelt svar på spørsmålet skal jeg her anta at 
noen av problemene kan forklares med at prinsippene for barnevernets 
arbeid brukes på en forkjært måte, i den forstand at enkeltprinsipper blir 
tillagt for stor vekt og andre for lite vekt i konkrete saker. Resultatet er at 
helheten mistes av syne, og konsekvensene kan bli svært uheldige. 

Jeg skal nå skissere en tenkt case som illustrerer at det er lett å miste hel- 
heten av syne når enkeltprinsipper får for stor vekt, og jeg skal vise hvor- 
dan Rawls’ idé om reflektert likevekt kan brukes som metode for å skape 
bedre samsvar mellom prinsipper, praksiser og rettferdighetsvurderinger. 


Ravis møte med barnevernet 


Ravi, 16 år, går på videregående skole i en middels stor norsk by. Han er 
annengenerasjons innvandrer, enebarn, født i Norge to år etter at mor 
og far flyttet fra India. Ravi treffer ei jente han blir sammen med. Etter 
en stund forteller han til foreldrene at han har fått kjæreste, og at hun 
er etnisk norsk. Mor og far reagerer svært negativt på nyheten og forbyr 
ham å være sammen med jenta. Han får ikke lov til å gå ut om kvelden, 
og foreldrene truer med alvorlige sanksjonerer hvis han er ulydig, blant 
annet trusler om fysisk avstraffelse og langvarig opphold hos familie i 
India. Ravi, som er en sterk og selvstendig gutt, rømmer hjemmefra. Han 
får inntil videre bo hos en god kamerat. 

Med hjelp av sosiallærer på skolen kontakter Ravi barnevernet. Bar- 
nevernet beslutter å igangsette undersøkelser på bakgrunn av Ravis 
opplysninger om truslene foreldrene har kommet med. Barnevernets 
saksbehandlere kontakter skole og helsestasjon for å kartlegge om de har 
opplysninger som kan gi grunn til mistanke om at Ravi har blitt eller 
blir utsatt for trusler om vold eller vold, eller om han får utilstrekkelig 

omsorg. Verken skolen han går på nå, eller barne- og ungdomsskolen han 
gikk på, har gitt opplysninger som tyder på noen form for omsorgssvikt. 
Tvert imot rapporterer skolene om en blid, utadvendt og godt fungerende 
gutt som er ivrig i skolearbeidet, og om foreldre som har samarbeidet 
godt med skolen og fulgt opp sønnen sin på en god måte. 

Siden informasjonen barnevernet har, tyder på at problemene er 
begrenset til konsekvensene av Ravis kjæresteforhold, besluttes det å 
konsentrere videre saksgang om dette. Foreldrene blir invitert til møte. I 
samtalen blir foreldrene informert om at vold eller trusler om vold over- 
for barn er forbudt i henhold til norsk lov. Foreldrene forklarer på sin 
side at dette er akseptable oppdragelsesmetoder i deres kultur. De ønsker 
så inderlig at Ravi skal komme hjem igjen, så de går med på å avstå fra 
trusler om korporlig avstraffelse og andre sanksjoner, selv om kjæreste- 
forholdet fortsetter. Etter samtalen med foreldrene har barnevernet et 
møte med Ravi hvor de formidler resultatet fra møtet med foreldrene. De 
anbefaler ham å flytte hjem igjen, basert på en antakelse om at Ravi, som 
jo er bare 16 år, vil ha det best ved å bo hjemme hos foreldrene sine. Alter- 
nativene, mener de, vil være mer inngripende — medføre store endringer 
og nye problemer - både for Ravi selv og for foreldrene. 

Ravi går bare motstrebende med på å flytte hjem igjen. Han frykter at 
foreldrene ikke kommer til å holde ord, at de vil sette alt inn på å legge 
kjepper i hjulene for ham og kjæresten. Ravi ønsker ikke at frykten han 
bærer på skal formidles til foreldrene. Han ønsker ikke at de skal få inn- 
trykk av at han ikke stoler på dem. Før han flytter hjem igjen, holdes et 
møte med foreldrene og Ravi sammen, der barnevernet oppsummerer 
hva man er blitt enige om. Det blir ikke sagt noe om Ravis engstelse. 

Når Ravi har flyttet tilbake, viser det seg at foreldrene har bestemt 
at Ravi skal sendes til deres opprinnelige hjemland, ikke for en lengre 
periode, som de har truet med før, men for sommerferien som snart står 
for døren. De ønsker at han skal få bedre innsikt i foreldrenes kultur, 
og forhåpentligvis innse hvor viktig det er å fastholde de verdiene denne 
kulturen representerer — underforstått at det ikke vil være mulig dersom 
han har en etnisk norsk kjæreste. Ravi har gode relasjoner til familien i 
India, og han synes i og for seg det skal bli hyggelig å treffe dem igjen, selv 
om han synes målet med reisen er håpløst. Dessuten liker han dårlig at 

den er bestemt over hodet på ham. Under oppholdet blir det arrangert et 
møte med ei jente som introduseres som Ravis fremtidige ektefelle. Det er 
altså inngått avtale om at han om noen år skal gifte seg med jenta. Dette 
kommer som et sjokk på ham. 

Tilbake i Norge eskalerer konflikten med foreldrene. Ravi vil ikke for- 
holde seg til at det er planlagt et ekteskap. Han insisterer på sin rett til å 
velge fremtidig ektefelle selv, og til å velge hvem han skal være sammen 
med nå. Han opplever forholdene hjemme som uholdbare. Truslene for- 
sterkes, og han føler seg etter hvert svært utrygg. Etter kort tid bestemmer 
han seg for å rømme hjemmefra på nytt. Han finner en liten hybel som 
han finansierer ved å ta arbeid noen kvelder i uken. Ravi ønsker ikke å 
oppsøke barnevernet igjen, ettersom han ikke synes han ble møtt med 
tilstrekkelig forståelse forrige gang. Han får hjelp av venner og venners 
foreldre til praktiske ting. Ravi kontakter Lånekassen for å høre om det 
finnes noen mulighet for borteboerstipend, selv om han bor under gren- 
sen på fire mil fra foreldrenes hjemsted. Lånekassen ber om en bekreftelse 
fra barnevernet om at de har behandlet en sak knyttet til Ravis situasjon. 
Barnevernet opplyser at de på grunn av taushetsplikten dessverre ikke 
kan gi Lånekassen en slik bekreftelse. Ravi får ikke borteboerstipend. 
Han får heller ikke penger til livsopphold av foreldrene, men greier så 
vidt å få det til å gå rundt med pengene han tjener. 


Reflektert likevekt - skisse av prosessen 


Hvilke prinsipper og handlingsregler illustreres i dette scenarioet? Som vi 
skal se, er det en hel rekke, men prinsippet om barnets beste, det mildeste 
inngreps prinsipp og det biologiske prinsipp er fremtredende. Prinsippet 
om barnets beste må vi anta ligger til grunn for barnevernets tilnærmin- 
ger til saken. Barnevernets utgangspunkt er at vold eller trusler om vold 
overfor barn er svært fjernt fra barns beste - og dessuten forbudt. Barne- 
vernet har altså hjemmel for å undersøke opplysningene Ravi gir dem. 
Dermed er legalitetsprinsippet, som sier at barnevernet skal ha juridisk 
hjemmel for virksomheten sin, ivaretatt. 

Scenarioet illustrerer at det mildeste inngreps prinsipp og det biolo- 
giske prinsipp fungerer som hjelpeprinsipper for prinsippet om barnets 

beste. Barnevernet vurderer at det er best for Ravi å bo hjemme hos sitt 
biologiske opphav, til tross for at han er redd for hva som kan skje hvis 
han flytter hjem igjen. Barnevernet velger å feste lit til foreldrenes løf- 
ter om ikke å true med eller utføre vold, selv om kjæresteforholdet fort- 
setter. De ansatte på barnevernskontoret arbeider i en kontekst hvor det 
biologiske prinsipp står svært sterkt, både nasjonalt og lokalt. Prinsip- 
pet hviler på en antakelse om at det biologiske båndet mellom barn og 
foreldre representerer en verdi i seg selv. I dette konkrete tilfellet tilsier 
prinsippet at det er til Ravis beste at problemene han og foreldrene nå står 
i, løses innenfor rammen av familien. Det foreligger ikke opplysninger 
som skulle tilsi at det er andre problemer i familien. Barnevernet legger 
derfor til grunn at forsvarlighetsprinsippet, som også reflekteres i barne- 
vernloven, er ivaretatt om han flytter hjem igjen. Av samme grunn ble 
det besluttet at hjelpetiltak ikke var nødvendig. Det ble riktignok vurdert 
om foreldrene skulle pålegges veiledning i andre oppdragelsesmetoder, 
men man kom til at det ikke var nødvendig ettersom foreldrene virket 
troverdige i sine løfter. Altså tolket saksbehandleren det mildeste inn- 
greps prinsipp til kun å bety en påpekning av at vold og trusler om vold i 
oppdragelsesøyemed er forbudt. 

Andre viktige prinsipper som vises i scenarioet, er barnets rett til å 
medvirke og barnevernets plikt til å samarbeide med barn og foreldre. 
Ravi har fått medvirke ved at han har hatt samtaler med saksbehandler 
alene. Prosedyrene er fulgt, og slik sett er prinsippet om barnets rettighe- 
ter i saksbehandlingen ivaretatt. Prosedyrerettferdighet er imidlertid én 
ting. En annen ting er den faktiske retten til medvirkning og retten til å 
bli lyttet til (jf. barnevernloven $ 1-6). Ravi følte at han ikke nådde frem 
med sin frykt for at foreldrene kom til å sanksjonere, til tross for hva de 
lovet. Prinsippet om samarbeid med barn og foreldre (jf. barnevernloven 
§ 1-7) er altsa proseduralt ivaretatt, men i lys av hvordan scenarioet ender, 
kan det kan synes som om samarbeidet kunne vært bedre. 

Prinsippet om barnevernets taushetsplikt finner vi også i scenarioet. 
Vi ser at prinsippet blir tolket på en måte som kommer i barnets disfavør. 
Barnevernet mener de ikke kan gi opplysninger til annen offentlig etat, i 
dette tilfellet Lånekassen, selv om opplysningene kunne ha sikret Ravi et 
bedre økonomisk fundament. 

La oss så undersøke hva slags samsvar det er mellom prinsipper, prak- 
siser og rettferdighetsvurderinger - eller moralske intuisjoner — i scena- 
rioet. Rent generelt er det godt samsvar mellom alle de prinsippene som 
illustreres, og våre moralske intuisjoner. Prinsippet om barnets beste, det 
mildeste inngrep, biologisk tilhørighet, forsvarlighet, medvirkning, ret- 
ten til å bli lyttet til samt taushetsplikt er moralsk ikke-kontroversielle. 
Det er heller enkelte av praksisene, forstått som fortolkninger av prinsip- 
pene, som ikke samsvarer med våre moralske intuisjoner. Det er selvsagt 
ikke slik at alles moralske intuisjoner er helt like, stilt overfor konkrete 
tilfeller. Når jeg snakker om «våre» moralske intuisjoner, betyr det at det 
finnes noen moralske holdninger de fleste deler, og som fører til at vi rea- 
gerer på samme måte på konkrete situasjoner eller på spørsmål om rett og 
galt. Når vi eksempelvis observerer en voksen som skjeller ut et barn med 
de styggeste gloser, reagerer vi intuitivt og likt. 

Praksisen rundt eller fortolkningen av taushetsplikten i scenarioet er 
et eksempel på ubalanse med våre moralske intuisjoner. Når det er slik at 
regelen om taushetsplikt tolkes på måter som fører til en praksis som går 
i barnets disfavør, vil vi — altså folk flest - mene at tolkningen stemmer 
dårlig overens med våre oppfatninger av hva som ville være rimelig og 
rettferdig. Vår moralske intuisjon sier at barnevernet burde ha opplyst 
Lånekassen om at det har vært en sak, og kanskje at de også kunne ha 
strukket seg til å bekrefte at de har kunnskap som tilsier at det kan være 
vanskelig for Ravi å bo hjemme. 

Vi har altså å gjøre med en praksis som bør bringes i samsvar med 
moralske intuisjoner - som bør bringes i reflektert likevekt, for å si det 
med Rawls. I prosessen som fører frem til likevekt, må ulike faktorer kart- 
legges. Omfanget av en kartlegging vil variere med omfanget av praksi- 
sen. La oss si at den strenge fortolkningen av taushetsplikten i scenarioet 
er spesielt for akkurat dette barnevernskontoret. Da behøver kartleggin- 
gen ikke være spesielt omfattende. Det kan være tilstrekkelig at kollegiet 
sammen beslutter seg for å endre praksis fordi de erkjenner at den strenge 
fortolkningen fører til underminering av prinsippet om barnets beste. 

Dersom den strenge fortolkningen derimot er i samsvar med prak- 
sis ved alle landets barnevernskontorer, og det etter hvert vokser frem 
en allmenn erkjennelse om at det finnes en ulikevekt mellom moralske 

intuisjoner og praksis knyttet til taushetsplikt mellom offentlige institu- 
sjoner, vil det kreve mer å bringe frem en reflektert likevekt. Et viktig 
spørsmål i prosessen vil være hvilket rom for skjønn som finnes innenfor 
jusens bestemmelser knyttet til taushetsplikt. Dersom det er slik at jusen 
er til hinder for å fremme barnets beste i denne konkrete — og i liknende — 
saker, vil det kreves lov- eller regelendringer for å oppnå reflektert like- 
vekt. Dersom jusen ikke er til hinder for en praksisendring, er veien til ny 
praksis mye kortere. 

Praksisendring kan skje og utvikles gjennom de begrunnelsene som 
gis for beslutninger i enkeltsaker, og gjennom begrunnelser for praksi- 
ser på et mer generelt nivå. Hos Rawls henger ideen om reflektert like- 
vekt sammen med ideen om offentlig begrunnelse. Denne ideen går ut 
på at begrunnelser som gis for lover, regelutforming, policyutforming, 
domsavsigelser og forvaltningsvedtak, skal baseres på en politisk rett- 
ferdighetsoppfatning og ikke på bestemte religiøse eller ikke-religiøse 
dogmer. «Politisk rettferdighetsoppfatning» betyr den oppfatningen om 
rettferdighet som over tid har vokst seg frem i liberale konstitusjonelle 
demokratier. Eksempelvis vil en begrunnelse om policyendring hva 
gjelder praksis for barnevernets taushetsplikt, måtte reflektere bestem- 
melser i konstitusjonelle dokumenter (Grunnloven) om hensynet til 
barnets beste. Dogmebaserte begrunnelser for en policyendring hører 
ikke hjemme i et konstitusjonelt demokrati, ifølge Rawls, fordi en slik 
begrunnelse vanskelig kan være noe alle kan slutte seg til. Et eksempel 
på en dogmebasert begrunnelse for en policyendring rundt taushetsplik- 
ten kan være dersom begrunnelsen refererer til religiøse holdninger eller 
skrifter hva gjelder hensyn til barnets beste. 


Sluttbemerkninger 


Gjennom scenarioet Ravis møte med barnevernet har jeg satt lys på hvor- 
dan ulike verdier, uttrykt gjennom prinsipper barnevernet jobber etter, 
lett kan komme i konflikt med hverandre. Casen viser også at når enkelte 
prinsipper gis for stor vekt på bekostning av andre, kan helheten mistes 
av syne, med den følge at en beslutning ikke er til barnets beste. Dessuten 
viser casen at tre faktorer kan komme i innbyrdes ubalanse: 1) prinsipper, 

2) praksiser som fortolkning av prinsippene og 3) våre allmenne rett- 
ferdighetsoppfatninger - eller moralske intuisjoner. Jeg foreslår at John 
Rawls’ idé om reflektert likevekt kan brukes som modell for hvordan 
balanse kan gjenopprettes. De tre faktorene må prøves mot hverandre, 
både i den enkelte barnevernsinstitusjon eller det enkelte barnevernskon- 
tor og på nasjonalt policynivå. 

Abstract: Good communication between child protection workers and families is 
crucial for cooperation and agreement about decisions regarding child care. This 
chapter focuses on challenges in this communication related to value conflicts - 
conflicts in which fundamental disagreement is grounded in opposing values. The 
chapter uses concepts from philosophy of mind and language to understand value 
conflicts in child protection services. The key theoretical idea is that beliefs and 
thoughts are different from value preferences. While beliefs and thoughts are men- 
tal representations that are true or false depending on how the world is, persons’ 
values are preferences directly related to activities or objects that are of fundamen- 
tal importance to them. This means that telling others, explicitly or implicitly, that 
their values are false involves a categorical mistake and will typically be experienced 
as a form of value imperialism that undermines cooperation and aims of shared 
understanding in child protection work. Value preferences related to child care can 
nevertheless be explored and challenged in various ways, for instance by focusing on 
tensions between values, or on beliefs that values are grounded in. The chapter uses 
case studies to clarify these implications in professional child protection. 


Keywords: values, conflicts, communication, shared understanding 


Innledning 


Barnevernets samarbeid med barn og unge og deres omsorgspersoner 
blir spesielt utfordrende når det oppstår verdikonflikter - konflikter 
der uenighet skyldes grunnleggende verdimotsetninger. Dette kapitlet 


Sitering av denne artikkelen: Nordby, H. (2020). Verdier og kommunikasjon i konfliktsituasjoner. I 
H. Nordby & A. Halsa (Red.), Verdier i barnevern (Kap. 4, s. 67-87). Oslo: Cappelen Damm Akademisk. 

bruker moderne språk- og bevissthetsteori fra filosofi til å diskutere hvor- 
dan disse konfliktene kan forstås, og hvordan de kan håndteres. 

Den teoretiske grunnideen som anvendes, er at tanker og oppfatninger 
er noe annet enn verdipreferanser: Mens tanker og oppfatninger er hold- 
ninger til påstander som er sanne eller usanne, så er verdiene våre direkte 
knyttet til ting og aktiviteter vi mener det er viktig å ivareta og reali- 
sere (Stigen, 1979; Peacocke, 1992; Guttenplan, 1995; Raz, 2003). Denne 
forskjellen innebærer at det ikke er mulig å vise andre at verdiene deres 
er objektivt uriktige, på samme måte som det kan være mulig å vise at 
en uriktig oppfatning er usann. Å snakke konstruktivt om andres ver- 
dipreferanser i barnevernarbeid kan like fullt gjøres ved å problematisere 
spenninger mellom verdier eller ved å utforske det faktiske grunnlaget 
for verdipreferanser. 

Kapitlet drøfter hvordan denne typen utforskning av verdier i håndte- 
ring av verdikonflikter kan skape refleksjon «innenfra» — ved at de som 
barnevernet jobber med, opplever det som riktig å utforske egne ver- 
dipreferanser ut fra sine egne ståsteder. Samtidig kan dialog og refleksjon 
rundt verdier medføre at barnevernsarbeidere opplever at deres egne per- 
sonlige eller profesjonsrelaterte verdier blir utfordret på en måte som gjør 
at de reviderer grunnlaget for vurderinger eller beslutninger. Kapitlet 
bruker eksempler til å belyse hvordan typiske verdikonflikter i barnevern 
kan forebygges og håndteres gjennom dialog. 


Bakgrunn 


Dette kapitlet er en anvendt diskusjon. Målet er å bruke grunnleggende 
antakelser i moderne språk og bevissthetsfilosofi til å forstå et avgren- 
set område — verdikonflikter i barnevern. Dermed er det i første omgang 
naturlig å klargjøre begrepene som skal anvendes, og området som skal 
forstås. 

Selve ideen om en konflikt har blitt forstått på mange måter. Gene- 
relt finnes det mange definisjoner av konfliktbegrepet (Blandhol, 2014). 
Noen knytter konflikter opp mot uenighet, slik at nær sagt all uenighet 
faller inn under konfliktbegrepet (Høst, 2014). Andre krever mer, som 
at en eller begge parter i tillegg anvender makt for å få gjennomslag for 

sitt syn (Ekeland, 2014). Jeg har selv utviklet en mellomposisjon, der en 
konflikt forstås som en situasjon der «[t]o eller flere personer som er 
avhengige av hverandre er i en konflikt hvis de er så uenige om en sak at 
det har betydelig negativ effekt på samarbeidet dem imellom» (Nordby, 
2017, S. 38). 

Ingen av analysene her vil forutsette en presis forstaelse av begreper 
som «betydelig negativ effekt», men definisjonen kan like fullt være en 
klargjørende ramme. Slik jeg forstår konfliktbegrepet, krever en konflikt 
mer enn uenighet. Men det er ikke nødvendig at den ene parten faktisk 
utøver makt. Det er tilstrekkelig at uenigheten har en betydelig negativ 
effekt på samarbeid. 


Verdikonflikter 


Det finnes ulike typer av konflikter. De fleste har hørt uttrykket «verdi- 
konflikt», men også betegnelser som «interessekonflikt», «rollekonflikt» 
og «personkonflikt». Å forstå hvilken konflikttype - eller konflikttyper - 
en konfliktsituasjon involverer, er viktig i konflikthåndtering (Blandhol, 
2014; Nordby, 2017). Håndtering av en rollekonflikt, for eksempel, kre- 
ver en annen tilnærming enn håndtering av en personkonflikt. Når det 
gjelder verdikonflikter, som dette kapitlet handler om, kan man si at de 
oppstår når partene i en konflikt har motstridende verdier som former 
handlingspreferansene deres - oppfatningene de har om hvordan det er 
riktig å handle (Nordby, 2017). 

Merk at denne forståelsen åpner opp for at det kan være ulike typer 
av verdier som står på spill i en verdikonflikt. Introduksjonskapitlet til 
denne boken skilte mellom samfunnsverdier, kulturelle verdier og per- 
sonlige verdier (se introduksjonskapitlet for en nærmere forklaring), og 
alle kan gi opphav til verdikonflikter. 

Faktisk har alle de mulige verdikonfliktene en slående relevans i bar- 
nevern. Det kan oppstå konfliktsituasjoner der en eller begge parter er 
opptatt av samfunnsverdier, situasjoner der en eller begge parter er opp- 
tatt av kulturelle verdier, og situasjoner der grunnleggende uenighet skyl- 
des personlige verdier som verken kan sies å være samfunnsverdier eller 
kulturelle verdier. 

Barnevern 


For å forstå nærmere hvordan verdikonflikter typisk oppstår i barnever- 
narbeid, kan det være hensiktsmessig å ta utgangspunkt i en klarere for- 
ståelse av hvordan barnevernarbeid er verdiladet. 

I utgangspunktet er barnevernarbeid - som en profesjonell praksis — 
tungt styrt av samfunnsverdier. Et fundamentalt samfunnsoppdrag for 
barnevernet er å realisere grunnleggende verdier som er beskrevet i norsk 
lov, og da spesielt i barnevernloven. Med lovendringen som kom i 2018, 
kan man blant annet merke seg at en verdi som kjærlighet nå er inne i den 
aller første paragrafen i barnevernloven. 

I tillegg til verdiene som direkte er beskrevet i lovverket, finnes det 
andre samfunnsverdier som kan knyttes til barnevernarbeid. Det er 
interessant å se hvordan ulike verdier har blitt fremhevet opp gjennom 
den ideologiske historien til barnevernet (Larsen, 2004; Herberg & Kva- 
ran, 2019). I dag ser vi blant annet hvordan barns rett til medvirkning 
stadig betones sterkere (Paulsen & Studsrød, 2019). Denne type ideolo- 
giske endringer kan resultere i revideringer av lovtekster som tar mål av 
seg til å fange opp endringene. Generelt kan man se på lovtekster som 
formuleringer om hvordan grunnleggende samfunnsverdier i samfunnet 
skal ivaretas. Det betyr også at lovverket kan være på etterskudd — hvis 
det ikke raskt nok fanger opp endringer i verdiene. 

Selv om dette nok mer er et teoretisk enn et praktisk poeng, så er det 
verdt å huske, også for hver enkelt barnevernarbeider, at lovene som er 
sentrale i barnevernet, ikke er hugget i stein. Det er viktig at de som job- 
ber i førstelinje, melder tilbake når de opplever at juridiske føringer ikke 
oppleves som riktige i konkrete situasjoner. Mange nok tilbakemeldinger 
om at lovverket ikke gir «riktige svar» i bestemte typer av situasjoner, 
kan føre til at lovverket revideres. Merk at det nødvendigvis må være noe 
annet enn lovverket — og typisk etiske vurderinger - som utgjør grunnla- 
get for vurderinger av hvorvidt lovverket gir riktige svar (Nordby, Bennin 
& Buer, 2013). 

Selv om samfunnsverdier, slik de typisk er nedfelt i lovverket, kan 
komme i konflikt med barnevernsarbeideres egne etiske overbevisninger, 


1 https://lovdata.no/dokument/NL/lov/1992-07-17-100 


70 


VERDIER OG KOMMUNIKASJON I KONFLIKTSITUASJONER 


er det nok vanligere at barnevernsarbeidere opplever at samfunnsverdi- 
ene, som en ramme for barnevernets arbeid, kommer i konflikt med ver- 
diene til de barnevernet jobber med. Det er nettopp denne spenningen 
som typisk skaper opplevde verdikonflikter i barnevernarbeid. De profe- 
sjonelle opplever at verdiene barnevernet er satt til å ivareta, ikke passer 
med verdiene til dem de jobber med.” 


Et innledende eksempel 


Det er ikke vanskelig å forstå at hvis verdimotsetninger i barnevernarbeid 
ikke håndteres med omhu, hvis barnevernsarbeidere allerede i utgangs- 
punktet tar rollen som den parten som har de «riktige» verdiene, kan det 
være vanskelig å skape grobunn for dialog og endring. Her er et innle- 
dende eksempel: 


Barnevernet har mottatt bekymringsmelding om to søsken på ni og elleve år. 
Det er skolen barna går på, som har sendt inn meldingen. Lærere og helsesøs- 
ter er bekymret for omsorgssituasjonen for barna. Barna har lite kontakt med 
medelever, de virker redde og engstelige og er mye alene. Barna har blant annet 
fortalt at foreldrene blir svært strenge når de har gjort noe galt, og at de ofte 
gruer seg til å gå hjem. Jenta på ni år har flere ganger spurt kontaktlærer om 
hun kan være med henne hjem etter skolen. Lærerne har forsøkt å snakke med 
barnas foreldre om barnas situasjon, men opplever at det er svært vanskelig å 
skape dialog. 

Barneverntjenesten i kommunen går etter hvert inn med foreldresamtaler 
og foreldreveiledning. De er opptatt av å formidle til foreldrene at de er bekym- 
ret for omsorgssituasjonen til barna. Saksbehandler sier til foreldrene at han er 
engstelig for at omsorgspraksisene og barnas utrygghet kan ha uheldige konse- 
kvenser for barna. Han ber foreldrene tenke på samspillsituasjoner med barna, 
og hvordan barna opplever disse situasjonene. 

Oppfordringene til refleksjon gir ikke ønsket resultat. I dialogen med for- 


eldrene kommer det frem at de har et syn på oppdragelse som gir barna liten 


2 Jeg bruker «de barnevernet jobber med» som en samlebetegnelse. Barnevernet kan jobbe med 
barn, ungdom og/eller familiene deres og også med andre omsorgspersoner. Det vil være enkelt 
å forstå hvordan poengene i dette kapitlet er relevante i alle relasjonene. 

frihet til å bestemme over egen hverdag. Foreldrene sier at barna blir oppdratt 
slik de selv har blitt oppdratt, og at slik de selv tenker om oppdragelse, så er 
dette en riktig måte å oppdra barna på. De sier at de er klar over at deres syn 
på oppdragelse ikke samsvarer med det mange andre mener, men at de ikke 
gjør noe straffbart, og at de må få lov til å oppdra barna i samsvar med den 
tradisjonen de er vant med. De sier også at de kjenner andre familier der barna 
etter hvert har hatt store utfordringer i oppveksten fordi de ikke har fått en god 
nok oppdragelse. 


I dette eksemplet mener foreldrene at praksisene deres er begrunnet 
fordi de er forankret i et sosialt fellesskap. De er nedfelt i et sett av sosiale 
verdier — normer foreldrene slutter seg til fordi de selv har lært dem, og 
fordi de opplever dem som riktige for dem. 

Barneverntjenestens syn, kan vi anta, er farget av en fagorientering 
innen utviklingspsykologi, sosialpedagogikk og tilknytningsteori. Bar- 
neverntjenesten er opptatt av trygghet for barna, barnas personlige og 
sosiale utvikling og at barna skal ha gode relasjoner til omsorgspersoner. 
Disse verdiene er en sentral del av barneverntjenesten profesjonskultur. 
Vi kan også anta at barneverntjenesten mener det er en reell risiko for 
at barna har fått eller får utviklingstraumer, at foreldrene har brukt og 
vil bruke fysisk makt overfor barna, og at barneverntjenesten har et helt 
grunnleggende samfunnsmandat for å avverge dette. 


Verdier og oppfatninger 


Hvordan skal denne og andre typer av verdikonflikter i barnevern mer 
presist forstås? De analytiske brillene jeg vil bruke for å forstå verdikon- 
flikter i barnevern, er hentet fra moderne kognitiv psykologi og språk- og 
bevissthetsfilosofi. Det jeg først og fremst vil være opptatt av, er hvor- 
dan disse fagretningene analyserer tanker og oppfatninger som mentale 
representasjoner av verden, og hvordan denne analysen ikke kan brukes 
til å forstå verdier som holdninger til praksiser. 

I den internasjonale faglitteraturen er «propositional attitudes» — pro- 
posisjonale holdninger på norsk - det vanlige uttrykket for å betegne 
oppfatninger og tanker (Peacocke, 1992; Davies, 1995; Guttenplan, 1995; 

Nordby, 2005). Ideen er at oppfatninger og tanker er mentale holdnin- 
ger til påstander om verden. Ta som et eksempel min oppfatning om at 
jorda er rund: Jeg tror at jorda er rund. Dette blir forstått som en type 
holdning - det å tro noe - til en bestemt påstand - at jorda er rund. Det 
jeg tror, er sant hvis jorda er rund, og usant hvis jorda ikke er rund. Jeg 
kan også tenke at jorda er rund. Det er en annen type holdning til den 
samme påstanden. En person som tror at jorda er flat, kan i prinsippet 
tenke at jorda er rund, uten å tro at jorda er rund. 

Det finnes mange ulike mentale holdninger til påstander, og det finnes 
et uendelig antall påstander vi kan ha holdninger til (Davies, 1995; Gut- 
tenplan, 1995). Mye kan sies om innholdet og omfanget av proposisjonale 
holdninger, men det faller utenfor det som er sentralt her. Det viktige 
poenget er at oppfatninger og tanker er mentale representasjoner med 
sannhetsverdi — de er sanne eller usanne avhengig av hvordan den indre 
eller ytre verdenen er (avhengig av om vi har oppfatninger om vårt eget 
mentale liv eller om verden rundt oss). 

Mange filosofer har vært opptatt av at strukturen i proposisjonale hold- 
ninger kommer til uttrykk i språket vårt når vi tilskriver andre oppfat- 
ninger (Nordby, 2005). Det vil si at når vi sier ting som «Knut tror at jorda 
er rund», så tilskriver vi Knut en holdning (det å tro noe) til en påstand 
(at jorda er rund). Det vi mener, er at Knut har en sann oppfatning hvis 
det som kommer etter ordet «at», er sant, og en usann oppfatning hvis det 
som kommer etter ordet «at», er usant. 


Verdipreferanser 

Det er et slående trekk ved mange av verdiene våre at de ikke kan forstås 
som holdninger til påstander, slik vi kan forstå tanker og oppfatninger. 
Grunnen er at mye av det vi er opptatt av i livet vårt, det vi ønsker å vare 
på og realisere, ikke er påstander vi tror er sanne, men aktiviteter og ting 
i verden som er viktige for oss. 

For å forstå denne grunnleggende forskjellen mellom en persons 
oppfatninger og det vi kan kalle «verdipreferanser» nærmere, kan vi ta 
utgangspunkt i ideen om hva det vil si for en person å være opptatt av ver- 
dier. Det finnes ikke noen allmenn avgrenset definisjon av hva en verdi er 

for en person, litt fordi ordet «verdi», slik det forstås i dagligspråket, både 
kan være et substantiv og et adjektiv (og dermed referere til bade ting og 
egenskaper). De aller fleste som har forsøkt å avgrense verdibegrepet, vil 
imidlertid godta at det å være opptatt av verdier handler om mer enn å 
tro at noe er sant. Å ha verdipreferanser handler om hvordan vi ønsker å 
leve (Rokeach 1973; Busch 2012). 

I norsk litteratur har filosofen Anfinn Stigen (1979, s. 23) formulert en 
definisjon som har fått innflytelse, og som får frem poenget: «De egent- 
lige verdier er de ting som gir innhold i tilværelsen. Verdier er det et men- 
neske strever etter å oppnå hvis det ikke har det, eller som det anstrenger 
seg for å beholde eller bevare.» Lars Gunnar Lingås (2008, s. 85) har en 
lignende definisjon. Han definerer verdier som «materielle og immate- 
rielle tilstander og gjenstander som er ... avgjørende viktig å fremme, å 
sikre eller å ta i bruk». Også denne bekrivelsen knytter verdier til prak- 
siser. Verdier er ikke bare noe vi tror om verden. De er, som Wallace 
påpeker, knyttet til «objects and activities ... things that are profoundly 
shaped by social practices» (Wallace, 2003, s. 4). På samme måte er filo- 
sofen Wittgenstein i sin innflytelsesrike Culture and Value (1980) opptatt 
av at verdipraksiser er «måter å leve pa» — hvordan vi faktisk lever, og 
hvordan vi ønsker å leve. 


Å tilskrive andre verdier 


Vi kan få frem poenget med at verdipreferansene våre ikke er oppfatnin- 
ger ved å tenke på ting som har høy verdi for oss, som noe vi verdsetter. 
Vi kan si ting som «Kari verdsetter å være sammen med familien» eller 
«Knut verdsetter å være ute i naturen». Men da tilskriver vi ikke Kari 
eller Knut holdninger til påstander. Poenget ligger helt fremme i språ- 
ket vi bruker (Nordby, 2005). Etter ordet «å» i tilskrivelsene følger en 
ufullstendig setning som refererer til en aktivitet («å være sammen med 
familien», «å være ute i naturen»). Disse uttrykkene er ikke påstander 
som er sanne eller usanne, slik som det som følger etter ordet «at» i en 
oppfatningstilskrivelse. 

Dermed, når vi sier «Kari verdsetter å være sammen med familien», så 
gir det ikke mening å si at den preferansen vi tilskriver Kari, er sann eller 

usann. Sagt på en annen måte: Hvis Kari sier «jeg liker å være sammen 
med familien», så kan vi ikke si at Kari tar feil, med mindre vi mener at 
Kari mangler selvinnsikt i hvilke preferanser hun reelt sett har. Gitt at vi 
mener at Kari ikke tar feil om dette, så kan vi heller ikke si at hun har en 
«uriktig» eller «usann» verdipreferanse. Vi relaterer Kari direkte til en 
aktivitet vi mener er viktig for henne, ikke en representasjon av verden 
(som kunne vært usann). Det vi mener å si, er at hun liker å holde på med 
noe bestemt som er verdifullt for henne. 


Verdier og forståelseshorisonter 


Det at verdipreferansene våre er knyttet til aktiviteter og praksiser — slik at 
de i seg selv ikke er mentale representasjoner — betyr ikke at de er løsrevet 
fra oppfatningene våre. For det første har vi oppfatninger om hvilke verdier 
vi har. Så lenge Kari har kognitiv kontakt med preferansene sine i eksem- 
plet over, vil hun ha en oppfatning om at hun verdsetter å være sammen 
med familien når hun faktisk verdsetter å være sammen med familien. 
For det andre er mange av verdipreferansene våre påvirket av den totale 
forståelseshorisonten vår, det vil si «summen av den totale mengden av 
oppfatninger og holdninger som vi har på et gitt tidspunkt, bevisste og 
ubevisste, og som vi ikke har vår oppmerksomhet rettet mot» (Føllesdal & 
Walløe, 2003, s. 95). Mange av verdiene våre er forankret i tanker og oppfat- 
ninger. Hvis tankene og oppfatningene vi har, forandres, eller andre deler 
av forståelseshorisontene våre forandres, så kan verdiene våre forandres. 
Et typisk eksempel kan være en aktivitet man forstår er usunn. En per- 
son kan like mye hard skitrening, men hvis han eller hun ikke lenger tror 
at mye hard skigåing er rimelig sunt fordi det øker risikoen for hjerte- 
flimmer, kan det føre til at personen i langt mindre grad verdsetter dette. 
Et annet eksempel kan være en person som verdsetter å reise mye rundt i 
verden. Kunnskap om hvor mye flyreiser forurenser kan gjøre at personen 
ikke lenger verdsetter denne aktiviteten i like stor grad. På samme måte, 
hvis det skjer store faktiske forandringer i Karis liv i eksemplet over, vil 
kanskje ikke det å være sammen med familien bety så mye for henne. 
Forankringen av verdier i forståelseshorisonter er viktig, fordi den 
forklarer hvordan det noen ganger kan være mulig å få en person til å 

forme nye verdier ved å vise personen at han eller hun har en ubegrunnet 
oppfatning eller ganske enkelt tar feil om noe. Noen ganger kan det også 
skje at en person rett og slett former nye preferanser uten noen spesiell 
grunn. Man kan bli interessert i noe man før ikke var spesielt interessert 
i, kanskje bare fordi tiden går, eller fordi man blir eldre. Eller man kan bli 
mindre interessert i å gjøre noe man tidligere var mer interessert i, rett og 
slett fordi man får nye interesser. 

Det er i korthet mange måter verdiene våre kan forandres på, og det 
faller utenfor målet her å beskrive alle. Det analytiske hovedpoenget 
har vært å peke på en slags kortslutning i dialog, som på mange måter 
representerer en ubegrunnet form for maktutøvelse: Det som alltid blir 
ubegrunnet, er å forholde seg til andres verdier som om de er objek- 
tivt usanne i seg selv, som om de er usanne tanker eller oppfatninger. 
Dette kan spesielt lett skje hvis man definerer egne verdipreferanser som 
«sanne» — som om de er oppfatninger som representerer objektive saks- 
forhold i verden. 


Verdikonflikter i barnevern 


Poenget om å skille mellom oppfatninger og verdier har en slående rele- 
vans i barnevern. Barnevernarbeid er gjennomsyret av normativitet: 
Både de som jobber i barnevernet, og de som er i kontakt med barnever- 
net, handler — verbalt og nonverbalt — ut fra preferanser om hva som er 
«god omsorg» og andre verdiladede begreper (Eide, 2019). Det innebærer 
at hvis for eksempel en familie har andre preferanser enn det barnevernet 
legger til grunn, og hvis barnevernsarbeidere ikke forstår og anerkjenner 
dette i arbeidet med familien, så kan familien lett oppleve at grunnlaget 
de har for egne verdipraksiser, ikke blir respektert. Det kan igjen føre 
til konflikteskalering, dårlig samarbeid og til sjuende og sist betydelige 
negative konsekvenser for barnet. 

Det er nok ikke vanlig at de barnevernet jobber med, bruker den filo- 
sofiske analysen aktivt i egne forståelser av hva som skjer når egne prefe- 
ranser ikke blir forstått eller anerkjent som viktige for dem. Men vi kan 
alle kjenne igjen opplevelsen av at andre moraliserer over hvordan vi bør 


leve livet vårt — eller hva vi egentlig bør gjøre — uten at vi opplever å ha fått 

en god begrunnelse. Det er nettopp dette som lett kan skje når forskjellen 
mellom oppfatninger og verdier ikke anerkjennes i barnevernarbeid. 

Dermed er det heller ikke vanskelig å forstå hvordan analysen av for- 
skjellen på verdier og oppfatninger legger føringer på hvordan verdikon- 
flikter i barnevern kan håndteres. En typisk verdikonflikt i barnevern er 
av den typen som ble nevnt over: Foreldre opplever at omsorgspraksisene 
deres er forankret i et sett av verdier som gjør at praksisene er bra (eller i 
det minste akseptable) for barna deres, mens barneverntjenesten mener 
at praksisene ikke er bra nok. 

I alle konflikter av denne typen vil analysen over ha den samme kon- 
sekvensen: Det som blir «feil», er å formidle en forståelse av at aktivite- 
tene foreldrene verdsetter, er uriktige i seg selv - som om verdiene var 
usanne. Det vil stort sett bare forsterke motstand, skape dårlig samarbeid 
og medføre konflikteskalering. Og jo mer konflikter eskalerer, desto van- 
skeligere er det å håndtere dem (Ekeland, 2014; Nordby, 2017). Til sjuende 
og sist blir det vanskeligere å finne løsninger til det beste for barnet. 


Hode mot hode? 


For å illustrere hvordan manglende forståelse av verdimotsetninger kan 
føre til stadig dårligere samarbeid, kan vi bruke det innledende eksem- 
plet jeg gav over om ulike syn på oppdragelse, og tenke oss at det fortset- 
ter som følger: 


I samtaler med foreldrene forklarer barneverntjenesten at de er bekymret for 
samspillet mellom foreldrene og barna og for barnas helhetlige omsorgssitua- 
sjon. De gir også foreldrene en sterk oppfordring om å delta i et foreldreveiled- 
ningsprogram som de forklarer at heter «COS-P». Foreldrene klarer ikke helt 
å forstå hva «samspill» eller «COS-P» er, men begynner etter hvert å bli svært 
redde for at hvis de ikke later som de forstår, eller gjør de «riktige» tingene, slik 
de oppfatter at barneverntjenesten definerer hva som er riktig, så vil de risikere 
at barnevernet, som de ellers har hørt mye negativt om, tar barna deres fra dem. 
De er dypt uenige med barneverntjenesten, ikke bare i tiltakene barneverntje- 
nesten foreslår, men til og med i virkelighetsbeskrivelsene de opplever at bar- 
neverntjenesten gir. De er imidlertid engstelige for å si ifra, av frykt for å miste 


omsorgen for egne barn. 

Ut fra et kommunikasjonsperspektiv er problemet åpenbart: Det å for- 
midle bekymring for omsorgen til foreldrene, og det å gi foreldrene en 
sterk oppfordring om å ta imot foreldreveiledning, innebærer at man 
ikke anerkjenner at foreldrene faktisk opplever egne omsorgspraksiser 
som akseptable. 

I eksemplet kan vi anta at barneverntjenesten i svært begrenset grad 
forsøker å gi noen nærmere argumenter eller forklaringer. Forståelsen 
foreldrene sitter igjen med, er at barneverntjenesten forteller dem at de 
rett og slett tar feil når de tror at omsorgen er god nok. Dette er ikke et 
godt utgangspunkt for dialog - når den andre parten i utgangspunktet 
mener å ha gode grunner for et annet syn. Foreldrene opplever ikke at 
barneverntjenesten gjør noe reelt forsøk på å komme under overflaten 
ved å forsøke å finne en slags nøytral grunn og diskutere på en mer like- 
verdig måte hva som er best for barna. 

I denne situasjonen står barneverntjenesten og foreldrene hode mot 
hode, og som den profesjonelle parten har barneverntjenesten et hoved- 
ansvar for å skape dialog. Familien føler seg presset og har ikke engang 
fritt valgt å samarbeide — de opplever et stort press. Relasjonen er verti- 
kal, avstanden er stor, og maktforholdet er enormt. Et naturlig mål i en 
situasjon som denne er å forstå og snakke om grunnlaget for familiens 
preferanser. Dette er et profesjonsmål i seg selv — i tråd med den danske 
filosofen Løgstrups (2000) kjente ideal om å møte andre med tillit, opp- 
riktighet og en interesse for å forstå. Uten en interesse for dette, og en 
sensitivitet for hva som ligger under akkurat denne familiens preferanser, 
er det vanskelig å skape dialog. 

En grunnleggende mangel på forståelse er i seg selv negativt. Det kan 
også prege samarbeidet om å finne løsninger for barnet det er snakk om, 
og det kan ha negative konsekvenser som ikke er i barnets beste interes- 
ser. Som eksemplet understreker, er det heller ikke alltid indre motstand 
synes så godt. De barneverntjenesten jobber med, kan innrette seg fordi 
maktforholdet er så enormt, og fordi de føler seg presset (Nordstoga, 
2004). 

Enda sterkere blir presset når et tiltak ikke lenger er frivillig, men 
påtvunget. Det kan nettopp være dårlig kommunikasjon som gjør at en 
konfliktsituasjon eskalerer så mye at påtvungne hjelpetiltak anses som 

nødvendig. Forstått på denne måten har barneverntjenesten et betydelig 
ansvar for å kommunisere godt rundt verdimotsetninger tidlig - i hen- 
hold til mildeste inngreps prinsipp. Satt på spissen: Formen på dialogen 
kan i seg selv forsterke maktutøvelsen. 


Konstruktiv dialog 

Jeg har så langt rettet oppmerksomheten mest mot det negative som kan 
skje hvis dialogen rundt verdimotsetninger ikke er god. Jeg mener ikke 
at eksemplet over er representativt, eller at verdiladet dialog mer generelt 
ofte er dårlig i barnevernarbeid. Poenget har vært å synliggjøre en fall- 
gruve man kan havne i. Det å ha en bevissthet om verdier kan være til 
hjelp for å forstå hvordan man kan unngå å trå feil, slik at man heller leg- 
ger til rette for konstruktiv dialog. Men det å tenke verdibevisst kan også 
gi en begrepsmessig forståelse av hvorfor ting går bra - i alle situasjoner 
der kommunikasjon rundt verdimotsetninger er god. 

I lys av det begrepsmessige rammeverket jeg har presentert, handler 
det sistnevnte i stor grad om at man finner avgjørende forbindelser mel- 
lom verdier og forståelseshorisonter. Det at verdier er forankret i forstå- 
elseshorisonter, betyr at det kan være mulig å snakke konstruktivt om 
omsorgspersoners verdier ved å stimulere til refleksjon «innenfra». Et 
sentralt mål blir å avklare hvilke tanker og oppfatninger som ligger til 
grunn for en verdipraksis. Man kan typisk stille seg spørsmål som: Kan 
det være at noen av omsorgspersonenes oppfatninger er ubegrunnet, på 
en måte som gjør at omsorgspersonene selv reviderer grunnlaget for egne 
verdipraksiser hvis de oppdager at oppfatningene er ubegrunnet? Kan 
man gi informasjon som gjør at de revurderer egne praksiser? Kan de bli 
mer klar over spenninger mellom egne verdier? 

Prinsippet om forståelse i konflikthåndtering er spesielt viktig for å 
finne nye innfallsvinkler for refleksjon. Å utforske nye perspektiver 
sammen, ut fra den forståelsen andre allerede har, kan være helt avgjø- 
rende for endring av preferanser. Her er et nytt tenkt eksempel: 


Barnevernet jobber med en familie der det har vært mange utfordringer rundt 


barnas omsorgssituasjon. En av de tingene barneverntjenesten snakker med 

familien om, er ordninger med leksehjelp på skolen og skolefritidsordningen 
(SFO). Foreldrene er først skeptiske. De er vant til at barna er mye hjemme, og 
de synes det er rart at barna skal være igjen på skolen etter at skolen egentlig har 
sluttet. For dem er det naturlig at barna kommer rett hjem. Foreldrene forklarer 
at det er dette de er vant til, at mange andre familier de kjenner, har det på sam- 
me måte, og at det er slik de ønsker å ha det. De sier også at de har hørt mange 
negative ting om SFO. Barneverntjenesten sier at de kan forstå usikkerheten, 
men gir likevel, i et språk foreldrene forstår, mer informasjon om hvordan lek- 
sehjelp kan være nyttig, og om hvordan barn kan ha utbytte av å være sammen 
med andre barn i SFO. Etter hvert forandrer foreldrene oppfatning. De forstår 
at de ikke har hatt en fullgod forståelse av ordningene, de blir mer positive, og 
det ender med at de sier at de gjerne vil forsøke. Det viser seg at både barne- 
verntjenesten og foreldrene opplever at deltakelse i ordningene har en positiv 


effekt på barnas totale omsorgssituasjon. 


Eksemplet illustrerer hvordan det å formidle informasjon kan medføre 
skifte av preferanser. Da barneverntjenesten ga foreldrene en bedre for- 
ståelse av hva ordningene med SFO og leksehjelp innebar, så førte det til 
et skifte av preferanser «nedenfra». Preferansene hvilte på et sett av opp- 
fatninger som forandret seg, og da forandret også verdiene seg. 

I denne situasjonen fremsto barneverntjenesten mer som beslutnings- 
tilrettelegger enn som beslutningstaker. Konflikten ble løst tidlig, og nøk- 
kelen var å realitetsorientere foreldrene på en måte foreldrene opplevde 
som imøtekommende og konstruktiv. Hvis barneverntjenesten ikke 
hadde møtt foreldrene på denne måten, kunne konflikten lett ha eskalert, 
med de konsekvensene det ville ha fått. 

Eksemplet illustrerer også et annet poeng: Det å formidle kunnskap 
kan gi - eller utvide — en felles situasjonsforståelse som kan utgjøre en 
nøytral felles grunn for dialog fordi forståelsen blir en virkelighetsbe- 
skrivelse begge parter kjenner seg igjen i. I kommunikasjonsteori anses 
det å ha et felles saksforhold å forholde seg til som viktig i likeverdig dia- 
log. Noen filosofier har også gått så langt at de mener at mennesker ikke 
kan forstå hverandre med mindre de har et sett av felles oppfatninger om 
noen av de tingene de snakker om (Føllesdal & Walløe, 2003). Et beslektet 
argument har vært at reell uenighet bare kan oppstå hvis man er enige 
om en del av det man diskuterer. 

Denne type filosofiske analyser av grunnlaget for dialog kan være et 
godt utgangspunkt for å reflektere over kommunikasjonspraksiser i pro- 
fesjonelle kontekster. Jeg har allerede understreket at jeg på ingen måte 
antar at profesjonsutøvere i barnevernet ikke er gode til å håndtere kon- 
flikter. Men begrepene jeg har brukt, kan bidra til å gjøre det enda tydeli- 
gere hvordan verdikonflikter oppstår, og hvordan de kan håndteres. 


Å forstå verdipraksiser 


En betingelse for all konflikthåndtering er å oppnå en rimelig god for- 
ståelse av andre i første omgang. I kommunikasjonsteori har dette blitt 
knyttet til det å ha sympati med andres standpunkter. Hvis andres syns- 
punkter eller praksiser fremstår som fullstendig ubegrunnet eller irrasjo- 
nelle, så har man sannsynligvis ikke forstått dem særlig godt. 

Konkret knyttes denne ideen ofte til Gadamers ideal om enighet som det 
primære målet for forståelse, og også til Habermas sin teori om en herre- 
dømmefri dialog og tanken om at mennesker har den samme evnen til å se 
det fornuftige i en sak (Roderick, 1986; Warnke, 1987). I konfliktsituasjoner 
innebærer dette at det er nødvendig å komme inn i den andre partens logikk 
for å kunne snakke om konflikten på en konstruktiv måte (Nordby, 2017). 

En sentral teoretisk føring fra denne type teorier er at hvis det for 
barnevernsarbeidere fremstår som «fullstendig ubegripelig» at omsorgs- 
personer gjør (eller ikke gjør) noe, eller hvis man konkluderer med at 
omsorgspersoner overhodet «ikke har skjønt sitt eget eller barnets beste», 
så har man egentlig ikke forstått dem i første omgang. Kanskje man ikke 
engang har gjort et reelt forsøk på å forstå dem i det hele tatt? 

Det samme gjelder i verdikonflikter. Teorier som knytter mål for dialog 
til enighet (eller i det minste oppklarende uenighet) og interesse av å forstå 
andre «innenfra», vil implisere at det er det nødvendig å ha en åpen innstil- 
ling til andres standpunkter for å forstå motparten i første omgang. 


Utforskende ferdigheter 


På mange måter faller målet om å forstå andres grunner for å handle verbalt 
eller nonverbalt inn under det å ha utforskende kommunikasjonsferdigheter. 

Også når det gjelder verdier, kan man direkte stille spørsmål som «hva er 
viktig for dere?» eller «hva tenker dere er gode løsninger?». Etter utfors- 
kninger som dette, som selvsagt vil preges av konteksten man er i, gjenstår 
spørsmålet om det er riktig å utfordre verdiene som er avdekket, og i så fall 
hvordan. 

Hvis overstyring av andres verdier blir en form for maktutøvelse, er 
det rimelig at begrunnelsen må knyttes til hva som står på spill - hva som 
blir de negative konsekvensene av å la andre få leve i samsvar med ver- 
diene sine. I barnevern vil «negative konsekvenser» åpenbart knyttes til 
ideen om «barnets beste». Det må være i barnets beste interesse at barne- 
verntjenesten ikke etterkommer barnets eller omsorgspersoners ønsker 
om å utøve omsorg på en bestemt måte. I tillegg vil vurderinger rundt 
autonomi være relevante. I den pliktetiske tradisjonen fra filosofen Kant 
er det et grunnleggende prinsipp at jo mer andres ønsker er autonome, 
desto mer skal de respekteres, selv om man kanskje selv tenker at noe 
annet hadde vært enda bedre for den eller de det gjelder (Nordby, Bennin 
& Buer, 2013). 

Mer generelt krever all maktutøvelse i barnevernarbeid en helt tydelig 
begrunnelse. Det er ikke tilstrekkelig å henvise til mer eller mindre gene- 
relle og vage («tradisjonelle norske»?) normer for hva som er en aksepta- 
bel måte å leve på. Det er nødvendig å kunne henvise til noe mer, noe som 
kan knyttes til poenget om å unngå uforholdsmessig negative konsekven- 
ser for barnet (Nordby, Bennin & Buer, 2013). Man må huske at det etter 
hvert har blitt store krav til begrunnelse og dokumentasjon i barnever- 
narbeid? Disse kravene gjelder selvsagt også barnevernets håndtering av 
verdikonflikter. Det er ikke tilstrekkelig å forankre overstyring av andres 
verdier i en ren skjønnsmessig vurdering. Det er nødvendig å sannsynlig- 
gjøre at det foreligger risiko for alvorlig negative konsekvenser for barnet 
hvis man ikke respekterer en families omsorgspraksiser. Man kan også si 
at jo større maktutøvelsen er, desto mer må stå på spill for barnet. 


3 — Se for eksempel Helsetilsynets gjennomgang av barnevernssaker: https://www.helsetilsynet.no/ 
globalassets/opplastinger/publikasjoner/rapporter2019/helsetilsynet rapport unummerert 
gjennomgang 106 barnevernsaker.pdf 

Men hva som er skadelig for et barn, kan være vanskelig å vurdere 
(Follesø, 2019). Vi kan som et eksempel tenke oss en familie med to små 
barn som lever isolert, langt fra nærmeste tettsted. Familien har en alter- 
nativ livsstil, de lever svært nøysomt, og de har lite kontakt med andre. 
Naboer er bekymret for barna og har sendt melding til barnevernet. 

Som person kan saksbehandler ha en helt annen livsstil enn familien, 
men i en sak som denne må man spørre seg hvor mye som står på spill. 
Kanskje det å leve på den måten familien gjør, ikke er så skadelig for 
barna? Og hvis det vurderes som skadelig, hvilken forståelse av «skade- 
lig» er det som legges til grunn? Er det en forståelse som i stor nok grad 
anerkjenner at det kan være mange ulike meninger om hva som er skade- 
lig? Er det en forståelse foreldrene kjenner seg igjen i? 

Forstått på denne måten handler det å være bevisst på verdiladede 
praksiser like mye om å rette blikket innover som om å rette det utover. 
Spørsmålet man kan stille seg, er om man kan gi en god begrunnelse 
for å problematisere en families preferanser, en grunn som i det minste 
overbeviser en selv om at det er riktig å gjøre det. Kanskje resultatet av en 
selvransakelse blir at man ikke finner grunnlag for å være så kritisk til en 
families livsstil som det man opprinnelig var? Eller i det minste at man 
forstår verdimotsetningene bedre, slik at man blir mer oppmerksom på å 
snakke om verdier på en mer likeverdig og konstruktiv måte? 


Individets egne preferanser 

Til sjuende og sist skal barnevernsarbeidere ivareta barna eller ungdom- 
mene de jobber med. Hvordan dette vurderes, vil selvsagt avhenge av 
muligheter og begrensninger ved hver situasjon, men det er alltid barnet 
eller ungdommen selv som skal være i sentrum. 

For å understreke betydningen av å være oppmerksom på verdiprefe- 
ranser i det direkte arbeidet med barn og unge, og også illustrere bredden 
i barnevernarbeid, vil jeg som et siste eksempel bruke en tenkt situasjon 
fra vanlig miljøterapeutisk arbeid. 


Knut, som bor på en barneverninstitusjon, bruker mye tid foran PC-skjermen og 


velger ofte dataspill som aktivitet når han har mulighet. Flere av miljøterapeutene 

som jobber ved institusjonen, er skeptiske til Knuts interesse. De tenker at det 
hadde vært bra for Knut om han brukte enda mer tid på sosialt samvær med 
andre, og de oppmuntrer ham til å være med på andre aktiviteter som er en del 
av institusjonens tilbud til ungdommene som bor der. Det hender Knut blir med, 
men han søker stadig tilbake til interessen for dataspill. 

Knuts primærkontakt bestemmer seg for å snakke grundig med Knut om 
det primærkontakten opplever som utfordringer rundt spillingen. I samtalen 
de har, forandrer primærkontakten sitt syn på Knuts aktivitet. Han forstår at 
Knut har et reflektert og bevisst syn på sin egen interesse. Knut forteller at han 
for så vidt liker å være sammen med de andre ungdommene og de som jobber 
ved institusjonen, men at han trenger tiden for seg selv. Knut understreker at 
spillingen ikke går ut over de daglige rutinene og pliktene han har. I samtalen 
blir det også klart at Knut har fått mange gode venner gjennom spillingen, og at 
spillingen gir ham mestringsfølelse, sosial anerkjennelse og trening i å konsen- 
trere seg og tenke analytisk. Knut viser primærkontakten hvordan spillet fun- 
gerer, primærkontakten blir fascinert, og det hele ender med at de noen ganger 


spiller sammen, som en felles aktivitet. 


Det å stå overfor ungdommer som ønsker å holde på med aktiviteter som 
ikke oppfattes som de mest «sunne» eller «oppbyggelige» er ikke uvanlige 
situasjoner på barnevernsinstitusjoner. Nettopp derfor er det viktig å ha 
et reflektert forhold til hva som bør aksepteres. Det er selvsagt ikke slik at 
alle preferanser skal respekteres. Poenget er at det som profesjonelle ut fra 
sine forståelseshorisonter kan vurdere som lite optimalt i utgangspunk- 
tet, noen ganger kan fortone seg som et mer bevisst og gjennomtenkt valg 
som til og med kan ha positive konsekvenser for barnet eller ungdommen 
det gjelder.* 

I eksemplet over kan vi tenke oss at det å etterkomme Knuts prefe- 
ranser ikke brøt med reglene på institusjonen, og at dette bidro til at det 
opplevdes som enklere å innrette seg etter preferansene. Det kan selvsagt 
også oppstå situasjoner der barns eller unges preferanser gjør at regler 
og systembaserte verdier blir utfordret. Hvis man velger å etterkomme 


4 Og kanskje det noen ganger kan være riktig å godta barns og unges preferanser, selv om man, 
som profesjonell, mener konsekvensene ikke blir gode? Dette berører store og viktige spørsmål 
om omfanget av individets rett til å bestemme over eget liv, selv på en barneverninstitusjon. Å 
diskutere dette mer prinsipielt faller dessverre utenfor rammene for dette kapitlet. 

preferansene i situasjoner av denne typen, er det viktig å ha en god 
begrunnelse. Et eksempel kan være en situasjon der det å overholde «hus- 
regler» betyr mindre enn å hindre dramatisk konflikteskalering med 
betydelige negative konsekvenser. 

Generelt er det like fullt forståelig at barnevernsarbeidere kan synes 
det er utfordrende å handle i samsvar med egne etiske vurderinger som 
ikke passer med formelle rammene de jobber innenfor. Samtidig er det 
igjen, som understreket ovenfor, viktig å minne om den profesjonse- 
tiske plikten til å melde fra. Hvis en barnevernarbeider mener at regler 
for praksis gjør det umulig å etterkomme barns eller unges preferanser, 
men samtidig mener at det er riktig å etterkomme preferansene, så bør 
man i det minste skape bevisstgjøring rundt dette i egen organisasjon. 
Tilbakemeldingene fra de som jobber direkte med barn og unge, er helt 
avgjørende for å videreutvikle virksomheten som en verdibevisst praksis. 
Dette krever i første omgang at det eksisterer en organisasjonskultur som 
gjør at hver enkelt opplever det som trygt og meningsfullt å melde inn 
egne vurderinger. Deretter må vurderingene bli en del av den systemba- 
serte tenkningen om hvordan virksomhetens praksiser faktisk skal være 
verdibasert 5 


Avslutning 


Skillet mellom fakta og verdier er fundamentalt i filosofihistorien. I dette 
kapitlet har jeg analysert distinksjonen i lys av språk og bevissthetsfilo- 
sofi og brukt den til å si noe om hvordan verdikonflikter oppstår og kan 
håndteres i barnevern. 

Mye mer enn det jeg har rukket her, kan selvsagt sies om verdikonflik- 
ter i barnevern. Målet har vært å beskrive en kjerne av tematikken, og å 
introdusere begreper som faktisk legger ganske store føringer for praksis. 
Hovedpoenget har vært at man ikke kan rasjonalisere bort andres ver- 
dipreferanser som om de er usanne. 

Det å anerkjenne at barnevern er verdiladet, er viktig i en tid der det 
er stadig mer oppmerksomhet på begrunnelser i denne delen av sosialt 


5 — Å ivareta disse betingelsene er i stor grad et lederansvar. 

arbeid (Christiansen & Kojan, 2016). Å begrunne en empirisk påstand 
om verden er en ting. Ofte kan man henvise til evidensbasert kunnskap — 
kanskje forskning - som bygger opp under det man mener er sant. Å 
begrunne en verdiladet påstand er derimot noe annet. Det finnes ikke 
noen tilsvarende enkel fremgangsmåte. 

Dessverre er det sjelden dette kommer frem i debatten om begrunnelse 
og dokumentasjon i barnevern. Begrepet om begrunnelse forstås noen 
ganger i en relativt smal forstand som forskningsbasert eller evidensba- 
sert belegg — ofte knyttet til empirisk forskning. Problemet er at dette fort 
kan være en for smal ramme. Barnevernarbeid er ikke bare et svært kom- 
plekst område som mangler en hard naturvitenskaplig (somatisk) kjerne. 
Det er også gjennomsyret av normativitet. 

Å tenke begrunnelse bare ut fra personlig eller forskningsbasert empi- 
risk kunnskap, uten å anerkjenne at barnevernarbeid er verdiladet, fanger 
ikke inn behovet for å tenke annerledes i arbeid med å forebygge, avverge 
og håndtere verdikonflikter. Å tenke for smalt empirisk gjør det vanske- 
ligere å kommunisere, og det underminerer samarbeid mot løsninger. Til 
sjuende og sist blir det vanskelig å finne løsninger som er i barnets beste 
interesser. 

Kulturelle verdier og barnevernet: 
Ulike forståelser av «barnets beste» 


Mari Rysst 
Professor, Høgskolen i Innlandet 


Abstract: In this chapter I discuss cultural values related to child protection services 
(CPS). More precisely, I focus on professionals working in CPS and their relation- 
ship and meetings with families of immigrant origins. These meetings often reflect 
different cultural values and understandings of "the best interest of the child” and 
may cause tensions and misunderstandings. In the Norwegian CPS system, pro- 
fessionals have to draw on professional and personal experiences in decisions con- 
cerning the "best interest of the child”. This chapter uses concepts and perspectives 
from psychological anthropology to throw light on these processes. This is because 
these perspectives show how ideas and experiences are internalized and embodied 
as dispositions in habitus that may motivate certain actions when professionals and 
immigrant families meet. I also discuss whether some reactions and advice from 
professionals may be understood as ethnocentric because Norwegian parenting val- 
ues are presented as "better” than parenting values from other countries. 


Keywords: psychological anthropology, embodiment, tensions, ethnocentric practice 


Innledning 


Det er politikerne som lager prinsippene og rammeverket for barnevernets be- 
slutninger, mens det er de som arbeider på ulike nivåer i barnevernsystemet 
som fatter beslutningene om hva som er omsorgssvikt, hva som er uforsvarlig 
omsorg og hva som er skadelig for barn. Når profesjonelle og legfolk skal prøve 


å si noe hvor grensen går mellom forsvarlig og uforsvarlig omsorg, så er det 

basert på kunnskap om hva barn trenger, og normative oppfatninger av hva som 
er en god barndom. (Læret & Skivenes, 2016, s. 37, første utheving min, siste 


linjene opprinnelig) 


Dette sitatet introduserer på en sammenfattet måte tematikken i dette 
kapitlet. Jeg skal diskutere kunnskaps- og verdigrunnlaget samt norma- 
tive oppfatninger knyttet til forståelsen av «barnets beste» hos både pro- 
fesjonelle og legfolk (foreldre). Begrepet «kunnskapsbasert praksis» er et 
begrep som ofte brukes i barnevernet og andre velferdstjenester som et 
kvalitetsstempel (Nordstoga, 2018, s. 233), og som i dette kapitlet forstås 
å omfatte kunnskaps- og verdigrunnlaget i barnevernet. Forståelsen av 
«barnets beste» omfatter blant annet hva som er omsorgssvikt, hva som er 
uforsvarlig omsorg, og hva som er skadelig for barn. Vurderinger av dette 
er basert på kunnskap og normative oppfatninger eller skjønn. Prinsippet 
om «the best interest of the child» ble slått fast av FNs barnekonvensjon i 
1989 (artikkel 3), som Norge har forpliktet seg til å følge opp. 

Utgangspunktet for dette kapitlet er den økte migrasjonsstrømmen til 
Norge og resten av Europa de siste tiår, og det faktum at forskning har 
vist en overrepresentasjon av barn og unge med minoritetsbakgrunn i 
barnevernsstatistikken. Familier med migrantbakgrunn utgjør flertallet 
av familier som får hjelpetiltak av barnevernet (Berg et al., 2017, s. ix). Mitt 
fokus i dette kapitlet er imidlertid først og fremst å presentere en teoretisk 
tilnærming for å forstå de spenninger som kan oppstå mellom verdier hos 
barnevernets profesjonsutøvere og verdier familier med immigrantbak- 
grunn har angående «barnets beste». 

I norsk sammenheng eksisterer det i dag en del forskning om innvan- 
drere og barnevernet (se f.eks. NOU 2012: 5; Fylkesnes, Iversen, Bjørknes 
& Nygren, 2015; Aarset & Bredal, 2018; Berg et al., 2017; Studsrød & Tuastad, 
2017; NOU 2017: 12; Bufdir, 2019a). Media og noe forskning (NOU 2016: 
16) har i den senere tid rettet søkelyset mot konflikter mellom barnevern 
og familier med både etnisk norsk og utenlandsk bakgrunn. Ulik forstå- 
else av barnets beste kan ligge til grunn for slike konflikter. Avvikende 
forståelser peker på eksistensen av ulike kulturelle verdier knyttet til 
barn, omsorg og oppvekstsvilkår. Ifølge Læret og Skivenes (2016) legges 
det lite føringer for hvordan beslutningstakere skal forstå barnets beste. 
Derfor blir det ofte opp til beslutningstakernes (barnevernsarbeidere, 

fylkesnemndas medlemmer, dommere) skjønn og dømmekraft å bestemme 
hva som i hver sak er barnets beste (Læret & Skivenes, 2016, s. 36). Sagt 
på en annen måte har beslutningstakere i Norge, som i Sveits og Estland, 
fått vide fullmakter til å bruke skjønn. Dette er ikke tilfellet i land som 
Finland, Australia og England (Læret & Skivenes, 2016, s. 36). Det er nett- 
opp denne muligheten til bruk av skjønn og subjektiv dømmekraft som 
gjør at jeg finner tematikken skissert for dette kapitlet, interessant. Det er 
fordi det kan være relevant å forstå hvilke verdigrunnlag dette skjønnet 
og denne dømmekraften har utspring i. 

Skjønnet og dømmekraften til utdannede barnevernsarbeidere er i stor 
grad formet og strukturert gjennom utdanningen. Men alle som jobber 
i tjenesten, er også påvirket av de kollegaer de til enhver tid samarbeider 
med. Kåre Heggen og Silje Louise Dahl (2017) konkluderer i artikkelen 
«Barnevernets kunnskapsgrunnlag» at erfaringsbasert kunnskap i egen 
barneverntjeneste har mye å si for hvordan saker blir behandlet. De hev- 
der at «kontor-interne ressursar og oppfatningar speler ei viktigare rolle 
for barnevernsarbeidet enn kunnskapsgrunnlaget frå utdanning og for- 
sking» (Heggen & Dahl, 2017, s. 80). Det synes også som et faktum (dog 
gjennom media) at det eksisterer ulik praksis fra sted til sted, noe som 
illustrerer at bruk av personlig skjønn må forekomme i tolkning av både 
lover, regler og situasjoner. 

I tråd med dette diskuterer som nevnt Sigrid Nordstoga (2018) begrepet 
«kunnskapsbasert praksis» i relasjon til barnevernet, et begrep hun altså 
mener ofte brukes i barnevernet og andre velferdstjenester som et kvali- 
tetsstempel (Nordstoga, 2018, s. 233). Hun hevder videre at betydningen 
av den personlige dimensjonen i yrkesutøvelsen ikke blir tatt nok hensyn 
til i forståelsen av kunnskapsbasert praksis (som presenteres utfyllende 
senere i kapitlet). Nordstoga mener at profesjonsutøveres beslutninger 
påvirkes av verdivalg, og at det personavhengige skjønnet kan styrke at 
gode beslutninger tas til barnets beste. Hun hevder at «måten profesjons- 
utøveren utfører og fortolker praksis på, er en betydningsfull side som er 
lite ivaretatt når kunnskapsbasert praksis blir fremhevet som retnings- 
givende for et godt barnevern» (Nordstoga, 2018, s. 249). Med andre ord 
argumenter hun for at vi bør ha større oppmerksomhet på betydningen 
av personlige, erfaringsbaserte verdiers innflytelse på møter mellom 

profesjonelle og «brukerne», noe som resonerer godt med min argumen- 
tasjon i dette kapitlet. 

Verdier er knyttet til normer og tilegnes gjennom sosialisering i 
ulike sosiale kontekster gjennom hele livsløpet. Ifølge antropolog Roy 
D’Andrade er begrepet «verdi» knyttet til noe som oppfattes som godt 
eller bra, noe positivt (D'Andrade, 2008, s. 11). Når en verdi betraktes som 
god og viktig, blir den sannsynligvis internalisert og virker da ofte moti- 
verende for handling (D'Andrade, 2008, s. 11). Dette er i tråd med det 
Halvor Nordby skriver om i sitt kapittel i denne boken, nemlig at våre 
preferanser for ulike verdier er knyttet til ting og aktiviteter vi mener det 
er viktig å ivareta og sette ut i livet (se Nordbys kapittel 4 i denne boken), 
altså at verdier fører til handling. 

Kulturelle verdier knyttet til barn, omsorg og oppdragelse kommer 
frem i ulike norske institusjoner i møtene mellom fagfolk og foreldre med 
både etnisk norsk og utenlandsk bakgrunn. Migranter blir for eksempel 
fulgt opp av myndigheter kort tid etter ankomst, og de får et sted å bo 
mens de venter på utfallet av sin asylsøknad. Både disse og de som har 
vært i landet en stund, får tilbud om oppfølging via helsestasjon og tilbud 
om barnehage og skole til sine barn. Det er i disse kontekstene forhold i 
hjemmesituasjonen kan komme frem, og der spenninger kan oppstå mel- 
lom profesjonsutøvere (her: helsesykepleiere, barnehagelærere, lærere) og 
familiene, som i neste omgang kan føre til at bekymringsmelding sendes 
barnevernet. Profesjonsutøvere har en juridisk plikt til å melde fra til bar- 
nevernet dersom de mistenker at «et barn blir mishandlet i hjemmet», at 
«det foreligger andre former for alvorlig omsorgssvikt», eller hvis «et barn 
har vist vedvarende alvorlige adferdsvansker» (Bufdir, 2019a). Eventuelle 
oppståtte spenninger illustrerer koblingen mellom begrepene «foreldre- 
skap» og «barndom» (Sparrman, Westerling, Lind & Dannesboe, 2016). 

Ulike forståelser av barnets beste må ikke være knyttet til etnisk opp- 
rinnelse, men kan også ha forankring i ulik sosioøkonomisk bakgrunn 
hos både fagfolk og foreldre. Forskning viser for eksempel at fagfolk har 
en tendens til å tenke at det er foreldrenes situasjon som er årsaken til 
omsorgssvikt i lavinntektsfamilier, mens det er selve barnet som tenderer 
å være problemet i middelklassefamilier (Kojan, 2010). Likeledes kommer 
barnevernet mye senere på banen i middelklassefamilier, det vil si når 

barnet er godt oppe i skolealder (Kojan, 2010). Og barns rett til å bli hørt 
blir ekstra viktig dess eldre barna blir. I det følgende skal jeg bruke møter 
mellom profesjonsutøvere og foreldre til barn og unge som eksempler, 
altså der eventuelle bekymringsmeldinger kommer fra helsestasjon, bar- 
nehage eller skole, og jeg spør: 


Hvordan kan eventuelle spenninger i møtet mellom profesjonsutøvere i barne- 
omsorg og foreldre forstås med fokus på kulturelle verdier knyttet til «barnets 


beste»? 


Dette spørsmålet skal besvares i lys av perspektiver fra psykologisk antro- 
pologi, mer presist det som omtales som «skjemateori» og kulturelle 
modeller (Quinn, 2018). Jeg skal hovedsakelig bruke empiriske eksempler 
fra sosialantropolog Ida Erstads doktorgradsavhandling (2015) om pakis- 
tanske mødre og familier i Norge, men også eksempler fra norsk barne- 
vern. Mer presist bruker jeg empiri fra Erstad og andre som data, som 
jeg omfortolker med begrepsapparatet fra psykologisk antropologi i lys 
av min problemstilling. Med «profesjonsutøvere i barneomsorg» mener 
jeg profesjonelle i helsestasjon, barnehage og barnevern. Min hovedin- 
teresse er prosessene frem til bekymringsmelding sendes og undersøkelse 
og møter settes i gang. Jeg mener at møtene mellom helsesykepleiere og 
foreldre samt barnevernsarbeider og foreldre har viktige paralleller, fordi 
i begge situasjoner er det forståelsen av barnets beste som er i sentrum. 
Og denne forståelsen er i begge tilfeller motivert av kulturelle modeller 
eller verdier. 

Diskusjonen i dette kapitlet frembringer ingen ny empirisk kunnskap, 
men omfortolker noe av det som allerede finnes av relevant litteratur. 
Kapitlet vil presentere et annerledes perspektiv for å forstå kulturmøter 
mellom ulike profesjonsutøvere i norsk barneomsorg og foreldre, det 
være seg i helsestasjon, barnehage eller barnevern. Jeg er opptatt av bak- 
grunnen for hvordan bekymringsmeldinger kan bli sendt til barnevernet, 
med påfølgende kulturmøter mellom profesjonsutøvere og foreldre, der 
eventuelle spenninger kan oppstå og beslutninger tas. Det «nye» i dette 
kapitlet er det teoretiske blikket, der jeg prøver å forstå eventuelle spen- 
ninger i møter mellom profesjonsutøvere og foreldre med minoritets- 
bakgrunn i lys av perspektiver fra psykologisk antropologi, eller - mer 

presist - hvordan internaliserte kulturelle modeller og kroppslige erfa- 
ringer, særlig om barnets beste, kan være motiverende for handling. Jeg 
vil understreke at kapitlet er eksplorativt i mangel på data om profe- 
sjonsutøveres og foreldres konkrete bakgrunn. Kanskje kan perspektivet 
inspirere lesere til å anvende det presenterte teoretiske blikket i fremtidig 
forskning? 

I det følgende skal jeg først presentere det overordnede teoretiske per- 
spektivet som, sammen med begrepet «barnets beste», blir en rød tråd 
gjennom hele kapitlet. Dernest presenteres det jeg oppfatter som grunn- 
leggende norske verdier som profesjonsutøvere og foreldre kan ha inter- 
nalisert, og som kan motivere dem til handling. Til slutt anvendes dette 
i diskusjonen om mulige spenningsforhold mellom profesjonsutøvere og 
foreldre. 


Kulturelle modeller og kroppsliggjort kultur 


Profesjonsutøvere i helsestasjon og barnevern samt familiene de har kon- 
takt med, møtes med ulike erfaringer, kunnskap, tanker og følelser rundt 
den konkrete situasjonen rundt barnet. De profesjonelle har sin bak- 
grunn fra dagligliv og kunnskapsbasert praksis, og familiene kommer 
med ulik personlig og faglig ballast. Felles for dem alle er at deres forstå- 
elser og handlinger angående barn er motivert av noe, av bevisste eller 
ubevisste tankemønstre. Med handlinger tenker jeg her først og fremst 
på bekymringsmeldinger, saksfremlegg og beslutninger (profesjonsutø- 
verne) og reaksjoner på disse (foreldrene eller familiene). 

Ifølge antropolog David Kronenfeld representerer interessen for teo- 
retisering rundt «kulturelle modeller» eller «skjemaer» en videreføring 
av amerikansk antropologis interesse for verdier, men med stor opp- 
merksomhet på de strukturer eller mekanismer som knytter verdier til 
målsetninger, motivasjoner og slik til handling (Kronenfeld, 1996, s. 17). 
Psykologisk og kognitiv orientert antropologi har et teoretisk ram- 
meverk knyttet til praksis og motivasjon gjennom teorier om interna- 
lisering av kognitive skjemaer, som videre er knyttet til teoretisering 
omkring kroppsliggjort kultur (Shore, 1996; Spiro, 1997; D'Andrade, 1989; 
D’Andrade & Strauss, 1992; Strauss & Quinn, 1997; Bloch, 1992; Csordas, 

1990; Connerton, 1989). Utgangspunktet for en slik forståelse er hvor- 
dan menneskers kognitive prosesser forstås. Skjemateori har et ontolo- 
gisk utgangspunkt om at hjernen fungerer gjennom assosiative nettverk 
bestående av nevroner. Et kognitivt skjema er et erfaringsavtrykk i hjer- 
nen, omtalt som representasjoner, med assosiative nettverk. En slik teori 
ble først lansert av forskere på kunstig intelligens, en tilnærming de kalte 
for «connectionism» (Quinn, Sirota, Stromberg, 2018, s. 294). En slik for- 
ståelse av hjernens virksomhet innebærer at forbindelser mellom nevro- 
ner blir styrket gjennom aktivitet, og vice versa vil forbindelser svekkes 
hvis de forblir inaktive. En av de første som oppdaget denne funksjonen, 
sa at «neurons that fire together wire together» (Quinn et al., 2018, s. 294). 
Antropologene Claudia Strauss og Naomi Quinn har utviklet skjemateori 
videre og foreslår at når to eller flere personer har samme eller lignende 
erfaringer, får de samme eller lignende avtrykk eller representasjoner av 
erfaringen. Dette kaller de for kulturelle skjemaer eller modeller, som er 
i tråd med slik Roy D'Andrade definerer kulturell modell: «[A] cognitive 
schema that is intersubjectively shared by a cultural group» (D’Andrade, 
1989, s. 809). I skjemateori benyttes kulturelle skjemaer og kulturelle 
modeller om hverandre, altså synonymt. I denne teksten bruker jeg kul- 
turelle modeller på de skjemaene som er delt, ellers brukes skjemaer. 

Sentralt i skjemateori er begrepet «internalisering», som impliserer en 
prosess der det har foregått en kobling mellom verdier og avtrykk, det vil 
si mellom verdier og kognitive skjemaer. Ifølge Quinn et. al (2018), for- 
mulerer antropolog Drew Westen dette på en illustrerende måte: «[W]hat 
we mean when we say that cultural beliefs and values are ‘internalized’ is 
that they are literally built into associative networks» (i Quinn et al., 2018, 
s. 295). Slik Quinn et al. presenterer temaet, kan internalisering skje bade 
gjennom repeterende erfaringer og gjennom kulturell overføring. Det sist- 
nevnte skjer ved at personer blir eksponert for verdier, ideer, forestillinger 
og praksiser gjentatte ganger (Quinn et al., 2018, s. 294-304). 

Noen antropologer som deler skjemateoriens syn på hvordan interna- 
lisering skjer, understreker behovet for å utvide forståelsen av hva som 
blir internalisert ut over tanker, emosjoner og motivasjon. De hevder at 
det også er viktig å ta inn kroppslige erfaringer og slik utvide skjemateori 
til eksplisitt å inkludere kroppsliggjøring av kultur. Det kan forstås som 

en vektlegging av internalisering gjennom repeterende erfaringer nevnt 
over. Begrepet «inkorporering» (Connerton, 1989) har for eksempel blitt 
brukt som en dypere form for internalisering. Andre begrep som anven- 
des, er «embodiment», «enactment», «extended mind» eller «embodied 
habitus» (Quinn et al., 2018, s. 295). 

Forskning på kroppsliggjort kultur er imidlertid ikke noe nytt (Bour- 
dieu, 1977). Pierre Bourdieus begrep habitus har blitt mye brukt som 
begrep for dette. Habitus er «[dispositions] laid down in each agent by his 
earliest upbringing» (Bourdieu, 1977, s. 81). Det interessante for diskusjo- 
nen i dette kapitlet er at denne forskningen viser at og hvordan tidligere 
erfaringer sitter i kroppen (det kognitive er også en del av kroppen) (f.eks. 
Bourdieu, 1977; Connerton, 1989; Killén, 1988, 2013). 

Mitt selvstendige bidrag her er at disse kan kobles til kulturelle model- 
ler og dermed utvide Bourdieus perspektiv. Internaliserte kognitive skje- 
maer og kulturelle modeller er en variant av Bourdieus «dispositions». 
Habitus er et sett av disposisjoner som bidrar til at mennesker utøver 
bevisste eller ubevisste handlinger (Bourdieu, 1977, s. 78). Det særegne 
ved skjemateori er at kulturelle modeller (disposisjoner) eksplisitt trekkes 
frem og begrepsfestes, noe som ikke er vanlig ved bruk av begrepet habi- 
tus. En måte å uttrykke dette på er å si at mennesker motiveres av dypt 
internaliserte kulturelle modeller, for eksempel om «barnets beste». Det 
er også av spesiell relevans for diskusjonen i dette kapitlet at dypt inter- 
naliserte kulturelle modeller, eller «embodied experience» lært over tid 
og gjerne implisitt, er vanskelige å endre: «the earliest learned behaviour 
of children, as those studied by Chapin [presenteres senere] and Sirota is 
likely to be not just motivating but also especially durable, reflected in its 
resistance to change» (Quinn et al., 2018, s. 310, min utheving). Slik sett blir 
det folk gjør med sine barn, hvordan de utøver foreldrerollen, og hvordan 
de tenker rundt hva som er barnets beste, disposisjoner i habitus - og kan 
være vanskelig å endre. Dette er i tråd med forskning som indikerer at 
foreldre har en tendens til å repetere den omsorgen de selv fikk som barn. 
For eksempel viser studier at voksne som har vært utsatt for omsorgssvikt 
eller overgrep, kan ha en tendens til å gjenta dette dersom de ikke får nok 
veiledning til det motsatte (Gilbert et al., 2009; Killén, 1988, 2013; Lång- 
strøm, Babchishin, Fazel, Lichtenstein & Frisell, 2015). Det er kjent blant 

barnevernsarbeidere, psykologer og andre at voksne som forgriper seg 
seksuelt på barn, ofte, men langt fra alltid, har blitt utsatt for det samme 
selv (Långstrøm et al., 2015). Slike forskningsresultater er gode eksempler 
på fortiden nedfelt i kroppen, og som kan føre til bevisste eller ubevisste 
handlinger. 

Det at erfaringer og historie setter seg i kroppen, at kroppen «husker» 
noe som fører til handlinger, kan, sammen med redegjørelser av kogni- 
tive prosesser som assosiasjoner av nevrale nettverk, også forstås som 
et ontologisk premiss for argumentasjonen i dette kapitlet. Jeg mener 
at en slik tilnærming kaster et originalt lys over bekymringsmeldinger, 
saksfremlegg og beslutninger i barnevernet og foreldres reaksjoner på 
disse, og hvorfor dette kan representere spenninger. Det er fordi etisk 
refleksjon og beslutninger i barnevernet alltid inneholder mer eller min- 
dre bruk av skjønn og personlig dømmekraft, slik Nordby og særlig 
Nordstoga diskuterer (Nordby, Bennin & Buer, 2013, s. 298; Nordstoga, 
2018). Skjønn og personlig dømmekraft er på sin side påvirket av tidli- 
gere faglige og personlige erfaringer forankret i internaliserte skjemaer 
i habitus. Langsrud, Fauske og Lichtwarck (2019) hevder for eksempel 
at barnevernsarbeidernes faktiske grunnlag - eller faktum - i et barns 
omsorgssituasjon, er en konstruert virkelighetsforståelse. Med andre ord 
viser deres studie at «faktum blir konstruert av barnevernsarbeiderne 
gjennom deres fortolkningsramme» (Langsrud et al., 2019, s. 3). Disse 
fortolkningsrammene er subjektive og kan forstås å ha utspring i habi- 
tus. Derfor blir det viktig å være oppmerksom på hvordan det subjektive 
og kroppsliggjorte kan spille inn i møter mellom barnevernsarbeidere 
og minoritetsfamilier. 

Forestillingen om barnets beste er utvilsomt en kulturell modell, 
den er «intersubjectively shared by a cultural group» (D’Andrade, 1989, 
s. 809) — i dette kapitlet delt av mange ulike kulturelle grupper. Det inter- 
essante er hvordan ulike personer i helsestasjon, barnevern og andre ste- 
der forstar meningen i denne kulturelle modellen, det vil si hvilke verdier 
deres assosiative nettverk kan sies å bestå av. Spenninger mellom ulike 
kulturelle verdier mellom profesjonsutøvere og foreldre kan slik tolkes 
i lys av hva de ulike parter forstår som meningsinnholdet i den kultu- 
relle modellen om «barnets beste». Fordi profesjonsutøvere og foreldre 

har ulik kunnskap, erfaring og kroppsliggjort kultur knyttet til barne- 
omsorg og oppdragelse, har de også ulike assosiasjonsnettverk knyttet 
til sine kognitive skjemaer om «barnets beste». Sagt på en annen måte 
eksponeres de for samme uttrykk — «barnets beste» - men får ulike asso- 
siasjoner knyttet til hva dette betyr. Slik sett kan spenninger oppstå fordi 
assosiasjonsnettverkene knyttet til skjemaet «barnets beste», er så ulike 
og kanskje også konfliktfylte. Oppdragervold, eller assosiasjonen om at 
barn må slås for å bli gode mennesker, er et eksempel på det siste. Dette 
kommer jeg tilbake til snart, men først skal jeg presentere et overordnet 
bakteppe for hvilke verdier særlig profesjonsutøvere i Norge, men (avhen- 
gig av botid i Norge) også familier med innvandrerbakgrunn utsettes for. 
Dette fordi det antas at profesjonsutøvere i Norge har internalisert disse 
verdiene i større eller mindre grad, og slik er de en del av deres verdig- 
runnlag knyttet til barnets beste. Slik kan disse verdiene i neste instans 
virke motiverende for hvordan profesjonsutøvere møter familier med 
innvandrerbakgrunn. 


Grunnleggende norske verdier, barnevernet 
og barnets beste 


Både profesjonsutøvere og familiene de møter, bor i Norge og er en del 
av det politiske klimaet og systemet som kalles «den norske samfunns- 
modellen». Helt fra etterkrigstiden har tre overordnede grunnleggende 
verdier vært sentrale i den norske samfunnsmodellen: frihet, likhet og 
solidaritet eller fellesskap. Disse kan forstås som kulturelle modeller som 
er overordnet, generelle og abstrakte. Den norske arbeiderbevegelsen 
og Det norske Arbeiderparti har vært drivkraften i etableringen av den 
norske samfunnsmodellen, som i store trekk er den samme som omtales 
som «den nordiske modellen» (Støstad, 2015). De skandinaviske landene 
utmerker seg på verdensbasis angående relativt små klasseskiller grun- 
net en økonomisk omfordelingspolitikk, stor grad av likestilling mellom 
kjønn og lav arbeidsledighet. I dette politiske og verdiladede klimaet har 
barnevernet utviklet seg. 

Som tidligere nevnt følger barnevernet i dag ofte noe som kal- 
les «kunnskapsbasert praksis». Denne består av tre dimensjoner: 

forskningsbasert kunnskap, erfaringsbasert kunnskap og brukerkunn- 
skap eller brukermedvirkning (Nordstoga, 2018, s. 237). Forskningsba- 
sert kunnskap skal være basert på oppdatert forskning, men da det er 
mange felt relevant for barnevern, har, ifølge Nordstoga, psykologisk 
forskning med utviklingsteoretiske perspektiver fått forrang. Det har 
bidratt til at oppmerksomhet på levekår og materielle forhold kan ha blitt 
oversett (Nordstoga, 2018, s. 239). Fordi det ikke er mulig å være oppda- 
tert på alle forskningsfelt, mener Nordstoga det er ekstra viktig å trekke 
inn de to andre dimensjonene i kunnskapsbasert praksis. Erfaringsba- 
sert kunnskap er den kunnskapen profesjonsutøveren lærer seg gjennom 
praksis, både i dagligliv og i jobb, og den bygger på tidligere erfaringer 
både yrkesmessig og privat. Nordstoga hevder erfaringskunnskapen er 
noe personlig, men at det personlige skjønnet ikke blir vektlagt nok, slik 
erfaringsbasert kunnskap vanligvis blir forstått i begrepet «kunnskaps- 
basert praksis». Brukerkunnskap eller brukermedvirkning er den tredje 
dimensjonen, og i min sammenheng inkluderer dette spesielt familier 
med innvandrerbakgrunn. I kunnskapsbasert praksis skal disse lyttes til, 
og beslutninger skal tas i dialog med profesjonsutøvere. Disses verdier 
er altså sammensatt av levd liv, både privat og i yrkeslivet, og vil påvirke 
hvordan de forstår hva som til enhver tid er barnets beste. 

Begrepet «barnets beste» og forståelsen av det har vært i bevegelse fra 
midten av 1950-tallet, og kan illustrere hvordan tre ulike perspektiver på 
barn og barndom har utviklet seg (Gjedrem, 2018, s. 63). Det første per- 
spektivet har mest vekt på de voksne, som bestemmer barnets beste ut 
fra sine interesser. Det andre perspektivet har mest vekt på relasjonen 
mellom foreldre og barn, der barnets beste er at denne er stabil og trygg. 
Det siste perspektivet retter søkelyset mest på barnet, på dets rettigheter 
og dets kompetanse (Gjedrem, 2018, s. 63). Dette siste perspektivet reflek- 
terer den dominerende teoretiske tilnærmingen i dagens barneforskning, 
der barnet er aktør og er med på å forme sin egen barndom (Corsaro, 
2018). 

I dette kapitlet er jeg mest opptatt av barnets beste i sosialfaglig og 
samfunnsfaglig sammenheng, ikke som rettslig prinsipp. Ifølge Gjedrem 
er sosialarbeidere spesielt opptatt av «personen og omgivelsene når hun 
skal forstå hva som er til barnets og familiens beste» (Gjedrem, 2018, 

s. 68). Her vil verdier om trygghet, god tilknytning mellom foreldre og 
barn samt gode materielle levekår spille inn, noe jeg var inne på tidligere i 
diskusjonen om kunnskapsbasert praksis. Jeg vil imidlertid hevde at for- 
ståelsen av «trygghet», «god tilknytning» og «gode nok materielle vilkår» 
vil eller kan variere kulturelt. 

Innenfor familie- og sosialpolitikken, som både helsestasjon og barne- 
vern må forholde seg til, eksisterer det i 2020 et ganske ensartet mønster 
for hvordan å innrede familielivet med små barn. I dag forventes det fra 
alle politiske partier i Norge at begge foreldre jobber, og at barna passes 
av andre på dagtid fra ettårsalderen. Familiepolitikken, inkludert like- 
stillingspolitikken i den norske samfunnsmodellen, oppfordrer begge 
foreldre til å jobbe. Norge har gode permisjonsordninger og barnehage- 
tilbud som bidrar til dette, der verdiene om trygghet og omsorg anses 
tilfredsstillende ivaretatt. De norske overordnede verdier om «likhet» og 
«frihet» kan også forstås å medvirke til dette kulturelle familiemønsteret 
(«likhet» i det at «alle» bør få eller får mulighet til å velge samme møn- 
ster, «frihet» for kvinner til å velge om de vil være utenfor arbeidslivet 
eller ikke mens de har små barn). Men slik har det ikke alltid vært. I 
1950-1960-arene var en grunnleggende verdi at kvinner ikke skulle jobbe 
hvis de hadde små barn, da det ble antatt at hjemmeværende mødre best 
ivaretok barnas behov for trygghet, tilknytning og omsorg. Dette ver- 
disynet førte til en helt annen barndom enn det norske barn har i dag. De 
første sju årene av sitt liv tilbrakte barn de fleste av døgnets timer omrin- 
get av familien, først og fremst mor. I dag tilbringer barna mesteparten 
av sin hverdagstid sammen med profesjonsutøvere. Poenget med å trekke 
frem dette er å påpeke at mange av familiene fra ikke-vestlige land som 
helsesykepleiere og barnevernsarbeidere møter, ofte kan forstås å være 
motivert av den kulturelle modellen «barnets beste» som innebærer at 
mor skal passe barna mens de er små. En slik innstilling vanskeliggjør 
at innvandrerkvinner ønsker og får mulighet til lønnet arbeid (Erstad, 
2015). Lønnet arbeid anses i sin tur av politikere som viktig for å få kvin- 
ner integrert og familier bort fra eventuell status som «lavinntektsfami- 
lie», en kategori familier med innvandrerbakgrunn ofte faller innenfor 
(Berg et al., 2017). Oppfatninger om kvinne- og morsrollen henger tett 
sammen med hva som oppleves som en «god barndom», som også er en 

kulturell modell, og som er tett koblet til den kulturelle modellen om 
«godt foreldreskap» (Sparrman et al., 2016). 

Fokus på barn og barndommens innhold hevdes å være spesielt 
utbredt i Norge og andre skandinaviske land (Gullestad, 1996). Hva som 
er en «god barndom», er verdiladet og kulturspesifikt, koblet til fore- 
stillingen om «godt foreldreskap» (Sparrman et al., 2016) og «god nok 
omsorg». I Norge forbindes en god barndom gjerne med verdier som 
trygge omsorgspersoner, akseptabel materiell levestandard, mye lek og 
deltakelse i organiserte fritidsaktiviteter (Rysst, 2008). Ifølge antropo- 
log Marianne Gullestad er barn sentrale i norsk nasjonalsymbolisme, 
indikert blant annet med at barn går i tog på nasjonaldagen 17. mai, ikke 
soldater (Gullestad, 1996). 

Nyankomne flyktninger kan ha en annen forståelse av og andre ver- 
dier for hva som er barnets beste og gode oppvekstforhold. For familier 
som flykter fra krig, kan det være så enkelt som at en god oppvekst er 
fravær av krig. Folk fra ikke-vestlige land kan også ha lavere forvent- 
ninger til hva som er gode nok materielle forhold for barn å vokse opp 
i. De kan ha tilbrakt mange år på flukt eller i flyktningleir og stiller 
mindre krav til materiell levestandard enn fagfolk i barneverntjenesten 
og i Norge generelt. De kan også komme fra enkle materielle kår i hjem- 
landet, for eksempel i Somalia. Tall fra Statistisk sentralbyrå viser at 
det er hushold med såkalt lav inntekt som utgjør majoriteten av alle 
familier med tiltak i barnevernet (Berg et al., 2017), og at familier med 
innvandrerbakgrunn utgjør en stor del av disse. Med andre ord er det 
en tydelig sammenheng mellom innvandrerbakgrunn, lav inntekt og 
hjelpetiltak i barnevernet. Den norske forståelsen av hva en god barn- 
dom er, antas å være en del av de verdiene barnevernet navigerer etter, 
og materielle levekår kan være noen av disse, selv om Nordstoga mener 
at utviklingspsykologiske verdier har dominert over disse (Nordstoga, 
2018). Likevel kan vi trolig si at i norske profesjonsutøveres habitus fin- 
nes det likeartede kombinasjoner og assosiasjonsnettverk av norske 
verdier for en god barndom, mens for nyankomne flyktninger er det 
verdier og erfaringer fra hjemlandet som preger deres habitus. Dette 
kan også være tilfellet i familier med innvandrerbakgrunn generelt, 
uavhengig av botid i Norge. 

I neste underkapittel skal jeg svare mer eksplisitt på problemstillingen 
jeg stilte tidligere, nemlig: Hvordan kan eventuelle spenninger i møtet 
mellom profesjonsutøvere i barneomsorg og foreldre forstås med fokus 
på kulturelle verdier knyttet til «barnets beste»? 


Spenningsforhold mellom profesjonsutøveres 
og foreldres verdier angående barnets beste 


En første måte å nærme seg forståelse av verdigrunnlaget til profesjons- 
utøvere i helsestasjon og barnevern på kan være å ta utgangspunkt i det 
Nordby omtaler som samfunnsverdier, personlige verdier og kulturelle 
verdier (Nordby et al., 2013, s. 262—298), mens neste skritt blir videreføring 
til internaliserte kulturelle modeller og kroppsliggjort kultur. Nordbys 
«samfunnsverdier» er «generelle idealer som frihet, likhet og mer spesifikt 
barns rett til å leve under trygge, beskyttende og utviklende oppvekstsvil- 
kår» (Nordby et al., 2013, s. 262). Disse verdiene er i overensstemmelse med 
det som tidligere ble omtalt som «grunnleggende norske verdier». Videre 
nevner Nordby «personlige verdier», som er subjektive preferanser av pri- 
oriterte aktiviteter, mens «kulturelle verdier» plasseres «mellom disse ver- 
dibegrepene». Kulturelle verdier er sosial kapital forstått som aktiviteter og 
livssyn forankret i et sosialt fellesskap som individer identifiserer seg mer 
eller mindre med (Nordby et al., 2013, s. 262). 

I lys av skjemateori kan Nordbys «kulturelle verdier» forstås som over- 
ordnede, generelle, men upresise kulturelle modeller, som bør tydeliggjø- 
res for å si at de virker motiverende for noens handlinger. En presisering 
av hva slags livssyn det er snakk om, kan være «mor bør være hjemme 
med et barn til det er tre år gammelt». Dette utgjør en kulturell modell 
som motiverer omsorgspraksis. Profesjonsutøverne i barnevernet navige- 
rer, som alle mennesker, etter en kombinasjon av både samfunnsverdier, 
personlige verdier og kulturelle verdier, men først og fremst motiveres 
de av bevisste eller ubevisste kulturelle modeller, det vil si assosiasjons- 
nettverk, av hva «barnets beste» betyr og innebærer. For noen profesjons- 
arbeidere inkluderer assosiasjonsnettverket i den kulturelle modellen 
«barnets beste» verdien om at barn må ha tydelige grenser og en tilfreds- 
stillende materiell levestandard, mens for andre profesjonsarbeidere kan 

dette assosiasjonsnettverket inneholde mer fleksibilitet og frihet når det 
gjelder grensesetting, enkel standard, arv og gjenbruk. Med andre ord: 
Profesjonsarbeideres personlige skjønn og dømmekraft kan eller vil vari- 
ere i saker som dette. Imidlertid motiveres også foreldre, uavhengig av 
etnisk bakgrunn, bevisst eller ubevisst, av en kulturell modell om bar- 
nets beste, der ulik holdning til omsorgspraksis, materiell levestandard 
og grensesetting utgjør viktige deler av assosiasjonsnettverket. 

En god illustrasjon på hvordan møter mellom profesjonsutøveres inter- 
naliserte verdier om barn og omsorg og innvandrerkvinners sådanne, kan 
forstås å komme til syne i datamaterialet til Erstads doktorgradsarbeid om 
norsk-pakistanske mødres oppdragelse av sine barn. Erstad skriver riktig- 
nok ikke om barnevernet, og hun anvender ikke perspektiver fra psyko- 
logisk antropologi. Hennes materiale får likevel godt frem ulik tenkning 
og dermed det jeg tolker som kulturelle modeller om «god omsorg» og 
barnets beste blant norsk-pakistanske kvinner med ulik botid i Norge, og 
helsepersonell eller barnehagelærere som de møter i Alna bydel i Oslo. 
Relevansen for å trekke inn dette her er at det kan være på slike arenaer 
spenninger i møter mellom profesjonsutøvere og foreldre kan oppstå, og 
der bekymringsmeldinger blir sendt til barnevernet. La oss derfor ta en 
tur til Alna bydel og «høre» hvordan norsk-pakistanske mødre opplever 
møter med hvordan de «skal oppdra barn i Norge» (Erstad, 2015, s. 174). 

Erstads avhandling inkluderer 30 mødre mellom 20 og 30 år med 
pakistansk bakgrunn, 17 av disse er født og oppvokst i Norge. Erstad 
møtte disse i bydelens ulike tilbud til mødre med små barn, der særlig to 
«familiehus» var sentrale. Disse hadde tilbud om åpen barnehage, helse- 
stasjon, svangerskapsomsorg og et fagsenter for barn og unge. Av særlig 
interesse for dette kapitlet er bydelens tilbud om et kurs over tolv uker, 
kalt International Child Development Program (ICDP). Der ble det tyde- 
liggjort hva som var likt og forskjellig mellom to sosialiseringsmodeller, 
en norsk og en pakistansk. Grunnene som ble gitt for å delta på kurset, 
var å utvikle egne foreldreferdigheter og «å lære hvordan man oppdrar 
barn i Norge» (Erstad, 2015, s. 174). 

Mødrene blir oppfordret til å «velge» mellom de to sosialiseringsmo- 
dellene, men ifølge Erstad opplever mødrene implisitt at den norske blir 
fremstilt som «best» (Erstad, 2015). Helt konkret blir mødrene vist detaljer 

i to (stereotype) sosialiseringsmodeller, en norsk og en pakistansk, frem- 
stilt som to trekanter, der den pakistanske står med spissen opp, den nor- 
ske med spissen ned. Dette skal symbolisere at små barn (frem til tolv års 
alder) får få grenser i den pakistanske, mens i den norske er det grenseset- 
ting fra fødselen av, med gradvis mer frihet. I den pakistanske modellen 
er det omvendt, med mindre frihet dess eldre barnet blir, særlig for jenter. 
En slik fremstilling av hovedforskjeller mellom norsk og ikke-vestlig bar- 
neomsorg, her pakistansk, i form av trekanter og mye frihet for de minste 
barna hos de ikke-norske, er også kjent fra andre steder i Norge (Smette & 
Rosten, 2019). I tråd med dette forteller for eksempel en barnevernsarbei- 
der et annet sted i Norge enn Alna om hvordan barn hun møter, oppdras 
etter andre kulturelle verdier enn dem hun er vant til: 


Og så sånne afrikanske land, de er jo ofte helt motsatt av sånn vi gjør i Norge. 
Da får jo små barn bare løpe rundt som de vil, og så får de masse ansvar når de 
blir 10-12 år. Så det er jeg nødt til å ta høyde for. (Tuastad, Handulle & Alfonso, 
2017, s. 135) 


Med andre ord ser det ut til at denne profesjonsarbeideren reagerer på at 
«barna får løpe rundt som de vil», implisitt uten grensesetting, og at dette 
ikke er slik barn oppdras i Norge. Det kan indikere at hennes kulturelle 
verdier om barneomsorg står i motsetning til verdier i afrikanske land, 
og at disse er noen hun har internalisert gjennom eget dagligliv og kunn- 
skapsbasert praksis (Nordstoga, 2018). 

Inntrykket av at profesjonsarbeidere i møte med mødrene i Alna bydel 
mer eller mindre direkte viser at de mener den norske modellens verdier 
burde velges av mødrene, kommer frem i en «lekse»-besvarelse fra en av 
mødrene. Hun skriver (Erstad, 2015, s. 189): 


Jeg prøver å oppdra mine barn i tråd med norsk kultur. Barneoppdragelse i 


Norge og i mitt hjemland er veldig forskjellig. Mange ting er ikke likt. 


1) Norske setter grenser for sine barn når de er små. 

2) Vold og plaging er ikke lov i norsk kultur. 

3) Begge foreldre har ansvar for barna. Hvis, for eksempel, mor jobber tidlig 
og far har sent skift, er faren ansvarlig for å få barna i barnehagen eller 


skolen. Eller til legen eller hva det måtte være. 


104 


KULTURELLE VERDIER OG BARNEVERNET: ULIKE FORSTÅELSER AV (BARNETS BESTE» 


4) Hvis barna ikke hører på, snakker foreldrene til barna. Null stress. 


5) I Norge blir gutter og jenter oppdratt likt. 


Her ser vi hvordan denne moren har forstått hvilket budskap som lig- 
ger i kurset, der mødrene opplever en oppfordring til å innta verdiene i 
den norske varianten, jamfør det hun skriver om at «jeg prøver å oppdra 
mine barn i tråd med norsk kultur», med andre ord norske «verdier». 
Hvis det er slik som Quinn et al. hevder (Quinn et al., 2018, s. 310), at dypt 
internaliserte eller kroppsliggjorte skjemaer er vanskelige å endre, er det 
ikke bare å «bestemme seg for» å endre praksis over natten. I lys av psy- 
kologisk antropologi kan mange norsk-pakistanske mødre forstås som 
at de har internalisert den pakistanske modellen, og de finner det der- 
for vanskelig å «kvitte seg med» verdiene eller assosiasjonsnettverkene 
i denne og ta inn den norske modellen eller verdiene (Bourdieu, 1977; 
Quinn et al., 2018, s. 310). Som en av de norsk-pakistanske mødrene sa: 
«Mødre gjør som bestemor har gjort før henne, er det ikke sånn, men her 
[på kurset] blir vi vist mange alternativer» (Erstad, 2015, s. 180). Derfor vil 
noen antakelig gjøre et forsøk, noe Erstad viser. Kan dette kurset slik sett 
tolkes som etnosentrisk? Hvorfor er for eksempel den norske modellen 
eller verdiene med tidlig grensesetting «bedre» enn modellen uten? 
Antropolog Bambi L. Chapin (2018) skriver om en lignende sosialise- 
ringsmodell på Sri Lanka, en modell hun kaller «hierarkiseringsmodel- 
len». Sammenlignet med det hun kjente fra middelklasse-USA, medførte 
denne modellen eller disse verdiene at små barn fremsto som svært kre- 
vende, og at de fikk viljen sin umiddelbart. I denne sosialiseringsmodel- 
len lærte barn fra de var små at de voksne bestemte (hierarki), men ville 
barnas beste, og tanken var at barn lærte gjennom å få viljen sin fra de var 
små, og gjennom reaksjoner på sin adferd fra omgivelsene. Oppdragelsen 
lå i at når barnet krevde og fikk noe som var sosialt lite akseptabelt, for 
eksempel å spytte mat på gulvet, fikk barnet negativ respons. Dette med- 
førte at barnet ikke krevde det samme en gang til, og at større barn frem- 
sto som svært veloppdragne og lydhøre sammenlignet med amerikanske 
barn (Chapin, 2018). En slik mate — eller slike verdier som grunnlag for 
å tenke «barnets beste» på - er mer i tråd med de norsk-pakistanske 
mødrenes og avviker fra det som er mest vanlig i Norge. Kan det her ligge 
spirer for bekymringsmelding til barnevernet, ved at små barn som tolkes 

som krevende, uregjerlige, ulydige, forstås som at de har atferdsvansker 
på grunn av mulig omsorgssvikt? Det er mitt inntrykk at det eksisterer 
en oppfatning i Norge om at små barn må få tydelige grenser (Strømøy, 
2015), ellers blir de fort uoppdragne og «ville». Kan mor meldes som en 
mulig «dårlig» mor fordi barna tolkes som uregjerlige, særlig i kombina- 
sjon med andre kriterier for omsorgssvikt, som for eksempel arbeidsløs- 
het, dårlige klær eller lav boligstandard? I så fall er det jo ulik forståelse 
av barnets beste, det vil si ulike kulturelle verdier, og ikke «omsorgssvikt» 
denne (fiktive) familien viser. For de pakistanske mødrene og mødrene 
fra Sri Lanka forstås jo barnets beste som at barn skal ha det mest mulig 
fritt de første årene, mens blant mange norske foreldre og helsesykeplei- 
ere forstås barnets beste blant annet som bestående av regelmessighet, 
rutiner og gode vaner (Rysst Heilmann, 2000; Erstad, 2015). 

Poenget med disse eksemplene fra norsk-pakistanske mødre, tenknin- 
gen på Sri Lanka og glimt fra norsk barnevern er å vise hvordan ulik 
kroppsliggjort kultur og internalisering av kulturelle modeller eller ver- 
dier om barnets beste, morsroller, god barndom og familieliv kan forstås 
som utgangspunkt for spenninger i møter mellom profesjonsutøveres 
og foreldres (mødres) verdier. Med andre ord viser eksemplene hvordan 
kulturelle forventninger til hvordan små barn skal oppføre seg, varierer. 
Disposisjonene i habitus eller kroppsliggjort kultur er ofte ubevisste, og 
som nevnt over er de da ifølge Quinn et al. (2018) vanskelige å endre fordi 
de sitter «dypt» i oss. De norsk-pakistanske kvinnene i Erstads materiale 
prøver i varierende grad å ta til seg de norske verdiene om «riktig» bar- 
neomsorg, men finner det vanskelig og i strid med nedfelt overbevisning. 
Noe lignende kom også frem i en studie referert av Tuastad, Handulle og 
Alfonso (2017), der en mor i kontakt med barnevernet sier: 


[...] da sa jeg hva med å respektere min religion? Det som er motstridende mot 
min religion, og det jeg ønsker mine barn skal vokse opp med, er opp til meg, det 
har ikke dere noe med å gjøre. Og da svarte de: helt til dere frivillig ønsker å inte- 
grere deres barn i det norske samfunnet, så kommer vi alltids til å være til stede. 


Det er så ovenfra og ned, det er totalt nedverdigende. (Tuastad et al., 2017, s. 135) 


Denne moren opplevde også, som de norsk-pakistanske mødrene over, 
at egne verdier og egen forståelse av barnets beste ble overkjørt av 


106 


KULTURELLE VERDIER OG BARNEVERNET: ULIKE FORSTÅELSER AV «BARNETS BESTE» 


profesjonsarbeidere i barnevernet eller helsestasjonen. Det opplevde også 
denne moren fra Polen: 


Under oppfølgingsmøter, så sa jeg dere vet nå at jeg ikke slår mine barn, dere 
har ingen bevis, jeg ville aldri gjort det. Så hva er grunnen til at vi skal fortsette 
med disse møtene? Og da svarte de: helt til du lar barna få så mye fritid og lar 


dem delta på bursdager og slike ting. (Tuastad et al., 2017, s. 134) 


Ut fra alle disse eksemplene kan disse spenningene forstås som resultat 
av ulike forståelser av barnets beste, fra internaliserte kulturelle modeller 
i habitus. Det er god grunn til å spørre om ikke eksemplene også utviser 
en etnosentrisk innstilling til immigrantfamiliers verdier og forståelse av 
barnets beste. Dette forholder seg mer forståelig når vold er med i opp- 
dragelsen, noe som jo er forbudt i Norge. Som nevnt tidligere inngår bruk 
av vold som disiplinering i noen innvandrerfamiliers barneoppdragelse. 
Derfor er problemer med såkalt oppdragervold et gjentakende tema i 
norsk barnevern. En mor fra et land i Afrika sier: 


De siste årene med disse nye flyktningene så ser jeg at det er mer og mer sånn 
fysisk avstraffelse. Det er fordi de kommer fra landsbyer og har litt hardere vei 
for å komme til Norge. De har opplevd veldig mye på vei, de har mye frustra- 
sjoner, mye som har gått galt i Norge. Jeg kjenner mange som ikke ønsker å 
gjøre det men de gjør det, de har ikke noen annen måte. Masse forskjellige ting. 


Og barna blir tatt fra dem og sånne ting. (Smette & Rosten, 2019, s. 37) 


I deres assosiasjonsnettverk i den kulturelle modellen «barnets beste» 
inngår muligheten for å bruke vold, og dette kan sitte dypt. De ønsker 
ikke å slå, men gjør det likevel. Dette kommer bedre frem i dette sitatet 


fra den samme moren: 


Hos oss har det ikke vært så mye, det er mer sitte i 5 minutter om du har gjort 
noe galt. Men det har vært veldig sjelden [vold]. Men det har hendt at, når de 
var mindre, da. At jeg har fått den der ... Det er litt flaut å si det, men av og til 
så har du sånne ting som sitter, ikke sant. At barn gjør det. «Ikke gjør sånn!» 
[illustrerer klask med hånda]. Ikke sant. Men det er sånn. (Smette & Rosten, 


2019, s. 38) 

Her kan morens utsagn «at jeg har fått den der ...» tolkes som en god 
illustrasjon av fenomenet med kroppsliggjort kultur, at handlinger kan 
motiveres av noe ubevisst som bare kommer som en slags «trang». Og det 
er denne «trangen» til å handle på bestemte måter som angår både pro- 
fesjonsarbeidere i Norge og familier med både norsk og utenlandsk bak- 
grunn, og som viser hvordan verdier i internaliserte kulturelle modeller 
kan komme til overflaten. 


Konklusjon 


Sitatet innledningsvis pekte på at det er profesjonsarbeidere som define- 
rer hva som er omsorgssvikt, hva som er uforsvarlig omsorg, og hva som er 
skadelig for barn basert på sin forståelse av barnets beste. I dette kapitlet 
har jeg diskutert hvordan perspektiver fra psykologisk antropologi kan gi 
en annerledes innsikt i hvordan og hvorfor variasjoner i kulturelle forstå- 
elser av barnets beste og spenninger oppstår. Jeg har vist hvordan et slikt 
perspektiv kan kaste lys over hvordan spenninger i møter mellom profe- 
sjonsutøvere og foreldre med immigrantbakgrunn kan forstås — at ulike 
verdier i internaliserte kulturelle modeller samt kroppslige erfaringer 
om barnets beste motiverer til ulik handling og forståelse. Verdier knyt- 
tet til barneomsorg og foreldreomsorg internaliseres eller inkorporeres 
gjennom repeterende erfaring og kulturelle overføringer og setter seg i 
habitus som ubevisste og bevisste disposisjoner for handling. Min ana- 
lyse styrker Nordstogas argument om at vi bør ha større oppmerksom- 
het på betydningen av personlige, erfaringsbaserte verdiers innflytelse 
i møter mellom profesjonsutøvere og familier (Nordstoga, 2018). Men i 
motsetning til Nordstoga har min analyse heller fått frem mulige nega- 
tive konsekvenser av dette, enn positive. Jeg har foreslått at skjemateori 
og teori om kroppsliggjort kultur er en måte å få frem hvordan personlige 
erfaringer, skjønn og dømmekraft kan påvirke beslutninger om barnets 
beste i barnevernet. 

I kapitlet presenteres flere spørsmål enn svar. Det har blant annet blitt 
spurt om profesjonsutøveres holdninger kan tolkes som etnosentriske, 
fordi norske verdier mer eller mindre fremstilles som «bedre» enn de ver- 


dier immigrantfamiliene har. Mødre med immigrantbakgrunn motiveres 

ofte av sine kulturelle modeller om barnets beste og om godt moderskap 
fra sitt opprinnelsesland, modeller som er dypt inkorporert, men ikke 
umulige å endre over tid. Det kan derfor også spørres om endring er nød- 
vendig for å oppdra harmoniske barn i et nytt hjemland. 

Abstract: In this chapter I discuss research on Family Group Conferences (FGC). 
The aim is to discuss whether the research recognises the tension between two 
core values in child protection work: protection and participation. The research 
is divided into three categories: research on effect, research on experiences, and 
research on power. Research on effect is based on ambitious outcome goals con- 
cerning protection. Research on peoples experiences with FGC contributes with a 
more nuanced and optimistic evaluation of the model. However, this research does 
not address power relations involved in the process. Research on power in FGC has 
a critical perspective and demonstrates how the process can conceal power rela- 
tions. Even though these contributions shed light on important issues, I argue for 
the need to include a perspective on power as relational and productive. I consider 
Foucault's contribution to the study of power in modern Western societies as a valu- 
able approach. 


Keywords: family group conference, participation, protection, research, child 
protection, power 


Innledning 


Beskyttelse og medvirkning er to kjerneverdier i barnevernets arbeid. 
Barns rett til beskyttelse handler om en erkjennelse av at barnet er sår- 
bart og trenger vern mot voksenverdenen, slik at det ikke lider psykisk 

og fysisk overlast (Qvortrup, 2010). Medvirkning, slik det blir forstått i 
denne teksten, handler om situasjoner der barn og familier som er i kon- 
takt med barnevernet, har innflytelse over beslutningene (jf. Arnstein, 
1969; Hart, 1992). Medvirkning er dermed ikke det samme som tilstede- 
værelse, men handler om at meningene man uttrykker, har innvirkning 
på beslutningene (Paulsen & Studsrød, 2019). Når barnevernet gjør bruk 
av beslutningsmodellen familieråd, er dette et forsøk på å forene barnets 
rett til beskyttelse med prinsippet om medvirkning. I et familieråd sam- 
les barnets familie og nettverk for å lage en plan for barnets omsorgssi- 
tuasjon. Ved å legge til rette for medvirkning er tanken at man gir barn 
og familier større innflytelse over beslutningene, mobiliserer ressurser 
rundt barnet og samarbeider for barnets beste. Modellen har blitt møtt 
med entusiasme og er i tråd med ønsket fagutvikling i barnevernet (Saus, 
Jenssen & Strandbu, 2017). Til tross for dette blir modellen brukt i min- 
dre grad enn det entusiasmen skulle tilsi. Det kan være mange årsaker 
til dette, for eksempel strukturelle rammebetingelser i barnevernet (Saus 
et al., 2017). 

I dette kapitlet tar jeg utgangspunkt i foreliggende forskning om fami- 
lieråd, og jeg drøfter i hvilken grad denne forskningen belyser og aner- 
kjenner spenningsforholdet mellom verdiene beskyttelse og medvirkning 
i barnevernet. Et premiss for diskusjonen er at det er et spenningsforhold 
mellom disse to kjerneverdiene i barnevernets arbeid. Dette kan forkla- 
res med nye endringer i barnevernloven (1.juli 2018), som nå gir barnet 
en rett til å medvirke i forhold som vedrører barnet (jf. barnevernloven 
[bvl.], 1992, $ 1-6). Barnevernet har også en plikt til å samarbeide med for- 
eldre så langt som mulig (jf. bvl., 1992, $ 1-7). Samtidig er det forventet av 
samfunnet og forankret i loven at barnevernet skal sikre at barn og unge 
som er utsatt for skadelige oppvekstvilkår, får den hjelpen, omsorgen og 
beskyttelsen de trenger (jf. bvl., 1992, $ 1-1). For at barnevernet skal kunne 
utøve sitt mandat om å beskytte barn, er det derfor nødvendig at de gjør 
vurderinger og arbeider ut fra et minimumskrav om hva som er en god 
nok omsorgssituasjon (Healy, 1998). 

Spenningsforholdet kommer til uttrykk i motsetningen mellom bar- 
nevernets kontrollfunksjon på den ene siden og barnevernets oppgave 
om å støtte foreldre i deres omsorgsoppgaver på den andre siden. De 

som jobber i barnevernet, må balansere mellom maktutøvelse og med- 
virkning i det praktiske arbeidet. I familieråd blir spenningsforholdet 
mellom disse vilkårene spesielt fremtredende. Modellen forutsetter at de 
profesjonelle retter oppmerksomheten mot ressursene i familie og nett- 
verk fremfor mot utfordringer. De må ha tillit til at familierådet kommer 
frem til gode løsninger. Samtidig må de forsikre seg om at barnet blir 
ivaretatt. Det medfører at de må uttrykke sine bekymringer og i noen 
tilfeller sette begrensninger for familiens handlingsrom. 

Selv om jeg i kapitlet vil peke på noen resultater fra forskning om fami- 
lieråd, må ikke teksten leses som en kunnskapsgjennomgang av fore- 
liggende forskning. Jeg har delt forskning om familieråd i tre kategorier: 
effektforskning, forskning om erfaringer og forskning om makt. Målet 
med kapitlet er todelt. Først vil jeg undersøke i hvilken grad foreliggende 
forskning om familieråd belyser og anerkjenner spenningsforholdet mel- 
lom beskyttelse og medvirkning. Deretter vil jeg skissere en tilnærming 
til forskning på familieråd som er inspirert av Foucaults maktforståelse, 
og jeg vil diskutere hvordan dette perspektivet kan bidra til å anerkjenne 
spenningsforholdet mellom beskyttelse og medvirkning i barnevernet. 

Et underliggende poeng i kapitlet er at dersom forskningen skal være 
nyttig for praksisfeltet og komme brukerne til gode, er det viktig at 
forskningen anerkjenner de faktiske vilkårene og kompleksiteten som 
preger barnevernets arbeid. Det er dessuten grunn til å forvente økt bruk 
av familieråd i årene som kommer. Barnevernet har nå en plikt til å jobbe 
systematisk med å legge til rette for nettverksinvolvering når man skal 
finne fosterhjem til et barn (bvl., 1992, $ 4-22 tredje ledd). Familierad er 
en metode som kan egne seg godt for dette. 

I kapitlet vil jeg først gi et innblikk i noen sentrale kjennetegn ved 
familierådmodellen og dilemmaer som kan oppstå i spenningsforholdet 
mellom beskyttelse og medvirkning. Videre følger analysen av forsknings- 
litteraturen, før Foucaults maktbegrep introduseres og diskuteres. 


Bakgrunn 


For å arrangere et familieråd engasjerer barneverntjenesten en uavhengig 
koordinator. Koordinatoren er ansatt i Bufetats ulike regioner, som har 

ansvar for det statlige barne- og familievernet. Noen få kommuner har 
egne koordinatorer, men det er et poeng at koordinatoren ikke er ansatt 
i barnevernet eller har kjennskap til familien fra før. I forkant av fami- 
lierådet samarbeider barnevernet og familien om å utarbeide konkrete 
spørsmål familierådet skal svare på. Modellen kjennetegnes ved at utvi- 
det familie deltar på møtet, og ved at familien får avsatt tid til å diskutere 
alene, uten at koordinatoren eller profesjonelle er til stede. Familieråd er 
en arbeidsmetode som egner seg godt for å finne ut om barnet har slekt- 
ninger eller andre i nettverket som kan bistå med omsorgsoppgaver. Et 
viktig prinsipp i modellen er at planen familien kommer frem til, skal 
godkjennes av barnevernet så lenge barnets sikkerhet er ivaretatt. I løpet 
av de siste ti-femten årene har det vært økt oppmerksomhet omkring 
barneperspektivet i familieråd. Det går ut på at man skal legge til rette for 
at barnet blir ivaretatt og lyttet til (Strandbu, 2007). Modellen skal altså 
bidra til å nedtone den profesjonelles makt i beslutningsprosessen. Fami- 
lieråd bygger på demokratiske prinsipper, som retten til å bli hørt, retten 
til å bestemme over eget liv og maktutjevning. 

Utgangspunktet for diskusjonen i dette kapitlet er spenningsforhol- 
det mellom å ivareta barnets rett til beskyttelse og å legge til rette for 
medvirkning fra barnet og barnets familie. Dette kan ses i lys av to til 
dels motstridende utviklingslinjer i sosialt arbeid. På den ene siden 
handler det om krav om at arbeidet skal baseres på humanistiske og 
demokratiske verdier, der medvirkning og myndiggjøring står sen- 
tralt. På den andre siden finner vi samfunnsmessige og organisatoriske 
endringer som har ført til økt krav om evidens, målbarhet og effektivitet 
(Natland & Malmberg-Heimonen, 2016, s. 45). Som jeg var inne på inn- 
ledningsvis, får ansatte i velferdstjenestene det som beskrives som en 
dobbeltrolle. De skal være hjelpere som ivaretar borgernes autonomi, og 
eksperter som skal kontrollere borgerne (Jårvinen & Mik-Meyer, 2012, 
s. 13). I barnevernet kan dette komme til utrykk i forventninger om at 
barnevernet skal anerkjenne familiers forskjellige livspraksiser og rett 
til innflytelse over beslutninger som gjelder deres eget liv. Samtidig skal 
arbeidet være kunnskapsbasert, og det skal vurderes ut fra om tjenesten 
faktisk bidrar til å oppfylle målet om å beskytte barn og unge mot nega- 
tive oppvekstsvilkår. 

At det offentlige har ansvar for å beskytte barn og unge mot negative 
oppvekstsvilkår, og at dette arbeidet baseres på demokratiske verdier, 
som retten til innflytelse over eget liv, er samfunnsverdier de fleste er 
enige om (jf. kap. 1). Verdiene behøver ikke å være motstridende. Fami- 
lieråd er et eksempel på en praksis der man forsøker å jobbe mot målet 
om beskyttelse samtidig som barnet og familien medvirker i prosessen. 
Dilemmaer kan likevel oppstå i konkret arbeid med barn og familier, og 
verdiene må veies mot hverandre. I hver enkelt sak må barnevernarbei- 
deren bruke verdiladet skjønn for å vurdere hva som er riktig å gjøre. 
Det kan være vurderinger om hvor aktive de som fagpersoner skal være 
i formuleringen av spørsmålene til familierådet, eller om de skal god- 
kjenne planen barnet og familien har kommet frem til. Økt oppmerk- 
somhet om medvirkning skal ikke gå på bekostning av å tilby barn og 
unge den beskyttelsen de har rett på. Samtidig skal ikke oppmerksom- 
heten på beskyttelse gå på bekostning av konstruktive medvirkningspro- 
sesser. Det er med andre ord en hårfin balansegang mellom verdiene, og 
selv om familierådmodellen er en manualbasert modell, har verdibasert 
skjønn en sentral plass. 

En utfordring som kan oppstå som en konsekvens av dette spennings- 
forholdet, er det som kan omtales som «skjult profesjonalisme» (Jårvinen, 
2012, S$. 43). Det handler om motsetningen mellom det som pa den ene 
siden er et ideal om brukermedvirkning, og det som på den andre siden 
er profesjonsutøverens oppfatning om hva som er det beste for brukeren. 
Profesjonsutøverne i Jårvinens (2012, s. 44) studie beskriver situasjoner 
der de i lojalitet med idealet om å betrakte brukerne som eksperter i eget 
liv, holdt sine faglige vurderinger tilbake overfor brukeren. For å løse 
dilemmaet valgte de heller ulike strategier, for eksempel det noen selv 
omtalte som «manipulasjon». Det handlet om ikke å formidle sin faglige 
vurdering direkte til brukeren, men om å sørge for at brukeren likevel 
kom frem til det «riktige» svaret. 

Familieråd bygger på en tanke om at man skal gi innflytelse, men 
også ansvar for barnets omsorgssituasjon til utvidet familie og nettverk. 
Enkelte ganger kan det oppstå situasjoner hvor den profesjonelle vurderer 
at den aktuelle familien ikke vil makte å bære dette ansvaret. Dersom den 
profesjonelle likevel forplikter seg til idealet i modellen om å gi ansvar for 

beslutninger og gjennomføring av planen til familien, kan man risikere 
å overse et hjelpebehov. Motsatt kan det oppstå situasjoner der familie 
og nettverk har høye forventninger om hvordan de kan forbedre barnets 
omsorgssituasjon — forventninger som den profesjonelle mener er urea- 
listiske. Ved å forplikte seg til idealet om å gi ansvar til familien kan man 
dermed risikere at barnets omsorgssituasjon ikke blir forbedret. Som det 
kommer frem av disse eksemplene, kan dilemmaer oppstå mellom verdi- 
ene, og spørsmålet er hvordan de profesjonelle håndterer disse. 
Fenomenet skjult profesjonalisme illustrerer hvor vanskelig det kan 
være å manøvrere i spenningsfeltet mellom ulike verdier. Jårvinen (2012) 
beskriver hvordan profesjonsutøverne i hennes studie ikke var særlig 
stolte av situasjoner der de manipulerte brukere til å komme frem til «rik- 
tig» beslutning. Samtidig anså de utfordringene de opplevde i ulike spen- 
ningsfelt, som tegn på manglende profesjonalitet, og ikke som en følge 
av de motstridende idealene og vilkårene de måtte forholde seg til. Slike 
forklaringer vitner om at det er behov for bevissthet om verdiene og ide- 
alene arbeidet er fundert på, og at disse verdiene kan være motstridende 
når de skal realiseres i praksis. Verdiene om medvirkning og beskyttelse 
kan dessuten bli tillagt ulik vekt i forskjellige virksomheter og barne- 
verntjenester. For å sikre godt samarbeid og fagutvikling er det derfor 
viktig å reflektere over hvordan verdiene om beskyttelse og medvirkning 
vektes og spiller inn i eget og andres arbeid. Spørsmålet som diskuteres 
videre, er om dette spenningsforholdet drøftes i forskningslitteraturen 


om familieråd. 


Forskning om effekt av familieråd 


En type forskning ser på effekten av familieråd på ulike typer utfallsmål 
sammenlignet med tradisjonell saksbehandling. I 2014 ble det publisert en 
norsk kunnskapsgjennomgang om familieråd (Havnen & Christiansen, 
2014). Oppdraget bak og formålet med rapporten var blant annet å gi 
kunnskap om effekten av familieråd. I arbeidet med rapporten ble det 
gjort et omfattende litteratursøk, og jeg tar derfor utgangspunkt i denne 
rapporten. Som Havnen og Christensen (2014, s. 6) skriver, avdekker 
kunnskapsgjennomgangen først og fremst behov for ytterligere forskning 

på de fleste områder. Den største utfordringen når det gjelder spørsmålet 
om effekt, handler om problemer med å finne sammenlignbare kontroll- 
grupper og statistisk kontroll for ulikhet mellom grupper. Med forbehold 
om tynt forskningsgrunnlag og at de fleste studiene bygger på ameri- 
kanske forhold, trekker Havnen og Christensen likevel noen forsiktige 
konklusjoner. De finner at familieråd øker sannsynligheten for plasse- 
ring og tilbakeføring til slekt og reduserer sannsynligheten for offentlig 
plassering. Man finner også at familieråd gir lettere tilgang på hjelpetje- 
nester utenom barnevernet på kort sikt, men ikke på lang sikt (Havnen 
& Christiansen, 2014). Ut over dette gir ikke forskningen entydige svar 
på om bruk av familieråd bidrar til å forebygge mishandling og overgrep, 
om familieråd fører til kortvarige og mer stabile plasseringer, eller om 
behov for oppfølging fra barnevernet blir redusert (Havnen & Christian- 
sen, 2014, S. 108). 

Forskningen gir med andre ord ikke entydig svar på om bruk av fami- 
lieråd bidrar til bedre beskyttelse av barn sammenlignet med tradisjonell 
saksbehandling. Ut fra denne forskningen ser det ut som at familieråd 
kan ha betydning når det gjelder å finne fosterhjem i barnets familie og 
nettverk, men at det ellers kan ha liten betydning for hvilke tiltak barne- 
vernet setter inn (Havnen & Christiansen, 2014). 

En av få studier som har målt effekten av familieråd ved bruk av en 
randomisert kontrollert studie, fant ingen effekt av familieråd på utfallsmål 
som barnas trygghet, stabilitet i plasseringer og endelig utfall i barnas 
omsorgssituasjon. Forskerne bak studien diskuterer denne manglende 
effekten av familieråd. De spør om man skal forvente at familieråd har 
en langtidseffekt på slike ambisiøse utfallsmål, eller om familieråd heller 
bør ses på som starten av en prosess der forhold som familieengasjement, 
bedre relasjoner og samarbeid står sentralt (Havnen & Christiansen, 
2014, S. 40). 

Effektforskningen har som mål å vurdere modellen ut fra kriterier som 
handler om beskyttelse. Medvirkning er ikke et utfallsmål i effektfors- 
kningen. Som vi ser, stilles det spørsmål ved om det er riktig å vurdere 
modellen ut fra ambisiøse utfallsmål for beskyttelse, men diskusjoner 
omkring spenningsforholdet mellom beskyttelse og medvirkning er ikke 
fremtredende i denne forskningen. 

Forskning om erfaringer med familieråd 


Forskningen om erfaringer med familieråd består av studier som i hoved- 
sak har benyttet intervju eller spørreskjema i etterkant av familierådet. 
Deltakerne har blitt bedt om å evaluere forberedelsene, selve familierådet, 
samhandlingen med de profesjonelle og opplevelsen av medvirkning. 
Havnen og Christiansen (2014, s. 70) konkluderer med at kunnskaps- 
gjennomgangen på dette området viser at et stort flertall av foreldre har 
positive erfaringer med familieråd. I studiene rapporteres det blant annet 
om bedre samhold i familien, bedre kommunikasjon og økt nærhet. 
Forskningen har også vært opptatt av medvirkning. Undersøkelser viste 
at flertallet opplevde at de hadde fått økt innflytelse på beslutningene. 

Når det gjelder barns erfaringer med å delta i familieråd, blir de rela- 
sjonelle og prosessuelle sidene ved familieråd trukket frem som vik- 
tigere enn selve planen familierådet kommer frem til. Dette dreier seg 
blant annet om betydningen av at mange voksne i nettverket møtes for å 
snakke om og konsentrere seg om barnet, at de opplever at de blir sett og 
hørt, og at det er en positiv atmosfære i familierådet (Havnen & Christi- 
ansen, 2014, S. 81). 

Mitchell (2017) diskuterer de relasjonelle og prosessuelle sidene ved 
familierad i lys av teorier om empowerment, anerkjennelse og partner- 
skap. Hennes undersokelse viste at familierad bidro til viktige og positive 
endringer i deltakernes liv. Dette knyttes videre til en diskusjon om hvem 
som definerer utfall av en tjeneste. Mitchell argumenterer for at deltaker- 
nes opplevelse av prosessen ma anerkjennes som utfall nar myndigheter 
og organisasjoner vurderer modellens bidrag til barnevernets arbeid 
(Mitchell, 2017). 

Forskningen om erfaringer gir et bredere bilde enn effektforskningen 
av hva familierad kan bidra med, fordi deltakerens og de profesjonelles 
erfaringer blir inkludert i vurderingen. Pa en side belyses spenningsfor- 
holdet mellom beskyttelse og medvirkning i forskningen. Det handler 
om at forskningen gir grunn for okt optimisme nar det gjelder a realisere 
disse verdiene og spenningen mellom dem. Det knyttes til en forvent- 
ning om at de relasjonelle prosessene man oppnar ved a inkludere bar- 
net og familien i prosessen, samt ved at man mobiliserer ressurser som 
ellers ikke har vært utnyttet, kan ha effekter pa forhold som er viktige i 

en barnevernsammenheng (Havnen & Christiansen, 2014, s. 112). Slik jeg 
tolker det, forstås medvirkning her som en viktig betingelse for å realisere 
verdien om beskyttelse. På en annen side kritiseres enkelte studier i denne 
kategorien for mangel på kritisk distanse når det gjelder medvirkning og 
beskyttelse. Det henger sammen med at denne typen forskning tradisjo- 
nelt har vært mer opptatt av erfaringer med selve gjennomføringen og 
umiddelbare konsekvenser enn av langvarige resultater som beskyttelse 
mot mishandling på lang sikt (Backe-Hansen, 2006). Forskningen har 
dessuten vært lite opptatt av om barnet og familien faktisk har hatt inn- 
flytelse i prosessen (Backe-Hansen, 2006). 

Når det gjelder undersøkelser om brukeres erfaringer, er det viktig å 
være oppmerksom på at det ikke alltid er samsvar mellom brukertilfreds- 
het og kvalitet (Rolland, 2003, i Slettebø, 2008, s. 92). For eksempel fant 
Slettebø i sin undersøkelse om foreldres medvirkning i barnevernet at 
mange mente de hadde gode muligheter for å medvirke. Når de derimot 
konkret beskrev hvordan de hadde fått medvirke, konkluderte forskerne 
med at det var på få og uviktige områder de faktisk hadde innflytelse 
(Slettebø, 2008, s. 167). Av ulike årsaker kan det være vanskelig å uttale seg 
negativt om hjelpeapparatet i brukerundersøkelser. Det kan for eksem- 
pel handle om en frykt for å miste et tiltrengt hjelpetilbud. En annen 
grunn kan være at informantene hadde lave forventninger til barnevern- 
tjenesten i utgangspunktet, og at deres møte med barneverntjenesten var 
bedre enn forventet (Slettebø, 2008, s. 170). Jeg skal ikke gå nærmere inn 
på en diskusjon om hva man måler når man spør om brukertilfredshet. 
Det jeg vil påpeke her, er at det kan være grunn til å undersøke medvir- 
kningsprosessene som skjer i familieråd. Noen forskningsprosjekter har 
en mer kritisk innfallsvinkel til spørsmålet om hvorvidt man klarer å 
realisere prinsippet om medvirkning forstått som innflytelse. 


Forskning om makt i familieråd 


Forskningen jeg vil omtale her, diskuterer potensialet for maktutjevning 
og demokratisering ved bruk av familieråd i barnevernet. Studiene skil- 
ler seg fra de mer tradisjonelle effekt- og erfaringsstudiene ved at de har 
et annet forskningsdesign og en tydeligere teoretisk forankring. For det 

første går studiene i dybden på noen få familieråd, og de baserer seg på 
intervjuer med flere deltakere fra samme familieråd — og i noen tilfel- 
ler på observasjon. For det andre diskuteres spørsmålet ut fra teorier om 
makt og demokratisering i moderne velferdsstater. Studiene bygger slik 
sett på en erkjennelse og et kritisk blikk på at modeller som legger til 
rette for medvirkning, innebærer en risiko for å kontrollere familier på 
en indirekte og skjult måte. 

Studier som har utforsket barns deltakelse i familieråd, peker for 
eksempel på utfordringer med å realisere barns rett til medvirkning. 
Selv om profesjonelle og andre voksne anerkjenner verdien av å inklu- 
dere barnet i prosessen, er barnets innflytelse over beslutningene ofte 
begrenset (Holland, Scourfield, O’Neill & Pithouse, 2005; Omre & Schjel- 
derup, 2009; Strandbu, 2007). Ved å være til stede i flere familieråd fant 
Omre og Schjelderup også at familiene var usikre i prosessen, og at de 
var opptatt av å fatte beslutninger som de trodde barnevernet mente var 
de rette. Familiene ønsket å bli anerkjent av barnevernet og fremstå som 
ansvarsfulle. Om den private delen av familierådet skriver forfatterne at 
de profesjonelle har «betydelig innflytelse på de sosiale prosessene og de 
løsningene som familien kommer frem til» (Omre & Schjelderup, 2009, 
s. 151). I en studie fra Wales fant også forskerne at sosialarbeiderne hadde 
en tendens til å øve innflytelse på oppdraget til familierådet, på agenda- 
ene i møtet og på innholdet i handlingsplanen (Holland et al., 2005). 

Forskningen gir innblikk i hvordan medvirkningsprosesser kan 
ta form som skjult maktbruk, som er vanskelig å avdekke av dem som 
utsettes for den. Flere av forskningsbidragene diskuterer hvordan øko- 
nomiske, politiske og ideologiske forhold kan begrense de profesjonelles 
handlingsrom når det gjelder å realisere verdien om medvirkning. Lup- 
ton og Nixon (1999) diskuterer dette i sammenheng med økt søkelys på 
evidensbasert praksis og økt kontroll over de profesjonelles arbeid. I en 
studie fra Canada belyser forskerne hvordan byråkratiske, rettslige og 
nyliberale diskurser begrenset deltakernes handlingsrom (Ney, Stoltz & 
Maloney, 2013). Flere peker på at en risikoorientert tilnærming i barne- 
vernet er en barriere når det kommer til å realisere prinsippet om med- 
virkning. Risikodiskursen blir kritisert for å ha et problemorientert og 
individorientert fokus (Clifford, Fauske, Lichtwarck & Marthinsen, 2015). 

Den sterke oppmerksomheten på barn i risiko kan føre til mistenkelig- 
gjøring av foreldres utsagn og virkelighetsforståelse (Wilkins & Whitta- 
ker, 2018). Risikodiskursen bygger dessuten på en utviklingspsykologisk 
forståelse av at barn er sårbare og umodne snarere enn kompetente aktø- 
rer som er i stand til å medvirke i beslutninger om sitt eget liv (Strandbu 
& Skivenes, 2006). Dersom verdien av beskyttelse og barnevernets kon- 
trollfunksjon blir tillagt stor vekt, skaper det utfordringer med å realisere 
verdien om medvirkning. 

Spenningsforholdet mellom verdiene om beskyttelse og medvirkning 
blir belyst i forskningen om makt i familieråd. For eksempel diskute- 
rer Holland og kollegaer (2005, s. 67) profesjonaliseringen av familienes 
beslutningsprosess, som de observerte i sin studie. De skriver at det ikke 
nødvendigvis er problematisk, men at det tvert imot kan være nødvendig 
at de profesjonelle setter en viss agenda for møtet for å ivareta barnet. 
Som de skriver, er det likevel viktig å være bevisst på disse prosessene, og 
å reflektere over hvordan det passer med idealene om brukermedvirkning 
og empowerment. Omre og Schjelderup (2009) fremhever betydningen 
av at barnevernet, i forkant av familierådet, er eksplisitt i vurderingene av 
hva som er barnets beste, og hva som vurderes som ikke-akseptable tiltak 
for barnet. På den måten gis familien bedre grunnlag for å ta beslutninger. 

Selv om forskningen om makt i familieråd anerkjenner spenningen 
mellom beskyttelse og medvirkning, er det etter min vurdering en utfor- 
dring at forskningen ikke er mer opptatt av at maktutøvelse er en del av 
barnevernets virksomhet. Det betyr at medvirkning forstått som mak- 
toverføring ikke alltid er mulig eller ønskelig i en barnevernkontekst. 
Dersom forskningen blir ensidig opptatt av hvem som har makt, og av 
hvor mye makt som overføres, kan det bidra til en forståelse av makt 
som noe utelukkende negativt og undertrykkende. En slik oppfatning 
av makt er utfordrende dersom barnevernet skal utøve sitt mandat om 
å beskytte barn. Dersom barnevernet skal arbeide etter prinsippet om 
medvirkning, er det viktig at forskningen tar i betraktning den bestemte 
konteksten medvirkning skal praktiseres innenfor (jf. Healy, 1998). For 
å fange opp kompleksiteten i myndiggjøringsbegrepet viser Natland 
og Malmberg-Heimonen til Foucaults perspektiv på makt i sin analyse 
av familierådmodellen (Natland & Malmberg-Heimonen, 2016, s. 52). 

I denne forståelsen av makt er ikke makt utelukkende en materiell res- 
surs som kan overføres fra en person til en annen. Makt utspiller seg som 
maktrelasjoner når mennesker samhandler med hverandre. I forlengelse 
av dette vil jeg skissere en måte å forske på familieråd på som er inspirert 
av Foucaults maktbegrep 


En Foucault-inspirert tilnærming til forskning 
på familieråd 

Foucault var ikke opptatt av å undersøke hva makt er, eller hvor den kom- 
mer fra, men av hvordan den fungerer (Foucault, 1982). Sentralt i Fou- 
caults perspektiv er at en maktrelasjon forutsetter frihet. Det vil si at den 
personen makten utøves over, er en handlende person. Makt kan ifølge 
Foucault forstås som handlinger som påvirker handlinger (Foucault, 
1982, s. 789). Siden maktrelasjoner kjennetegnes av at de innebærer frihet, 
vil det alltid være mulighet for motstand. Dette skiller seg fra dominans, 
der relasjonen er preget av tvang, og der det ikke er mulighet for mot- 
stand (Foucault, 1987). 

For å forstå den styringsformen Foucault anså som sentral i moderne 
liberale stater, kan vi se for oss en analytisk trekant der det er en gjensidig 
relasjon mellom kunnskap, maktrelasjoner og subjektivitet (se for eksem- 
pel Foucault, 1991, s. 386-388). Karakteristisk for styringen er at den er tett 
forbundet med vitenskapelig kunnskap. Maktutøvelsen kjennetegnes av at 
det er en velmenende makt, der målet er å styrke og forbedre kapasiteter og 
egenskaper i befolkningen. Innenfor denne styringsformen posisjoneres 
individet som en ansvarlig, aktiv og handlende aktør som oppfordres til å 
inngå i styring av seg selv (Foucault, 2002). Individets frihet utøves der- 
med innenfor visse rammer som allerede er konstituert av bestemte for- 
mer for kunnskap, maktrelasjoner og subjektivitet. Et eksempel på en slik 
maktrelasjon kan være i relasjonen mellom en profesjonell og en bruker, 
der målet er å påvirke brukerens oppfatninger og handlinger. Den profe- 
sjonelle oppnår ikke målet ved hjelp av tvang eller ved å gå imot bruke- 
rens vilje. I relasjonen posisjoneres brukeren som en autonom aktør som 
er i stand til å styre seg selv på en ansvarlig måte. Gjennom veiledning 
blir brukeren oppfordret til å handle i tråd med faglige (vitenskapelige) 

oppfatninger. Brukerens frihet utøves dermed innenfor rammen av å være 
en aktiv, ansvarlig og selvstyrt aktør som handler i tråd med bestemte 
oppfatninger, for eksempel om hvordan å være en god forelder. 

Et viktig poeng er at Foucaults maktbegrep åpner for at makt ikke ute- 
lukkende ses som noe negativt og undertrykkende, men også som noe 
positivt og produktivt. Dersom man lar seg inspirere av dette maktbegre- 
pet i forskning på familieråd, vil man være mindre opptatt av hvem som 
har makt. Oppmerksomheten rettes mot hvordan makten utspiller seg. 
Poenget her er å fremheve at maktbegrepet åpner for å forstå profesjonelt 
arbeid som maktutøvelse, uten at det trenger å ha et negativt fortegn. I en 
barnevernkontekst kan det for eksempel handle om å gi informasjon til 
familie og nettverk om konsekvenser av å vokse opp i familier med vold 
og høy konflikt. Selv om det kan karakteriseres som maktutøvelse at bar- 
nevernet setter agenda og definerer situasjonen ut fra sin fagkunnskap, er 
det ikke nødvendigvis å betrakte som en undertrykkende makt. Et sen- 
tralt mål med familierådmodellen er at metoden skal være sensitiv for 
alternative måter å forstå omsorg og barndom på. Barnets og familiens 
stemmer skal komme frem, og det er derfor et mål at de profesjonelle trer 
til side og gir familien handlingsrom. Samtidig skal barnevernet arbeide 
for å sikre barnets beskyttelse. Profesjonelt skjønn og fagkunnskap kan 
bidra til å nå dette målet. Dersom forskningen skal kunne anerkjenne 
spenningsforholdet mellom beskyttelse og medvirkning i familieråd, kan 
det derfor være fruktbart med et maktbegrep som gir rom for at maktut- 
øvelse også kan være produktiv. 

Et annet poeng i Foucaults analyser som er relevant for forskning på 
familieråd, handler om at maktutøvelse ofte kombineres med demokra- 
tiske idealer i moderne stater (Foucault, 2002). Siden makt, ifølge Fou- 
cault, ikke handler om tvang, men arbeider gjennom individenes frihet, 
er den ofte vanskelig å oppdage. Foucault (2002) viser hvordan praksiser 
fremstilles som demokratiske møteplasser som er fri for maktutøvelse, 
samtidig som friheten utøves innenfor bestemte rammer der kunnskap, 
maktrelasjoner og subjektivitet allerede er gitt og fastlagt på forhånd. Når 
makten «skjules» for de involverte aktørene på denne måten, blir mak- 
tutøvelsen det Foucault (2002, s. 93) omtaler som «demonisk». Et viktig 
poeng er at dette ikke nødvendigvis er uttrykk for aktørenes intensjoner, 

men et resultat av et komplekst nettverk av maktrelasjoner som er invol- 
vert i styringen i moderne stater (Foucault, 1999, s. 106). 

Inspirert av dette perspektivet vil oppmerksomheten i forskningen 
på familieråd rettes mot hvordan makten fungerer. Familieråd bygger 
eksplisitt på demokratiske idealer. Samtidig vil det alltid være en asym- 
metrisk relasjon mellom barnevernet og familien. Barnevernet er et 
kunnskapsfelt som bygger på vitenskapelig kunnskap, for eksempel om 
barns utvikling. I tillegg må man ta i betraktning at gjennomføringen 
av et familieråd bare er en liten del av en barnevernssak. Mange vurde- 
ringer og beslutninger er gjort før familien inviteres inn til å diskutere 
løsninger, og det reelle handlingsrommet kan derfor være svært begren- 
set. I forskning på familieråd vil det derfor være relevant å undersøke 
om barnevernets ansatte er tydelige når det gjelder å kommunisere til 
barn og familier hvilken posisjon de har, og hvilke forventinger de har 
til familien. Er for eksempel barnevernets ansatte eksplisitte i sine vur- 
deringer av hva de mener er barnets beste? Kommuniserer de til familien 
hva de mener er ikke-akseptable tiltak? Uttales deres posisjon og vurde- 
ringer direkte, eller holdes dette «skjult» for deltakerne i familierådet? I 
en undersøkelse inspirert av dette perspektivet vil det også være relevant 
å undersøke hva slags kunnskap som legges til grunn for vurderingene, 
om denne kunnskapen formidles til deltakerne, og om det er mulig å 
utfordre denne. I familieråd inviteres deltakerne til å bidra med sin erfa- 
ringskunnskap. Dersom denne kunnskapen på forhånd blir vurdert som 
mindre verdifull enn den vitenskapelige kunnskapen ansatte i barnever- 
net besitter, foregår deltakernes medvirkning innenfor bestemte rammer 
som allerede er fastlagt. Dette kan skape prosesser der maktutøvelsen er 
vanskelig å avdekke. 


Avslutning 


På grunn av endringer i barnevernloven som forplikter barnevernet til å 
legge til rette for medvirkning og nettverksinvolvering, er det grunn til 
å anta at vi vil se økt bruk av familierådmodellen i tiden som kommer. 
Dersom forskningen om familieråd skal være nyttig for praksisfeltet og 
komme brukerne til gode, er det viktig at forskningen anerkjenner de 


126 


SPENNINGSFORHOLD MELLOM BESKYTTELSE 


faktiske vilkårene som preger barnevernets arbeid. I dette kapitlet har jeg 
løftet frem spenningsforholdet mellom beskyttelse og medvirkning. 

Forskning kan gi svar ut fra de spørsmålene forskningen stiller. Effekt- 
forskningen forsøker å gi svar på hva som er effekten av familieråd når 
det gjelder å arbeide for at barn som har behov for det, får den beskyttel- 
sen de trenger. Forskningen om erfaringer har som mål å beskrive del- 
takernes erfaringer med gjennomføring og konsekvenser av familieråd. 
De positive resultatene i forskningen om erfaringer bidrar til optimisme 
med tanke på potensialet for å realisere verdiene om medvirkning og 
beskyttelse. Samtidig blir forskningen kritisert for å være for lite opp- 
tatt av om modellen bidrar til beskyttelse av barn på lang sikt, og om 
deltakerne i familieråd har reell innflytelse i prosessen. I kapitlet har jeg 
vist til forskning som ser kritisk på maktforhold i familieråd. Enkelte 
forskningsbidrag i denne kategorien belyser og anerkjenner spennings- 
forholdet mellom beskyttelse og medvirkning. I forlengelse av dette har 
jeg skissert en tilnærming til forskning på familieråd som er inspirert av 
Foucaults perspektiv på makt. 

Siden barnevernarbeid er forankret i normative verdibegreper, og 
siden arbeidet med familieråd i stor grad aktualiserer et spenningsfor- 
hold mellom verdiene beskyttelse og medvirkning, er det grunn til å stille 
spørsmål som drøfter dette spenningsforholdet. I analysen rettes dermed 
søkelyset mot hvordan makt utøves, og om maktutøvelsen er skjult eller 
åpen og uttalt. Dette krever studier av konkrete familierådpraksiser der 
det analytiske perspektivet er rettet mot å avdekke skjult maktbruk, men 
også mot å vise at maktutøvelse kan være produktiv og bidra til å åpne 
for motstand. Perspektivet vil kunne romme at både beskyttelse og med- 
virkning er sentrale verdier i arbeidet, og at det kan oppstå dilemmaer 
når disse skal forenes. Perspektivet kan slik sett bidra til bevisstgjøring 
av verdiene som preger arbeidet og utviklingen av bruken av familieråd 
i barnevernet. 

Bekymring for det ufødte liv og 
omsorgsovertakelse ved fødsel: 
Posisjoner, verdikonflikter og 
spenninger i tverrfaglig arbeid 


Kerstin Söderström 
Høgskolen i Innlandet, Sykehuset Innlandet HF 


Abstract: Separating a mother and newborn at the maternity ward is a challenging, 
potentially traumatic, and value-laden intervention. Cross-disciplinary collabora- 
tion in this tense and intense situation ideally assists child protection services in 
reaching well-founded decisions. However, differing opinions, professional stances 
and values can jeopardize the decisional process and threaten the quality of care and 
rights of the client(s). The main aim is to describe and analyse cross-disciplinary 
teamwork during pregnancy and the process towards a child protection decision. 
Participant observation and interviews provided data and descriptions of the case 
study, analysed according to positioning theory. The results show how two main 
storylines, a medical-therapeutic and a child protection storyline, each with a set 
of professional positions, create friction and tension in cross-disciplinary collab- 
oration. The case describes the initial tensions, how they were overcome, and how 
they finally resulted in a planned removal at birth. This gave the mentally ill moth- 
er-to-be the opportunity to participate and prepare for the separation. The study 
demonstrates how a supervised, structured and reflective collaborative process 
enabled the participants to deal with conflicts and uncertainties stemming from 
positions and the dynamics of positioning. Further research and practical expe- 
riences, e.g. through simulation training, are needed to inform safe and caring 
removal practices and validate the usefulness of positioning theory to illuminate 
interprofessional conflict. 


Keywords: child protection, removal at birth, interdisciplinary collaboration, posi- 
tioning theory, professional values 

Familiens spede begynnelse 


Noen barn er vi bekymret for før de er født. Noen nyfødte trenger barne- 
vern fra starten av. Mellom 30 og 40 barn blir hvert år separert fra forel- 
drene like etter fødsel (Skogstrøm, 2019). Et slikt inngrep skjer i en unik, 
intim, inntrykksøm og meningsmettet situasjon, hvor det normale er at 
foreldre og barn «pakkes inn» i omsorg og hensyntagen. omsorgsoverta- 
kelse ved fødsel er verdiladd og vekker særdeles sterke følelser og reak- 
sjoner. Det regnes som barnevernets mest inngripende tiltak nest etter 
tvangsadopsjon (NOU, 2016: 16). 

En uforberedt separasjon like etter fødsel er dramatisk og traumatisk 
for foreldre og er også vanskelig for involverte profesjonelle. Hendelsen 
kommer ofte brått på og oppleves etisk, faglig og personlig krevende 
(Marsh, Robinson, Leamon & Shawe, 2014). Ikke sjelden oppstår spen- 
ninger mellom samarbeidsparter som må løses. For det alvorlige baktep- 
pet til inngrepet og annet forebyggende spedbarnevern er at nyfødte, i 
likhet med eldre barn, utsettes for omsorgssvikt og vold. 

Rettsmedisinsk institutt anslår at mellom åtte og ti barn under tre år 
dør hvert år som følge av drap, mishandling eller omsorgssvikt (Rognum, 
2016). I perioden 2015-2018 var det 90 alvorlige voldshendelser mot barn 
under fire år. Over halvparten var fem måneder eller yngre da skaden ble 
avdekket (Politiet, 2019). I barnevoldsutvalgets offentlige gransking av 20 
alvorlige barnevernssaker (NOU, 2017: 12) konkluderes det med at svik- 
tende samarbeid og samordning mellom ulike hjelpetjenester er årsaken 
til at for mange utsatte barn ikke blir beskyttet. 70 prosent av norske 
familier i barnevernet får tjenester fra fem eller flere instanser (Clifford, 
2015). Men å komme i posisjon og sette et godt tverrfaglig samarbeid alle- 
rede i svangerskapet er krevende av ulike grunner. Det kan være juridiske 
eller formelle skranker, avstand mellom tjenester og manglende eller dår- 
lige erfaringer med tverrprofesjonell samhandling. Det handler også om 
ulike personer og profesjoners fagetikk og verdier, kort sagt, om ulike 
oppfatninger om hva som er riktig å gjøre. 

Dette kapitlet beskriver en tverrfaglig arbeidsprosess rundt sterk 
bekymring for en gravid og hennes ufødte barn. Målet er å synliggjøre 
kompleksiteten i barnevernarbeid i livets begynnelse, og hvordan posi- 
sjonering utfordrer tverrfaglig samarbeid. Spenninger mellom tjenester 


132 


BEKYMRING FOR DET UFØDTE LIV OG OMSORGSOVERTAKELSE VED FØDSEL 


viser seg gjerne ved første øyekast som ulike faglig begrunnede meninger. 
I dette kapitlet forsøker jeg å gå bak det som sies åpent, og å forstå konflikt 
og spenninger ved å analysere tjenestenes og fagfolkenes ulike posisjoner, 
mandat og verdibaserte holdninger. Det sentrale spørsmålet er: Hvordan 
ser det tverrfaglige samarbeidet rundt omsorgsovertakelse ved fødsel ut, 
og hvordan påvirkes barnevernets beslutninger av deltagernes (profesjo- 
nenes) faglige orientering og posisjon? 

Arbeidet som presenteres her, inngår i en større undersøkelse av barne- 
vernets verdier, begrunnelser og beslutningsprosesser. Tematikken omsorgs- 
overtakelse ved fødsel kan brukes som et forstørrelsesglass for dynamikker, 
konflikter og samarbeidsmuligheter som oppstår i mange av barnevernets 
andre oppgaver. Her forsterkes og fokuseres beskyttelsesoppdraget, Det er 
ofte ulike meninger om nødvendigheten av å gripe så sterkt inn, og spennin- 
ger i samarbeidet og samfunnets verdier og normer utfordres. 


Tverrfaglig posisjonering 


I tverrfaglig samarbeid er det en blanding av deltagerens fagkunnskap, 
formelle forpliktelser, verdier, interesser, fagetiske holdninger og person- 
lige overbevisninger som spilles ut. Konflikter eller uenighet i samarbeidet 
oppfattes gjerne som faglig uenighet, eller som at den man er uenig med, 
er en vanskelig eller inkompetent fagperson. Antagelsen i dette kapitlet er 
at årsakene er mer komplekse, og at de blant annet har sammenheng med 
fagfolkenes posisjoner og posisjoneringsprosesser i samarbeidet. 

En posisjon beskrives av Harré og Slocum (2003) som et knippe av 
ansvar, forpliktelser og rettigheter som en fagperson har eller tilskrives 
i en bestemt situasjon. En gitt posisjon påvirkes av felles oppfatninger av 
hvordan disse forholdene er fordelt mellom aktørene (Harre & Moghad- 
dam, 2012). Posisjoner kan svekkes, forsterkes og forhandles i løpet av en 
sosial episode. En faglig posisjon er sjelden verdinøytral og heller ikke 
uberørt av fagpersonens private jeg. En posisjon er i denne teorien mer 
fleksibel og foranderlig enn for eksempel en sosial rolle, og den beskriver 
bedre det dynamiske samspillet i sosialt samvær. 

Vi tilpasser oss etablerte posisjoner, egen og andres, uten å tenke over 
det. Men posisjoner kan også fornektes, utfordres og forhandles. En slik 

interaktiv prosess kalles posisjonering, det sentrale omdreiningspunktet 
i posisjoneringsteori (Tirado & Gålvez, 2007) som brukes som analytisk 
grep i dette kapitlet. Posisjonering av seg selv innebærer alltid en posi- 
sjonering av den andre, og posisjonering av den andre er samtidig en 
posisjonering av seg selv (Bullough & Draper, 2004). Posisjon og posi- 
sjonering forteller om deltagernes oppfatninger av en moralsk orden, om 
ulikheter i fordelingen av oppgave, makt og myndighet. Begrepene sier 
også noe om den enkelte deltagers plass i et hierarki. 

Tirado og Gålvez (2007) anser posisjoneringsteori som særlig egnet for 
å analysere konflikt i samhandling, både på grunn av oppmerksomheten 
på dynamiske endringer underveis i en sosial episode og på grunn av 
oppmerksomheten på underliggende oppfatninger og verdier som muli- 
gens driver konflikten. Nordby (2017, s. 38) definerer konflikt i et sam- 
arbeid som at «to eller flere personer som er avhengige av hverandre, er 
i en konflikt hvis de er så uenige om en sak at det har betydelig negativ 
effekt på samarbeidet dem imellom». Det er videre situasjoner der ulik- 
heter i interesser og overbevisning gjør det umulig at partenes mål eller 
mening om hva som er best å gjøre, kan bli oppfylt samtidig (Tirado & 
Gålvez, 2007). Det er for eksempel en konflikt i samarbeidet hvis en part 
er overbevist om at det beste for barnet er å bli værende hos foreldrene, 
og den andre parten mener at det beste er å adskille og plassere barnet i 
fosterhjem. 


Hva vet vi om omsorgsovertakelse ved fødsel? 


Å separere et nyfødt barn fra mor er noe av det vanskeligste ansatte i helse- 
og omsorgsprofesjoner håndterer. Det er likevel relativt lite oppmerksom- 
het pa dette i forskningslitteraturen, i jordmor- og barnevernutdanningene 
og i det tverrfaglige praksisfeltet. Det finnes heller ingen nasjonale ret- 
ningslinjer for hvordan omsorgsovertakelse ved fødsel bør foregå (Odland, 
2018). Statistikken om barnevernets arbeid i perinatalfasen og omsorgso- 
vertakelse ved fødsel er mangelfull og forteller lite om prosessen fra fødsel 
til et eventuelt omsorgstiltak (Dyrhaug, 2019; Jacobsen, 2019). 

Men noe vet vi. I 2008 var det 34 tilfeller av separasjon like etter fød- 
sel etter barnevernlovens $ 4-9 jf 4-8 2.2 (bvl, 1992). Forekomsten økte 

gradvis fram til 2013 da det var 65 separasjoner etter den såkalte nyfødt- 
paragrafen (Dyrhaug, 2019). En tilsvarende sterk økning i antall saker 
ble også registrert i England i samme tidsperiode (Broadhurst, Alrouh 
et al., 2015). Internasjonal forskning viser at kvinner som mister ett barn 
ved fødsel, gjerne mister flere (Broadhurst, Shawb et al., 2015; Cox, 2012; 
Grant et al., 2014). 

Økningen av barneverntiltak overfor spedbarn i Norge ble beskre- 
vet som gledelig av Barne-, ungdoms- og familiedirektoratets direktør. 
Det er en ønsket utvikling å komme inn med tiltak så tidlig som mulig 
for å beskytte barn mot forventede belastninger på grunn av omsorgs- 
svikt (Jensen, Fredrikstad, Saabye & Haugen, 2016). Fra 2014 har det 
vært en nedgang i separasjoner på barselavdelingen, og i hele 2018 var 
det registrert 30 hendelser. Det er fortsatt en økning i barneverntiltak for 
de minste i tråd med tidlig inn-strategien. I 2018 var det 558 barn under 
ett år som fikk tiltak i barnevernet. 58 av disse ble plassert i fosterhjem 
(Jacobsen, 2019). 

En gjennomgang av alle 58 omsorgsovertakelser i Norge i 2015 og 
2016, foretatt av doktorgradsstipendiat Ida Juhasz, viste at i 55 prosent av 
sakene hadde foreldrene mistet omsorgen for et barn tidligere. Den hyp- 
pigste årsaken til omsorgsovertakelsen var mors psykiske helse (71 pro- 
sent), deretter mors evnenivå og på tredjeplass rusavhengighet. Mange av 
mødrene selv hadde vært barn i barnevernet, og i 27 prosent av sakene var 
foreldrene enige i at barnet ble plassert hos andre (Jakobsen, 2018). 

Jordmødre som har deltatt i akutt omsorgsovertakelse ved fødsel, 
rapporter misnøye med arbeidet, sinne, skyldfølelse, frustrasjon og tan- 
ker om å gi opp sitt yrke (Marsh et al., 2014). Jordmødre blir involvert i 
handlinger som oppleves i strid med deres faglige oppgave om å gi pleie 
og omsorg, og oppfølgingen av foreldre etterpå oppleves som mangel- 
full (Everitt, Fenwick & Homer, 2015). Hvordan dette oppleves for andre 
yrkesgrupper som involveres, for eksempel fastlege, psykisk helsevern og 
politi, er i svært liten grad studert. 

Yrkesgruppen som må ta de vanskeligste beslutningene og foreta de 
mest krevende handlingene, og som må stå sterkest i stormen, er like- 
vel barnevernet. Dersom det ikke har vært et samarbeid med den gra- 
vide før fødsel, har barnevernet liten tid til å undersøke bekymringen 


135 


KAPITTEL 7 


og fatte beslutninger. Barnevernansatte må være forberedt på kritikk, 
endog hat fra foreldre og deres støttespillere. De blir hengt ut i sosiale 
medier og kritisert i de konvensjonelle nyhetskanalene. Samarbeids- 
parter kan uttrykke misnøye med barnevernets handlinger, men kri- 
tikk kan også forventes hvis de ikke griper inn. 

Barnevernarbeideren føler seg dårlig forberedt på mange av yrkets 
alvorlige og kompliserte oppgaver. Barne-, ungdoms- og familiedirekto- 
ratets (Bufdir) utredning av kompetansebehovene i barnevernet viste at 
kun 35 prosent av ansatte i barneverntjenesten mener at grunnutdannin- 
gen deres i stor eller svært stor grad ga dem et godt grunnlag for å arbeide 
i tjenesten (BUFdir, 2019). Høyt sykefravær (Johansen, 2014) og høy 
turnover i barneverntjenestene (Slettebø et al., 2019) forteller om blant 
annet overveldelse, stress og andre arbeidsbelastninger. 


De juridiske og formelle rammene for foster- 
og spedbarnevern 


Lov om barneverntjenester (barnevernloven [bvl.], 1992) skal sikre at 
barn og unge som lever under forhold som kan skade deres helse og 
utvikling, får nødvendig hjelp, omsorg og beskyttelse til rett tid (bvl., 
1992, $ 1-1). Hovedregelen er at barnevernet ikke har ansvar for det 
ufødte barnet, og dermed er det ikke anledning til å åpne barnevernssak 
og undersøke en bekymring under svangerskapet uten at den gravide 
selv ønsker det. Det eneste unntaket til kravet om samtykke gjelder gra- 
vide rusavhengige som er tvangsinnlagt etter helse- og omsorgstjeneste- 
loven paragraf 10-3 syvende ledd (helse- og omsorgstjenesteloven, 2011). 
I forarbeidene til ny barnevernlov (Barne- og familiedepartementet, 
1992) ble det drøftet hvorvidt ufødte barn burde omfattes av meldeplik- 
ten til barnevernet, men flertallet mente at det ville være for hardt for 
den gravide å vite om en forestående omsorgsovertakelse samtidig som 
hun bar frem barnet. 

Når helsepersonell får bekymring for det ufødte liv, og for hvordan 
omsorgssituasjonen vil bli etter fødsel, kan de velge å informere den 
gravide, eventuelt begge blivende foreldre, om barnevernets tjenester og 
foreslå en frivillig kontakt. Hvis kvinnen takker nei, er helsepersonell 

bundet av taushetsplikt etter paragraf 21 i helsepersonelloven (1999), og 
de kan ikke informere barneverntjenesten eller andre tilstøtende tjenes- 
ter. Dersom barnevernet allerede er kjent med den gravide og de forhol- 
dene som vekker bekymring for et ufødt eller nyfødt barn, kan likevel 
ikke barnevernet åpne en undersøkelsessak i svangerskapet uten den 
gravides samtykke. Denne lovgivningen signaliserer at kvinnens selvrå- 
derett står sterkt, og hun tilkjennes det ultimate ansvaret for livet hun 
bærer på. Etter at barnet er født, trer barnevernets grunnleggende man- 
dat i kraft, og barnevernets inntreden forutsetter ikke foreldresamtykke. 
Som nevnt over er det eneste unntaket der hvor en gravid kvinnes rus- 
middelbruk vurderes å være overveiende sannsynlig til skade for fosteret. 
Da har helsepersonell opplysningsplikt (helsepersonelloven, 1999, $ 32), 
og kommunal sosialtjeneste kan gripe inn og gjennomføre en tvangsinn- 
leggelse, selv om det strider imot kvinnens eget ønske og valg (helse- og 
omsorgstjenesteloven, 2011). 

Det som benevnes som omsorgsovertakelse av et nyfødt barn, er 
egentlig en akuttbestemmelse som gir barneverntjenesten anledning til å 
«holde tilbake» et nyfødt barn som enda ikke har «flyttet til foreldrene», 
dersom det å reise hjem sammen med foreldrene medfører en situasjon 
som overveiende sannsynlig setter barnet liv og helse i fare. I praksis 
betyr det at barnevernet henter barnet på barselavdelingen kort tid etter 
fødselen med hjemmel i barnevernloven paragraf 4-9, jf. paragraf 4-8, 
andre ledd (bvl., 1992). 


Retten til familieliv og barnets beste 

Familieliv er beskyttet av internasjonale og nasjonale lover og sentralt 
står artikkel 8 i Den europeiske menneskerettighetskonvensjonen (EMK) 
(Menneskerettsloven, 1999), som verner om følgende: 


[Retten til] respekt for sitt privatliv og familieliv, sitt hjem og sin korrespon- 
danse. ... Det skal ikke skje noe inngrep av offentlig myndighet i utøvelsen av 
denne rettighet unntatt når dette er i samsvar med loven og er nødvendig i et 
demokratisk samfunn av hensyn til den nasjonale sikkerhet, offentlige trygghet 
eller landets økonomiske velferd, for å forebygge uorden eller kriminalitet, for 


å beskytte helse eller moral, eller for å beskytte andres rettigheter og friheter. 

Når foreldre som mener at barnevernet har gjort urett får prøvd sin sak 
for Den europeiske menneskerettsdomstolen (EMD) i Strasbourg, er 
anken ofte begrunnet i EMKs artikkel 8 (Hansen, 2019). En rekke studier 
med juridiske, menneskerettslig perspektiver dokumenterer at EMK og 
EMD forutsetter en høy terskel for omsorgsovertakelse ved fødsel (for 
eksempel Freel, 2010; Sandberg, 2005; Søvig, 2019). Norges institusjon 
for menneskerettigheter (NIM) sier det slik: «[A]kuttvedtak for et nyfødt 
barn ifølge EMD er et ekstremt strengt tiltak, og [...] det må ekstraordi- 
nært tvingende grunner til før en baby kan bli fysisk fjernet fra sin mor 
mot hennes vilje rett etter fødsel» (Skogstrøm, 2019). 

I tillegg til en eksepsjonell sterkt juridisk begrunnelse forventer både 
nasjonale og internasjonale domstoler at andre tiltak for å beskytte barnet 
har vært forsøkt, blant annet systematisk tverrfaglig innsats for å styrke 
foreldrekompetansen, beskytte barnet og sikre dets utvikling (f.eks. Freel, 
2010). De siste årene har det vært en viss dreining i EMD mot å vektlegge 
barnets beste fremfor privatlivets fred (Helland, 2019). 

Familielivet er altså lovregulert og beskyttet, men sterkere enn retten 
til å være sammen som familie og privatlivets fred er hensynet til barnets 
beste, slik det formuleres i Barnekonvensjonen (1989) artikkel 3. De nor- 
diske landene har en lavere terskel enn andre kulturer for å tilsidesette 
familiens rett til å være samlet og i fred dersom dette familielivet vurde- 
res å være til skade for barn (Gording Stang, 2019). Både terskelen og bar- 
nevernets begrunnelser, faglighet og handlinger er gjenstand for kritikk 
fra både norsk (Witoszek, Totland, Nwosu, Thune & Salvesen, 2015) og 
internasjonalt hold og fra EMD (Søvig, 2019). 


Tverrfaglig samarbeid 

Der hvor det er barnevernbekymring for det ufødte liv, er det som regel 
sammensatte og alvorlige problemer med behov for flere hjelpeinstanser 
(Söderström, 2011). Ulike fag og tjenester har kunnskap om forskjellige 
sider av problemene og behovene, og de rår over ulike metoder og tiltak. 
Jordmor eller fastlege skal følge opp svangerskap og fosterhelse, og hel- 
sesykepleier skal ta over etter fødsel. Når det er risiko for svangerskaps- 
eller fødselskomplikasjoner, henvises den gravide til kvinneklinikk i 

spesialisthelsetjenesten. Har hun en psykisk lidelse eller et rusproblem, 
er det ofte kontakt med saksbehandler og terapeuter i både kommune 
og spesialisthelsetjeneste. Blir problemene alvorlige eller akutte, kan en 
innleggelse i psykisk helsevern være aktuelt. Assistanse fra NAV må til 
hvis det trengs bistand til økonomi eller bolig. Kommunale lavterskeltil- 
bud eller sped- og småbarnsteam fra psykisk helsevern for barn og unge 
(BUP) kan jobbe med forberedelse til foreldreskapet. Familievernkon- 
vensjonen kan adressere utfordringer i parforholdet. Hvis det vurderes å 
være behov for langvarig hjelp fra flere instanser, har personen det gjel- 
der, krav på en koordinerende individuell plan (Pasientrettighetsloven, 
1999/2019). Når samarbeidet glir godt, vil sannsynligvis både avgjørelser 
og tiltak bli bedre. Mange av disse tjenestene og profesjonene vil dukke 
opp senere i kapitlet som aktører i fortellingen om gravide «Maria», der 
de inngår i det tverrprofesjonelle hendelsesforløpet frem til fødsel. Sam- 
arbeidsprosessen utgjør denne studiens empiri. 

Selv om det er allmenn aksept for behovet for tverrfaglig samarbeid, og 
flere lover gir generelle pålegg om å samarbeide, mangler det beskrivel- 
ser av hvordan dette samarbeidet bør foregå (NOU, 2017: 12). Flere tilsyn 
og granskinger av alvorlige barnevernssaker, inklusive barnevoldsutval- 
get (NOU, 2017: 12), dokumenterer at kommunikasjonen og samarbeidet 
mellom tjenestene ofte svikter. Tjenestenes kvalitetsindikatorer er «inno- 
vervendt» for å sikre etterlevelse av den enkelte tjenestes driftskrav, mens 
det er svakere insentiver til å prioritere det man kan kalle en «mellom- 
romskompetanse». Men det mener jeg kompetanse til å arbeide i mel- 
lomrommet mellom tjenester, til å sikre kvalitet i samarbeidet og kunne 
utnytte ulikheter for å utfylle hverandre - og slik styrke helhet og sam- 
menheng i det totale tjenestetilbudet. 

I det følgende presenterer jeg en kasuistikk og samarbeidsprosess som 
forsøker å tette hullene mellom tjenestene for å hjelpe den problembelas- 
tede, gravide Maria og hennes ufødte barn. 


Maria og de mange hjelperne 


Maria er ung, utsatt og psykisk syk. Hun har mange sosiale og relasjo- 
nelle problemer, og hun trenger hjelp til bolig og økonomi og til å få 

hverdagen til å henge sammen. I perioder får hun døgnbehandling i 
psykisk helsevern. Svangerskapet var ikke planlagt, men etter den før- 
ste overraskelsen våknet forestillingene om å bli mor. Samtidig steg en 
motivasjon til å få orden på livet og et gryende håp om å beholde bar- 
net. Hun ga gyldig samtykke til samarbeid med barnevernet, og til at de 
involverte hjelpeinstanser kunne snakke sammen for å hjelpe henne og 
barnet. En tverrfaglig gruppe ble etablert med mål om å følge Maria til 
barnet var født, og lenger hvis nødvendig. Marias og barnets skjebner 
var mer eller mindre i hjelpernes hender, med deres ulike kunnskaper, 


verdier og agendaer. 


Metode 


Fortellingen om Maria baserer seg på et reelt tverrfaglig samarbeid som 
involverte ni profesjonelle aktører. Disse var virksomhetsleder for kom- 
munens helse- og sosialtjeneste, ansatt i kommunal rus-/psykisk helse- 
tjeneste, fastlege, jordmor i kommune, jordmor på sykehus, helsesøster, 
barnevern, psykisk helsevern for barn (BUP) og psykisk helsevern for 
voksne (sykehus). I tillegg deltok en ekstern prosessveileder. Forfatte- 
ren hadde en rolle som deltagende observatør, som noterte under sam- 
handlingsprosessen på to møter og fikk skriftlig referat fra de øvrige. I 
etterkant ble flere av aktørene intervjuet. Maria samtykket til at de profe- 
sjonelle kunne møtes uten henne, og til at prosessen ble observert. Navnet 
«Maria» er fiktivt, og detaljer er endret eller utelatt for å sikre anonymi- 
tet. Det tverrprofesjonelle samarbeidet som beskrives, er imidlertid reelt. 
Sitatene, som i posisjoneringsanalysen beskrives som talehandlinger, 
består av ytringer notert under observasjonene. 


Posisjonene i det tverrfaglige samarbeidet 

Som nevnt er analysen orientert mot å finne ut hva som ligger bak spen- 
ninger i et tverrfaglig samarbeid. Det analytiske redskapet er hentet fra 
posisjoneringsteori, som beskriver relasjoner, samspill og meningsdan- 
nelse i konkrete sosiale episoder (Harre & Moghaddam, 2012). Møtene 
i det tverrfaglige samarbeidet rundt Maria er de sosiale episodene som 

analyseres, og det er deltagernes talehandlinger som brukes for å beskrive 
deres posisjoner og posisjoneringsdynamikken. 

Analysen tar utgangspunkt i deltagernes posisjon og meninger om det 
som samarbeidet dreier seg om. En posisjoneringsanalyse starter med å 
beskrive en «rolleliste» over alle aktørene i form av posisjon og deres tale- 
handlinger. Hver av deltagerne kommer til de tverrfaglige møtene med 
en oppfatning av hva dette handler om, og hva som er deres sentrale opp- 
gave — en slags storyline. Sammen med forventningene følger en bevisst 
eller ubevisst forståelse av egen rolle og posisjon. Deltagerne er bundet 
av ulike lovverk og mandater, og de forfekter verdier og oppfatninger 
av egne og andres ansvarsområder. Tabell 1 gir et bilde av «rollelisten» 
og det som utspilte seg på møtene. Det varierte hvem som var til stede. 
Avdelingsoverlegen deltok for eksempel aldri, men hennes perspektiver 
ble fremført av avdelingssykepleieren. 


Tabell 1. Deltagernes posisjoner. 


Vurdering og Høy status i Graviditeten og 
behandlingen av behandlingshierarkiet | hva som skal skje 


Avdelingsoverlege, 
psykisk helsevern 


Marias psykiske og stor med barnet, er ikke 
lidelse. definisjonsmakt. Stort | vårt ansvar og skal 
ansvar, sterke formelle | heller ikke ha fokus i 


rettigheter. behandlingen. 


Avdelingssykepleier, | Trekkes mellom Underordnet og Vi skal ikke snakke 
psykisk helsevern legens anvisninger, delegert ansvar for å om det, men det er 
egne vurderinger og | gjennomføre legens vanskelig å ignorere 
Marias ønsker og behandlingsplan. den voksende magen, 
behov. Middels status barnevogna og 
i kraft av babyklærne. 
spesialisthelsetjeneste. 
Tjenesteområdesjef, | Sørge for at de Stort formelt ansvar Jeg har gitt beskjed om 
rus/psykisk helse, kommunale med ledermyndighet at våre ulike tjenester 
kommune tjenestene henger til å instruere. skal stille på disse 
sammen og gjør en Høy status i møtene. 
god jobb. kommunen, middels i 
helsesystemet. 
Sosialarbeider, Den unnselige, men- | Sentral for Jeg gjør mitt beste 
rus/psykisk helse, for Maria - viktigste gjennomføring, for å fylle alles 
kommune hjelperen. Den som viktigst for pasient, forventninger, men er 
har det fyldigste men med liten frustrert over at ingen 
bildet av Marias makt og innflytelse lytter til meg. 
fungering. over innhold og 


samhandling. 


(Fortsetter) 

Tabell 1. (Fortsettelse) 


Fastlege 


Det helserelaterte 
«navet» med god 
kjennskap til Marias 
utfordringer. 


Betydelig ansvar 


og myndighet, og 
vedkommendes 
deltagelse verdsettes 
av de andre. Høy 
formell status. 


Jeg tror ikke jeg er 


den som skal melde 
bekymringene. Det 
er viktig at Maria 
beholder tilliten til 
meg. 


Terapeut, BUP 


Den 
samspillsorienterte 
hjelperen som 

skal stimulere 
foreldreskap og 
forberedelser til 
barnets komme. 


Behandlingsansvarlig 
for mor og barn 

og innehaver av 
spesialkunnskap om 
utvikling og risiko. 


Hun fungerer ganske 
bra når hun er hos 
meg. Men jeg er 
usikker på om vi skal 
jobbe med tilknytning 
og foreldreskap hvis 
hun mister barnet. 


Helsesøster 


Nybakte mødres 
og barns sentrale 
fagstøtte og rådgiver. 


Sitter «på vent» 
gjennom graviditeten 
med liten påvirkning. 


Det er fint å bli kjent 
med problematikken, 
slik at jeg kan hjelpe 
bedre etter fødselen. 


Jordmor i 
kommunen 


Den sentrale 
ansvarlige for 
oppfølging av 
graviditeten. Fokus 
på somatikk. 


Respekt og myndighet 
som jordmor, men 

i konkurranse med 
sykehusets jordmor. 


Jeg er litt usikker 
på min rolle nå når 
sykehuset er koblet på. 


Jordmor på 
fødeavdeling 


Den erfarne på 
risikosvangerskap. 


Faglig tyngde, formell 
og uformell innflytelse. 


Ja, vi skal tenke på 
risiko, men Maria skal 
også behandles som en 
normal fødekvinne. 


Barneverntjenesten 


Støttetjeneste for 
barnets beskyttere og 
utsatte foreldre - en 
krevende spagat. 


Stor formell makt og 
ansvar. Håndterer 
andres bekymring, 
men relativt lav status 
i hjelperhierarkiet. 


Vi er de eneste som 
kun har barnets beste 
for øye. Det er lett for 
dere andre å velge å 
støtte mor og slippe 
ubehaget med å dele 
deres bekymringer. 


Prosessveileder 


Fremme de ulike 
vurderinger, støtte 
fremdrift og komme 
frem til en felles 
forståelse. 


Lav formell makt, 
men ansvarlig for 
samarbeidsprosess. 


Kan alle formulere 
hvordan dere, her og 
nå, vurderer Marias 
kapasitet til å ta seg av 
et nyfødt barn? 


Listen over involverte fagfolk og beskrivelsen av Marias situasjon illus- 


trerer kompleksiteten i tematikken foreldrestøtte og spedbarnevern. Bak 


den enkelte fagpersons ytringer spiller også vedkommendes personlige 


og fagetiske verdier en rolle. 

Verdikonflikter, dilemmaer og spenninger 
i samarbeidet 


Legen skal først og fremst ikke gjøre skade, men gjøre godt for sin pri- 
merpasient, Maria. Overlegens ytringer om ikke å tematisere gravidi- 
teten og barnet i magen kan være begrunnet i ulike forhold. Hun har 
muligens en unik klinisk erfaring med Marias lidelse, eller det kan være 
manglende erfaring med lidelsen i kombinasjon med graviditet. Det kan 
også handle om en restriktiv fortolkning av eget mandat. Fastlegen, med 
sitt allmennlegemandat, er bekymret for både Maria og barnet. Men ver- 
dien av en god pasientrelasjon er sterk, og fastlegen ønsker først at andre 
tjenester melder til barnevernet for å verne om pasientrelasjonen. 

Avdelingssykepleieren er forpliktet til å følge overlegen, men egne 
kvinne- og morserfaringer vekkes i møte med gravide. I tillegg til sitt 
fag har hun personlig erfaringskunnskap og verdier. Hun føler at det er 
vanskelig å ignorere Marias voksende mage, og hun mener trolig at en 
gravid trenger støtte av andre trygge og erfarne mødre. Både fastlegen 
og avdelingssykepleier tumler med indre verdivalg, dilemmaer som er 
ofte er forbundet med spedbarnevern og foreldrestøtte. Verdien av sosial 
støtte og et kvinnefelleskap kan beskrives som nettopp en verdi hvis posi- 
tive betydning for foreldreskapet også er forskningsmessig dokumentert 
(Stern, 1995). 

Helsesøster og jordmødrene er også del av en medisinsk diskurs eller 
storyline, men deres ansvar og omsorg omfatter både mor og barn. Det 
samme gjelder BUP, hvis posisjon beveger seg mot en psykososial tradi- 
sjon sammen med kommunens sosialtjeneste. BUPs dilemma står mel- 
lom verdien av å støtte og behandle foreldre i en livsfase hvor trygghet, 
oppmuntring og tro på forelder-barn-prosjektet hører med. Imidlertid 
er barnet BUPs primære ansvar, og faglig veier verdien av å beskytte og 
støtte barnets utvikling tyngst. 

Motpolene barnevern og foreldrevern brukes ofte retorisk for å for- 
telle eller kritisere hvilken side man tar i verdikonflikt om barnevern. De 
fleste aktørene har begge perspektiver, men fag og mandat som vektleg- 
ger dem ulikt. Også personlige erfaringer og verdier spiller inn, mer eller 
mindre synlig. Barnevernet står i verdispagat mellom foreldrearbeid og 


KAPITTEL 7 


familiestøtte på den ene siden og inngrep i familien for å trygge barnets 
helse og utvikling på den andre. Tidligere menneskerettighetsdommer 
Hillestad Thune mener at dobbeltrollen som hjelper og kontrollør med 
stor makt er umulig og bør deles i to separate tjenester (Nordgaard, 2018). 


En dynamisk posisjonering 

I løpet av prosessen steg og sank spenningene mellom de ulike tjenestene. 
Helse- og omsorgstjenestene vegret seg for å uttrykke sine bekymringer 
klart og tydelig til barnevernet, men de forventet likevel at barnevernet 
skulle ta grep og bestemme om mor skulle få beholde barnet eller ei. Bar- 
nevernet visste at samarbeidspartene var bekymret, og man ventet på 
klar tale for å underbygge sine vurderinger og konklusjoner. Det hersket 
ulike meninger om hvorvidt Maria burde informeres om en beslutning 
om omsorgsovertakelse på forhånd. På bakgrunn av sorteringen av del- 
tagernes posisjoner og ytringer foreslår jeg at det eksisterer tre parallelle 
storylines - en medisinsk, en psykososial og en barnevernsstoryline. 
Tabell 2 oppsummerer og viser hvordan disse tre posisjonerer mor og det 
kommende barnet ulikt. 


Tabell 2. Tre ulike storylines. 


Den medisinske - 
behandle en lidelse 


Fastlege, spesialisert 
psykisk helsevern for 
voksne 


Pasient - graviditet 
og morsrolle tonet 
ned. 


Usynlig, irrelevant og 
kompliserende. 


Den psykososiale - 
støtte og behandle 
individ og relasjoner 


NAV, BUP sped- og 
småbarnsteam 


Gravid, del av familie, 
potensielt kompetent 
til omsorg. 


Synlig og mål 

for tidlig innsats 
sammen med mor. 
Del av en dyade. 


Barnevern - beskytte 
barnet, et «fore var»- 
prinsipp 


Barneverntjenesten 


Mor, potensiell 
trussel mot barnet. 
Pasientrolle tones 
ned. 


Synlig, med sterkt 
beskyttelsesbehov. 
Barnets beste 
malestokk for tiltak. 


Konflikt mellom behandling og kontroll 


Neste steg i analysen identifiserer hovedkonflikten, som her ser ut til 4 
vere helse- og omsorgstjenestene versus barneverntjenesten. Tabell 3 

viser hvordan fagfolkene posisjonerer seg selv og dermed også den andre 
parten. I likhet med funnene i barnevoldsutvalgets rapport (NOU, 2017: 
12) hadde tjenestene innledningsvis uklare forventninger til hva egen 
og andres tjeneste kunne eller burde bidra med i samarbeidet, og spen- 
ningsnivået på møtene steg. 


Tabell 3. Helse og omsorg versus barnevern. 


Hjelpe og behandle 
Maria og beskytte 
den terapeutiske 
alliansen. 


Posisjonerer seg 
selv som «de gode» 
hjelperne. 


Handle, gripe inn for 
å beskytte barnet. 


Posisjonerer seg selv 
som de ansvarlige 
hjelperne. 


Forventer at 
Barneverntjenesten 
skal gjennomføre 
nødvendige inngrep, 
uten å «skitne» egne 


Posisjonerer 
Barneverntjenesten 
som den inngripende 
og potensielt 
«farlige» part. 


Forventer at helse- og 
omsorgsarbeiderne 
melder og formidler 
sin bekymring. 


Posisjonerer 

helse- og 
omsorgsarbeiderne 
som uansvarlige og 
feige. 


hender. 


Når posisjoneringsanalysen handler om en konflikt, vil man også søke 


etter grep som kan forene eller bringe partene nærmere hverandre. 
Dette kaller Harré og Slocum (2003) for en diskursiv bro. Det hand- 
ler da om å lete etter hendelser eller intervensjoner med potensial til å 
dempe konflikt og spenning. Skjer det noe som får partene til se saken 
i nytt lys, noe som bidrar til felles forståelse eller omorganisering av 
posisjoner? I samarbeidet rundt Maria intervenerte prosessveileder ved 
å be alle gi uttrykk for sine vurderinger av mors tilstand, og om de 
så det som sannsynlig at hun kunne ta seg av sitt nyfødte barn. Det 
var overveiende enighet om at det var usannsynlig og uforsvarlig. Det 
ble åpent diskutert hvordan fastlegens tydelighet overfor Maria ville 
spille inn på lege-pasient-relasjonen. Drøftingen synliggjorde at det 
like gjerne kunne oppstå mistillit dersom legen ikke formidlet sine 
bekymringer. 

Det var fortsatt uenigheter om hvorvidt Maria skulle forberedes på 
en omsorgsovertakelse eller om det var best — for henne og barnet - å 
vente med å forkynne beslutningen til etter fødsel. Barnevernet bekym- 
ret seg for om Maria kunne finne på å flytte eller stikke av. De ansatte 

i barnevernet var også bekymret for at det ville utsette fosteret for ska- 
delig stress. Etter drøfting og refleksjoner med utgangspunkt i hvert 
sitt faglige perspektiv samlet gruppen seg om at Maria burde gis anled- 
ning til å forberede seg. Omsorgsovertakelsen som alle i denne fasen 
var enige i at burde skje, ble sammenlignet med andre store og alvorlige 
livshendelser og med kunnskap som viser at åpenhet og forberedelse er 
nødvendig for å takle og tåle det som kommer. Den tverrfaglige grup- 
pen stilte seg bak barnevernets beslutning om å informere Maria om 
barnevernets beslutning i god tid før fødselen. Teamet fortsatte opp- 
følgingen av Maria, og man ble vitne til hvordan hun forberedte seg 
frem mot fødselen. Alle detaljer ved omsorgsovertakelsen ble planlagt 
i samråd med Maria. Hun fikk innflytelse på hendelsesforløpet rundt 
separasjonen, på tiden hun fikk sammen med barnet, og på hvem som 
skulle være til stede under omsorgsovertakelsen. Hun var på forhånd 
kjent med innholdet i barnevernets vedtak, og hun hadde forberedt en 
innholdsrik velkomst- og avskjedspakke til barnet sitt. Barselpersona- 
let beskrev denne planlagte omsorgsovertakelsen som rolig, rørende 
og verdig. 


Avsluttende kommentar 


Fortellingen om gravide Maria synliggjør spenninger, verdikonflikter og 
løsninger og illustrerer én av flere mulige arbeidsprosesser. Problemstil- 
lingene, spenningene og dilemmaene rundt vurderingene og beslutnin- 
gene antas imidlertid å være generelle og velkjente for både praksisfeltet 
og forskningen. Det er flere innfallsvinkler til å forstå og forklare disse 
spenningene. I dette kapitlet har jeg brukt posisjoneringsteori for å få tak 
i underliggende årsaker, som hierarki, ansvar, makt, verdier og faglig og 
juridisk mandat. 

Barnevoldsutvalget (NOU, 2017: 12) hevder at barnevernets mekanis- 
mer for samarbeid og samordning er for svake på flere nivåer, og at rolle- 
og ansvarsfordeling mellom tjenestene ofte var uklare og utfordrende. 
Utvalget viser til at det «... i løpet av 2017 skal etableres et tilbud om vei- 
ledningsbistand til kommuner med høy risiko for svikt i tjenestetilbudet. 
Veiledningen skal skje i form av egne veiledningsteam.... Formålet med 

veiledningen er å få på plass systemer og arbeidsformer som møter utfor- 
dringene tjenestene står overfor» (NOU, 2017: 12, del 8.6.1). 

Dalland (2017) foreslår en reform rundt barne-, foreldre- og familie- 
vern som kan løse opp eksisterende dilemmaer og haltende tverrfaglig 
samarbeid, og som peker i samme retning som barnevoldsutvalget, med 
opprettelse av regionale tverretatlige innsatsteam med spesialkompe- 
tanse. Hun forutsetter at brukernes erfaringer må være med på å forme et 
slikt tilbud. I likhet med de ovennevnte rapporter og styringsdokumen- 
ter understreker praksisanbefalinger for psykisk helsevern i perinalpe- 
rioden, det vil si tiden før, under og etter fødsel, betydningen av et godt 
tverrprofesjonelt samarbeid (Brockington, Butterworth & Glangeaud- 
Freudenthal, 2017). 

Posisjoneringsanalysen viser at det ikke bare handler om risiko for svikt 
i de kommunale tjenestene, men at spenninger oppstår som resultat av 
ulike posisjoner og faglige overbevisninger på tvers av tjenester og nivåer. 
Hele det tverrfaglige feltet utfordres til bedre teamarbeid med behørig 
respekt for hverandres fag og ansvarsområder. I kapittel 9 i denne boken 
(Söderström & Sandvig, 2020) beskrives tverrfaglig simuleringstrening 
som en metodikk for bedre å forstå hverandres fag og mandat gjennom å 
øve sammen i virkelighetsnære scenarioer. 

I samarbeidet rundt Maria bidro både det langsiktige perspektivet, 
samordningsgrepet med koordinator og en prosessveileder til at delta- 
gerne fikk drøftet fra ulike perspektiver, og de kom frem til en felles 
oppfatning om hva som var den beste beslutningen. Selv om utfallet i 
denne saken ikke var det sentrale, er det grunn til å spørre om selve sam- 
arbeidsmodellen bidro til denne verdige, planlagte omsorgsovertakelsen 
med samtykke fra Maria. Hun fikk forberede seg, med bedre mulighet 
til å ta vare på seg selv og til å være den beste moren hun kunne på det 
gitte tidspunktet. Hun deltok i planleggingen av hvordan adskillelsen 
skulle skje. Hun beholdt tilliten til sine hjelpere, og samarbeidsrelasjo- 
nene mellom de profesjonelle ble styrket. Verdien av åpen refleksjon 
mellom profesjonelle og av å være informert og involvert i avgjørelser 
av dyp eksistensiell betydning for individet samlet en sprikende tverr- 
faglighet og gjorde trolig både Maria og de profesjonelle bedre rustet for 
fremtiden. 

Familieverdier i spill: Ungdoms 
erfaringer med barneverntjenesten 
når mor eller far har rusproblemer 
eller alvorlig psykiske 
helseproblemer 

Førsteamanuensis, Høgskolen i Innlandet 


Abstract: This chapter reports on a qualitative study with 32 young people who 
grew up in families where there were substance use or serious mental health prob- 
lems. The aim is to explore young peoples accounts of experiences with child pro- 
tection services (CPS). The young people had for years been worried about their 
parents and experienced emotional abuse, stigma, secrecy, anxiety and role reversal. 
When they understood what was wrong with their parents, they worked hard to 
protect themselves and their families from unwanted intrusion from public services. 
They report a reluctance to disclose their situation, and a fear of being taken into 
care when they were in contact with CPS. To disclose meant the same as letting your 
parents down. All the families had been in contact with CPS, but the participants 
mostly had negative accounts of the services they and their families had received. 
These findings are discussed in light of the emotional and symbolic significance of 
family ties and embeddedness in family. 


Keywords: parental substance use and mental health problems, young peoples 
accounts on child protection, the symbolic meaning of families 

Innledning 


Barneverntjenesten har en viktig funksjon når det gjelder å hjelpe barn 
og unge som vokser opp med store familiære belastninger. Når foreldrene 
er rusavhengige eller har alvorlige og langvarige psykiske helseproblemer, 
har ungdom behov for hjelp og sosial støtte. Samtidig vet vi at spesielt 
foreldreskap og rusavhengighet, men også foreldreskap koblet med psy- 
kiske helseproblemer, er forbundet med kulturell skam og problemer som 
foreldre og barn ønsker å holde skjult for omgivelsene (Backett-Milburn, 
Wilson, Bancroft & Cunningham-Burley, 2008; Delås, 2015; Halsa, 2018; 
Werner & Malterud, 2016). Ofte er mors eller fars rusproblemer eller psy- 
kiske helseproblemer en familiehemmelighet som det ikke snakkes om 
(Halsa, 2008; Wangensteen, Bramness & Halsa, 2018). I et forsknings- 
prosjekt jeg deltok i, har vi intervjuet 32 ungdommer og unge voksne 
om deres erfaring med å vokse opp i slike belastede omsorgssituasjoner 
(Mosaikkprosjektet).' Felles i nesten alle historiene til disse unge eller 
unge voksne er at de har levd årevis med bekymring for sine foreldre. 
Erfaringene deres spenner fra alvorlig omsorgssvikt, med mødre som 
forsvinner hjemmefra i ukesvis, hyppige partnerbytter og voldelige ste- 
fedre, til mindre alvorlige, men likevel belastende omsorgssituasjoner. 
Mange forteller at de selv etter hvert utviklet egne problemer - som at de 
var klassens klovn eller skulket skolen — og ulike typer psykiske proble- 
mer (Kommisrud, Söderström, Halsaa & Halsa 2019; Söderström, 2017; 
Wangensteen et al., 2018). 

I dette kapitlet vil jeg løfte frem disse ungdommenes erfaringer med 
barneverntjenesten. Barnevernet har et tydelig mandat knyttet til å sikre 
at barn og unge i belastede familier får god omsorg og trygge oppvekst- 
svilkår ved å tilby riktig hjelp til rett tid. Sentrale verdier i barnevernets 
lovgrunnlag er barns rett til å bli hørt, involvert og delta i spørsmål om 
eget liv. Dette er også behørig slått fast i FNs konvensjon om barns ret- 
tigheter og nedfelt i Grunnlovens paragraf 104. Likevel opplever mange 


1 — Mosaikkprosjektet var finansiert av Norges forskningsråd og hadde den engelske tittelen «Chil- 
dren living in families with parental illness and/or substance abuse: Participation, Competence 
Development and Social support». 

ungdommer i slike livssituasjoner at de verken blir sett, hørt eller hjul- 
pet på måter som de opplever som nyttige (Kufås, Faugli & Weimand, 
2015; Moore, McArthur & Noble-Carr, 2011; Sundfær, 2012; Templeton, 
Novak & Wall, 2011). Barnevernproffene har gitt mange vitnemål om at 
barneverntjenesten kom for sent inn - og om manglende informasjon og 
innflytelse (Forandringsfabrikken, 2017). 

Hvordan barn og unge snakker om sitt møte med barneverntjenesten, 
er selvsagt avhengig av når og i hvilken sammenheng spørsmålene blir 
stilt. I vår undersøkelse var vi opptatt av at ungdommene skulle fortelle 
om sine oppveksthistorier både innenfor familien, på skolen og blant 
jevnaldrende. Vi ønsket å høre historier om hva de hadde opplevd som 
vanskelig, og særlig om hva som hadde vært hjelpsomt og sosialt støt- 
tende. Barneverntjenesten var bare én blant flere hjelpeinstanser som var 
i kontakt med familiene. De fleste fortalte sine historier i retrospektivt lys 
og forsøkte å lage en sammenhengende livshistorie om seg selv. I dette 
kapitlet har datamaterialet blitt analysert med søkelys på hvordan barne- 
vernet kom inn i bildet, og på hvordan de unge husker tilbake og vurderer 
barnevernets innsats. 

Brukerundersøkelser om barns og unges erfaringer med barnevern- 
tjenesten gir andre typer data. Slike undersøkelser er gjerne rettet mot 
her-og-nå-situasjonenogharsøkelyspårelasjonentilsaksbehandlerogopp- 
levelsen av medvirkning i egen sak. En norsk kvalitetsundersøkelse blant 
barn som har vært i kontakt med barneverntjenesten (Oxford Research, 
2017) viser at det er ganske stor variasjon i barns og unges erfaringer, for 
eksempel når det gjelder det å bli hørt, og om tiltak de fikk, virket. Denne 
undersøkelsen viser at mange barn og unge hadde gode erfaringer med 
sin saksbehandler og med det barnevernet gjorde. Undersøkelsen viser at 
de yngste barna er mer fornøyd enn de eldste. De som har store og sam- 
mensatte utfordringer i sin omsorgsituasjon, er mindre fornøyd enn barn 
og unge med mindre utfordringer. De fleste vi har snakket med hadde 
sammensatte og store utfordringer. 

Dette kapitlet har et annet fokus enn slike brukerundersøkelser. Det 
søker å forstå disse ungdommenes synspunkter og erfaringer med bar- 
neverntjenesten i en bredere samfunnsmessig og sosiologisk kontekst. 
Et særlig søkelys rettes mot hvordan ungdommenes verdisyn knyttet til 

familie og tilhørighet kan være til hinder for at de søker og mottar hjelp 
fra barneverntjenesten. Nyere forståelser og begreper innen familie- og 
barndomssosiologi kan bidra til å få frem kulturelle verdier som er i spill 
når ungdommene skal håndtere sine foreldres vansker og problemer. Det 
er mange og sammensatte betingelser som virker inn på deres opplevelser 
og erfaringer. Disse kan ha større betydning enn det saksbehandlere i 
barneverntjenesten gjør i de konkrete møtene med de enkelte ungdom- 
mene. For eksempel vil familiens kulturelle verdi som sosialt og emosjo- 
nelt felleskap ha stor betydning for opplevelsen. 

I den empiriske delen av kapitlet viser jeg først frem hva ungdom- 
mene sa om sine erfaringer med barneverntjenesten, og deretter hvor- 
dan dette kan forstås i lys av hvordan barn får en gryende forståelse 
av foreldrenes problemer. Videre beskrives den lange prosessen før de 
deler sin bekymring og fortvilelse med noen som kan vise dem vei inn i 
hjelpeapparatet. 


Familiens symbolske betydning i barns oppvekst 


Idealbildet av familien er at den skal bidra til å skape stabilitet, trygghet 
og kjærlighet for barn som ellers lever en omskiftelig tilværelse på ulike 
arenaer. Noen forskere hevder at den senmoderne familien kan beskri- 
ves som et intimitetsreservat med en tendens til å overbelaste familiene 
med emosjonelle og sosiale krav (Dencik, Schultz Jørgensen & Sommer, 
2008). De fleste foreldre har klare forestillinger om hva barn trenger, og 
disse bildene av god barneomsorg blir forsterket av populærvitenskapens 
formidling av godt foreldreskap. Senmoderne familieliv med små barn er 
barnesentrert eller nærmest barnedefinert (Dencik et al., 2008). Barnas 
behov står i sentrum for foreldrenes streben etter å få et godt liv, og fami- 
lielivet reguleres av barnas behov. Disse og andre forskere hevder at det 
for eksempel er en moralsk forpliktelse i familierommet til alltid å sette 
barns behov i sentrum og til å ha disse som førsteprioritet når valg og pri- 
oriteringer skal gjøres (Brannen, Heptinstall & Bhopal, 2000; Duncan & 
Edwards 1999; Gillies, 2005; Hays, 1996). Det senmoderne foreldreskapet 
er et prosjekt som foreldrene, og da i særlig grad mødre, har et ansvar 
for å utforme på en måte som er til beste for barnet. Dersom man av 


156 


FAMILIEVERDIER I SPILL 


forskjellige grunner ikke greier å forvalte dette ansvaret på en forsvarlig 
måte, kan det føre til at barna utsettes for «fare». Normalitetsbildene av 
velfungerende familier har gjennom faglitteratur, profesjonsutøvere i vel- 
ferdssektoren, media, blogger og så videre, fått en enorm diskursiv makt 
som gjør det svært vanskelig å vise frem foreldrepraksiser som bryter 
med denne symbolske ordenen av selvfølgeligheter for god barneomsorg 
(Bech-Jørgensen, 1999) - eller det som Bruner (2002) kaller «det kano- 
niske kulturelle narrativet». Det kanoniske er det som er så selvfølgelig 
og vanlig at vi egentlig ikke tenker over det. Selv når foreldre strever med 
alvorlige psykiske helseplager, prøver mange å leve opp til idealet om det 
perfekte foreldreskap (Halsa, 2008, 2018), og dette gjelder i særlig grad 
mødre. I intervjuene jeg har gjort med mødre med psykiske helseplager 
(Halsa 2008, 2018), snakket de mye om hva de strevde med eller ikke fikk 
til i barneomsorgen. I nesten alle mødrenes fortellinger om sin tilkort- 
kommenhet var det tydelig at de forholdt seg til normer som i litteratu- 
ren har blitt benevnt som «barneoppdragelse som intensiv kultivering» 
(Lareau, 2011). Dette kom for eksempel frem ved at de, til tross for egne 
plager og økonomiske bekymringer, fortalte om sine mangler slik: «Jeg 
har ikke kunne glede meg sammen med dem», «jeg har ikke orket å lese 
for dem» eller «jeg har ikke orket å leke med dem» (Halsa, 2008). Det kan 
se ut til at disse mødrenes idealer for godt foreldreskap langt overgår det 
som i barnevernfaglig kontekst benevnes som «godt nok foreldreskap». 
Sosiologen Carol Smart (2007) har skrevet en bok der hun forsøker 
å begrepsfeste hva et familieliv kan være og bety i vår tid. I starten av 
boken drøfter hun hvorfor boken har fått tittelen Personal life, og hun 
begrunner dette med at familietilknytning preger folks liv og selvforstå- 
else hele livet, og på mange flere områder enn det som vi gjerne forbinder 
med familiepraksiser eller familieliv. Hun har utforsket og skrevet om 
hvor viktig den symbolske betydningen av familiehistorier er for indi- 
viders identitetsarbeid og forståelse av seg selv, og hun viser frem betyd- 
ningen av emosjonelle relasjonelle praksiser. Hennes bidrag har vært en 
motstemme til de som hevder at familiens betydning er svekket, og til 
det som i sosiologien ofte blir beskrevet som individualisering og valg- 
frihet (Beck, 1997; Giddens, 1991). Familierelasjoner er bestandige, og selv 
om ekteskap løses opp, er de biologiske og sosiale båndene mellom barn 


157 


KAPITTEL 8 


og foreldre grunnleggende og vedvarende. Dette er i tråd med familie- 
forskere som for eksempel Morgan (2019), Gillies (2005) og Lareau (2011), 
som alle understreker at selv om familiestrukturer endrer seg, er det stor 
grad av kontinuitet i familiens relasjonelle betydning. Det pekes også her 
på den dominerende makten bildet av den normale familien har, og på 
hvor viktig det er for folks identitet at de kan fortelle en respektabel fami- 
liehistorie fra sitt liv. Samtidig mener Smart (2007) at det har vært en 
overdreven tendens i sosiologisk litteratur til å rette oppmerksomheten 
mot tilhørighet, kjærlighet og omsorg når familielivet analyseres, og ikke 
på de negative sidene som tilhørighet og sterke relasjonelle bånd også kan 
ha. Hun bruker begrepet «the haunting power of blood relationship» for 
å illustrere at blodsbåndets makt kan oppleves som negativt og være van- 
skelig å fri seg fra, selv om man ønsker det. Det er forbundet med skam å 
bryte nære familiære bånd, sier hun. Et nærliggende eksempel kan være 
at dersom barn bryter kontakten med en eller begge av sine foreldre, vil 
alle forstå at i denne familien har noe ekstraordinært og uheldig skjedd, 
fordi det er så uvanlig at barn og foreldre ikke har livslang kontakt. 

Wilson, Cunningham-Burley, Bancroft og Backett-Milburn (2012) 
har gjort en undersøkelse blant 38 unge (16-25 ar) som har vokst opp i 
familier hvor en eller begge foreldrene har hatt rusproblemer. De retter 
det analytiske blikket mot disse ungdommenes relasjoner til foreldre og 
søsken. Undersøkelsen viser at selv om mange av ungdommene følte seg 
sveket av sine foreldre, var blitt kastet ut av hjemmet eller hadde liten 
kontakt med sine foreldre med rusproblemer, forsvarte de foreldrene og 
søkte etter tegn eller hendelser som viste at foreldrene likevel var glad 
i dem. De unge har en tendens til å idealisere familiebånd som det er 
lite styrke og hold i. Forskerne mener at denne idealiseringen kan skyl- 
des at det ikke finnes tilgjengelige kulturelle narrativer de unge eller 
unge voksene kan anvende for å fortelle sin oppveksthistorie når de har 
hatt det så vanskelig. Videre peker de på at det er problematisk for de 
unge å legitimere at de bryter familiebåndene til en sårbar mor eller 
far, som ofte kan være svært avhengig av sine barns hjelp eller tilsyn. 
De så også hvordan noen lagde seg alternative familienarrativer ved å 
etablere familielignende relasjoner med steforeldre, familievenner eller 
profesjonelle. 

Denne teoretiseringen og forskingen peker på viktigheten av å forstå 
de idealiserte verdiene som familie og familiebånd representerer i vår 
kultur, og familiens betydning for «embeddedness» (Smart, 2007) eller 
tilhørighet. Barn og ungdom som opplever foreldrepraksiser som bryter 
med normative standarder og forstyrrer og ødelegger emosjonelle bånd, 
har vanskeligheter med å forstå situasjonen sin. De har problemer med 
å oppsøke hjelp, og de glatter over disse normative bruddene så godt de 
kan. Dette er tematikken som belyses i den empiriske delen av kapitlet, 
men først redegjøres det kort for data og metode. 


Metode og datagrunnlag 


Intervjuene som danner grunnlaget for dette kapitlet, ble samlet inn til 
et stort forskningsprosjekt om barns erfaringer med å vokse opp med 
psykisk syke og rusavhengige foreldre. Prosjektet var finansiert av Norges 
forskningsråd og var et samarbeid mellom flere forskere og stipendiater 
på Høgskolen i Lillehammer. Vi kalte prosjektet Mosaikkprosjektet. Ett 
av delprosjektene rettet spesiell oppmerksomhet mot barns og foreldres 
erfaringer, og i forbindelse med dette prosjektet intervjuet jeg, kollega 
Kerstin Söderström og tre masterstudenter til sammen 32 barn, unge og 
unge voksne om deres livshistorier. 

De fleste deltakerne ble rekruttert gjennom ulike brukerorganisa- 
sjoner og via helsepersonell som hadde foreldrene eller ungdommene 
i behandling. Det var også noen som meldte seg selv etter at de hadde 
hørt oss snakke om tematikken. Den yngste som deltok, var 14 år, 
mens de fleste var i slutten av tenårene eller begynnelsen av tjueår- 
ene. Den eldste deltakeren var 32 år. Det er fire unge menn og 28 unge 
kvinner som har blitt intervjuet. Dataene ble samlet inn i tidsrommet 
2014-2015. 

For å gjennomføre disse dybdeintervjuene hadde vi utarbeidet en 
intervjuguide med åpne spørsmål. Vi la vekt på å få frem livshistoriene 
til informantene - om hvordan oppveksten og hjemmesituasjonen hadde 
vært, om skolehverdagen og om livet som ungdom. Vi var særlig opptatt 
av mestringsstrategier og av hvor de hadde søkt sosial støtte. Intervjuene 
ble tatt opp på bånd og transkribert. 

For å svare på problemstillingen er datamaterialet gjennomgått på 
nytt og analysert med henblikk på å få frem ungdommenes erfarin- 
ger med barneverntjenesten. Først fant jeg uttalelser som handlet om 
erfaringer med barnevernet. Deretter leste jeg gjennom intervjuene på 
nytt for å forstå disse erfaringene i lys av ungdommenes samlede nar- 
rativ. Jeg oppdaget da at alder hadde stor betydning for informantenes 
handlingsrom. Analysen fikk derfor en narrativ tilnærming, hvor tids- 
dimensjonen bandt hendelser sammen (Jansen, 2013), og hvor målet 
var å gå dypere inn i den enkelte historien og forsøke å forstå hvordan 
ulike hendelser og handlinger er bundet sammen. Sentrale elementer 
i det enkelte narrativet er historiens plott, sentrale aktører og viktige 
vendepunkter (Bruner, 1990). Plottet jeg var på jakt etter i denne analy- 
sen, var ungdommens kontakt og erfaringer med barneverntjenesten. 
Disse erfaringene forstås i lys av ungdommenes fortellinger om sin 
forankring i kjernefamilien og sin avhengighet av foreldrene, men 
også ut fra at alder har betydning for hva de forstår av måten egne 
vansker henger sammen med foreldrenes problemer på. De har det 
vondt, de forstår gradvis at det er foreldrenes problemer som påfører 
dem belastningene, men forankringen i kjernefamilien og avhengig- 
heten av foreldrene gjør det nesten umulig for dem å hjelp hos andre. 
Kategoriene i analysen har derfor tidsdimensjon som organiserende 


prinsipp. 


Ungdommens erfaringer med barneverntjenesten 


Alle ungdommene som deltok i denne undersøkelsen, hadde felles 
erfaringer med å oppleve belastninger knyttet til mors eller fars rus- 
problemer eller psykiske lidelser. De hadde en følelse av at disse erfa- 
ringene ga dem en annerledes oppvekst enn andre barn. De forteller 
om mange vonde og svingende følelser, redsel, uforutsigbarhet og stort 
ansvar for småsøsken. Gjennomgående i alle historiene er at de har følt 
seg ensomme og alene med sine opplevelser og sitt strev. De har ikke 
kunnet snakke med noen, enten fordi de selv ikke har villet det, eller 
fordi ingen inviterte dem til å snakke om det. Alle forteller at det var 
først da de ble tenåringer, at det var mulig for dem selv å oppsøke eller 

ta imot hjelp fra andre enn nære slektninger. Men heller ikke da visste 
de hvem de skulle gå til, eller hvor de skulle oppsøke hjelp. 

Mange forteller at familien har vært i kontakt med barnevernet i kor- 
tere eller lengre tid i oppveksten. De aller fleste ungdommene beskriver 
kontakten i negative termer. Felles for mange var opplevelsen av at barne- 
vernet kom for sent inn. Ei jente med skilte foreldre og en alvorlig psykisk 
syk mamma forteller om dette slik: 


Pappa tok kontakt med barnevernet fordi han var bekymret for mamma sin 
helsetilstand og at vi bodde hos henne. Men de kom inn for seint til at det 
kunne være noen hjelp. Hvis de skulle gjort noen forskjell, skulle det skjedd 
mye før. Jeg skulle jo snart flytte når de kom, jeg gikk siste året på videregående. 
(Jente, 19 år) 


Mange husker at barnevernet kom på besøk i familien, men de er sterkt 
kritiske til at dette var planlagte tilsyn, for da ble huset satt i stand, og alle 
spor ble fjernet. En ung mann forteller: 


De gangene barnevernet var koblet inn hos oss når jeg var liten, ga de 
alltid beskjed, og da var mamma i «forklemodus», som jeg pleide å si. 
Da hadde hun vasket og bakt boller og - ja, det ble aldri gjennomskuet. 
(Gutt, 26 år) 


Det er også mange historier om at barnevernet var inne i familien en 
periode, men så skjedde det en bedring — ved at far kom på banen, at 
mor tok imot behandling, eller at en rusfri stemor eller stefar flyttet inn 
i hjemmet. Ifølge flere av ungdommene kunne slike endringer føre til at 
barneverntjenesten henla saker eller ikke undersøkte skikkelig hvordan 
forholdene var i hjemmet. Veldig mange beskrev hvordan de selv var med 
på å skjule foreldrenes rusbruk, og at de selv ikke fortalte om hvor van- 
skelig de hadde det. Ei jente (23 år) utrykte seg slik: «Barnevernsbarn er 
noen av de mest troverdige løgnere du kan komme over.» I hennes familie 
hadde barnevernet vært involvert siden hun gikk i barnehagen, med til- 
tak som urinprøve av mor og anmeldte og uanmeldte besøk. Da jenta var 
ti år, ble hun flyttet i fosterhjem på grunn av mors rusbruk. Hun flyttet 
tilbake til mor etter to år fordi det oppsto problemer i fosterfamilien. Hun 
forteller: 


161 


KAPITTEL 8 


Jeg var noen ganger på barneverntjenesten da [etter å ha flyttet hjem], og de 
spurte hvordan det gikk, og jeg sa «bra». Og de spurte «drikker hun ikke len- 
ger?», og jeg sa «nei». Og de sa «så bra, da avslutter vi saken, da». Det var alt. 
De var ikke hjemme og sjekket. Og her tenker jeg at det er noe galt. Dette hadde 
pågått i ti år, og så avslutter de slik. Barn er jo opptatt av å holde ting skjult og 


si at alt er bra. 


I ungdommenes fortellinger har barnevernet en perifer rolle. Noen hus- 
ker konkrete episoder, andre har skjønt i ettertid at «siden jeg hadde et 
besøkshjem, må jo barnevernet ha vært inne». Andre igjen forsto først 
at barneverntjenesten hadde hatt en rolle i familien når de begynte å 
undersøke «egen sak» som voksne. Nesten ingen husker navn på saks- 
behandlere de har møtt, og de blir uklare og vage når de skal fortelle om 
hvordan barneverntjenesten var involvert. I sine historier knytter de egne 
erfaringer med barneverntjenesten sammen med sin egen og foreldrenes 
måte å håndtere belastningene på. Mors eller fars problemer var ikke noe 
som ble snakket om i familiene. De fleste ungdommene måtte selv pusle 
sammen brikker for å forstå at noe var galt, og når de forsto hva som 
var galt, var det viktig å hjelpe foreldrene med å holde denne innsikten 
innenfor hjemmets fire vegger. 


Gryende forståelse - å pusle sammen brikkene 


Små barn er prisgitt sine omsorgspersoner. De forstår verden på bak- 
grunn av praksiser i de familienære situasjonene, og den verdenen de 
blir kjent med der er de rammene som fremstår som normale for dem 
(Bruner, 1990). Dette gjelder også for dem som i ettertid forteller om en 
kaotisk oppvekst knyttet til vold og omfattende rusbruk hos foreldre. 
Når de ser tilbake i dag, er det mange som husker episoder fra de er 
ganske små, og noen sier at minnene er veldig konkrete og knyttet til 
spesielle episoder. De begrunner dette med at det er så mange vonde 
følelser knyttet de tidlige barndomsopplevelsene. Likevel forsto de 
ikke da at noe var galt. Sitatene nedenfor viser hvordan to unge menn 
reflekterer over sin egen normalitetsforståelse etter at de har blitt unge 
voksne. 

Jeg husker at det var trist, og at det var mye redsel - men det sluttet etter en 
stund. For det var bare sånn det var — det var normalt — det skjedde jo hele 
tiden. Jeg har lest om omsorgssvikt i bøker, men det kjentes ikke slik — det var 
voldsomt, men ikke ekstremt. Men jeg hadde jo ikke noe å sammenligne med 


heller, for jeg har aldri opplevd noen annet. (Gutt 26 år) 


Og jeg kan jo si, mildt sagt, at på det verste var det et helvete hjemme hos oss. 


Men det var ikke et helvete den gangen. Det var livet. (Gutt 23 år) 


Mange forteller at de først forsto at noe var galt hjemme da de fikk venner 
som de kunne være med hjem, og da de begynte å sammenligne med 
hvordan andre hadde det. Ei jente som hadde en pappa med alvorlig psy- 
kisk lidelse, forteller at hun riktignok hadde blitt fortalt at pappaen var 
syk da hun var ganske liten, og hun sier videre: 


Da forsto jeg ikke så mye annet enn at vi plutselig måtte reise fordi pappa var 
sint. Da så jeg på oss som en normal familie. Men plutselig forsto jeg at jeg 
aldri hadde levd i en normal familie. Det var på ungdomsskolen det gikk opp 


for meg. 


I vårt materiale kan det se ut som at ungdom med foreldre som ruser seg 
med alkohol, forstår familieproblemene tidligere enn andre. Til forskjell 
fra piller eller illegale rusmidler er alkohol er et kulturelt akseptert rus- 
middel som kan inntas med barn til stede, med synlige flasker på bordet. 
Barna kan se at foreldrene forandrer seg, og det kan knyttes til en konkret 
hendelse. En av informantene fortalte om dette: 


Jeg var veldig liten da jeg forsto at mamma og pappa drakk. Det er en helt spe- 
siell sans man utvikler. Jeg kunne høre på telefonen om de hadde drukket en øl. 
Og jeg kunne høre på skritt når jeg hadde lagt meg - om hvor fulle de var. Og på 
måten de åpnet og lukket dører på. (Voksen datter til to rusavhengige foreldre) 


Mange opplevde det som en lettelse å forstå. Innsikten gjorde det mulig 
å gi mening til absurde hendelser og svik. Typisk for mange barn i slike 
livssituasjoner er at de tror det er deres feil at foreldrene er lei seg, sinte 
eller oppfører seg rart (Delås, 2015; Halsa, 2008; Velleman & Templeton, 
2016). Når de skjønner at det er sykdom eller rusavhengighet, kan det 
frata dem skyldfølelse. Samtidig er det mange som opplever en stor sorg 

når de erkjenner problemet. Dette er i tråd med funnene i undersøkel- 
sen til Wilson og kollegaer (2012) om ungdom som vokser opp med rus- 
problemer hos foreldrene. Noen ble også veldig redde. Spesielt gjaldt det 
for dem som hadde foreldre som brukte illegale rusmidler. Frykten for at 
foreldrene kunne komme i fengsel, for at de kunne ta overdose, og for at 
noen skulle oppdage det, var spesiell for disse barna. 


Å forstå, men ikke kunne gjøre noe med det 


Når ungdommene forsto hva som var feil, ble det viktig for dem å holde 
det hemmelig, og at andre ikke skulle få vite og se hva som skjedde i 
familien. De fleste går på ungdomskolen når erkjennelsen kommer, og 
de forteller om angst, smerte, sinne, fortvilelse og taushet. De forteller 
om mobbehistorier og ensomhet. Flere har også detaljrike historier om 
mestringsstrategier, som å dukke inn i litteraturens univers eller høre på 
musikk med gode tekster som åpner opp for gjenkjennelse og viser at 
noen har forstått - eller å lukke seg inne på rommet med hodetelefoner 
og film og stenge verden ute. Alle ungdommene har historier om hva de 
gjorde for å dempe vanskene. For noen var dette aktiviteter og interesser 
som vi vanligvis vurderer som positive, mens andre fant rusen, pillene 
eller barberbladet. Felles for de fleste er at de er helt alene og ikke har 
noen å snakke med om hjemmesituasjonen. 

Noen ble instruert av foreldrene til ikke å si noe til andre, mens det for 
andre var en selvfølge at de ikke måtte fortelle, slik som for denne gutten: 


Jeg har gjort alt for å unngå barnevernet. For jeg visste de ville ødelegge fami- 
lien, at de ville splitte oss. Og mor hadde sagt til meg at jeg ikke måtte fortelle 
andre om det som skjedde hjemme. «Det må du ikke si til noen», sa hun ofte 
til meg. Til ingen. Og det ordet holdt jeg til den dagen [da han fortalte alt til en 
lærer]. (Gutt, 23 år) 


Ei ung jente (17 år) som har vokst opp med en enslig mor med store alko- 
holproblemer og et tett familienettverk, forteller om hvor umulig det 
var for henne å si ifra til farmor om hvordan hun hadde det hjemme. 
Hun har hatt feriesamvær med far, som bor på en annen kant av landet. 
Hun er fortvilet over morens rusbruk, og hun sier at hun har vært redd, 

innesluttet og deprimert av alt ansvaret og av det ustabile livet hjemme. 
Hun sier: 


Pappa trodde alt var i orden, siden jeg ikke fortalte noe. Farmor har jeg alltid 
hatt mye kontakt med, men jeg fortalte det ikke til henne heller. For jeg ville 
ikke at hun skulle få et negativt forhold til mamma. Både hun og tanta mi visste 
at mamma hadde hatt alkoholproblemer før, men jeg løy og sa at jeg hadde det 
bra. Jeg hadde noen ganger lyst til å fortelle, men følte jeg ville skade mamma 
med det ... Et barn greier ikke å si ifra når det er noe med foreldrene deres. De 


vil nekte og si «nei, vi har det kjempebra». 


Det er mye som står på spill for mange av disse ungdommene, noe som 
gjør det umulig å fortelle til andre. De er redde for å splitte familien, som 
gutten ovenfor. De vil beskytte sine foreldre, som de bor hos, er glad i og 
avhengige av. Sitatet nedenfor illustrerer dette relasjonelle avhengighets- 
forholdet. Denne jenta, som ble satt i kontakt med barnevernet da hun 
var 13-14 år, sa: 


Vi snakket med en der nede [i barneverntjenesten], og han spurte om jeg var 
interessert i å flytte til et fosterhjem. Så spurte han om jeg ville levere bekym- 
ringsmelding. Jeg sa nei, for jeg var ikke forberedt på det, og jeg ville det jo 
heller ikke. Jeg kunne ikke backstabbe mamma. Min tillit lå jo hos henne. 


Og der endte saken så langt. Først to-tre år senere fikk denne jenta 
hjelp til å flytte ut fra det hun selv opplevde som en veldig ulykkelig 
familiesituasjon. 

I profesjonelt arbeid og i forskning med barn og unge forklares ofte 
ungdommens taushet og hemmeligholdelse med lojalitet til foreldrene. 
Vi ser av sitatene ovenfor at det også handler om ungdommens sterke til- 
knytning og tilhørighet til egen familie - om blodsbåndenes betydning, 
som Smart (2007) skriver om. Hvilke historier det er mulig å fortelle om 
foreldrene sine, har også betydning for egen identitet og for hvordan de 
presenterer seg for andre. Ei jente (17) som hadde en pappa som perio- 
devis var alvorlig psykotisk, sa at hun fortalte vennene sine at faren var 
psykisk syk, men likevel måtte noe holdes skjult av hensyn til pappa og 
henne selv. Hun sa: 

Ingen må få se pappa når han kjefter, og høre hva han sier, det har jeg aldri sagt 
til vennene mine, for jeg vil ikke at de skal få et slikt inntrykk av pappa. At han 
bruker slike ord. For har de sett det, så har de sett det for alltid. 


Hvis noen så hvordan faren var når han var psykotisk, ville altså bilder av 
den normale pappaen forsvinne - og derved også det normalitetsbildet 
vennene hadde av familien og henne selv. Dette sitatet illustrerer hvordan 
ungdoms identitetsforhandlinger er nært knyttet til familien de kommer 
fra, og hvordan familiebildet utgjør en sentral del av ungdommens eget 
selvbilde. 


Å åpne opp og endelig fortelle 


Noen utviklet etter hvert så store egne problemer at de oppsøkte eller ble 
henvist til psykolog eller terapi. Noen måtte bli voksne og flytte hjemme- 
fra før de kunne ta tak i sine historier. Som en sa: «Jeg bare venta til jeg 
kom i en alder hvor jeg kunne bestemme sjøl.» Og mange av disse fikk 
etter hvert hjelp i terapirommet eller fra selvhjelpsgrupper. Men det er 
også en del informanter som forteller at de på slutten av ungdomskolen 
eller i begynnelsen av videregående ble fanget opp av en årvåken lærer, en 
bekymret venninne eller kjæreste. Jenta som ovenfor fortalte om at hun 
ble fulgt til barnevernet da hun var 13-14 år, fortsetter sin historie slik: 


To år etter tok min venninnene meg med for å snakke med en sosialarbeider 
som vi kjente fra skolen. Da måtte jeg tenke på meg selv, ellers vet jeg ikke hva 
som hadde skjedd. Han leverte bekymringsmelding til barnevernet. Jeg synes 
det var veldig skummelt at barnevernet ble kontaktet. Jeg var usikker og tvilte 
på meg sjøl, om dette var lurt, og om det var verdt det. Jeg lurte på om jeg hadde 


det ille nok til at det var greit å gjøre det. 


Denne jenta var en av veldig få som ble hjulpet i kontakt med barnevernet 
da hun var 16 år. Sitatet viser den høye terskelen ungdommene hadde for 
å søke hjelp hos barnevernet. Mange gir utrykk for tanker om at det å ta 
kontakt med barnevernet betyr at de forråder sine foreldre, og at det er en 
egoistisk handling. For en del var det tilfeldigheter som gjorde at lærere 
på skolen oppdaget problemene hjemme. En gutt beskriver seg selv som 

en pliktoppfyllende elev. En dag hadde han ikke fått gjort lekser, og han 
ba om å få snakke med læreren for å fortelle at han ikke hadde fått gjort 
hjemmearbeidet sitt: 


Jeg ba læreren om en samtale, og så begynte jeg å grine. Og da hørte han på 
meg. Jeg fortalte om situasjonen hjemme, og at jeg ikke orket mer. Han sa til 
meg at jeg kunne gå ned til barnevernet etter skolen. Så ringte han og gjorde en 
avtale. Jeg møtte en dame som var pent kledd. Og vi snakket, og hun spurte meg 
hva slags familie jeg kunne tenkte meg - om de skulle ha hund, om det skulle 
være flere barn. Jeg husker jeg kom hjem og måtte på do, og da spurte jeg meg 
selv om det var siste gang jeg skulle tisse på denne doen. Om jeg kom til å se 
brødene mine mer - og kanskje heller ikke mor, for jeg hadde ødelagt forholdet 


mellom oss. Og jeg visste ikke hva som var best for meg. 


Svært mange av de som avslørte de vanskelige hjemmeforholdene som 
16-17-åringer, brukte ord som «jeg orket ikke mer», «jeg hadde det så 
vondt», «jeg måtte tenke på meg sjøl», «jeg trengte desperat noen å snakke 
med». Likevel var det å gå selv til barneverntjenesten siste utvei og en 
avgjørelse som ungdommene mente kunne splitte familiene og ødelegge 
relasjonen til foreldrene. Å kontakte barnevernet var i mange av disse 
ungdommenes øyne det samme som å svikte foreldrene. Barneverntje- 
nesten ble av de færreste sett på som en relevant hjelpeinstans. 


Diskusjon 


Selv om ungdommenes oppveksthistorier er forskjellige og har mange 
nyanser og stor variasjon i hvor tunge belastninger de har opplevd, er det 
likevel noen fellestrekk ved nesten alle historiene. For det første er det 
den ekstremt lange og kronglete veien frem mot å forstå og erkjenne for 
seg selv at det er noe galt med mamma eller pappa. For det andre er det å 
vite hvordan man skal opptre for å holde denne kunnskapen for seg selv. 
For det tredje er det å finne frem til adekvat hjelp når behovet blir akutt, 
og samtidig avveie dette mot hensynet til foreldrenes integritet. Ved å 
fortelle sin historie om egen uro og foreldrenes rus og psykiske vansker 
havner de utenfor vår kanoniske kulturelle fortelling om familier, for- 
eldre og barndom. Dette er en gedigen verdikollisjon mellom hvordan 

det burde være, og hvordan det er. Barna og ungdommene blir overlatt 
til seg selv for å takle de mange misforholdene - misforholdet mellom 
hva de trenger og hva de får, mellom hva de andre tror og hvordan det er, 
mellom behovet for beskyttelse og trygghet og redselen for hva som skjer 
hvis de forteller, mellom hensynet til seg selv og hensynet til forelderen 
eller familien. Det tydelige budskapet i alle historiene er at «barn greier 
ikke å fortelle». De sier ikke dette fordi de ser på seg selv som offer eller 
passive aktører. Fortellingene viser snarere det motsatte — at tausheten 
eller «løgnene» er en aktiv strategi for å beskytte og ta vare på foreldrene 
og sin egen plass i verden. De viser, på en entydig måte, familiens sterke 
symbolske verdi (Smart, 2007). 

Historiene til disse ungdommene bryter med diskursen eller ideen 
om den lykkelige barndommen (Hennum, 2002). Diskurser bestemmer 
mulighetsrom for hvem disse ungdommene kan være, og ved å holde 
skjult for omverdenen hva som skjer hjemme, kan ungdommen skape et 
bilde av seg selv som en vanlig ungdom. Ifølge Smart (2007) er forank- 
ringen i familie og slekt helt grunnleggende for menneskers selvforstå- 
else og identitetsarbeid. Slekt og familie utgjør ifølge henne et spindelvev 
av relasjoner og emosjoner som unge mennesker er så innvevd i at det 
blir umulig for dem å bryte ut. «Du forteller om deg selv når du forteller 
om din familie», sier hun, et sitat som tydelig illustrerer familiebåndets 
betydning for identitetsdanning (Smart, 2007, s. 86). For å forstå ung- 
dommens problemer med å ta kontakt med barnevernet, og at noen «gjør 
alt for å unngå barnevernet», må vi forstå de idealiserte verdiene familie- 
tilhørighet representerer i vår kultur. Denne kunnskapen hjelper oss til 
å forstå de refleksjonene som gutten som fortalte at han hadde vært på 
barnevernet, gjorde etter det første besøket. Han tenkte at dette besøket 
kunne medføre at han måtte flytte, bytte hjem og do, og at han kunne 
miste kontakten med brødrene og mor. 

Historien til denne gutten og en del av de andre ungdommene viser 
også at barneverntjenesten blir sett på som en instans som splitter barn 
og foreldrene. Dette er ikke en forestilling som finnes bare blant inn- 
vandrerfamilier, men også blant barn og unge som trenger den hjelpen 
barnevernet kan tilby. Ungdommenes fortellinger viser frem barnever- 
nets legitimitetsproblemer. Tjenestens samfunnsmandat er både hjelp og 

kontroll. Det som kommer frem i intervjuene, er at forholdet til barne- 
vernet er preget av stor ambivalens. Ungdommene er klar over at de har 
behov for hjelp, samtidig som kontakten med barnevernet har uønskede 
konsekvenser, som at de kan miste kontakt med familiemedlemmer eller 
ødelegge relasjonen til foreldre. 

Et påfallende funn i denne undersøkelsen er at til tross for at mange 
av ungdommene beskriver oppvekster med vold, omsorgssvikt og å bli 
forlatt hjemme alene, har barnevernet en svært perifer plass i oppvekst- 
historiene. Dette er i tråd med Jansen (2019) sine funn. Hun har intervjuet 
tolv ungdommer som har bodd på barneverninstitusjoner. Ungdommene 
ble intervjuet tre ganger over en periode på 15 måneder. Jansen har analy- 
sert datamaterialet med utgangspunkt i hvilken betydning ungdommene 
tillegger barnevernet i sine historier om eget dagligliv. Hun sier at det var 
store variasjoner i hvor mye ungdommene snakket om barnevernet, men 
at det i mange av intervjuene var fraværet av referanser til barnevernet 
som overrasket mest. Jansen sier at det å være i kontakt med barnevernet 
assosieres med det å være problembarn. En grunn til at ungdommene 
tematiserte barnevernet negativt eller ikke i det hele tatt, kan være at de 
prøver å vri seg unna merkelappen «problembarn», og dette kan der- 
ved forstås som en form for identitetsarbeid. Når barn som bor under 
omsorgsregimer som barnevernet har ansvar for, snakker lite om barne- 
vernet er det kanskje ikke så underlig at barnevernet er en tematikk som 
fikk liten plass i våre ungdommers fortellinger. 

I innledningen til dette kapitlet pekte jeg på at barns rett til å bli hørt 
og til å delta i egen sak er en svært sentral verdi i barnevernets lovgrunn- 
lag. Med bakgrunn i disse ungdommenes fortellinger om hvordan de 
benekter og lyver om egne foreldres problemer, stilles barneverntjenesten 
overfor store utfordringer, kanskje særlig knyttet til verdien av barns 
medvirkning og til hvordan de skal få ungdommene i tale om foreldre- 
nes problemer - og om de konsekvensene dette har for barns og unges 
oppvekstsituasjon. Spørsmålet man kan stille, er hvordan barnevernet 
kan legge til rette for barns og unges medvirkning samtidig som disse 
ungdommene gis muligheten til å ivareta sin egen og foreldrenes integri- 
tet og retten til et familieliv. Her er det ingen enkle svar, men det krever 
tid og varsomhet å bygge opp en trygg relasjon som innebærer at barn 

kan fortelle om sine foreldres vansker, uten at de føler at de utleverer og 
baksnakker personer de føler seg sterkt knyttet til. 

Abstract: This chapter describes and evaluates the model of medical simulation as 
a learning strategy to handle complex, value-laden situations and decisions in child 
protection. Participants were bachelor students in social work and practitioners 
from different health and social services. The topic of scenario training was mul- 
tidisciplinary teamwork in separating newborns and parents at the maternity ward 
with aims to: 1) stimulate ethical and professional reflexion and improve skills in 
interdisciplinary teamwork, and 2) combine education and practice to improve 
both. The theoretical framework is inspired by Lave's theory of situated learning 
and Jeffries’ simulation theory. A qualitative, action-oriented research strategy was 
used. The simulation served simultaneously as education, as-if real practice, and 
research. Reflection notes, participant observations, debriefing discussions between 
the participants, and an electronic feedback questionnaire provided the data. 174 
students and 110 professionals participated in a total of 30 small group simulations. 
Feedback showed that participants believed that simulation would enhance their 
self-confidence and competence in real-life situations. Students experienced the 
scenario training as making practical sense of theory and teaching. Many saw this 
as a preparation step to their future profession. Results indicate that scenario train- 
ing strengthened mutual respect and the ability to consider multiple perspectives. It 
provided a safe, structured, collaborative situation with potential to lower tensions 
and value conflicts between professions. 


Sitering av denne artikkelen: Söderström, K. & Sandvig, A. (2020). «SIM spedbarnevern og forel- 
drestøtte»: Simulering av tverrfaglig samarbeid i verdiladde og sårbare situasjoner. I H. Nordby & 
A. Halsa (Red.), Verdier i barnevern (Kap. 9, s. 173-197). Oslo: Cappelen Damm Akademisk. https://doi. 
org/10.23865/noasp.103.ch9 

Lisens: CC BY-ND 4.0 

Barnevern, et ubestridt gode og 
et nødvendig onde 


Vern om familietilhorighet og retten til privatlivets fred — og å sikre barn 
tilstrekkelig beskyttelse når omsorgssituasjonen vurderes som skadelig — 
er en krevende balanseøvelse. Vanskelige avveiinger og mulige verdikon- 
flikter ligger innebygd i barnevernets sentrale førende prinsipper: barnets 
beste, det biologiske prinsipp og prinsippet om minste mulige inngripen 
(Netland, kapittel 3). Barnevern er ikke barnevernets eneansvar, men 
et samfunnsansvar. Det er alle voksnes moralske ansvar, og helse- og 
omsorgstjenestenes lovpålagte ansvar, å melde bekymring og samarbeide 
for gode løsninger til barnets beste. 

Men i praksis er tverrfaglig samarbeid i barnevernssaker ofte vanskelig 
og spenningsfylt. Barnevernets samarbeidsparter trer inn i samarbeidet 
med sine respektive posisjoner, fagkunnskap og juridiske mandat. Dess- 
uten har hver yrkesgruppe og tjeneste utviklet spesifikke kjerneverdier 
som farger deres faglige forståelse og yrkesetikk (Nordby, kapittel 4 i 
denne boken). At det oppstår spenninger og verdikollisjoner i tverrfaglig 
samarbeid i barnevernssaker, er å forvente. Dette kapitlet fokuserer mer 
på utvikling av samarbeidskompetanse og forståelse for hvordan baken- 
forliggende verdier og holdninger spiller seg ut på samarbeidsarenaer, 
enn på selve innholdet i verdikonfliktene. Det handler om tverrfaglig 
simulering som metode for å forstå og håndtere tverrfaglig samarbeid i 
en komplisert, sjelden og verdiladd barnevernsoppgave, nemlig spedbar- 
nevern og separasjon av mor og barn like etter fødsel. 

De sentrale verdikonfliktene er allerede beskrevet i kapittel 7 (Söder- 
ström) som tre ulike perspektiver og posisjoner: et medisinsk, et psykososi- 
alt og et barnevernfaglig. Den medisinske posisjonens oppgaveforståelse er 
først og fremst å behandle og lindre lidelse hos den som defineres som pri- 
merpasient. Eller, som her, å støtte en gravid gjennom svangerskapet og gi 
omsorg og pleie til mor og barn etter fødselen. Barneverntjenesten vil med 
dette utgangspunktet kunne oppfattes som brutal, mens fra barnevernets 

posisjon kan behandlingsprofesjonene oppfattes som unnvikende og uan- 
svarlige med tanke på barnets ve og vel. En akutt separasjon kan komme 
i konflikt med helsepersonells verdsetting av relasjonen til pasienten eller 
barselpersonalets forståelse av egen rolle og fagetikk. Dette er satt på spis- 
sen, for barnets beste er et førende prinsipp for alle involverte parter. Like- 
vel vil ulike fagfolk kunne komme frem til ulik vektlegging av hva som er 
viktigst og riktigst å gjøre. Motstridende verdier former handlingsprefe- 
ransene, og det oppstår en verdikonflikt (Nordby, 2017). 

Separasjon av mor og nyfødt barn er en sterk inngripen i en særde- 
les inntrykksøm, meningsmettet og privat familiesituasjon. Barnet er 
fullstendig avhengig av omsorgspersonen(e). Mange vil oppfatte en 
atskillelse på fødestuen som naturstridig og på tvers av grunnleggende 
antakelser og verdier i samfunnet. Den europeiske menneskerettighets- 
domstol (EMD) uttrykker at en slik separasjon krever en eksepsjonell 
sterk begrunnelse (Freel, 2010). Ferske EMD-dommer (Søvig, 2019) som 
anerkjenner behovet for inngrepet, er likevel kritiske til det som skjer 
etter separasjonen. Men beskyttelse av barn i fare er en like sterk «mage- 
følelse» og samfunnsverdi, og manglende beskyttelse vekker i like stor 
grad moralsk fordømmelse. 

Akutt omsorgsovertakelse ved fødsel er således en fortettet, verdiladd 
situasjon som stiller store krav til de profesjonelle aktørene. Vi vet at det 
lett oppstår konflikter, men vi kan mindre om hvordan spenninger og 
verdikonflikter kan forebygges og håndteres. Jo mer inngripende tiltak, 
desto mer belastende er det å forvalte en skjønnsbasert beslutning. Dette 
«skjønnets byrde» (Grimen, 2008) har gitt opphav til kvalitetssikrings- 
systemer og prosedyrer som beslutningsstøtte. Tanken er at beslutnin- 
gene blir mer systematiske og bedre - og mindre avhengig av personlig 
og faglig skjønn. Fagpersonen får mindre ansvar for sin skjønnsutøvelse 
så lenge prosedyrene er fulgt. 

Læringsprosjektet vi presenterer her, har som mål å utvikle gode tverr- 
faglige praksiser ved omsorgsovertakelse ved fødsel ved å lære, øve og 
reflektere sammen. Antakelsen var at opplegget kan overføres til andre 
av barnevernets oppgaver, for eksempel uanmeldte hjemmebesøk, andre 
akutte omsorgsovertakelser, formidling av vanskelige beskjeder, håndte- 
ring av trusler og konflikter og samtaler med barn i ulike aldre. Prosjektet 

«SIM barnevern og foreldrestøtte» prøver ut simulering som læringsme- 
tode for utvikling av faglig refleksjon og god praksis, hvor omsorgsover- 
takelse ved fødsel brukes som case. 

Kapitlet henger sammen med kapittel 7 (Söderström), som beskriver 
hvordan et tverrfaglig arbeid rundt den gravide «Maria» utviklet seg 
gjennom spenninger og konflikter, men til slutt landet i en felles forstå- 
else. Hovedlinjene i spenningene oppsto mellom helse, behandling og 
barnevern og - ikke uventet - mellom de som primært hadde ansvar for 
mor, og de som hadde barnets ve og vel som sitt mandat. I dette eksem- 
plet løste konfliktene seg, kanskje hjulpet av den nøytrale veilederen. 
Den beskrevne samarbeidsprosessen var dessuten strukturert med tid og 
rom for felles refleksjon og likeverdig deling av synspunkter i en kollegial 
omgangs- og organisasjonsform. 

Vår antakelse er at en likeverdig, kollegial arbeidsmåte er under særlig 
press i kompliserte barnevernbeslutninger og -tiltak. Hjelpeapparatet har 
sine hierarkier. Tverrfaglig samarbeid er nødvendig, men krevende. Spen- 
ninger mellom barnevernet og samarbeidende helse- og omsorgstjenester 
er vanlig (Munro, 2011). Vi antar videre at jo mer verdiladd saksinnhold, 
desto sterkere potensial for samarbeidskonflikt. Troen på at konstruk- 
tivt, likeverdig tverrfaglig samarbeid kan styrkes gjennom læring og 
erfaring, er én sentral begrunnelse for prosjektet «SIM spedbarnevern og 
foreldrestøtte». SIM er her en forkortelse for simulering, eller medisinsk 
simulering, som er en strukturert ferdighets- og samhandlingstrening i 
et virkelighetsnært scenario (Gaba, 2004). Prosjektet er i tillegg motivert 
ut fra følgende spørsmål: 


1) Hvordan kan utdanningene forberede studenter på kompleksiteten 
i tverrfaglig samarbeid og gi dem forståelse for fag- og verdirelaterte 
spenninger? 

2) Hvordan kan studenter og det tverrfaglige praksisfeltet få erfaring 
med noe så vanskelig og sjeldent forekommende som omsorgsover- 
takelse ved fødsel? 

3) Kan en felles SIM «treningsarena» bidra til ny kunnskap om samar- 
beid i krevende barnevernarbeid, stimulere refleksjon og omdannes 
til bedre praksis? 

«SIM spedbarnevern og foreldrestøtte» er altså et undervisningsopplegg 
for studenter, et trenings- og kompetansehevende tiltak for fagfolk og et 
forsknings- og fagutviklingsprosjekt. Koblingen av studenter og fagper- 
soner ble gjort for å knytte utdanning og praksis nærmere sammen, og 
for å gjøre opplegget mer realistisk for begge parter. Ved siden av å trene 
på det som er sjeldent og ekstra vanskelig, var læringsmålene forankret i 
verdien av god kommunikasjon, godt samarbeid og respekt samt ivare- 
takelse og rettsvern for mennesker som utsettes for inngrep mot sin vilje. 
Undervisningsprosjektet er, i likhet med prosjektet Nattergalen beskre- 
vet av Roland, (kapittel 10), en praktisk, erfaringsbasert læring som gir 
studenter mulighet til å identifisere, forstå og håndtere verdikonflikter. 
I Nattergal-prosjektet handler det om spenninger og verdikonflikter 
mellom kulturer. I «SIM spedbarnevern og foreldrestøtte» handler det 
om vanskelige oppgaver og potensielle verdikonflikter mellom ulike 
profesjoner. 

I det følgende beskrives koblingen til barnevernets samfunnsman- 
dat og kompetansekrav. Så begrunnes behovet for situert, praksisnær 
læring og ønsket om å studere en lite synlig del av barnevernets opp- 
gaver. Deretter forklarer vi de læringsteoretiske antakelsene om simule- 
ring, hvordan «SIM spedbarnevern og foreldrestøtte» ble gjennomført, 
og vår forskningsstrategi. Til slutt presenteres og diskuteres deltakernes 
erfaringer. 


Forberedelse til et krevende samfunnsmandat 


Barnevernet er gitt et krevende samfunnsmandat med tilhørende stor 
makt. Oppgavene stiller store krav til ansattes kunnskap og handlings- 
kompetanse på mange ulike områder (Bufdir, 2018). Nasjonale retnings- 
linjer for helse- og sosialfagutdanningene (Kunnskapsdepartementet, 
2017) beskriver at etter endt utdanning skal fagpersonen ha samarbeids- 
kompetanse både tverrfaglig, tverrprofesjonelt og tverrsektorielt for å 
kunne møte kravene i yrket. Utdanningene bør tilrettelegges slik at stu- 
dentene får trening i kritisk og etisk refleksjon samt praktiske ferdigheter. 
Ny forskrift om nasjonal retningslinje for barnevernspedagogutdanning 
(Kunnskapsdepartementet, 2019) beskriver sentrale kompetanseområder 

som barnevernfaglig kompetanse, oppvekst og familieliv, yrkesrolle, 
etikk og samarbeid til barnets beste. Studiet skal stimulere til kunnskaps- 
basert praksis, kritisk tenkning, blikk for forbedring og innovasjon. 

Dagens studenter skal forberedes til å stå i yrkets emosjonelt krevende 
situasjoner uten å miste profesjonalitet, og uten selv å ta skade av det. 
Barne-, ungdoms- og familiedirektoratets utredning av kompetansebe- 
hovene i barnevernet (Bufdir, 2019) viste at kun 35 prosent av ansatte i 
barneverntjenesten mener at deres grunnutdanning i stor eller svært stor 
grad ga dem et godt grunnlag for å arbeide i tjenesten. Kompetanseutred- 
ningen hevder at: 


[U]tdanningsinstitusjonene har færre muligheter til å undervise studentene i 
små grupper, gi dem tilstrekkelige kliniske ferdigheter og bli godt kjent med 
dem, slik at de kan vurdere skikkethet for å arbeide i barnevernet. I stedet må 
undervisningen foregå i større forelesninger, noe som innebærer at utdannin- 
gen blir mer teoretisk. Mange studenter får lite eller ingen praktisk trening i å 


arbeide i barnevernet i løpet av utdanningen. (Bufdir, 2019, s. 4) 


Stortingsmeldingen «Utdanning for velferd — samspill i praksis» (Kunn- 
skapsdepartementet, 2012) slår fast at det er behov for mer samarbeid og 
bedre sammenheng mellom utdanning og praksis. 

Dette er én del av bakteppet for prosjektet «SIM spedbarnevern og for- 
eldrestøtte». Den andre delen er å studere og trene på problemstillinger 
og praksis rundt omsorgsovertakelse ved fødsel. 


Hvorfor trene på omsorgsovertakelse ved fødsel? 


Separasjon av mor og barn like etter fødsel er, som nevnt, et av bar- 
nevernets mest inngripende tiltak i en særdeles følelsesladd og kom- 
pleks situasjon. Det skjer sjeldent, i underkant av en gang per uke på 
landsbasis (Dyrhaug, 2019). Dette kombinert med høy personalutskif- 
ting gjør at fagfolk og tjenester får begrensede muligheter til å oppar- 
beide seg erfaring og drive kontinuerlig praksisforbedring. Faglig og 
juridisk skjønn i tiden rundt barnets fødsel er vanskelig, blant annet 
fordi det må baseres på antakelser om fremtidige hendelser og hvordan 
disse vil påvirke barnet på kort og lang sikt. Alle nivåer av verdier er i 

spill - samfunnsmessige, kulturelle, fagbaserte og personlige (Nordby 
& Halsa, kapittel 1). Barneverntjenesten kan lett havne i konflikt og 
spenning mellom egne vurderinger av hva som er nødvendige inngrep, 
og hva andre opplever som maktmisbruk og overtramp overfor enkelt- 
mennesker og familier. Mange av sakene som har vært behandlet i Den 
europeiske menneskerettighetsdomstolen (EMD), handler om barne- 
vernets inngrep for å verne nyfødte og det som skjer i etterkant (Søvig, 
2019). Domfellelsene forteller at EMD vektlegger verdien av familie og 
bånd til biologiske foreldre sterkere enn norsk barnevern- og rettsprak- 
sis (se kapittel 2 av Bennin). 

Hendelsen er sjelden, inngripende, faglig og verdimessig komplisert, 
og den kan utfordre rettssikkerheten. Dette tilsier at tverrfaglige team og 
studenter bør lære om og øve på faglig forsvarlig og rettssikker praksis 
ved omsorgsovertakelse ved fødsel. 


Simulering - en form for situert læring 


Medisinsk simulering er øvelse på faglige ferdigheter i et arrangert, men 
realistisk scenario med konkrete læringsmål. Scenarioet trekker deltake- 
ren inn i en opplevelse som fremkaller eller etterligner vesentlige aspek- 
ter ved det virkelige, og det mobiliserer handling og interaksjon (Gaba, 
2004). Dette gir fagfolk en mulighet for å prøve og feile, uten at det går 
ut over en ekte pasient. Ifølge Jeffries’ simuleringsteori (Jeffries, Rodgers 
& Adamson, 2015) er dette en aktiv læringsform som forutsetter høy 
grad av kunnskap og deltakelse, samarbeid, refleksjon og feedback. Det 
er tett student-lærer-interaksjon og høy «time-on-task» (Prater, 1992), 
det vil si at det meste av tiden brukes på å være aktivt engasjert i selve 
læringsoppgaven. 

Simulering kan også beskrives som en form for situert læring, altså 
læring som foregår via aktivitet i den konteksten kunnskapen skal brukes 
(Lave & Wenger, 1990). For studentene blir det en mester-svenn-situasjon 
hvor ferske deltakere ser og lærer av de erfarne. De får selv prøvd seg i en 
realistisk situasjon — en smakebit av sitt fremtidige yrke. I dette prosjektet 
var noen av studentene markører for foreldre og pårørende. Disse fikk 
anledning til å leve seg inn i klientens perspektiv. 

For de profesjonelle er simulering en horisontal læringssituasjon hvor 
man øver og reflekterer som likeverdige deltakere i en konkret, relevant 
situasjon, og hvor nye innsikter kan oppstå fordi man blander ulike erfa- 
rings- og kunnskapsfelt. Li (2017) beskriver horisontal læring som vanlig 
og hensiktsmessig når lite beskrevne teknologier eller praksiser skal finne 
sin form. Omsorgsovertakelse ved fødsel er lite beskrevet. 

Simuleringsmetodikken vektlegger likeverdighet i selve læringssitua- 
sjonen. Det betyr at alles erfaringer og innspill ses på som potensielt lære- 
rike. Selv om deltakerne ellers inngår i et hierarki av posisjoner, møtes de 
i simuleringen på like fot i forsøket på å løse felles oppgaver bedre og øke 
egen kompetanse. De lærer om og av hverandre. 

Et akutt inngrep fra barnevernet ved fødsel har noen fellestrekk med 
oppdragene til rednings- og nødetater. I disse tjenestene er det vanlig å 
øve seg i virkelighetstro scenarioer, blant annet etter metoden medisinsk 
simulering og Crisis Resource Management (CRM) (Rall & Dieckmann, 
2005). Metoden ble utviklet for å bøte på mangler i medisinsk utdanning, 
særlig undervisning og trening i å arbeide i tverrfaglige team. 

SIMInnlandet (2019), senter for simulering og innovasjon i psykisk 
helsevern, har overført metodikken til krevende situasjoner i psykisk 
helsevern. Senteret tilbyr praksisnær trening for helse- og omsorgs- 
fagstudenter. Innholdet i simuleringen handler ofte om akutte eller særlig 
vanskelige situasjoner, men kan også legges opp til trening på det dag- 
ligdagse, for eksempel samtaler med barn eller et første klientmøte og 
inntakssamtale. Det kan legges opp som individuell ferdighetstrening 
eller trening på samhandling i et team eller tverrfaglig samarbeid. De 
som trener sammen, er de som ellers ville ha samarbeidet dersom situ- 
asjonen oppsto i virkeligheten. Uansett skal deltakerne møte situasjoner 
som oppleves realistiske og passe utfordrende. Treningen forventes å gi 
økt handlingskompetanse, faglig og kritisk refleksjon og forbedring av 
den konkrete praksis det øves på. En evaluering av læringsresultater ved 
bruk av simulering bør også omfatte deltaker- eller studenttilfredshet og 
selvtillit i forhold til fag og oppgave (Jeffries et al., 2015). 

Til forskjell fra rollespill opptrer simuleringsdeltakerne, bortsett fra 
markørene, som seg selv som fagperson. I studentsimulering øver studen- 
tene på situasjoner i sin fremtidige yrkesrolle eller, som her, som student i 

praksis i en barneverntjeneste. Simuleringen forberedes ved å rette søke- 
lyset mot en ferdighet, oppgave eller situasjon som man ønsker å trene på. 
Så defineres læringsmål, og et egnet scenario utvikles. Som forberedelse 
til treningen — prebrifing — setter deltakerne seg inn i eksisterende kunn- 
skap om tematikken. Markørene, det vil si personene som i vårt tilfelle 
spiller nybakte foreldre eller pårørende i scenarioet, forbereder seg på rol- 
len og hvordan vanskegraden for de profesjonelle kan reguleres. Før selve 
treningsøkten starter, gjennomgås scenarioet i en såkalt brifing. Den som 
leder scenariotreningen, kalles fasilitator, og de som deltar i scenarioet, 
beskrives som aktører. Kollegaer og medstudenter som ikke er involvert i 
scenarioet, deltar som observatører med spesifikke observasjonsoppgaver. 

Etter endt simulering møtes alle til debrifing, det vil si en strukturert 
samtale i lys av læringsmålene. Aktørene reflekterer over utfordringer i 
scenarioet, hva som gikk bra, og om noe kunne vært gjort annerledes. 
Debrifingfasen avrundes med at samtlige deltakere konkretiserer hva de 
har lært av simuleringen, og hvordan dette kan omsettes i handling på 


arbeidsplassen. 
UTVIKLE PREBRIEF BRIEFING SIMULERING DEBRIEF 
SCENARIO Gjennomgang Gjennomgang —Gjennomføre/ Strukturert 
Hendelsesforløp av relevant av scenario, trene på det refleksjon rundt 
og læringsmål — forkunnskap roller og beskrevne opplevelse og 


oppgaver scenariet læringsmål 


Figur 1. Gangen i en simulering. 


SIM spedbarnevern og foreldrestøtte - 
tverrfaglig læring i akutte, sårbare situasjoner 


Hendelsesforløpet i de enkelte scenarioene ble utviklet sammen med en 
tverrfaglig gruppe av fagfolk. Studentene fikk presentert scenarioene på 
forhånd og meldte seg frivillig til å være enten markør eller observatør. 
Undervisningsdelen, prebrifingen, ble levert i form av et E-læringskurs 
om omsorgsovertakelse ved fødsel. Studentene fikk også undervisning 
om etikk, makt og kommunikasjon og innføring i bruk av digital historie- 
fortelling som metode (Jamissen, Hardy, Nordkvelle & Pleasants, 2017). 

Studentmarkørene skulle leve seg inn i rollen som nybakt forelder med 
problemer, som venn eller som pårørende. Studenter i observatørrollen 
hadde som oppgave å gi tilbakemeldinger til de profesjonelle i tråd med 
læringsmålene, altså oversette og binde sammen simuleringens teoretiske 
mål og det som konkret utspilte seg i scenarioet. I tillegg observerte de fra 
henholdsvis barnets, foreldrenes eller de profesjonelles perspektiv. Fag- 
folkene kjente ikke scenarioene i detalj før selve treningen tok til, for å 
bevare realismen i en ekte situasjon. Hver simuleringsøkt varte i 2 % time. 

Det overordnede læringsmålet for alle scenarioene var å forberede og 
gjennomføre omsorgsovertakelse på en rettssikker, faglig forsvarlig og 
ivaretakende måte. Delmålene var å trene på: 


e tydelig og ivaretakende kommunikasjon med foreldre 

e tverrfaglig samarbeid med respekt for ulike roller og mandat 
e trygg ivaretakelse av barnet 

e faglig og etisk refleksjon i pressede situasjoner 


Ett av scenarioene beskrev hendelsesforløpet i en akutt separasjon av for- 
eldre og nyfødt barn på barselavdelingen. Vedlegg 1 viser hvordan scena- 
rioet ble presentert. 


Forskning og fremgangsmåte 


Forskningen er lagt opp som kvalitativ aksjonsforskning (Høie, 2010) 
hvor simuleringen, påfølgende erfaringskonferanse og innspill fra pro- 
sjektets referansegruppe bidrar til å identifisere problem- og forbedrings- 
områder og praksisutvikling. Deltakere ga informert, skriftlig samtykke 
til at refleksjonsfasen, studentenes refleksjonsnotater og deltakernes eva- 
luering kunne brukes i forskningsøyemed. Hovedvekten av resultatene 
som presenteres her, er fra refleksjonsnotatene til studentene. Studien er 
godkjent av NSD - Norsk senter for forskningsdata. Refleksjonsfasen, 
eller avsluttende debrifing i simuleringsprosedyren, ble brukt som fokus- 
grupperefleksjon (Morgan, 1997). Til sammen 30 grupper med 12-16 del- 
takere diskuterte (i gjennomsnittlig 50 minutter) læringsmål og det som 
skjedde i scenarioene. Simuleringen og datainnsamlingen ble gjennom- 
ført over tre dager og ved flere lokasjoner i 2018 og 2019. 

Studentene hadde ikke hatt noe forutgående praksis, og deres uttalelser 
må forstås på bakgrunn av den undervisningen de har hatt i løpet av to år 
på barnevernstudiet. Forfatterne deltok som praktiske tilretteleggere og 
fagstøtte under simuleringen, en rolle som har mye til felles med delta- 
kende observasjon (Fangen, 2010). 


Deltakere 

Til sammen 174 andreårsstudenter ved bachelorstudiet i barnevern deltok 
som en del av den obligatoriske undervisningen. Etter invitasjon deltok 
til sammen 110 fagpersoner fra spesialisthelsetjeneste og kommunale 
helse- og omsorgstjenester. Studenter og fagfolk ble delt inn i 30 simu- 
leringsgrupper sammensatt av personer som naturlig ville ha samarbei- 
det på grunn av geografi eller henvisningsrutiner. Scenarioenes sentrale 
problemstillinger og læringsmål ble tilpasset tjenestenes funksjon og 
oppgaver. 

For å synliggjøre hvor mange tjenester som kan bli involvert i barne- 
vernarbeid i nyfødtperioden, lister vi opp alle som deltok: barnevernspe- 
dagoger, barnepleiere, sykepleiere, jordmødre, psykologer, kliniske 
pedagoger og sosionomer. Disse jobbet i barneverntjenester, interkom- 
munal barnevernvakt, Bufetats barne- og familiesenter, føde- og bar- 
selavdelinger, psykisk helsevern ved BUPs sped- og småbarnsteam og 
behandlingsenheter for gravide og sped- og småbarnsforeldre innen 
tverrfaglig spesialisert behandling (TSB) for avhengighetsproblematikk, 
kommunale lavterskeltilbud for sped- og småbarnsfamilier, jordmor- og 
helsestasjonstjeneste. I tillegg deltok åtte fageksperter, de fleste lærere på 
barnevernutdanningen, seks sertifiserte fasilitatorer, fem teknikere for 
lyd og bildestyring og de to prosjektansvarlige (forfatterne). 


Kryssende verdier og verdien av godt samarbeid 


Deltakerne i «SIM spedbarnevern og foreldrestøtte» møttes for å øve på 
en situasjon hvor det er motstridende interesser, potensielt høy tempe- 
ratur og dels kryssende verdier. Aktørene i scenarioet ble utfordret til å 
samarbeide og ta verdivalg under tidspress og «trykket» av sterke følelser. 

I alle scenarioene var de ulike posisjonene og handlingsforløp(beskrevet 
i kapittel 7) representert: «det medisinske, psykososiale og barnevern- 
faglige handlingsforløpet». Selv om dette kun var en treningssituasjon, 
observerte noen av studentene spenninger mellom tjenester. Deltakerne, 
studenter og profesjonelle erfarte at ulike yrkesgrupper ikke alltid kjenner 
godt nok til andres mandat og arbeidsoppgaver. En student kommenterte 
at det var tydelige utfordringer i forhold til samarbeidet mellom jord- 
mor og barnevernet, og sa: «Det kommer relativt tydelig frem i hvordan 
scenarioet spiller seg ut, at det ikke er så mye samarbeid mellom de ulike 
rollene, jordmor og barneverntjenesten.» En annen sa: «Det er interessant 
å se og observere her, at de ulike yrkesgruppene ikke kjenner godt nok 
til hverandres oppgaver og mulighet til oppfølging av familier og barn.» 

Studenter registrerte at oppgaven var vanskelig, selv for erfarne fagfolk, 
og en sa: «Det var fint å se at de også ga utrykk for at de var nervøse og synes 
det var vanskelig». En observasjon som muligens kan skape ydmykhet for 
oppgaven og aksept for usikkerhet hos både en selv og andre. Det kan også 
gjøre en fremtidig barnevernspedagog bekymret for å gå inn i yrket. 

Studentene så og fagfolkene erfarte hvordan aktørene kommuniserte 
med utgangspunkt i ulike mandat og roller, og hvordan de i etterkant 
reflekterte over egen rolleutøvelse i det tverrfaglige samarbeidet: «Jeg 
opplevde det som spesielt nyttig å se, helt konkret, hvordan erfarne fag- 
folk ter seg i en presset situasjon, og etterpå høre hva de var opptatt av å 
få til eller trekke frem i løpet av møtet med foreldrene.» 

I likhet med de fleste deltakerne, trekker denne studenten frem reflek- 
sjonsfasen, drøftingen i etterkant av simuleringen, som særlig verdifull. 
Den ga ytterligere innblikk i barnevernets omsorgsvurderinger og tiltak, 
og ulike samarbeidsparters arbeidsformer og lovverk. Studentene del- 
tok selv i den tverrfaglige refleksjonsprosessen med sin ferske, teoretiske 
kunnskap. 

Tjenestene ble bedre kjent med hverandres arbeidsformer og så 
hvordan samarbeidsparter kan utfylle hverandre for å skape en bedre 
situasjon for foreldre og barn. Flere studenter trekker frem jordmødre- 
nes omsorgsfulle væremåte, og deres blikk for det normale i barselsi- 
tuasjonen, selv om foreldrene var problembelastet og barnevernet var 
involvert: 

Jordmødrene viste ... mye varme og ro fra første stund, noe som var med på 
å skape mye trygghet i en ellers vanskelig situasjon. De stilte spørsmål til både 
meg, far og storesøster om hvordan vi hadde det, hvordan fødselen hadde vært, 
og hvordan formen var. Da de stilte spørsmål som dette, følte jeg på at de virke- 
lig brydde seg om meg som mor og hvordan jeg hadde det, og det føltes veldig 
betryggende. 


I rollen som mor sa en student at: «Det var fint å få litt ulik tilbakemel- 
ding fra jordmor, BUP og barnevern. Det viste at vi jobber ulikt, men at 
vi alle har et felles mål, og det er barnets beste.» 

Tilbakemeldingene fra fagfolkene var rettet mot muligheten simule- 
ringen ga til å bli kjent med og lære sammen med andre yrkesgrupper og 
tjenester, og at det var «fint å bli kjent med de andre sin rolle og få snakket 
prosess i etterkant sammen med de involverte.» De profesjonelle under- 
streket at «dette er krevende og komplekse saker hvor mange er involvert, 
og det er viktig å øve sammen for en felles forståelse». 

De profesjonelle vektla verdien av å møtes for å øve på noe veldig 
vanskelig - på like fot. At det var virkelighetsnært, men ikke virkelig 
syntes å fristille fagfolkene fra sine sedvanlig posisjoner. De utforsket i 
fellesskap, og flere snakket om dette vanskelige temaet med sine samar- 
beidspartnere for første gang. 

Simuleringens nøytrale grunn, klare struktur og fasilitators sikring av 
likeverdig deltakelse gjorde det kanskje lettere å snakke om verdier og 
holdninger og å tematisere vanlige spenninger mellom tjenester. Det er 
grunn til å tro at trening kan bidra til å redusere verdikonflikter ved at 
deltakerne forstår hverandres mandat og rammebetingelser bedre, og ved 
at de har møttes og løst oppgaver sammen. 


En forberedelse på yrke og fremtidige hendelser 

Det ser ut til at tverrfaglig simulering ga studenter en erfaring med tverr- 
faglighet som ga knagger å henge skolekunnskapen på. De fikk nærkon- 
takt med tjenester de skal samarbeide med i fremtiden. Flere av studentene 
opplevde simuleringen som et steg nærmere sitt fremtidige yrke, og for 
noen var det alvorlige innholdet i scenarioene en øyeåpner: «Det var først 

ved denne simuleringen jeg virkelig tenkte over at den utdannelsen jeg 
tar ikke bare er en dans på roser, men at man også er ganske sårbar.» 

Mange sa at simuleringen ga erfaringer som de vil ta med seg videre i 
studiet og en fremtidig yrkesutøvelse: «Dette er noe jeg kommer til å ha 
med meg alltid, og bruke når jeg skal møte andre, om ikke i samme situ- 
asjonen, men generelt.» 

De av studentene som agerte som barnevernstudent i praksis, fikk 
prøvd ut hva de hadde lest og lært. De som var markører for foreldre, 
kjente erfaringene både kroppslig og følelsesmessig. 


Jeg tror denne opplevelsen vil gjøre det lettere for meg i lignende arbeid i frem- 
tiden, da jeg selv fikk kjenne på hvordan det føltes når jordmødrene snakket til 


meg med trygghet og varme og ikke tok fra meg håpet. 


Mange reflekterte over hvordan forelesninger og lesing av pensum gir 
nødvending teoretisk kunnskap, men at simuleringen ga dem mulighet 
til å koble mellom teori og praksis. 


Takket være undervisningen har jeg hatt forståelse for teoriene som ligger bak, 
men jeg har ikke hatt mye erfaring med hvordan vi i praksis skal ta i bruk kunn- 


skapen og teknikkene vi har lært. 


Faglig selvtillit handler blant annet om å kjenne seg rustet for jobben ved 
å forstå ulike situasjoner og ha et handlingsrepertoar tilgjengelig. Spørre- 
skjemaevalueringen fra både studenter og fagfolk viste at 95 prosent mente 
at simuleringstreningen kunne bidra til å bli tryggere i vanskelige jobbsi- 
tuasjoner. Omtrent like mange svarte at refleksjonsfasen (debrifingen) ga 
verdifulle innspill til både arbeid og studie. Studentene plukket opp tips og 
laget seg forestillinger om hvordan de vil samhandle i fremtiden: 


Det å ha rom for å utveksle erfaringer og få stille spørsmål på tvers av yrkene 
er også viktig. Det å ha en felles evaluering i etterkant av en slik situasjon er 


nødvendig for alle involverte, familie som profesjonelle. 


De profesjonelle fikk en faglig krevende treningsoppgave der og da, eller 
som en av dem sa: «Det gjør noe med en innvendig og følelsesmessig å 
delta i en slik krise, og alle ønsker å håndtere det på best mulig måte og 
fremstå som profesjonelle i sin rolle.» 

Deltakerne beskriver situert læring (Lave & Wenger, 1990), erfarings- 
basert forståelse og samspill mellom teoretisk og praktisk innsikt. Simu- 
leringen ga tanker om hva det vil si å være barnevernspedagog og om 
yrkets krevende sider. De fikk innsikt i samarbeidsparters oppgaveforstå- 
else og en beredskap for fremtidige hendelser. 

Vi kan ikke vite om antakelsene om å være forberedt gir økt trygg- 
het når ferdighetene skal brukes. Men - det er dokumentert at praktiske 
øvelser øker sannsynligheten for riktige handlinger i en opphetet situa- 
sjon (Rall & Dieckman, 2005). 


Refleksjon, respekt og ulike perspektiver 

Det å ha kjent på klientens opplevelse i markørrollen kan gi større ydmyk- 
het og varhet for hvor lett man kan trå feil, og hvordan den profesjonelles 
posisjon og makt kan oppleves. Det er en potent mentaliseringsøvelse — å 
forsøke å forstå den andre innenfra og å se seg selv og egne handlinger 
med den andres blikk (Allen, Fonagy & Bateman, 2008). Evnen til å skifte 
perspektiv, forstå egne bidrag i samhandlingen og anerkjenne at alle delta- 
kere er sentrum i sitt eget opplevelsesunivers, er viktige egenskaper i både 
klientarbeid og tverrfaglig samhandling, eller slik en student uttrykker det: 


Jeg sitter igjen med en bredere forståelse av hvordan det kan oppleves å være 
forelder i en akuttvedtak-situasjon, men også et innblikk i hvor utfordrende det 
kan oppleves å være ansatt i barneverntjenesten og/eller jordmor/barnepleier i 


et slikt scenario. 


Inngrepets alvorlighet - å hente et nyfødt barn fra foreldrene - gjør det 
tydelig for deltakerne at de holder en viktig del av andres liv i sine hender, 
som Løgstrup (2010) sier det. Ved siden av faglige og juridiske forpliktel- 
ser har de profesjonelle også et moralsk ansvar. De må reflektere seg frem 
til hva som er best for barnet og foreldrene, og hvilken verdi som skal veie 
tyngst. Skal de gi håp til foreldre om å få beholde barnet? Er det riktig å 
holde tilbake opplysninger eller være nådeløst ærlig? 


Noen mente at denne typen fokus på det positive (eller optimisme) ville gi fal- 


ske forhåpninger hos foreldrene, og at dette ville skape en type vrangforestilling 

hos foreldrene med tanke på deres muligheter for å få tilbake omsorgen for 
barnet. Andre, blant annet jeg selv, mente at denne typen optimisme var avgjø- 


rende for foreldrene i en slik situasjon. 


Flere av markørene for moren som mistet barnet, levde seg så inn i rollen 
at de følte ekte fortvilelse. De fortalte i debrifingen av de var så sterkt 
følelsesmessig aktivert at de ikke husket hva fagfolkene sa: «Her kan vi 
studenter få føle på det reelle og seriøse i en slik setting, som kan være 
vanskelig å se for seg kun ved å lese pensum eller høre på forelesning.» 
Både studenter, lærere og fagfolk oppdaget ting de stilte spørsmål ved, 
og som satte i gang ideer om behov for praksisforbedring, for eksempel: 


Et tema som ble mye diskutert, var oppfølging i etterkant av omsorgsoverta- 
kelser ved fødsel. I denne diskusjonen kom det frem at verken de ansatte på 
fødeavdelingen eller andre involverte parter får noen form for debrifing eller 


oppfølgende samtaler i etterkant av omsorgsovertakelsen. 


En lærer mente at simuleringstreningen avdekket behov for mer kunn- 
skap og endringer i undervisningsopplegget: «Jeg lærte mye selv, og ble 
oppmerksom på mange ting vi bør gå videre på, ting vi burde ta opp i 
undervisningen, og problemstillinger det burde forskes mer på.» 

Simuleringsmetodikkens sterke vektlegging av refleksjon gjorde stu- 
dentene delaktige og bidro til å styrke studentenes faglige blikk og øke 
deres rolleforståelse, som et viktig bidrag i arbeidet med å bli en bedre 
barnevernspedagog. Både fagfolk og studenter opplevde seg dradd inn i 
scenarioet som om det var virkelig, det ga engasjement, vekket ettertanke 
og stimulerte til kritisk refleksjon. Den tverrfaglige simuleringstreningen 
utforsket og konstaterte verdien av godt samarbeid og håndterte ulike 
profesjoners posisjoner og kryssende verdier i arbeidet med omsorgso- 
vertakelse ved fødsel, og slik sett bekreftes metoden som velegnet til å 
identifisere og håndtere verdikonflikter. 


Likeverdig deltakelse i et faglig fellesskap 

Opplegget var klart strukturert og ledet av fasilitator. I tråd med voksen- 
pedagogiske prinsipper og simuleringsmetodikken stilte alle deltakerne 
på like fot. Simulering er virkelighet «på liksom», slik barn leker. Selv 

om scenarioet var svært alvorlig og følelsesladd, er det ingen som blir 
skadd «på ordentlig», og i prinsippet er det ingen som er låst i bestemte 
posisjoner. Alle deltar for å «leke» og lære. Slike arenaer er det få av i 
virkeligheten. 

Mange studenter ga uttrykk for at de følte seg likeverdige med de pro- 
fesjonelle i diskusjonen, at disse var interessert i å høre deres synspunk- 
ter, noe som ga studentene opplevelsen av å bli inkludert og tatt på alvor. 
Dette er også en etisk dimensjon og en sentral verdi som kan motvirke 
spenninger i tverrfaglig praksis. 


Alle fikk komme til orde og ytre sine meninger uten at de ble avbrutt eller mot- 
sagt. Anerkjennelse var nok den atmosfæren jeg kjente sterkest i rommet, noe 
som betyr mye for en student under læring. Jeg følte meg ivaretatt, og turte å 
si mine meninger og sette ord på de følelsene jeg satt med da jeg var i en av de 


utsattes sko. 


Studentene fikk bekreftelser på at de selv satt med viktig kunnskap som 
de kunne dele med fagfeltet, og som åpenbart styrket deres selvtillit: 
«Jeg mener at vi har mye å lære av profesjonene, men de kan også lære 
av OSS.» 

Simuleringen ga «knagger» de kunne henge sine teoretiske innsikter 
på. Kunnskap som er følt, tenkt og gjort, lagres sterkere enn det som kun 
er lest og tenkt, mente denne studenten: 


Personlig lærer jeg mer av å se og oppleve samt reflektere enn å lese og lytte. Om 
noe skal huskes, kan det ikke bare leses, det må forstås. På den måten kan man 
begrunne det man gjør, og valgene man tar, da det ligger erfaringer i bakgrunn 


av valgene. 


Betydningen av anerkjennelse og trygghet til å komme med egne tanker 
er en viktig forutsetning for læring og en inspirasjon til videre vekst og 
deltakelse. Lærerne ble imponert over egne studenter, og over hvordan 
de bidro i diskusjonene som markører og observatører. De kommenterte 
engasjementet studentene viste, og uttrykte glede for at de ble så godt tatt 
imot og inkludert. En av lærerne understreket betydningen av at sam- 
arbeidet handlet om et så vanskelig tema som omsorgsovertakelse ved 
fødsel, og som fagfeltet har lite erfaring med. 

Det ble en likeverdighet mellom oss alle hvor vi gikk sammen for å forsøke å 
hjelpe disse barna og familiene. Det ble et moralsk fellesskap, et moralsk felles 
ansvar for å hjelpe disse familiene, som vi opplevde sterkt. Og det ble veldig 


levende for oss, selv om det bare var simulering. 


I tråd med horisontal læring (Li, 2017) beskrives dette sammensatte 
læringsfellesskapet som delende og kreativt. Ikke bare kombinasjonen av 
ulike yrkesgrupper, men også av studenter og erfarne praktikere som sti- 
mulerte til nytenkning og opplevelsen av likeverd. 

Flere av studentene understreket at de ikke ville ha hatt samme lærings- 
utbytte i rene studentrollespill. 


Det var lærerikt å jobbe sammen med profesjonelle yrkesutøvere som kunne 
jobben sin, og ikke bare studenter som prøvde seg frem. Vi fikk se ulike sider 


av fagfeltet, og hva vi eventuelt må gjøre i en situasjon som casen vi fikk utdelt. 


Fagfolkene bekrefter at de satte pris på studentenes bidrag i diskusjonene 
og som markører. De syntes at studentene var godt forberedt til sine mar- 
kørroller. En av dem takket studentene og sa at «de gjorde en troverdig 
og proff innsats» som gjorde simuleringen mer realistisk for fagfolkene. 
Mange av fagfolkene trakk frem viktigheten av å bli kjent med hverandre 
gjennom å øve sammen. Til tross for scenarioets realistiske alvor syn- 
tes det som om simuleringen ga lignende frihetsgrader og spillerom som 
utforskende lek har. 


Simulering som tverrfaglig øvelse i inngripende 
barnevernsituasjoner 


Stigens (1979) definisjon av verdier som de ting som gir innhold i tilværel- 
sen, gjør det lett å se det verdiladde i omsorgsovertakelse ved fødsel. Det 
er få «ting» som oppfattes som mer meningsbærende og verdifullt enn 
et nyfødt barn. En familieforøkelse skaper et dypt innhold i tilværelsen, 
og en uventet separasjon like etter fødsel griper inn i verdien vi tilleg- 
ger familie, samvær, kjærlighet, omsorg, fremtid. I det norske samfunnet 
veier verdien av et barns liv og helse og en trygg barndom likevel sterkere 
enn verdien av å være sammen som familie. 


190 


«SIM SPEDBARNEVERN OG FORELDRESTØTTE» 


Barnevernets mandat er å gripe inn for å verne om barnets ubestridte 
verdi samtidig som andre hensyn og interesser må balanseres. Arbeidet 
griper inn i samfunnets kjerneverdier, i hvem og hvordan vi ønsker å 
være, i familie- og foreldreidealer og ideer om den gode barndom. Tje- 
nesten opererer i et spenningsfelt mellom det offentlige og private. Fami- 
lien blir vurdert ut fra rettslige og faglige standarder, og prinsippet om 
barnets beste skal ivaretas i beslutninger som berører det enkelte barn. 
Hva som er til barnets beste, er styrt av livssyn, verdier og de konkrete 
situasjonene hvor avgjørelsen tas. Det er få objektive sannheter, og man 
kommer ikke utenom «skjønnets byrde». 

Drøftinger i etterkant av simuleringen ga deltakerne innblikk i bar- 
nevernets omsorgsvurderinger og tiltak. Profesjonene viste forståelse og 
respekt for hverandres kunnskap og mandat. Men dialogen og refleksjo- 
nene i etterkant utfordret også profesjonenes og studentenes vurderinger 
av foreldre og barns behov ut fra de enkelte scenarioene. Temaer som ble 
diskutert, var samtykke og tverrfaglig samarbeid tidlig i svangerskapet 
for å kunne tilrettelegge for planlagt omsorgsovertakelse eller forebygge 
seperasjon av mor og barn ved fødsel. 

Man kommer heller ikke utenom at flere tjenester må arbeide sammen 
for å oppfylle barnevernets samfunnsmandat. Hele tjenesteapparatet er 
bemannet av individer som har sine egne personlige oppfatninger av hva 
som er akseptabelt og uakseptabelt. Å komme i posisjon og sette et godt 
tverrfaglig samarbeid allerede i svangerskapet er krevende på grunn av 
juridiske og formelle skranker og avstand og manglende eller negative 
erfaringer med tverrprofesjonell samhandling. At saksfeltet er svært ver- 
diladd, gjør spenningene sterke, med fare for å true selve kjernemandatet: 
å ivareta barnets beste. Praksisanbefalinger for psykisk helsevern i peri- 
nalperioden fremhever betydningen av et tverrprofesjonelt samarbeid 
(Brockington, Butterworth & Glangeaud-Freudenthal, 2017). 

Ulike fag og tjenester har kunnskap om forskjellige sider av proble- 
mene og behovene og rår over ulike metoder og tiltak. Når samarbei- 
det glir godt, vil sannsynligvis både avgjørelser og tiltak bli bedre. Men 
like ofte oppstår spenninger og konflikter i den tverrprofesjonelle sam- 
handlingen, om samarbeidet i det hele tatt kommer i gang. Det samme 
dokumenteres i en stor evaluering av engelsk barnevern. Munro (2011) 

beskriver spenninger mellom tjenester - og særlig mellom barnevernet og 
de øvrige hjelpetjenester - som en sentral årsak til at barn og familier ikke 
får tilstrekkelig hjelp. Lignende konklusjoner har kommet fra en rekke 
norske rapporter og tilsyn som påpeker at kommunikasjon og samhand- 
ling mellom tjenester og nivåer er for dårlig, for eksempel NOU, 2017: 
12 og Fylkesmannen i Hordaland, Rogaland og Troms (Fylkesmannen, 
2016). 

«SIM spedbarnevern og foreldrestøtte» ga studenter og fagfolk anled- 
ning til å trene på å gjennomføre akutte, verdiladde og potensielt konflikt- 
skapende barnevernintervensjoner. Alle var relatert til spedbarnevern, 
foreldrestøtte og separasjon ved fødsel. Valg av omsorgsovertakelse ved 
fødsel som tematikk ga studenter og fagfolk erfaring med en sjelden og 
inngripende situasjon som utfordret det tverrfaglige samarbeidet. Den 
tverrfaglige simuleringstreningen inkluderte drøftinger av barnevernets 
omsorgsvurderinger og tiltak, ulike samarbeidsparters arbeidsformer og 
lovverk og hvordan man kan komme til en felles forståelse av barnets behov 
og situasjon. Det ga fagfolk og studenter mulighet til å snakke sammen 
med utgangspunkt i et konkret hendelsesforløp som alle var involvert i. De 
drøftet hverandres fag og verdier i arbeidet med å utvikle tverrfaglig prak- 
sis for bedre ivaretakelse av foreldre og barn, slik det oppfordres til i blant 
annet stortingsmeldingen «Utdanning for velferd — samspill i praksis» 
(Kunnskapsdepartementet, 2012, s. 40). Prosjektet var begrunnet i spørs- 
mål om hvordan vi kan forberede studenter på sitt fremtidige yrke, særlig 
kompleksiteten i tverrfaglig samarbeid. Det var også et tilbud til praksis- 
feltet om å møtes på «nøytral grunn» for å utforske, øve og lære sammen 
og slik forebygge konflikter og bidra til bedre profesjonell og tverrfaglig 
praksis. Deltakerne beskrev simuleringen som realistisk, engasjerende og 
alvorlig, men ingenting alvorlig kunne hende «på ekte». Opplevelsen av en 
ekte situasjon ble forsterket hos studentene ved at det var profesjonelle som 
øvde i sine roller. Studentmarkørene ga samtidig økt realisme i treningen 
for de profesjonelle, og for studenten ga det et unikt innblikk i hvordan det 
er å være på klientsiden i en tøff barnevernsituasjon. 

Fagfolkene bød på seg selv i en krevende situasjon som mange ikke 
hadde tidligere erfaring med. De profesjonelle ble samtidig «satt på 
strekk» - og noen inntil det ubehagelige. Erfaringen understreker 

viktigheten av å etablere scenarioer som er passe utfordrende med gode 
mestringsmuligheter. 

Når teoretisk kunnskap kobles til praksis i en realistisk setting, blir 
læringen relevant (Lave & Wenger, 1990). Når den som skal lære, er følel- 
sesmessig og intellektuelt engasjert, er det mer givende å lære, og læringen 
sitter bedre. Når dette skjer i en atmosfære av respekt, alvor og refleksjon, 
antar vi at det utvikles ydmykhet og klokskap. 

Simuleringsstruktur, fasilitering og sterk vektlegging av likeverdig del- 
takelse i felles læring så ut til å etablere en trygg arena for både profesjo- 
nelle og studenter. Med referanse til mentaliseringsteori (Allen & Fonagy, 
2006) kan man anta at det er vanskeligere å avskrive eller opptre uetisk 
overfor den andre når man har forsøkt å se verden fra dennes perspektiv. 
Denne dimensjonen forsterkes når man forstår hvordan egne handlinger 
og holdninger påvirker andre, når man klarer å se seg selv utenfra med 
den andres blikk. Dette gjorde det lettere for deltakerne å se ting som 
ellers kan passere uoppdaget - pa en arena hvor deltakerne kan lære av 
hverandre gjennom å dele fokus og holdninger til problemet som disku- 
teres, og uten at noen tar skade. 

Det er behov for utvikling av læringsmetoder som kobler sammen stu- 
dier og praksis, og som gir studenter og fagfolk anledning til å forberede 
seg på virkelige, vanskelige og sjeldne situasjoner uten at noen tar skade. 
97 prosent av evalueringene svarte at simulering bør benyttes mer som 
fagutvikling og trening i å takle sjeldne, kompliserte og uforutsigbare 
situasjoner hvor sterke følelser og reaksjoner ofte spiller seg ut. 

De to rundene med simulering involverte mange personer i et kom- 
plisert og ressurskrevende rigg. Et alternativ til å videreføre prosjektet 
i denne formen kan være å prøve ut VR-basert («virtual reality») simu- 
lering hvor scenarioet spilles inn i 360-graders film. Da kan simule- 
ringsmetodikken gjennomføres på studiestedet eller arbeidsplassene. Det 
vil spare tid og ressurser, men opplegget mister en del elementer som våre 
deltakere satte stor pris på, som kombinasjonen av studenter og fagfolk, å 
se hvordan erfarne fagfolk løser situasjonen etter hvert som den utvikler 
seg, og verdien av å trene og lære i en annen setting enn jobben eller sko- 
len. Samtidig vil et enklere treningsopplegg med VR-briller gi rom for 
hyppigere simulering med flere scenarioer. 

Selv om erfaringer og tilbakemeldinger fra dette pilotprosjektet var 
overveiende positive, er det fortsatt lite forskningsbasert kunnskap om 
effekten av simulering på trening av ikke-tekniske ferdigheter. Dette pro- 
sjektets forskningsmessige design tilpasset fag- og metodeutvikling har 
begrensninger ved at forfatterne både utviklet og hadde roller i simule- 
ringen og så evaluerte prosjektet. En styrke var at studentene ble delta- 
kere i både undervisning og forskning. Det er imidlertid behov for flere 
erfaringer og mer forskning for å kunne si hvordan simulering bidrar 
til økt bevissthet om og bedre håndtering av verdikonflikter i tverrfaglig 
samarbeid. Det trengs også mer kunnskap om simulering som lærings- 
form i både utdanning og praksis. 


Om prosjektet 


Dette forskningsarbeidet er gjennomført med økonomisk støtte fra 
Høgskolen i Innlandets stimuleringsmidler for samarbeid med prak- 
sisfeltet, Sykehuset Innlandet, Divisjon Psykisk helsevern og Norges 
forskningsråd (HELSEVEL). SIMInnlandet, SI HF og Kringsjåtunet 
ungdomspsykiatriske behandlingssenter SI HF bidro med fasilitatorer. 

Vedlegg 1 


Scenario 3: Gjennomføring av omsorgsovertakelse 


Ansvarlige fagpersoner: KS, AS, CB 


Ansvar scenario: KS 


Tema: Forsvarlig tilbakehold/separasjon på barsel etter § 4.9 


Dato: 11-13.02.2019 


Overordnet læringsmål: 


Rettssikker og verdig gjennomføring av akutt 
separasjon like etter fødsel. 


Trygge barnet 
Læringsmål : 


Hendelsesforløp: 


1.Samtale mellom foreldre, barselpersonale, evt. BUP 
sped og små, evt. annen støtteperson. 


2. Sikring barnet slik barnevernet har besluttet. 


3. Barnevernet formidler vedtak (får utdelt ferdig vedtak) 


og evt. videre planer. 
* 


God, tydelig og ivaretakende kommunikasjon, 
inkl. kroppsspråk, tilpasset en krisesituasjon 
Ivareta alle involvertes sikkerhet og særlig 
barnets 

Ivareta foreldrenes umiddelbare behov 

God tverrfaglig samhandling 


4. Evt. kort ettersamtale. 


Deltakere i scenarioet: Gravide Anne (17), Bjørn (25), 


barnet, jordmor, helsesøster, behandler KUB, evt. BUP 
sped og små, barnevern (Møteleder) 


Observatører: 


Beskrivelse av foreldre/barn: Anne (17) belastet oppvekst, bl.a. foreldre m. rusproblemer [sporadisk kontakt). 
Barneverntiltak siden 8-årsalder og fortsatt. Droppet ut av vge.skole. Før innleggelse KUB flere akutte innleggelser pga 
rus- og medikament-jntox. | tillegg selvskading og spiseforstyrrelse. Gravid 2 mng etter første møte m Bjørn. 

Bjørn (25) gir et godt førsteinntrykk, trener mye, bor i leid hybelleilighet. Nylig flyttet til distriktet, men p.t. sykemeldt 
fra anleggsjobb. ldrettsskade i ungdommen førte til smerteproblem og avhengighet av smertestillende. Annet rusbruk 
ukjent. Ellers ukjente oppvekstforhold. Barnet født 2 uker før termin 


Situasjon:. Anne skrev seg ut fra KUB/Reinsvoll og bodde siste mnd før fødsel sammen med Bjørn. BVT fikk 
bekymringsmelding om bekymringsfullt rusbruk i leiligheten. Barnet født rett etterpå, ca 2 uker før termin. Familien 
ligger nå på Forsterket/forlenget barsel. En dag virket Bjørn rusa mens han var på barsel, og ble hissig når han blir 
bedt om å forlate. Anne virker trist og fjern, sover mye og er ustelt. Hun vegrer seg for å stelle barnet og får ikke til å 
amme. Barnet har ikke tilfredsstillende vektoppgang og er vanskelig å roe. Foreldrene insisterer på å reise hjem noen 


dager før planlagt. Barselpersonale har informert Byt om alvorlig bekymring og barnevernet iverksetter akutt 
tilbakehold 


Tilleggsopplysninger: 
Kun for markør/er: 

Verdimøter som organisert 
læringsprosjekt 


Liv Randi Roland 
Høgskolelektor, Høgskolen i Innlandet 


Abstract: This chapter is based on the experiences from a mentoring program called 
Nattergalen (the Nightingale), in which social work, child care and community edu- 
cation students meet children with immigrant backgrounds. The students and chil- 
dren meet weekly to participate in activities for the mutual pleasure and learning 
of both parties. The activities are agreed upon in consultation with the children’s 
parents. This chapter aims to provide a picture of the students’ experiences with the 
children’s home base. Through the many meetings with the children and their par- 
ents, together with the systematic reflection about these experiences, the students 
obtained a nuanced and varied understanding of the different value orientations in 
modern family life. The primary aim of Nattergalen is to add to and strengthen the 
students’ multicultural skills and to motivate the children to attend school and to 
choose education. The chapter elucidates how the students who are participating in 
Nattergalen are being encouraged or coached to reflect on the varying value orien- 
tations in their meetings with children and their families. 


Keywords: professional values, systematic reflection, multicultural skills, children 
and families with immigrant backgrounds 


Innledning 


Fremtidige barnevernsarbeidere skal gjennom sin profesjonsutdanning 
settes i stand til 4 mote ulike livsformer og verdiorienteringer i det norske 
mangfoldssamfunnet. «Barnevernet ma forsta situasjonen familiene er i 
og kunne foreta vurderinger av barnets beste», heter det i siste høringsnotat 


Sitering av denne artikkelen: Roland, L. R. (2020). Verdimøter som organisert læringsprosjekt. I 
H. Nordby & A. Halsa (Red.), Verdier i barnevern (Kap. 10, s. 199-217). Oslo: Cappelen Damm Akade- 
misk. https://doi.org/10.23865/noasp.103.ch10 

Lisens: CC BY-ND 4.0 

om kompetanse i barnevernet (Barne- og familiedepartementet, 2020, 
s. 7). Vi vet at statistikken viser en svak overrepresentasjon av barn og 
unge med innvandrerbakgrunn under barneverntjenestens omsorg 
(Bufdir, 2020a). Det er en klar overrepresentasjon av denne gruppen hva 
gjelder hjelpetiltak i hjemmet (Bufdir, 2020b). Tiltakene begrunnes ofte 
ut fra kulturforskjeller (Aarset & Bredal, 2018). I mange sammenhenger 
blir norske individorienterte levesett satt opp mot minoritetsfamiliers 
kollektivt orienterte, hvor barn og unge ofte beskrives som å pendle mel- 
lom to verdener - hjemmesfæren på den ene siden og skole og fritid på 
den andre. Familier med minoritetsbakgrunn har ofte familietradisjoner 
og måter å leve på som representerer andre verdier og forståelser av forel- 
dreskap enn norske majoritetsverdier. Kollektive praksiser og verdier kan 
stå i motsetning til norske individuelle majoritetsverdier, som å fremme 
barns selvstendighet og frihet, noe som er høyt rangerte oppdragelses- og 
omsorgsverdier i majoritetsbefolkningen (se også kapittel 4 av Rysst). 

De fleste studenter innen profesjonsfagene som kvalifiserer seg for 
å arbeide i barnevernet, er unge mennesker med norsk majoritetsbak- 
grunn. Utdanningsinstitusjonene skal utdanne kompetente yrkes- 
utøvere som er i stand til å forstå og handle i situasjoner hvor viktige 
verdier står på spill. Det er på denne bakgrunnen avgjørende at de 
utvikler relevant kunnskap for studentene som skal møte flerkulturelle 
problemstillinger. 

Dette kapitlet diskuterer hvordan mentorordningen Nattergalen kan 
være med på å forberede studentene på slike virkeligheter. Mentorord- 
ningen foregår som møter mellom bachelorstudenter fra helse- og sosia- 
larbeiderutdanningene (barnevern, sosialt arbeid og vernepleie) og barn 
i alderen 8-12 år med minoritetsbakgrunn. I ti måneder skal studentene, 
sammen med barna, finne felles fritidsaktiviteter én dag i uken - bade 
alene med sitt mentorbarn og sammen med andre mentorer og deres 
mentorbarn. Barnas ønsker og interesser skal være utgangspunktet for 
aktivitetene. Gjennom tiden studentene tilbringer sammen med barna, 
møter de barnas foreldre når de skal samarbeide om de ukentlige akti- 
vitetene. Kapitlet fokuserer spesielt på hvordan studenter som deltar 
i Nattergalen, gis trening i å reflektere over ulike verdiorienteringer i 
møte med barna og deres familier. Den overordnede problemstillingen i 

kapitlet er: Hvilke verdier oppdager studentene i møte med barna og deres 
familier? 

Som koordinator for ordningen ved Høgskolen i Innlandet (studiested 
Lillehammer) har jeg det faglige ansvaret for studentenes læring, og jeg 
koordinerer arbeidet gjennom å samarbeide med kontaktpersonene ved 
barnas skoler om rekruttering og informasjon til de aktuelle familiene. I 
det videre gis en kort beskrivelse av ordningen Nattergalen, mentorskap 
som læringsprosjekt og en teoretisk ramme om profesjonell verdilæring i 
en flerkulturell kontekst. Så følger en gjennomgang og diskusjon av data- 
grunnlaget som bygger på studentenes erfaringer i møte med barna og 
deres familier, med en kort avslutning til sist. 


Bakgrunn og perspektiv 


Overordnet kan man si at Nattergalen som ordning intenderer å fremme 
sentrale samfunnsverdier som sosial inkludering og deltakelse. Tiltaket 
kom i stand i 2008 som en oppfølging av Soria Moria-erklæringens sat- 
sing på et kultursensitivt barnevern. 

Nattergalen har to målsettinger. Ordningen er både et inkluderingstil- 
tak overfor barn med minoritetsbakgrunn og et læringsprosjekt for kom- 
mende profesjonsutøvere. Som inkluderingstiltak skal ordningen bidra 
til at barn og unge med minoritetsbakgrunn får bedre ferdigheter i norsk, 
økt skolemotivasjon, styrket selvfølelse og flere mestringsopplevelser 
samtidig som de skal stimuleres til å ta videregående opplæring og høyere 
utdanning. Som læringsprosjekt skal det flerkulturelle i barnevernet styr- 
kes gjennom at studenter får bedre kunnskap om og kompetanse knyttet 
til barn og unge med minoritetsbakgrunn og deres familie (Bufdir, 2014). 

Ordningen er finansiert av Barne-, ungdoms- og familiedirektoratet 
(Bufdir) og finnes i dag ved åtte høgskoler og universiteter. Det er utarbei- 
det en egen manual som gir retningslinjer for mentorarbeidet. Fra 2008 
til 2017 har 1238 barn deltatt i programmet (Jessen, Gundersen & Hynek, 
2018). Modellen er inspirert av det svenske prosjektet Nåktergalen', som 


1 Navnet «Näktergalen» har delvis sin bakgrunn i Malmö-poeten Hjalmar Gullbergs diktning om 
nattergalen, og delvis i den symbolikken som ligger bak denne fuglen. Nattergalen er en fugl 
som synger vakkert når den kjenner seg trygg (hentet fra manualen [Bufdir, 2014] s. 3). 

har eksistert siden 1996 (Grander & Lönroth, 2011; Lagergren, 2020; 
Lönroth 2007). Her er arbeidet finansiert av universitetene og deres 
samarbeidende kommuner, og studentene er primært rekruttert fra 
lærerutdanningene. I Norge er ordningen hovedsakelig knyttet til helse- 
og sosialarbeiderutdanningene, med hovedvekt på barnevern. Over tid 
har flere utdanninger arbeidet for å få mentorskap integrert i studienes 
praksisutdanning i første studieår, mens andre opprettholder ordningen 
som et frivillig emne på fem eller ti studiepoeng som supplement til det 
ordinære studieforløpet. 

Mentoren gis mulighet til å få innblikk i et barns liv, utvikle en relasjon 
til barnet over tid og være en rollemodell og et forbilde. Barnet gis mulig- 
het til å få erfaringer og kunnskaper om mentorens hverdag som student, 
få en voksen tillitsperson utenfor familien og utvikle selvtillit gjennom 
felles aktiviteter. Barn og mentorer skal få økt respekt, forståelse og tole- 
ranse for hverandres ulike sosiale og kulturelle bakgrunn (Bakketeig, 
Backe-Hansen, Seeberg, Solberg & Patras, 2011; Bufdir, 2014; Jessen et al., 
2018; Lagergren, 2020; Lönroth, 2007). 

I utvelgelsen av barna vektlegges ulike hensyn som kort botid i Norge, 
lite sosialt nettverk, lav deltakelse i organiserte fritidsaktiviteter eller 
generelle utfordringer med deltakelse og sosial kompetanse. Tilbud gis 
ikke til barn som lever i familier med omfattende sosiale problemer eller 
som mottar hjelpetiltak fra barnevernet (Bufdir, 2014). 


Mentorskap som grunnlag for læring og 
kunnskapsutvikling 

Som arbeidsform har mentorskap tradisjoner tilbake til antikken? og er 
ofte forbundet med at en erfaren mester bruker sin kunnskap til å veilede 
en mer uerfaren svenn innenfor et arbeidsfelt. Til grunn for mentorskap- 
tanken ligger et optimistisk menneskesyn og troen på personlig vekst med 
dialogen som en sentral dimensjon i arbeidet (Arnesson & Albinsson, 
2017; Lauvås & Handal, 2015; Mathisen, 2015). 


2 «Mentor» etter gresk, rådgiver for sønnen til Odyssevs, som ifølge et gresk sagn var konge på 
Ithaka. 

I ordningen er det flere mentorrelasjoner - mellom student og barn 
samt mellom fagansvarlig og studentene. I dialog med studentene vei- 
leder jeg som fagansvarlig studentene i deres personlige kunnskapsut- 
vikling ved å lytte til, guide og stille spørsmål til deres erfaringer fra 
mentorarbeidet. Gjennom erfaringer som venn og rollemodell overfor 
mentorbarna utvikler studentene kunnskap for fremtidig yrkesutøvelse. 
Ørmen og Simensen (2016, s. 12) peker her på at det kan være en utfor- 
dring å bidra til at studentene orienterer seg mot en profesjonell relasjon 
gjennom refleksjon samtidig som de fremstår som forbilde og rollemodell 
i møte med barnet. 

Som læringsprosjekt er mentorskapet en demokratisk prosess hvor 
tanker, refleksjoner og kunnskap utdypes. Vekslingen mellom ukentlige 
erfaringer, loggskriving og månedsrapporter, refleksjoner og dialoger i 
veiledningstimer skaper læring og utvikling. Mot slutten av mentorti- 
den leser studentene fagtekster som gir dem mulighet for å begrepsfeste 
sine erfaringer i lys av teori. Tiden og de hyppige møtene «åpner for en 
tettere og annen form for kunnskapstilegnelse og personlig utvikling 
enn studentene får gjennom den ordinære praksisen» (Tveraabak, 2016, 
s. 113). Som profesjonskvalifisering for fremtidige yrkesutøvere er men- 
torordningen både et lærings- og et fagutviklingsprosjekt som bygger 
bro mellom ulike læringsarenaer og kunnskapsformer - teori og praksis, 
utdanning og yrkesfelt (Ask, 2016; Grander & Lönroth, 2011; Kunnskaps- 
departementet, 2012; Tveraabak, 2016; Ørmen & Simensen, 2016). 


Tidligere undersøkelser 

Ordningen er evaluert to ganger, henholdsvis i 2011 og 2018 (Bakketeig 
et al., 2011; Jessen et al., 2018). Mentorer, koordinatorer, skolenes kon- 
taktpersoner og barna er intervjuet, noen få foreldre er intervjuet i 2011. 
Begge undersøkelsene indikerer at mentorskapet i all hovedsak funge- 
rer etter intensjonen. Barn og mentorer opplever møtene som lærerike, 
og studentene anser mentorskapet som svært nyttig for fremtidig yrkes- 
utøvelse. Selv om ordningen i liten grad legger opp til utstrakt kontakt 
med mentorbarnas familie, vektlegges foreldrene som viktige støttespil- 
lere i arbeidet. Barneskoleansatte og koordinatorer har erfaringer med at 

foreldre har vært skeptiske til å delta i ordningen, og at det blant annet 
ut fra språkbarrierer tar tid å bygge et samarbeid som skal sikre forel- 
drene «nødvendig deltakelse og informasjon» (Jessen et al., 2018, s. 84). 
Evalueringen av 2018 konkluderer med at samarbeidet med foreldrene 
har bedret seg over tid, og at ordningen stort sett har et positivt rykte 
på skolene som deltar. Foreldres skepsis har ofte vært forbundet med at 
studentene kommer fra barnevernutdanningen, og løsningen har i noen 
tilfeller vært å underkommunisere at det er snakk om barnevernstuden- 
ter (Jessen et al., 2018, s. 106). Om den løpende kontakten mellom for- 
eldre og mentor heter det: «Hovedinntrykket er at mentorene i stor grad 
blir delegert ansvaret for barna den tiden de er sammen, og at mento- 
rene unntaksvis er sammen med familien og kun møter dem ved henting 
og levering» (Jessen et al., 2018, s. 86). Evalueringen stiller spørsmål ved 
om studentenes læringsutbytte med tanke på flerkulturell kunnskap vil 
øke om man legger opp til et nærmere samarbeid med barnas familie 
(Jessen et al., 2018, s. 86). Evalueringene oppsummerer med at studentene 
ønsker mer samarbeid med foreldrene. Her understrekes det at mer tid 
til mer samarbeid i så fall vil gi mindre tid til hovedaktiviteten, som er 
møtet mellom mentor og barn. De relativt få intervjuene som ble foretatt 
med foreldrene om deres erfaringer med ordningen i 2011, viser at de ikke 
opplever det som et problem at det er begrenset involvering fra deres side 
(Bakketeig et al., 2011 s. 236). 

Erfaringene fra foreldreintervjuer i det svenske Nåktergalen viser at 
foreldrenes delaktighet anses som en nøkkelfaktor for å lykkes i men- 
torvirksomheten, da de ønsker å komme med innspill til de ukentlige 
treffene og være en støtte for mentoren (Lagergren, 2020; Lönroth, 2007). 
Amerikanske studier viser også at foreldre på ulike måter kan være sen- 
trale premissleverandører i mentorvirksomheten og en sentral faktor for 
hvordan mentorordningen fungerer (Basualdo-Delmonico & Spencer, 
2016; DuBois, Holloway, Valentine & Cooper, 2002; Keller et al., 2018). 

Det er skrevet flere faglige bidrag fra den norske Nattergal-ordningen 
med utgangspunkt i studentenes læringserfaringer i samhandlingen 
med sine mentorbarn (Ask, 2016; Tveraabak, 2016; Ørmen & Simonsen, 
2016), og også fra koordinatorenes og barneskolenes perspektiv (Kraus, 
2019; Marten, 2019). I dette kapitlet er fokuset spesielt rettet mot hvordan 

studentene reflekterer over sine møter med barnas familier og hjemme- 
miljø. Hvilke verdier oppdager de hos seg selv og hos «de andre»? 


Flerkulturelle verdimøter 


I samhandlingen med barna og deres familier får studentene mulighet 
til å utforske egne personlige verdipreferanser og utvikle en bevissthet 
om hva som oppfattes som godt eller viktig hos seg selv og «de andre» 
(se også Rysst kapittel 5 i denne boken). Rysst (2008) fremholder med 
referanse til blant annet Roy D'Andrade at verdier er knyttet til normer 
og tilegnes gjennom sosialisering i ulike sosiale kontekster gjennom hele 
livsløpet. Som barnevernsarbeider er man forpliktet til å utforske det fak- 
tiske grunnlaget for hvilke verdipreferanser som ligger til grunn hos den 
andre, sier Nordby i sitt kapittel i denne boken (kapittel 4). 

Gjennom utdanningen sosialiseres fremtidige helse- og sosialarbeidere 
til viktige profesjonsetiske verdier som skal ligge til grunn for det helse- og 
sosialfaglige arbeidet. I Yrkesetisk grunnlagsdokument (Fellesorganisasjo- 
nen [FO], 2019, s. 5) er verdiene konkretisert som «menneskeverd, respekt 
for den enkeltes integritet, anerkjennelse, ulikhet og ikke-diskriminering, 
helhetssyn på mennesker, tillit, åpenhet og redelighet, solidaritet og rett- 
ferdighet». Dette er generelle verdier som igjen bygger på demokratiske 
og humanistiske verdier som må identifiseres og konkretiseres i den spe- 
sifikke yrkeskonteksten for at det skal gi studentene innsikt og bevissthet 
rundt hva dette betyr i møte med ulike sårbare grupper. Bare på denne 
måten kan de utvikle et profesjonelt verdisett. Utdanningsinstitusjonene 
skal tilby undervisningsformer for etisk og kritisk refleksjon hvor studen- 
tene skal lære å utvise respekt overfor brukerens verdier og livsvalg. I til- 
legg skal de oppøve et kritisk blikk på grunnleggende samfunnsverdier 
som ligger til grunn for rammene for det sosialfaglige arbeidet (FO, 2019, 
s. 3). I denne sammenhengen er brukerne barn og familier med mino- 
ritetsbakgrunn. Spørsmålet blir her hvordan disse verdiene settes i spill 
i møte med mennesker med andre livserfaringer, annet språk og annen 
kulturbakgrunn enn den norske majoritetsbefolkningen. 

Rugkåsa, Ylvisaker og Eide (2017) retter i boken Barnevern i et minori- 
tetsperspektiv et kritisk blikk på kunnskapsgrunnlaget og yrkesutøvelsen 

i sosialfaglig flerkulturelt arbeid, og de argumenterer for et perspektiv 
hvor maktdimensjonen mellom minoritet og majoritet i større grad trek- 
kes inn. Når mer eller mindre tradisjonelle norske normer og verdier 
ligger til grunn for forståelse av foreldreskap og omsorg, slik også Rysst 
(kapittel 5) skriver om, kreves det at sosialarbeideren som representant 
for majoriteten hever blikket ut over norske måter å forstå verden på 
(Rugkåsa, 2008; Rugkåsa et al., 2017). Denne måten å tenke på er uttrykk 
for et kulturanalytisk blikk som har fokus på både minoritet og majoritet 
og ikke minst på majoritetens maktposisjon — sosialarbeiderens makt. 
Reflekterer vi ikke over vår egen majoritetsposisjon som sosialarbeidere, 
kan vi komme til å skade mange. 

Gullestad (2002) problematiserer underliggende tenkemåter og 
praksiser i «det norske» og mener at egne selvfølgeligheter må bli min- 
dre selvfølgelige. Hun er opptatt av å overskride kategoriene «oss» og 
«dem» og gjøre identiteten som norsk så rommelig at den inkluderer 
både lik og forskjellig. Hun peker videre på at i dag betyr flerkultur 
mer eller mindre det samme som noe «de andre» har, selv om kultur 
i høy grad også definerer «oss selv». Det er en utbredt forventning at 
familier med minoritetsbakgrunn skal tilpasse seg det norske samfun- 
net, norske institusjoner og norske verdier. For barna sin del skal de 
lære å manøvrere i den norske skolehverdagen med skolens krav og 
forventning til viktige verdier om selvstendighet og ansvar for egen 
læring. Det er forventet at de skal delta på ulike fritidsarenaer, kort 
sagt tilpasse seg den norske barndommens oppvekstverdier. I det 
sosiale samværet med jevnaldrende skal de forstå og mestre uttalte 
og uuttalte koder. Lidén (2017, s. 200) hevder at måten barna mestrer 
denne hverdagen på, også avhenger av hvor stort sprik eller samsvar 
det er mellom oppdragelsen hjemme og skolens forventninger, og at 
barna kan mangle voksenpersoner som kan hjelpe med den «overset- 
telsen» de kan ha bruk for. Det er denne virkeligheten mentorene får 
mulighet til å komme tett på gjennom de mange møtene med barna 
og deres familie. Å oppøve et våkent blikk for barnas hjemmebase - 
at studentene er positivt nysgjerrige på familiens verdipreferanser og 
utfordringer i livet i Norge - er sentralt for å kunne bistå barna i dette 
oversettelsesarbeidet. 

Metode og datagrunnlag 


Som koordinator og fagansvarlig for Nattergalen har jeg siden 2016 fulgt 
60 studenter, 50 kvinner og 10 menn, hvor cirka en tredel av studentene 
kommer fra familier med minoritetsbakgrunn. Studentene er typisk 
unge mennesker i begynnelsen av tjueårene og er rekruttert fra studieret- 
ningene barnevern, sosionom og vernepleie. I søknaden om å bli mentor 
oppga flere at de hadde lite kjennskap til barn, og flere ga uttrykk for at de 
hadde lite erfaring med «barn og familier fra andre kulturer». De fleste 
oppga også at de ønsket å bli mentor for å få en praksis som kunne gjøre 
dem mer trygge på seg selv i en fremtidig yrkesrolle. Studentgruppens 
sammensetning og motivasjoner for å bli mentor samsvarer med det vi 
har sett fra andre læresteder med tilsvarende ordninger (jf. Ask, 2016; 
Bakketeig et al., 2011; Lagergren, 2020; Tveraabak, 2016). 

I tillegg til den faglige oppfølgingen av studentene fordrer koordinator- 
rollen et løpende samarbeid med barneskolenes kontaktpersoner, barn og 
foreldre. Jeg har hatt samtaler med foreldrene ved oppstart og avslutning 
for å informere om Nattergalens hensikt. Gjennom denne kontakten til 
foreldrene er jeg i løpet av arbeidet blitt opptatt av barnas hjemmebase og 
foreldrenes rolle i mentorarbeidet. Jeg bygger her på disse erfaringene, men 
mine data er i hovedsak studentenes skriftlige materiale i form av søkna- 
den om å bli mentor, deres månedlige rapporter fra de ukentlige aktivi- 
tetene sammen med barna samt deres sluttevaluering. Jeg har innhentet 
samtykke fra studentene til å bruke dette materialet i anonymisert form. 

Mitt utvalg av studentenes tekster og mine fortolkninger er farget av 
min erfaring som underviser for bachelorstudenter og mine mange år 
med praktisk sosialt arbeid i migrasjonsfeltet. Sånn sett er jeg forsker 
i eget felt med de fordeler og fallgruver det innebærer (Repstad, 2007). 
Dette betyr at jeg kjenner godt både problemstillingene og diskusjonene 
som har preget dette feltet de siste tiårene. Samtidig har dette selvføl- 
gelig også bidratt til at jeg har min egen forforståelse som fargelegger 
min oppmerksomhet på hvilke problemer og utfordringer studentene vil 
møte i mentorrollen - noe som i sin tur også kan bidra til at jeg legger 
overdreven vekt på de observasjonene som stemmer best overens med 
mine forventninger til hvilke erfaringer studentene ville erverve seg. 
Som koordinator har jeg hatt samtaler og møter som jeg har loggført 

fortløpende, og disse utgjør også bakgrunnen for mine fortolkninger 
av data. 

Studentenes tekster utgjør et rikt materiale. I denne sammenhengen 
har jeg ut fra studentenes skriftlige materiale sett etter utsagn og hen- 
delser som handler om deres erfaringer med barnas hjemmebase. De 
utvalgte temaene har jeg igjen fortolket i lys av noen verdidimensjoner. 
Studentene bruker sjeldent verdibegrepet eksplisitt, men de forteller om 
hendelser som har overrasket dem, og som de har kommet til å tenke på. 
Jeg har lett etter formuleringer som «det ble jeg forbauset over», «det har 
jeg ikke tenkt over», «her kjente jeg meg igjen», «denne hendelsen gjorde 
at jeg plutselig forsto». I disse formuleringene uttrykker studentene ofte 
noen verdier om hva som er bra og viktig. De utvikler en bevissthet om 
ulike verdipreferanser som kan inngå i et reflektert profesjonelt verdisett. 
Dette kommer på ulike måter til uttrykk i materialet som har dannet 
grunnlag for drøftingen nedenfor. 


Møter med nye virkeligheter og nye verdier 


Det første møtet med familiene var for alle mentorene preget av en følelse 
av usikkerhet og spenning overfor noe nytt og ukjent. Ved oppstart møtte 
studentene barna og deres familier enten på en fellessamling, hjemme 
hos familiene eller et sted utenfor hjemmet. De beskrev første møte slik: 
«Med hjertet i halsen», «jeg vil ikke kalle det ubehagelig, men kanskje 
litt pinlig, for alle var litt usikre på hverandre», «det var som å komme 
inn i en annen verden». En student fortalte hvordan hun følte seg som en 
«inntrenger på ukjent territorium». En annen fortalte at hun ble veldig 
fokusert på seg selv og sine forestillinger om en «normal» familie: 


Man tenker ikke at man skal besøke en familie med to foreldre som har barn, 
hus, arbeid og et ellers «normalt» liv. Men man vet at man skal møte en familie 
med minoritetsbakgrunn, og det blir denne bakgrunnen som limer seg fast til 


hjernen. 


Studenten utdypet ikke videre hva det er som limer seg fast, men viste her 
en forforståelse om at denne familien var annerledes enn hennes forestil- 
ling om en tradisjonell norsk kjernefamilie med mor og far og barn - som 

jo nettopp er «forestillingen om», dagens Norge som utviser en bred vifte 
av ulike familieformer med ulike verdipreferanser for det gode liv. 

Studentene fortalte samtidig om deres forbauselse og glede over forel- 
drenes varme velkomst og positive holdning overfor dem som mentorer. 
En uttrykte seg slik: «Jeg følte veldig ærefrykt, jeg ble gitt stor tillit fra 
foreldrene — de overlot deres dyrebareste skatt i mine hender.» Studentene 
ble her møtt med tillit og åpenhet fra foreldrene — verdier som de selv skal 
oppøve som profesjonelle yrkesutøvere. 


De ukentlige aktivitetene 

Aktivitetene ble avtalt med foreldrene, via tekstmelding eller telefon. I 
noen tilfeller hentet og brakte mentoren barnet hjemme hos foreldrene, 
i andre tilfeller leverte og hentet foreldrene barna på et avtalt sted, for 
eksempel på biblioteket. Når studentene beskrev samarbeidet og kom- 
munikasjonen med foreldrene om de ukentlige aktivitetene sammen med 
barna, hadde de ulike erfaringer. 

Flere fortalte om vansker i kommunikasjonen, spesielt i starten, som 
ofte var forbundet med språkbarriere: «Det tok veldig lang tid før jeg fikk 
svar», «det er vanskelig å forstå innholdet i meldingene», «jeg måtte bruke 
barnet som tolk når jeg ringte», «jeg tok flere bomturer til familien fordi 
de ikke hadde svart, eller jeg forsto ikke meldingen». Mentorene fortalte 
hvordan de i samtaler - både med barn og foreldre — tok i bruk nye sider 
ved seg selv og fant kreative løsninger som Google Translate, bilder og 
videoer og til tider et slags tegnspråk, og de fikk øvelse i å uttrykke seg 
klart i korte setninger. En student som strevde med kommunikasjonen 


med familien, uttrykte seg slik: 


Selv om jeg hadde problemer med å lage avtaler med familien, var de alltid 
veldig gjestfrie ved å be meg inn hver gang. Dermed fikk jeg snakket mye med 


dem - og det var en helt annen virkelighet enn det jeg er vant til. 


Studentenes tekster viste at det for noen var utfordrende å holde kontak- 
ten med familien. Flere viste til hendelser som kunne ha utviklet seg til 
konflikter og misforståelser. Det kunne for eksempel ta lang tid før for- 
eldrene svarte, og svarene var ikke alltid lette å tolke for mentorene. Den 

usikkerheten disse erfaringene førte med seg ble imidlertid «dempet» og 
bearbeidet gjennom flere møter med familiene, og gjennom erfaringsut- 
veksling med de andre mentorene og meg som veileder. Mot slutten av 
mentoråret fortalte en student om hvordan hun oppdaget at det hun i 
starten opplevde som store kommunikasjonsproblemer, etter hvert viste 
seg å være «tynne forskjeller og små misforståelser». Studentene erfarte 
her at «å bygge en relasjon» helt konkret — sten på sten - tar tid. De ble 
oppmerksomme på at relasjoner handlet om gjensidighet — at de også 
måtte gi noe av seg selv. 


Mentoren som link til det norske 


Studentene fortalte om flere hendelser hvor de fikk et blikk på noen ver- 
dier som ligger til grunn for barnas situasjon på skolen og den fritids- 
arenaen barna skal inkluderes i. En mentor fortalte hvordan hun ville 
hjelpe sitt mentorbarn som ønsket å begynne med håndball, og mentoren 
gikk entusiastisk inn for å hjelpe. Hun sier: «For eksempel tok jeg det 
for gitt at foreldre til mentorbarnet mitt visste hva håndball var, og hvor 
viktig dette er. Men foreldrene til mentorbarnet hadde ikke denne forstå- 
elsen for fritidsaktiviteter.» Dessuten oppdaget hun at mange av fritids- 
aktivitetene kostet penger, noe som var vanskelig for foreldre med knapp 
økonomi; Her fikk mentoren et blikk på betydningen og verdien av den 
norske velorganiserte fritidssfære hvor det er en rekke uttalte og ikke 
uttalte forventinger om foreldres økonomiske og emosjonelle deltakelse 
på vegne av sine barn. I oppsummeringen på slutten av mentoråret beret- 
tet en student hvordan han hadde fått ny innsikt i den norske skolen sett 
fra mentorbarna og foreldrenes perspektiv. Mentoren sa dette slik: «Jeg 
har sett at familien balanserer mellom norske og hjemlandets verdier, og 
hvordan foreldrenes deltakelse har sammenheng med barnas mulighet 
for integrering.» En annen mentor sa dette om det norske skolesystemet: 
«Jeg forsto at det var mange ting mitt mentorbarn ikke forsto. Han kan 
ikke norske referanser — han kan ikke Anne Cath. Vestly sanger. Jeg har 


3 Familiene skal selv dekke de økonomiske utgiftene til barnas aktiviteter, mens studentene far 
sine utgifter dekket gjennom ordningen. 

sett at den norske skolen belønner enkelte type verdier.» Studentene får 
her et innblikk i verdier i det norske samfunnet som de har tatt for gitt, 
sider som kan fremstå som fremmede institusjoner og ordninger for for- 
eldregenerasjonen i minoritetsfamiliene. De fleste studentene rapporterte 
samtidig om foreldre som var opptatt av barnas videre skolegang, og som 
her så verdien i mentorens bidrag som hjelper. En mentor refererte her til 
sitt mentorbarn som uttalte: «Mamma vil at vi skal gjøre det bra på sko- 
len, fordi hun ikke hadde muligheten selv.» Og flere refererte til foreldre 
som uttrykte at de selv hadde ønsket seg en mentor da de kom til Norge. 
Mentorenes erfaringer her harmonerer med Nattergalens målsetting 
om å stimulere barn og unge til utdanning, som jo er en grunnleggende 
norsk samfunnsverdi. 


Innsikt i ulike familieliv og verdier 


Det er stor variasjon i mentorenes erfaringer med ulike familiepraksiser, 
og i hvor mye kontakt mentorene hadde med barnas familie. Noen kom 
tett på og ble invitert inn til familiene ukentlig til mat og drikke. Dette 
var ofte i familier med kort botid i Norge. Her fortalte mentorene om at 
de fikk innsyn i familienes liv. De ble vist bilder og videoer fra hjembyen, 
huset, og barnas skole. Noen familier fortalte fra oppbrudd i krig og flukt, 
fra krig og fra opphold i eksil og om bekymring for familiemedlemmer 
som har det vanskelig på grunn av krig og flukt. En av studentene beskrev 
sine erfaringer slik: 


Jeg ble invitert inn mange ganger til familien, ingen kunne noe norsk, spesielt i 
starten kjente jeg på den kleine stemninga. Det var veldig ubehagelig å bli satt 
på sidelinja og kjenne på ubehaget, å være i rollen som den som ikke forstår, når 


familien snakker seg imellom. 


De fleste mentorene fortalte om hendelser hvor de kunne identifisere seg 
med familienes minoritetsposisjon. Flere reflekterte over denne posisjo- 
nen som en nødvendig erfaring på veien mot å utvikle et profesjonelt 
verdisett hvor det å ta den andres perspektiv er en sentral verdi. Andre 
mentorer som ikke var hjemme hos familien til sitt mentorbarn, fortalte 
at de hadde ønsket dette. Samtidig rapporterte de samme studentene at 

dette også hadde gitt dem viktige erfaringer som fremtidig helse- og sosi- 
alarbeidere om verdiene respekt og personlig integritet. En av mentorene 
uttrykte dette slik: «Det er ikke alle som vil slippe hvem som helst nær 
innpå familien sin. Det er noe jeg må respektere». På slutten av mentor- 
året oppsummerer en annen mentor: 


Jeg ble aldri invitert inn til familien. Det kan være tilfeldig. For da jeg skulle 
velge ut artikler til eksamen, kjente jeg meg ikke igjen i de artiklene jeg hadde 
fått på pensum - fordi jeg kjente ikke igjen min familie i pensumtekstene — de 
kunne vært en helt alminnelig norsk familie — det var ikke så mye kulturfor- 


skjeller som jeg trodde. 


En student som ofte ble invitert inn til familiene ved henting og levering 
beskrev sine erfaringer slik: «Jeg var forbauset over hvor kollektive de 
var — når jeg skulle snakke med foreldrene, var hele familien der.» Og 
andre fortalte om sitt mentorbarn som lever i to forskjellige verdener, ute 
og hjemme: 


Det er et gap mellom livet mitt mentorbarn har hjemme sammen med familien, 
og det hun har sammen med venner og på skolen. Hun inntar ulike roller og 
tilpasser seg konteksten. Hjemme snakkes det arabisk, det er arabisk mat på 
bordet, kulturen og islam ivaretas, og det ser ut til at hun tar seg av småsøsken, 
i større grad enn det som er «vanlig» for en norsk familie. Ute viser hun en 


fornorsket utgave av seg selv. 


Andre igjen fortalte at de ikke erfarte så store forskjeller i familiepraksi- 
ser som de hadde forventet. Flere fortalte at deres mentorbarn var «gan- 
ske norske», eller at de etter hvert oppdaget at «de var ikke så muslimske». 
Dette er alle erfaringer som er uttrykk for forforståelser knyttet til ulike 
familieverdier. 

Materialet viser at mentorene som selv hadde minoritetsbakgrunn, 
både kjente og ikke kjente seg igjen i familienes verdier. Slik beskrev en 
av dem sine refleksjoner: 


Jeg, som selv har en annen kulturell bakgrunn, kunne tenke meg at det skulle 
være lettere for meg å forstå meg på familiens kulturelle koder og normer, men 


samtidig er jeg oppvokst i Norge og vil ha norske verdier og normer som er 

tilpasset samfunnets majoritet. Jeg blir oppmerksom på hvordan jeg fremstår 


som bærer av majoritetens verdier og normer i samfunnet. 


Andre hadde andre erfaringer. En uttrykte sine opplevelser på denne 
måten: «Jeg følte selv at jeg kom litt hjem da jeg kom inn i min mentor- 
familie.» Flere oppdaget det positive i å ha en annerledes bakgrunn enn 
majoriteten — de fikk et nytt blikk pa seg selv og på mentorbarnet. — fikk 
fatt i verdien av å ha to type erfaringer. 

Studentene fortalte at de oppdaget at familiene gjennom ulike sosiale 
medier hadde hyppig kontakt med nære familiemedlemmer spredt over 
hele verden. Mange la merke til at foreldrene ofte snakket sitt morsmål 
med barna, fordi det var viktig for barna å holde kontakten til bestefor- 
eldre og andre familiemedlemmer. Med andre ord oppdaget mentorene 
at verdier som transnasjonale familiebånd var viktig for familiene. Fami- 
liene var på ulike måter, og i varierende grad, opptatt av å opprettholde 
tradisjoner fra hjemlandet, og å opprettholde kontakten med familie 
og nettverk. At det for mange foreldre var verdifullt at barna skulle ha 
kunnskap om deres morsmål, kan forstås som en måte å overføre fami- 
lienettverkets verdier på. Ingen av studentene stilte spørsmål ved fami- 
liens verdigrunnlag. 

Som nevnt innledningsvis var mange av studentene i starten opptatt av 
å lære om «de andres kultur». I løpet av mentoråret erfarte mange at kul- 
tur ikke alltid var forklaringen på situasjoner som de ikke forsto. Og de 
ble oppmerksomme på andre utfordringer som familiene hadde, som var 
knyttet til leveår med familienes trangboddhet, begrensede økonomiske 
ressurser og ikke minst familienes strev med å forstå ulike ordninger ved 
det norske systemet. 

Det er det siste året kommet to rapporter som omhandler det å 
være foreldre og minoritet, som bygger opp under studentenes erfarin- 
ger (Smette & Rosten, 2019; Friberg & Bjørnset, 2019). Studiene peker 
på at foreldrepraksis i minoritetsfamilier i større grad må ses i sam- 
menheng med familiens levekår og livssituasjon og deres migrasjons- 
prosess. Smette og Rosten (2019, s. 117) peker på at det i den offentlige 
diskusjonen ofte er fokus på problematisk foreldrepraksis hvor foreldre 
står i veien for at barna kan ta selvstendige valg som bryter med kol- 
lektivistiske tradisjoner. Begge rapportene peker på behovet for varierte 

beskrivelser som nyanserer oppfatninger om foreldreskap og oppdragelse 
i minoritetsfamilier. 

Foreldrene i Smettes og Rostens (2019) studie forteller at de opplever 
at deres familieverdier er under press, de er redde for at barna skal bli 
for norske, og de er redde for å miste foreldreautoriteten. Denne frykten 
er ikke noe som mentorene i Nattergalen rapporterte om. Ingen studen- 
ter rapporterte om at foreldre avviser den vestlige kulturen — tvert imot 
aksepterer de mye ved den, men de vil «balansere» den med egne verdier 
og knytte bånd til de verdier de kjenner fra før. Å oppøve et blikk for de 
balanseøvelsene foreldre fra sin minoritetsposisjon kan oppleve, er vik- 
tig flerkulturell kunnskap. Våre studenter rapporterte om foreldre som 
kunne ha krevende hverdager, hvor norske ordninger, koder og referan- 
serammer ikke var like naturlig. 


Avslutning 


Det er store variasjoner i studentenes opplevelser. De kom alle i situasjo- 
ner som utfordret dem på ulike måter, alt fra verdier, kommunikasjon 
til praktiske problemer. Felles for dem var at de måtte bestrebe seg på å 
forstå, og de jobbet seg gjennom de utfordringene de møtte. De ble rystet 
ut av egne selvfølgelige tenkemåter, og de ble satt i situasjoner hvor de 
fikk kjenne på den andres perspektiv. Dette er i seg selv ingen garanti for 
at alle studentene greide å oppnå det de ønsket overfor sine mentorbarn, 
men det er ingen tvil om at de har akseptert utfordringen av egne verdier 
og har fått en større forståelse for andres perspektiver. Det at studentene 
tålte å stå i vanskelige og uforståelige situasjoner, at de tålte uroen og 
usikkerheten, førte til at de på slutten av mentoråret følte en trygghet 
til å møte brukere uavhengig av yrkeskontekst. Slik sett er kunnskapen 
overførbar. 

På hvilke måter samarbeidet med foreldrene i Nattergalen og lignende 
ordninger kan og skal styrkes, gir dette kapitlet ikke uttømmende svar 
på. Mye tyder på at når mentorskapet fungerer godt, er mentoren til 
god hjelp for foreldrene i en ellers ganske krevende hverdag. For å få 
ytterligere kunnskap om dette må man snakke mer systematisk med 
foreldrene. 

Mentorordningen sosialiserer til viktige profesjonsetiske verdier. Stu- 
dentene utvikler et profesjonelt verdisett gjennom mentorperioden og 
systematiske refleksjoner over møtene med barna og familien. I våre pro- 
fesjonsutdanninger er det i liten grad tilrettelagt for kunnskapsutvikling 
gjennom langsomme refleksive prosesser. Læringsprosjektet har vist at 
det tar tid å få øye på egne og andres verdier. På en konkret og virkelig- 
hetsnær måte har studentene fått forståelse for noen sentrale verdier i det 


moderne flerkulturelle samfunnet. 

